
CAPITOLUL I - Belgian şi arab 


Locotenentul Albert Werper trebuia să mulţumească 
prestigiului numelui său, pe care-l dezonorase, faptul că 
scăpase atât uşor de pedeapsa de a fi dat afară din 
armată. 

La început, chiar a fost prea mulţumit că în loc să fie 
dat în judecată consiliului de război, a fost trimis într-un 
post în Congo. Dar acum, după şase luni de monotonie, 
de izolare şi singurătate apăsătoare, s-a produs în el o 
schimbare neaşteptată. 

Tânărul ofiţer se gândea necontenit la soarta lui 
tristă. Ziua întreagă era cuprins de o compătimire 
bolnăvicioasă pentru el însuşi, ce sădise cu timpul, în 
mintea lui slabă şi şovăitoare, o ură cumplită împotriva 
acelora care îl trimiseseră acolo, adică tocmai împotriva 
oamenilor cărora trebuia să le fie recunoscător că l-au 
salvat de la o degradare ruşinoasă. 

Regreta viaţa veselă din Bruxelles mai mult decât 
regretase vreodată greşelile ce l-au smuls din cea mai 
frumoasă şi mai plină de distracţii dintre capitalele 
Europei. 

Dar cu cât treceau zilele, a ajuns să-şi concentreze 
ura împotriva reprezentantului din Congo al autorităţilor 
belgiene, asupra căpitanului care era comandantul lui. 

Acest ofiţer era un om rece, taciturn, inspirând prea 
puţină dragoste inferiorilor săi direcţi. Totuşi era 
respectat şi temut de soldaţii indigeni de sub comanda 
sa. 

Werper obişnuia să stea ore întregi cu superiorul lui. 
Şedeau amândoi pe veranda locuinţei lor comune, 
fumându-şi ţigările după cină, într-o tăcere pe care nici 

unul nu părea că are dorinţa să o întrerupă. 

Ura fără nici un rost a locotenentului se 
transformase, în cele din urmă, într-o adevărată obsesie. 
Considera firea tăcută a căpitanului drept o atitudine 
voită de a-l înjosi pentru greşelile din trecut. 

Îşi închipuia că superiorul său îl dispreţuia, aşa că se 
chinuia în sine, până când într-o seară, mania lui a luat 
formele unei nebunii furioase. 

Mângâindu-şi patul revolverului de la şold, ochii i s- 
au îngustat, iar sprâncenele i s-au curbat. În cele din 
urmă, nu a mai putut răbda şi a izbucnit. 

— E ultima oară că mă mai insulţi! a strigat el, 
sărind în picioare. Sunt ofiţer şi nobil şi nu îţi voi mai 
suporta nimic fără a nu-ți cere socoteală. Urâtule! 

Căpitanul, cu o expresie de surpriză pe figura, s-a 
întors către inferiorul său. Mai văzuse el oameni cuprinși 
deodată de nebunia codrului: nebunia singurătăţii şi a 
neîncetatelor frământări de gânduri şi poate chiar atinşi 
puţin de friguri. 

S-a sculat şi a întins o mână, ca să o pună pe umărul 
celuilalt, având pe buze cuvinte liniştitoare, sfătuitoare, 
dar care nu au mai apucat să fie rostite vreodată 

Werper a considerat mişcarea superiorului său drept 
o încercare de a-l ataca. A ridicat revolverul la nivelul 
inimii căpitanului, astfel că acesta abia a făcut un pas, 
când Werper a apăsat pe trăgaci. 

Fără să scoată măcar un geamăt, căpitanul s-a 
rostogolit pe pardoseala verandei; dar chiar în acea clipa 
a dispărut furia care a întunecat creierul lui Werper şi el 
a putut vedea fapta pe care o comisese în aceeaşi 
lumină cu care aveau să o vadă cei care urmau să fie 
chemaţi să-l judece. 

A auzit strigăte din căsuţele unde erau soldaţii şi a 
văzut oameni alergând în direcţia unde se afla el. 
Desigur că-l vor aresta, iar dacă nu-l vor ucide pe loc ÎI 

vor duce într-o altă localitate din Congo, unde un 
tribunal militar compus după toate rânduielile va face cu 
toată siguranţa acelaşi lucru, dar în mod legal. 

Werper însă nu avea chef să moară, nici o dată nu 
dorise mai mult să trăiască decât în acest moment când 
şi-a pierdut dreptul de a trăi. 

Oamenii se apropiau acum de el. Ce era de făcut? 

Se uită împrejur, ca şi cum ar fi căutat motivul unei 
scuze plauzibile pentru crima pe care o săvârşise. Dar nu 
a văzut decât corpul omului pe care-l împuşcase fără nici 
un motiv. 

În disperare, s-a întors şi a fugit de soldaţii care 
veneau spre el. A străbătut în fugă curtea cazărmii, 
ţinând revolverul strâns în mână. 

La poartă a fost oprit de o santinelă. 

Werper nu a mai stat să discute cu acesta sau să 
uzeze de autoritatea gradului său, ci a ridicat revolverul 
fără nici o somaţie ca să îl împuşte pe negru, fără ca 
acesta să aibă vreo vină. 

După câteva clipe, fugarul a deschis poarta şi a 
dispărut în întunericul codrului, având grijă înainte să-şi 
însuşească, de la santinela ucisă, carabina şi cartuşiera 
acestuia. 

Toată noaptea a fugit tot mai departe, mai adânc în 
inima junglei. din când în când urletul vreunui leu îl 
făcea să se oprească, să asculte. 

Ţinându-şi arma pregătită, cu cartuşe pe ţeava, 
mergea înainte, având mai multă teamă de oamenii de 
care era urmărit decât de carnivorele sălbatice pe care 
le-ar fi putut întâlni. 

Într-un târziu s-a luminat de ziuă, dar el tot mai 
continuă să meargă. Nu simţea nici foame, nici sete, de 
spaima ce îi pricinuia gândul că ar putea fi prins. 

Nu s-a gândit la nimic altceva decât la scăpare. Nu 
îndrăznea să se oprească pentru a se odihni sau să 

mănânce, până nu va mai fi nicio primejdie de urmărire 

A mers aşa multă vreme, până când în cele din 
urmă, a căzut şi nu s-a mai putut ridica. 

Nu ştia cât timp a alergat, nici nu încercă să afle. 
Când nu mai a putut să fugă, nu a ştiut că a ajuns la 
limita puterilor sale. 

Sfârşit de oboseală, şi-a pierdut cunoştinţa. 

În starea aceasta a fost găsit de Ahmet Zec, 
banditul arab. Oamenii acestuia erau de părere să-l 
străpungă imediat cu sulița pe acest inamic al neamului 
lor, însă Ahmet ţinea ca lucrurile să se petreacă într-un 
alt mod. 

Mai întâi dorea să ia câteva informaţii de la acest 
belgian. Era mai uşor, se gândea el pe drept cuvânt, să 
pui mai întâi întrebări unui om şi după aceea să-l ucizi, 
decât invers. 

A poruncit ca locotenentul Albert Werper să fie 
transportat în propriul său cort, iar doi robi să-l îndoape 
cu vin şi cu mâncare, pe rând, în cantităţi mici, până 
când în sfârşit prizonierul îşi veni în fire. 

Când a deschis ochii, a văzut figuri străine de negri 
împrejurul lui, iar afară lângă uşa cortului, silueta unui 
arab. Nicăieri nu se vedea uniforma soldaţilor săi. 

Arabul de afară şi-a întors capul şi văzându-l că a 
deschis ochii, a intrat în cort şi s-a apropiat. 

— Eu sunt Ahmet Zec, a zis. Tu cine eşti şi ce cauţi 
în ţinuturile mele? Unde îţi sunt soldaţii? 

Ahmet Zec! Werper deschise ochii mari, dar inima i 
s-a făcut cât un purice. 

Era acum în ghearele celui mai cunoscut dintre 
bandiți, unul care îi ura pe toţi europenii, în special pe 
aceia care purtau uniforma Belgiei. 

Forţele militare belgiene îi declaraseră război de 
mulţi ani atât lui, cât şi tribului său, dar fără nici un 
rezultat. Era un război fără cruţare şi dintr-o parte şi din 

cealaltă. 

Dar Werper a văzut imediat, chiar în ura cea mare a 
acestui arab faţă de belgieni o rază de speranţă pentru 
el. 

Era şi el un fugar, scos de sub protecţia legilor. Deci 
amândoi aveau cel puţin un interes comun. 

Werper s-a hotărât să îşi joace ultima carte cât va 
putea mai bine. 

— Am auzit de tine, răspunse el, dar de fapt te 
căutam. Ai mei îmi sunt acum duşmani şi îi urăsc. Chiar 
în momentul de faţă mă caută soldaţii mei, ca să mă 
ucidă. Am ştiut că îmi vei da ajutor, pentru că şi tu îi 
urăşti. În schimb, voi intra în serviciul tău. Sunt soldat 
vechi, ştiu să lupt bine, iar duşmanii tăi sunt şi ai mei. 

Ahmet Zec îl privi pe european în tăcere. Prin 
creierul lui se perindau o mulţime de gânduri, din care 
cel dintâi era că necredinciosul minte. 

Desigur însă că se putea prea bine să nu mintă, iar 
dacă spunea adevărul propunerea lui merita toată 
atenţia. Luptători nefiind nici o dată destui, mai ales albi 
cu deprinderea şi cunoştinţele militare pe care le are un 
ofiţer. 

Dar Ahmet Zec s-a încruntat şi inima lui Werper s-a 
strâns de spaimă. Werper nu îl cunoştea pe Ahmet Zec, 
care era în stare să se încrunte, atunci când altul ar fi 
zâmbit şi să zâmbească, atunci când altul s-ar fi 
încruntat. 

— Dar dacă mă minţi? a zis arabul. 

— Pune-mă la încercare, i-a răspuns Werper. 

— Aşa-i, pot să te ucid oricând. Dar ce mai vrei, pe 
lângă viaţa ce ţi-o las, în schimbul serviciilor tale? 

— La început numai hrană şi adăpost, a răspuns 
Werper. Mai târziu, dacă merit mai mult, putem ajunge 
uşor la o înţelegere. 

Singura dorinţă a lui Werper în momentul acela era 

să-şi păstreze viaţa. 

Au încheiat deci un acord şi locotenentul Albert 
Werper a intrat ca membru în banda de hoţi de fildeş şi 
de sclavi, de sub comanda faimosului bandit arab Ahmet 
Zec. 

Luni întregi ofiţerul belgian a călărit împreună cu 
bandiții. Se lupta alături de ei, cu un curaj sălbatic şi cu o 
cruzime la fel de mare ca şi a acestor disperaţi. 

Ahmet Zec se uita la noul său recrut cu ochi de 
vultur şi cu o satisfacţie crescândă. Incredere i-a sporit în 
acest om ceea ce reprezenta o independenţă mai mare 
de acţiune pentru Werper. 

Increderea tot mai mare pe care arabul o acorda 
belgianului a ajuns până acolo încât Ahmet Zec a găsit 
de cuviinţă să îi împărtăşească un plan pe care l-a 
conceput de multă vreme, dar pe care nu a avut nici o 
dată prilejul să-l pună în aplicare. 

Insă cu ajutorul unui european, toate s-ar fi putut 
duce mai uşor la îndeplinire. A început să discute cu 
Werper, pe ocolite. 

— Ai auzit vreodată de un om căruia i se zice 
Tarzan? a întrebat el. 

Werper a dat din cap afirmativ. 

— Am auzit de el, dar nu îl cunosc. 

— Dacă nu ar fi el, ne-am putea face comerţul în 
linişte şi cu mari câştiguri, a continuat arabul. Ani întregi 
a luptat împotriva noastră, gonindu-ne din cele mai 
bogate părţi ale acestor ţinuturi, hărţuindu-ne şi 
înarmând indigenii ca să ne poată respinge, când 
veneam să facem comerţ cu ei. 

S-a oprit o clipă uitându-se la belgian. 

— E foarte bogat, a reluat Zec. Dacă am putea găsi 
mijlocul să îl facem să ne plătească aur mult, nu numai 
că am fi răzbunaţi pe el, dar şi răsplătiți pentru tot ceea 
ce ne-a împiedicat să câştigăm de la indigenii protejaţi 

de el. 

Werper a scos o ţigară din tabachera sa de aur şi a 
aprins-o. 

— Ai vreun plan prin care îl poţi sili să plătească? a 
întrebat el. 

— Are o soţie, a replicat Ahmet Zec, despre care se 
spune că este foarte frumoasă. Am putea primi un preţ 
bun pe ea în târgul de la nord, dacă ne-ar veni prea greu 
să luăm o răscumpărare de la soţ. 

Werper şi-a aplecat uşor capul, rămânând pe 
gânduri. Ahmet Zec aştepta răspunsul. 

Puţinul ce a mai rămas bun în Albert Werper s-a 
revoltat la gândul de a vinde o femeie albă ca sclavă, 
trimiţând-o în mizeria unui harem arab. 

S-a uitat la Ahmet Zec. l-a văzut ochii îngustându-se 
şi a înţeles că bănuia intenţia lui de a se împotrivi. 

Dar ce-ar fi ajuns belgianul dacă refuza? Viaţa lui 
era în mâinile acestui barbar, care preţuia viaţa unui 
necredincios mai puţin decât pe a unui câine, iar Werper 
ţinea mult la viaţa lui. 

Dar la urma urmei, ce era pentru el femeia aceea? 
Era fără îndoială, o albă din lumea civilizată, aparţinând 
deci societăţii organizate din care el, ca proscris, nu mai 
făcea parte. 

Mâna oricărui alb s-ar fi putut ridica împotriva lui. Ea 
nu era prin urmare, decât un duşman firesc, iar dacă el 
refuză să fie de acord cu răpirea ei, Ahmet Zec l-ar fi 
ucis. 

— Stai pe gânduri? a murmurat arabul. 

— Nu, a răspuns Werper, cântăream şansele noastre 
de reuşită, precum şi răsplata mea. Ca european pot fi 
primit în casa şi la masa lor. Tu nu ai pe nimeni care ar 
putea face asta. Riscul însă este prea mare şi ar trebui să 
fiu bine plătit, Ahmet Zec. 

Un zâmbet de uşurare a trecut pe fața banditului. 


9 


- TARZAN ŞI NESIEMAIELE DIN OPAR - 


— Bine te-ai gândit, Werper, a exclamat arabul 
bătându-l pe umăr. Meriţi să fii bine răsplătit şi voi avea 
grijă de asta. Acum să stăm şi să facem un plan, cum e 
mai bine să acţionăm. 

S-au aşezat pe un covor moale sub mătasea 
decolorată a cortului, odinioară plină de lucruri scumpe şi 
au vorbit încet până noaptea târziu. 

Erau amândoi înalţi şi purtau barbă, iar soarele şi 
vântul au făcut ca tenul belgianului să se apropie foarte 
mult de acela al unui arab. Werper a copiat fiecare 
amănunt al îmbrăcăminţii şefului său, aşa că la înfăţişare 
semăna cu un arab. 

Târziu de tot s-a sculat şi s-a retras în propriul său 
cort. A doua zi şi-a petrecut-o refăcându-şi uniforma de 
ofiţer belgian, luând de pe ea până şi cel mai mic semn 
care ar fi putut arăta că a fost confecţionată în scopuri 
militare. 

Dintr-o ladă conţinând o mulţime de obiecte furate, 
Ahmet Zec i-a dat o cască englezească şi o şa 
europeană, iar dintre sclavii săi negri şi oamenii săi i-a 
alcătuit o ceată de cărăuşi şi vânători, care conţinea 
toate elementele unei mici caravane a unui vânător de 
vânat mare. 

În capul acestei coloane, Werper a pornit din tabăra 
banditului arab Ahmet Zec. 


CAPITOLUL II - Pe drumul Oparului 


Cu vreo două săptămâni mai târziu, John Clayton, 
lord de Greystoke, întorcându-se dintr-o inspecţie a 
întinselor sale domenii africane, a zărit o coloană de 
oameni care treceau peste câmpia situată între reşedinţa 
sa şi pădurea dinspre nord. 

Şi-a oprit calul ca să observe mica ceată de oameni 
care tocmai apărea de după o ridicătură de pământ. 

Ochii lui ageri au observat reflexul soarelui pe casca albă 
a unui om călare şi cu convingerea că un vânător 
european îi caută ospitalitatea, a dat pinteni calului, 
ieşind în întâmpinarea noului sosit. 

Peste o jumătate de oră, erau pe scările verandei 
din faţa locuinţei sale, recomandându-l pe domnul Jules 
Frecoult doamnei de Greystoke. 

— M-am rătăcit, acesta este adevărul, a explicat 
domnul Frecoult. Călăuza mea nu a fost nici o dată prin 
părţile acestea, iar oamenii pe care i-am luat din ultimul 
sat prin care am trecut, nu cunosc aceste locurile nici pe 
atât. Au dezertat acum două zile, aşa că am fost foarte 
norocos că întâmplarea ne-a favorizat să dăm peste 
ajutor. Nu ştiu ce ne-am fi făcut dacă nu vă găseam. 

Au hotărât ca Frecoult şi oamenii săi să rămână 
acolo câteva zile sau până când se vor simţi odihniţi. 
După aceea, lordul Greystoke le va da călăuze care îi vor 
conduce în siguranţă înapoi în ţinuturile pe care călăuza 
lui Frecoult se presupunea că le cunoaşte. 

Sub masca unui gentleman francez cu avere, 
Werper a avut prea puţină greutate să-şi înşele gazda şi 
să intre în grațiile lui Tarzan şi a soţiei acestuia. 

Dar cu cât rămânea mai mult acolo, cu atât îşi 
pierdea speranţa că-şi va putea îndeplini planurile cu 
uşurinţă. Lady Greystoke nu se îndepărta nici o dată 
singură de locuinţa ei, iar devotamentul sălbatic al 
războinicilor Waziri, care formau cea mai mare parte din 
oamenii lui Tarzan părea că închide orice posibilitate 
unei încercări cu succes dea orăpi. 

lar să mituiască pe vreunul dintre Waziri era cu 
neputinţă. 

A trecut o săptămână şi Werper nu a progresat 
deloc în îndeplinirea planului său, după cum socotea el, 
în afară de ziua sosirii lui acolo. 

Dar chiar în momentul când aproape că a ajuns la 

disperare, s-a întâmplat ceva care i-a reînnoit speranţa, 
făcându-l să se gândească la o răsplată mai mare decât 
banii pentru răscumpărarea femeii. 

La reşedinţă a sosit un curier cu poşta săptămânală 
şi lordul de Greystoke şi-a petrecut toată după-amiaza în 
biroul său, citind şi răspunzând la scrisori. 

Seara, la cină, părea distrat şi imediat după masă, s- 
a scuzat şi s-a retras, urmat de lady Greystoke după 
câteva minute. 

De pe veranda unde rămăsese, Werper a putut auzi 
vocile lor într-o discuţie aprinsă şi închipuindu-şi că se 
petrece ceva neobişnuit, s-a ridicat uşor din scaunul său. 
Ascunzându-se în umbra tufişurilor de pe lângă verandă, 
s-a strecurat până sub fereastra camerei în care vorbeau 
lordul şi lady Greystoke. 

Acolo a tras cu urechea şi a obţinut un rezultat 
neaşteptat, deoarece de la primele cuvinte, o mare 
surescitare a pus stăpânire pe el. Lordul de Greystoke 
vorbea cu lady de Greystoke. 

— Nu am avut nici o dată încredere în siguranţa 
acelei societăţi, zicea ea, dar îmi pare de necrezut să fi 
dat faliment cu o sumă atât de mare, doar dacă nu au 
fost nişte maşinaţiuni necinstite. 

— Asta bănuiesc şi eu, a răspuns Tarzan, dar oricare 
ar fi cauza, cert este faptul că am pierdut tot ce aveam şi 
nu-mi rămâne altceva de făcut decât să mă întorc la 
Opar şi să mai iau ceva aur. 

— John, a strigat lady Greystoke, nu este un alt 
mijloc? Nu pot suporta gândul să te întorci în acel loc 
îngrozitor. 

Werper a simţit un tremur în vocea ei. 

— Mai bine trăiesc restul vieţii în sărăcie decât să 
ştiu că înfrunţi primejdiile din Opar. 

— Să nu ai nici o frică, a asigurat-o Tarzan râzând. 
Sunt eu în stare să am grijă de mine, iar de nu, Wazirii 

care mă vor însoţi vor avea grijă să nu mi se întâmple 
nimic rău. 

— Au mai fugit ei odată din Opar lăsându-te în voia 
soartei, îi aminti ea. 

— Nu mai fac ei aşa ceva a doua oară, o linişti el. 
Chiar şi atunci le-a fost ruşine şi veneau înapoi când i-am 
întâlnit. 

— Dar poate sunt alte mijloace, a insistat ea. 

— Nu există nici un alt mijloc măcar pe jumătate 
atât de uşor de a obţine o nouă avere decât de a merge 
direct la comoara din Opar şi a o aduce încoace, a 
răspuns el. 

A continuat apoi cu gândul să o liniştească: 

— lau eu toate măsurile, Jane dragă, aşa că locuitorii 
de acolo nu vor şti nici o dată că m-am întors acolo şi le- 
am luat o porţie din comoara lor, de a cărei existenţă 
nici măcar nu ştiu. 

Tonul său categoric a  încredinţat-o pe lady 
Greystoke că orice cuvânt împotriva acestei idei ar fi fost 
de prisos, aşa că a schimbat subiectul discuţiei. 

Werper a mai rămas acolo ca să asculte, alte câteva 
minute, iar după aceea, încredinţat că a auzit tot ce era 
necesar şi fiindu-i teamă să nu fie descoperit, s-a întors 
pe verandă, unde a fumat câteva ţigări una după alta. 

A doua zi de dimineaţă, la cafea, Werper le-a 
comunicat intenţia de a pleca în curând şi i-a cerut lui 
Tarzan permisiunea să vâneze în drumul său animale 
mari în ţinuturile Wazirilor, drept pe care Tarzan i l-a 
acordat bucuros. 

Belgianul a avut nevoie de două zile să se 
pregătească de plecare, dar în cele din urmă a plecat cu 
caravana lui, însoţit de un singur Waziri, pe care i l-a dat 
împrumut lordul de Greystoke. 

Ceata lui Werper a făcut doar un marş scurt, când el 
s-a prefăcut bolnav şi i-a anunţat că va rămâne unde se 

afla până când se va însănătoşi. 

Deoarece ajunseseră numai la o mică distanţă de 
reşedinţa lui Tarzan, a dat drumul războinicului Waziri, 
spunându-i că va trimite după el de îndată ce va fi în 
stare să-şi continue călătoria. 

Indată ce acesta a plecat, belgianul l-a chemat în 
cortul său pe unul dintre oamenii de încredere ai lui 
Ahmet Zec şi l-a trimis să pândească plecarea lui Tarzan, 
cu ordinul ca acesta să se întoarcă imediat şi să-i dea de 
veste momentul, precum şi direcţia în care a pornit 
englezul. 

Nu a avut mult de aşteptat, căci trimisul său s-a 
întors chiar a doua zi cu vestea că Tarzan a plecat în 
dimineaţa aceea în direcţia sud-est, împreună cu o ceată 
de cincizeci de războinici Waziri. 

Werper i-a scris o scrisoare lungă lui Ahmet Zec şi 
chemându-şi un om de încredere, i-a înmânat-o. 

— Trimite chiar acum un curier până la Ahmet Zec 
cu scrisoarea aceasta, a spus Werper. Tu vei rămâne aici 
în tabără, aşteptând noi ordine de la el sau de la mine. 
Dacă vine cineva de la fermă, spune-i că sunt foarte 
bolnav şi că nu pot să văd pe nimeni. 

A reluat discuţia după o mică pauză: 

— Acum pregăteşte-mi şase sclavi şi şase oameni 
înarmaţi, cei mai puternici şi mai curajoşi din toată 
caravana. Eu mă duc după englez, să descopăr unde 
este ascuns aurul său. 

lată deci, că pe când Tarzan, rămas numai în pielea 
de căprioară peste şolduri şi înarmat cu armele primitive 
ce îi erau atât de dragi, îşi conducea războinicii către 
cetatea moartă a Oparului, Werper, renegatul, îl urmărea 
pas cu pas, în lungile zile călduroase, făcându-şi noaptea 
tabăra în apropiere de ei. 

Pe când ei înaintau astfel, Ahmet Zec călărea cu toţi 
oamenii lui spre sud, către ferma lui Greystoke. 

Pentru Tarzan această expediţie era ca şi o excursie 
făcută într-o zi de sărbătoare. Civilizaţia lui, în cel mai 
bun caz, se limita numai la strat subţire, pe care îl dădea 
jos odată cu îmbrăcămintea incomodă europeană, de 
câte ori avea un pretext plauzibil. 

Numai dragostea sa nemărginită pentru soţia sa îl 
mai reţinea să păstreze o aparenţă de om civilizat, 
situaţie în care ura pretenţiile şi ipocriziile din jurul lui. 

Cu viziunea clară a unei minţi curate, pătrunsese 
până în miezul putred din inima lucrurilor: lăcomia laşă 
pentru linişte şi confort şi protejarea drepturilor de 
proprietate. 

Ştia că frumuseţea vieţii, arta, muzica şi literatura, 
se datorau acestei civilizaţii, dar mai ştia că ele există şi 
în afara acestei civilizaţii. 

— Arată-mi mie, zicea adesea, dacă vreunul din 
indivizii aceştia graşi şi bogaţi a dat naştere vreodată 
unui ideal frumos. Numai prin încrucişarea armelor, prin 
lupta pentru existenţă în mijlocul primejdiei şi a morţii, în 
faţa lui Dumnezeu, care se manifestă prin desfăşurarea 
forţelor teribile ale naturii... numai atunci ia naştere ce 
este mai frumos şi mai bun în inima şi creierul omenesc. 

De aceea Tarzan se întorcea întotdeauna la Natură, 
după cum un îndrăgostit s-ar duce la o întâlnire mult 
amânată, după ce a stat un timp între zidurile unei 
închisori. 

Waziri lui erau mai civilizaţi, în esenţă, decât el. Ei 
îşi găteau carnea înainte de a o mânca şi considerau 
drept scârboase multe din felurile de mâncare pe care 
Tarzan le mâncase cu poftă toată viaţa lui. 

Dar atât de perfid este virusul ipocriziei că până şi 
curajosul Tarzan ezita să dea curs poftelor sale fireşti în 
faţa lor. Mânca şi el carne friptă, dar ar fi preferat-o 
crudă şi nepreparată. 

Vânatul îl ucidea cu sulița şi cu săgeți, când ar fi 

vrut să sară asupra lui din ascunzătoare şi să-şi înfigă 
colții în beregata animalului surprins. 

In cele din urmă însă, vocea laptelui pe care-l 
supsese la sânul sălbaticei sale mame adoptive a fost 
mai puternic în el şi nu a mai putut rezista poftei pentru 
sângele cald al 
vânatului proaspăt ucis, iar muşchii lui zvâcneau de 
nerăbdare să înfrunte codrul, în lupta pentru existenţă, 
care fusese singurul său drept din naştere, în primii 
douăzeci de ani ai vieţii sale. 


CAPITOLUL III - Nostalgia junglei 


Tulburat de aceste porniri foarte puternice, Tarzan 
stătea întins, fără să poată dormi, într-o noapte, în 
tabără înconjurată de mărăcini care apărau oarecum 
mica ceată de eventualele atacuri ale marilor animale 
carnivore din junglă. Un singur războinic somnoros a 
rămas de gardă lângă focul care trebuia întreţinut în 
permanenţă şi de care fiinţa cu ochi strălucitori se 
temea. 

Urletul şi mârâitul marilor feline se amestecau cu 
nenumăratele zgomote ale locuitorilor mai mici din 
junglă, parcă numai pentru a aţâţa flacăra sălbatică din 
pieptul lordului englez crescut în codru. 

Se zvârcoli fără somn pe patul său de ierburi, mai 
bine de o oră, dar după aceea s-a sculat ca o umbră, fără 
zgomot şi pe când războinicul Waziri stătea întors cu 
spatele spre el, a sărit gardul de mărăcini, fără să îi pese 
de ochii înflăcăraţi de dincolo. 

S-a aruncat tăcut într-un copac şi a dispărut. 

Un timp oarecare a alergat prin copaci numai pentru 
plăcerea ce o simţea că se află acolo, aruncându-se 
distanţe mari prin aer, de la un copac uriaş al pădurii 
până la altul. 

După aceea s-a urcat pe crengile uşoare din vârful 
copacilor, unde luna lumina în toată splendoarea ei, iar 
un vânt uşor răcorea aerul. 

Acolo s-a oprit ridicându-şi faţa către Goro, luna. A 
stat un moment cu mâna ridicată, tremurându-i pe buze 
strigătul fioros al antropoidului, pe care însă îl opri la 
timp, ca să nu-i stârnească pe Waziri care cunoşteau 
destul de bine cumplita chemare a stăpânului lor. 

A mers apoi mai încet, furişându-se cu băgare de 
seamă, pentru că acum dorea să ucidă. 

A coborât pe pământ, în întunericul de nepătruns 
din jurul trunchiurilor de copaci, sub vegetaţia care 
atârna de pe crengi în jos. 

Din când în când, se apleca cu nasul până jos. 

A căutat şi a găsit în curând o cărare largă pe care o 
fac animalele când merg de multe ori pe acelaşi drum 
într-un scop anumit: la un loc de adăpat, de exemplu. 

Aşteptarea i-a fost în curând răsplătită, simțind 
mirosul proaspăt a lui Bara, cerbul. A salivat şi un 
mormăit surd i-a scăpat de pe buze. 

A dispărut acum şi ultimul rest al unei existenţe 
artificiale. Era din nou vânătorul primitiv, primul om, pe 
treapta cea mai înaltă a dezvoltării antropoizilor. 

A urmărit în susul vântului urma mirosului specific 
cu un simţ care întrecea atât de mult pe acela al unui om 
obişnuit, că este cu neputinţă să îl caracterizăm cu o 
măsură oarecare. 

El se ţinea fără greş după urma mirosului plăcut, 
pătrunzător, lăsat de piciorul lui Bara, deşi era des 
întretăiată de mirosul mai greu al carnivorelor şi de 
duhoarea lui Horta, mistrețul. 

În sfârşit, mirosul cerbului l-a atenţionat pe Tarzan 
că vânatul este pe aproape. S-a urcat din nou în copac, 
pe crengile cele mai joase, de unde putea să observe 
pământul şi să prindă cu urechea şi cu nasul cel mai mic 

semn că şi-a ajuns prada. 

Şi nici nu a trecut mult până când a putut să îl vadă 
pe Bara stând atent la marginea unei poieniţe scăldate în 
lumina lunii. 

S-a strecurat fără zgomot printre crengi până a 
ajuns chiar deasupra cerbului. In mâna dreaptă avea 
cuțitul lung de vânătoare al tatălui său, iar în inimă, pofta 
de a ucide a unui carnivor. 

O singură clipă a stat nemişcat sus pe creangă, 
deasupra animalului care nu bănuia nimic, apoi s-a 
aruncat asupra lui. Izbitura greutăţii corpului său a trântit 
cerbul în genunchi, iar înainte ca acesta să se poată 
scula, cuțitul i-a şi străpuns inima. 

Apoi Tarzan s-a sculat de pe corpul animalului pe 
care l-a ucis pentru a da drumul, în faţa lunii, teribilului 
său strigăt de victorie. Însă vântul a adus până la nasul 
său ceva care l-a făcut să rămână tăcut şi nemişcat ca o 
statuie. 

Ochii lui sălbatici au scânteiat în direcţia de unde i-a 
adus vântul acel miros, iar după o clipă a văzut iarba de 
la marginea poienii desfăcându-se. Numa, leul, venea 
păşind maiestuos. 

Ochii lui galben-verzui erau aţintiţi asupra lui 
Tarzan, şi oprindu-se la o mică distanţă, privi cu invidie 
vânatul, pentru că lui Numa nu-i mersese bine în seara 
aceea. 

De pe buzele omului izbucni un mârâit puternic de 
prevenire. Numa a răspuns şi el, dar fără să înainteze, 
stând locului şi bătând din coadă încet, în timp ce 
Tarzan, încălecat pe prada sa, îşi tăia o porţie bună din 
cerb. 

Numa îl privea cu o mânie şi furie crescândă, 
văzându-l cum muşcă cu poftă din carnea caldă. A scos 
mârâituri sălbatice de ameninţare. 

S-a întâmplat ca tocmai acest leu să nu fi venit nici 

o dată în contact cu Tarzan al maimuţelor, aşa că era 
buimăcit de ceea ce vedea. lată o fiinţă care după 
înfăţişare şi miros, părea a fi om. Numa mai gustase 
carne de om şi ştia că deşi nu este din cele mai 
gustoase, totuşi omul este animalul cel mai uşor de ucis. 

Dar mârâiturile feroce ale acestei fiinţe îi aminteau 
de alţi adversari îngrozitori de-ai săi. 

Această impresie l-a făcut să se oprească, cu toate 
că mirosul de carne proaspătă de cerb îi aţâţa pofta până 
la nebunie. 

Tarzan îl pândea necontenit, ghicind ce se petrecea 
în micul creier al carnivorului şi bine a făcut, deoarece, în 
cele din urmă Numa nu s-a mai putut stăpâni sa aştepte. 

Îşi plezni deodată coada dreapta şi ţeapănă, dar în 
aceeaşi clipă, omul maimutelor, ştiind ce înseamnă acest 
semnal, a apucat între dinţi restul din pulpa de cerb şi a 
sărit pe creanga copacului din apropiere. 

Numa sărise şi el, venind cu o iuţeală asemănătoare 
cu a unui tren expres. 

Retragerea lui Tarzan nu era o indicație a vreunui 
sentiment de frică. Viaţa din junglă este întocmită după 
alte rânduieli decât ale noastre şi alte criterii domnesc 
acolo. 

Dacă Tarzan ar fi fost flămând, fără îndoială că ar fi 
stat locului şi ar fi înfruntat atacul leului. 

O mai făcuse el şi în alte ocazii, de multe ori, după 
cum chiar el însuşi atacase lei în trecut. Dar acum pe 
lângă faptul că nu era flămând, luase cu el mai multă 
carne crudă decât ar fi putut mânca 

Cu toate acestea, privea cu, destulă neplăcere la 
Numa, care sfâşia carnea animalului ucis de altul. 

Acest Numa străin trebuia pedepsit. Tarzan s-a 
gândit să chinuie fiara. 

În apropiere se aflau mai mulţi copaci cu fructe 
mari, grele şi tari. Tarzan s-a aruncat într-unui din 

aceştia, cu uşurinţa unei veveriţe. 

După aceea, a început un bombardament în toată 
regula, care l-a făcut pe Numa să scoată nişte răcnete de 
se cutremura pământul. Tarzan lovea încontinuu leul cu 
fructele acelea tari. 

Era cu neputinţă pentru Numa să poată mânca sub 
ploaia aceea de fructe tari. Nu putea decât să urle şi să 
mârâie. 

În cele din urmă, ă plecat de lângă cadavrul lui 
Bara, cerbul. 

Porni răcnind şi foarte furios, dar nu a ajuns decât 
până la marginea poienii unde a amuţit. Tarzan l-a văzut 
aplecându-şi capul, lungindu-se cu corpul aproape de 
pământ şi cu coada tremurând. 

În poziţia aceasta, fiara s-a furişat spre copacii din 
partea opusă lui Tarzan. 

Tarzan a devenit foarte atent. Şi-a înălţat capul şi a 
mirosit vântul uşor dinspre pădure. 

Ce i-a atras oare atenţia lui Numa, făcându-l să 
plece tiptil, fără să mai arunce o singură privire spre 
locul înfrângerii sale? 

În timp ce leul dispărea printre copacii din partea 
cealaltă a poienii, vântul uşor care bătea înspre Tarzan i- 
a adus dezlegarea acestei enigme privind noua atitudine 
a leului. 

Mirosea a om. 

Agăţând de creanga unui copac restul din pulpa 
cerbului, Tarzan şi-a şters palmele pline de grăsime pe 
pulpe, pornind în urmărirea lui Numa. 

O cărare de elefant, largă şi bine bătătorită, începea 
chiar din marginea poienii. Numa s-a furişat paralel cu 
ea, în timp ce deasupra lui mergea Tarzan prin copaci, ca 
o umbră a răzbunării. 

Marea felină sălbatică şi omul sălbatic care o 
urmărea, au văzut prada aproape în acelaşi timp, deşi 

amândoi ştiau despre ea că e un om negru, cu mult 
înainte ca el să fi apărut înaintea ochilor lor. 

Nărilor lor sensibile au detectat imediat mirosul, iar 
Tarzan şi-a dat seama că este mirosul unui băştinaş 
necunoscut bătrân şi de sex masculin, deoarece rasa, 
vârsta şi sexul îşi au mirosul lor specific. 

Era într-adevăr un bătrân care mergea singur prin 
jungla întunecoasă, un om de statură medie, zbârcit, 
tatuat bizar şi îmbrăcat sumar, cu o piele de hienă pe 
umeri. Capul animalului era împăiat. 

Tarzan a recunoscut însemnele unui vrăjitor negru şi 
a aşteptat cu o plăcere sălbatică ca leul să atace, pentru 
că lui nu îi plăceau vrăjitorii. În momentul însă când 
Numa a atacat, Tarzan şi-a adus aminte deodată că leul 
îi furase vânatul cu câteva minute mai înainte, iar 
răzbunarea nu trebuia să întârzie. 

Negrul nu a observat primejdia decât numai atunci 
când a auzit trosnetul crengilor sub labele lui Numa. Şi-a 
întors capul să vadă ce este, dar în clipa în care a zărit 
leul fioros cu coama neagră, era prea tărziu. 

In acelaşi moment, Tarzan a sărit de pe creangă 
drept în spinarea leului, iar în momentul când a atins 
leul, i-a şi înfipt cuțitul, până la plăsele, sub umărul 
stâng. Apoi şi-a pus mâna dreaptă în coama lui stufoasă, 
dinţii în beregată, iar cu picioarele l-a cuprins de mijloc. 

Scoţând un urlet de durere şi furie, fiara s-a ridicat 
pe picioarele din spate şi s-a trântit pe spate. Dar Tarzan 
se ţinea bine de coamă, împlântând mereu cuțitul între 
coastele leului. 

Numa se rostogolea furios, muşcând şi lovind aerul, 
urlând şi mărâind îngrozitor, în sălbatica sa încercare de 
a ajunge până la omul pe care îl avea în spinare. 

De mai multe ori Tarzan era cât pe aici să dea 
drumul leului. Era lovit şi acoperit de sângele lui Numa şi 
de praful de pe cărare, dar nici o clipă măcar nu şi-a 

încetat atacul sălbatic şi strânsoarea din spatele 
adversarului său. 

Dacă ar fi încetat lupta pentru o singură clipă, ar fi 
ajuns imediat în ghearele sau colții puternici ai leului. Şi 
am fi asistat la sfârşitul acestei povestiri despre lordul 
englez crescut în junglă. 

Vrăjitorul a rămas locului, acolo unde a căzut sub 
greutatea leului, sfâşiat şi sângerând. Nefiind în stare să 
se mişte, se uita la îngrozitoarea luptă dintre aceşti doi 
stăpâni ai pădurii. 

Ochii îi sticleau ciudat, iar buzele zbârcite se mişcau 
pe gingiile fără dinţi, şoptind rugăciuni stranii către zeii 
religiei sale. 

Un timp oarecare nu a avut nici o îndoială privind 
rezultatul luptei. Era sigur că străinul cel alb va fi ucis de 
teribilul animal. 

Cine a mai auzit ca un singur om, înarmat numai cu 
un cuţit, să poată ucide o fiară atât de puternică? 

După puţin timp însă, ochii i s-au dilatat şi a început 
să aibă oarecare bănuieli. 

Ce fel de creatură minunată era aceasta care se 
bate cu un leu şi rezistă acestei puternice fiare? 

Mintea lui a început să adune imagini din tinereţea 
lui care se părea că au dispărut cu totul. Amintirile s-au 
derulat încet, până când au dat peste un tablou aproape 
şters şi îngălbenit de anii care trecuseră. 

Tabloul reprezenta un tânăr mlădios cu pielea albă, 
sărind printre copaci, însoţit de o ceată de maimuțe 
antropoide enorme. 

Bătrânul a clipit repede din ochi, de parcă ar fi vrut 
să îşi alunge spaima care l-a cuprins, teama 
superstiţioasă a oamenilor care cred în stafii, în spirite şi 
în demoni. 

În gândurile ce le depăna, a ajuns din nou la 
rezultatul luptei din fata ochilor săi, dar gândurile sale 

de la început au suferit o totală schimbare. 

Acum ştia că zeul din codru îl va ucide cu siguranţă 
pe Numa. 

De aceea era şi mai îngrozit de soarta ce îl aştepta 
din partea învingătorului, cu mult mai rea decât moartea 
sigură şi instantanee din partea leului feroce. 

L-a văzut pe leu slăbind din cauza pierderii de 
sânge. L-a observat cum îi tremurau labele puternice, 
apoi în sfârşit, a văzut fiara prăbuşindu-se fără să se mai 
ridice. 

Apoi s-a uitat la zeul sau demonul codrului 
ridicându-se deasupra învinsului şi punându-şi un picior 
pe cadavrul care se mai zbătea încă. Albul şi-a ridicat 
fata spre lună şi a scos un strigăt atât de cumplit încât 
bătrânului negru i-a îngheţat şi puţinul sânge care 
curgea în vinele vrăjitorului. 


CAPITOLUL IV - Vrăjitorul 


Tarzan şi-a concentrat acum toată atenţia asupra 
bătrânului. Nu l-a ucise pe Numa ca să-l salveze pe 
negru. Nu a făcut altceva decât se răzbunase pe leu, dar 
acum văzându-l pe bătrân că zace neajutorat şi moare 
sub privirile sale, ceva care semăna a milă a intrat în 
inima lui sălbatică. 

În tinereţe l-ar fi ucis pe vrăjitor fără cea mai mică 
ezitare, dar civilizaţia l-a influenţat îmblânzindu-l, după 
cum se întâmplă cu toate popoarele şi rasele cu care 
această civilizaţie vine în contact. 

În cazul lui Tarzan, această schimbare nu a mers 
atât de departe ca să-i insufle sentimentul fricii sau să-l 
facă slab de înger. 

El nu a văzut decât un bătrân suferind şi în pragul 
morţii. S-a aplecat pipăindu-i rănile şi a încercat să îi 
oprească sângele care îi curgea din răni. 

— Cine eşti tu? a întrebat bătrânul cu o voce 
tremurândă. 

— Eu sunt Tarzan, Tarzan al maimuţelor, a răspuns 
el cu ceva mai multă mândrie în voce decât dacă ar fi 
spus: sunt John Clayton, lord de Greystoke. 

Vrăjitorul s-a cutremurat şi a închis ochii. Când i-a 
redeschis, se citea în ei resemnarea faţă de teribila 
soartă ce îl aştepta din partea acestui demon temut din 
pădure. 

— De ce nu mă ucizi? a întrebat el. 

— De ce te-aş ucide? a întrebat la rândul lui, Tarzan. 
Nu mi-ai făcut nici un rău şi în afară de asta, tot eşti pe 
moarte. Numa, leul, te-a ucis. 

— Nu mă vei omori? 

O mare mirare şi neîncredere se simţea în vocea 
tremurătoare a bătrânului negru. ... 

— Desigur ca nu, chiar aş vrea să te salvez dacă aş 
putea, dar nu se poate. Dar de ce crezi că eu te-aş 
omorî? 

Bătrânul a tăcut un moment, iar când a vorbit din 
nou, se vedea că face efort ca să-şi adune curajul. 

— Te cunosc de demult, zise el, din vremea când 
cutreierai jungla din ținuturile satului Mong. Eu eram 
vrăjitorul satului atunci când i-ai ucis pe Long şi pe 
ceilalţi. Intrai prin colibele noastre şi furai săgețile 
otrăvite. 

Bătrânul s-a oprit ca să îşi tragă răsuflarea 

— La început nu te-am recunoscut, dar pe urmă mi- 
am adus aminte: erai maimuța cu pielea albă, care trăiai 
cu maimuţele acelea păroase care ne făceau viaţa 
insuportabilă în satul Mong. Eşti zeul pădurii, Munago- 
Keewati, căruia îi puneam hrană afară la porţile noastre 
şi care venea şi o mânca. Spune-mi, a reluat el după o 
clipă de gândire, eşti om sau drac? 

Lui Tarzan îi venea să râdă. 

— Sunt om, a răspuns el. 

Bătrânul a oftat şi a clătinat din cap. 

— Ai încercat să mă salvezi din ghearele lui Numa, 
a zis el, iar acum te voi răsplăti, pentru că sunt un mare 
vrăjitor. 

S-a uitat la Tarzan cu atenţie, apoi a continuat. 

— Ascultă-mă, albule! Văd zile negre înaintea ta. 
Este scrisă această soartă în propriul meu sânge, cu care 
mi-am mânjit palma. Un zeu mai mare decât tine se va 
ridica împotriva ta şi te va învinge. Întoarce-te de unde ai 
venit,  Munago-Keewati! întoarce-te până mai este 
vreme. Şi înainte şi înapoia ta sunt primejdii, dar mai 
mare este aceea unde te duci. Văd... 

Bătrânul s-a oprit deodată, scoțând un suspin adânc, 
apoi s-a încolăcit şi a murit. Tarzan s-a oprit şi l-a privit, 
întrebându-se ce mai văzuse vrăjitorul. 

Era foarte târziu când Tarzan s-a întors în tabăra, 
culcându-se din nou printre războinicii lui. Nimeni nu l-a 
văzut plecând, nimeni nu l-a văzut venind. 

S-a gândit, până să adoarmă, la cele ce i-a spus 
bătrânul vrăjitor şi tot la acest lucru s-a gândit şi după ce 
s-a sculat, dar nu s-a întors acasă, pentru că nu ştia ce 
este frica. 

Şi totuşi, dacă ar fi ştiut ce o aşteaptă pe aceea pe 
care o iubea mai mult decât pe oricine pe lume, ar fi 
zburat prin copaci până la ea, lăsând aurul din Opar să 
rămână pe veci ascuns. 

Tot în dimineaţa aceea, în urma lui, un alb se 
gândea la ceva ce auzise în timpul nopţii şi era aproape 
să uite de planul lui, hotărât să se înapoieze de unde a 
venit. 

Era Werper, care auzise în tăcerea nopţii, departe 
pe drumul ce urma să îl parcurgă, un sunet care i-a 
umplut sufletul de groază. A fost un sunet cum nu mai 
auzise nici o dată până atunci, în toată viaţa lui. 

Se părea că nu provenea din plămânii vreunei fiinţe 
create de Dumnezeu. 

A auzit strigătul de victorie al maimuţoiului, aşa cum 
i-a dat drumul Tarzan în faţa lui Goro, luna. Dar belgianul 
s-a cutremurat, ascunzându-şi faţa în mâini. 

Acum chiar, în plina lumină a zilei, a tremurat din 
nou gândindu-se la acel sunet şi ar fi fugit de primejdia 
necunoscută pe care părea că o prezice ecoul acelui 
sunet îngrozitor, dacă n-ar fi avut o groază şi mai mare 
de Ahmet Zec, stăpânul său. 

Tarzan al maimuţelor şi-a continuat drumul către 
zidurile ruinate ale Oparului, iar Werper se furişa după el, 
ca un şacal. Numai Dumnezeu ştia ce-i aşteaptă pe 
amândoi! 

Tarzan s-a oprit la marginea acelei văi uitate, de 
unde se vedeau turnurile aurite şi clădirile din Opar. S-a 
hotărât ca fiecare pas al expediției să se facă cu cea mai 
mare atenţie, aşa că se va duce mai întâi el singur în 
recunoaştere, în timpul nopţii, până la camera cu 
comoara. 

A pornit de îndată ce s-a lăsat seara, iar Werper, 
care urcase stâncile singur în urma cetei lui Tarzan şi a 
stat ascuns toată ziua după bolovanii mari din vârful 
muntelui, l-a urmărit pe furiş. 

Belgianul a putut să se ascundă şi să-l urmărească 
pe Tarzan în valea plină de bolovani, până la stânca cea 
mare de granit din afara oraşului, unde era intrarea în 
tunelul ce ducea la comoară. 

L-a văzut pe Tarzan urcându-se cu uşurinţă pe 
peretele aproape neted al înaltei stânci. Werper 
agăţându-se cu frică în timpul acelui urcuş primejdios, 
transpirând la tot pasul, aproape paralizat de groază, dar 
împins de lăcomie, şi-a urmat drumul în sus, până când 
în cele din urmă, a ajuns în vârful stâncii. 

Tarzan nu se vedea niciunde. 

Un timp Werper a stat ascuns după una dintre 
stâncile mai mici, presărate pe muchia peretelui de 
granit. Nevăzând şi neauzind nici o mişcare din partea 
englezului, a ieşit şi el din ascunzătoare. 

S-a gândit să facă o cercetare sistematică a locului, 
în speranţa că va putea descoperi unde se află comoara 
şi va fugi mai înainte ca Tarzan să se întoarcă, din locul 
de unde dispăruse. 

Dorinţa lui imediată era numai să ştie unde se află 
aurul, astfel că după plecarea lui Tarzan, să vină cu 
oamenii lui şi să ia cu el atât aur cât vor putea duce. 

A găsit deschizătura îngustă ce ducea în jos până în 
inima stâncii, pe scările uzate ale intrării de granit. 

A coborât scările până la gura întunecoasă a 
tunelului în care dispăreau scările, dar acolo se opri 
fiindu-i teamă să intre, ca nu cumva să se întâlnească cu 
Tarzan, dacă acesta s-ar fi înapoiat. 

Lordul de Greystoke pipăia peretele de-a lungul 
trecătoarei stâncoase, până a ajuns la uşa de stejar. 

A deschis-o imediat şi a intrat în camera cu 
comoara, unde cu multe veacuri înainte fuseseră 
aşezate, în şiruri înalte, preţioasele lingouri pentru 
căpeteniile acelui mare continent care zace acum 
inundat în apele Atlanticului. 

Nici un zgomot nu întrerupea tăcerea bolţii 
subterane. Nu era nici un indiciu că altcineva ar mai fi 
descoperit acea avuţie inutilă, de când Tarzan o vizitase 
ultima dată. 

Satisfăcut, a pornit înapoi spre ieşirea de pe culmea 
dealului stâncos. 

Werper, ascuns după un colţ de stâncă, îl pândea cu 
încordare. L-a văzut apărând din umbra scărilor, 
înaintând până la marginea stâncii, cu faţa spre valea de 
unde Wazirii aşteptau semnalul stăpânului lor. 

Werper a ieşit pe furiş din ascunzătoare şi a păşit în 

întunericul scării. A dispărut pe drumul ce ducea la 
comoara ascunsă. 

Tarzan, oprindu-se la marginea stâncii, a dat drumul 
unui sunet fioros, asemănător răgetului de leu. Încă de 
două ori, la intervale regulate, şi-a repetat chemarea, 
rămânând să asculte câteva minute, după ce ecourile 
celei de a treia chemări s-au stins în depărtare. 

De departe, de dincolo de vale, a ajuns până la el un 
răspuns, apoi încă o dată, de două ori, de trei ori. Basuli, 
căpitanul Wazirilor, l-a auzit şi i-a răspuns. 

Tarzan s-a întors şi a pornit din nou către camera 
comorii, ştiind că peste câteva ore vor sosi indigenii, 
gata să ducă cu ei această avere, în forma ciudată pe 
care o aveau lingourile de aur din Opar. 

Intre timp însă, va duce el singur cât va putea mai 
mult din preţiosul metal, sus pe stâncă. 

Şase dramuri a făcut el în cele cinci ore, până când 
Basuli a ajuns la stâncă, transportând în total un număr 
de patruzeci şi opt de lingouri până la marginea stâncii. 

De fiecare dată ducea o greutate care ar fi doborât 
alţi doi oameni, dar corpul lui uriaş nu arăta nici cel mai 
mic semn de oboseală. Mai târziu, i-a ajutat pe războinicii 
săi, negri ca abanosul, să se ridice pe stâncă cu ajutorul 
frânghiei pe care au adus-o pentru acest scop. 

De şase ori s-a întors Tarzan în camera comorii şi de 
şase ori Werper, belgianul, s-a ascuns, tremurând în 
umbra rece, într-un colt al intrării. 

Englezul a mai venit şi a şaptea oară, dar de dată 
aceasta avea cu el cincizeci de luptători, transformați în 
cărăuşi. Pentru nimeni în lume ei nu ar fi ascultat o 
comandă pentru a căra asemenea greutăţi, în afară de 
acest alb cu suflet nobil şi muşchi de otel. 

Au mai scos cu acest prilej, încă cincizeci şi două de 
lingouri mari, făcând un total de o sută, pe care Tarzan 
avea intenţia să le ia cu el. 

În timp ce ultimul dintre Waziri ieşea din cameră, 
Tarzan s-a întors să mai privească o dată fabuloasa 
avere, în care cele două incursiuni ale sale abia că au 
lăsat ceva goluri mici. 

Înainte de a stinge singura luminare pe care a adus- 
o pentru a-i lumina calea şi a cărei flacără mică înlătura 
întunericul de nepătruns în care zăcuse de veacuri 
această cameră uitată de oameni, gândurile lui au 
revenit la prima împrejurare care l-a adus în această 
cameră a comorii. Dăduse din întâmplare peste această 
cameră, în timp ce fugea din subteranele templului unde 
fusese ascuns de La, marea preoteasă a celor care se 
închinau la soare. 

Şi-a amintit scena din templu, când zăcea întins pe 
altarul de sacrificiu. S-a gândit la marea preoteasă La, 
care ţinea pumnalul ridicat deasupra lui. 

Şi-a adus aminte de şirurile de preoţi care aşteptau 
într-un extaz isteric, plin de fanatism, prima ţâşnire a 
sângelui cald al victimei, pentru a-şi umple cupele de aur 
şi să-l bea în gloria „Zeului înflăcărat”. 

Brutala şi sângeroasa întrerupere a lui Tha, preotul 
înnebunit, îi trecu deasemenea pe dinaintea ochilor, ca şi 
fuga credincioşilor în faţa nebuniei acelei creaturi 
hidoase. S-a gândit apoi la atacul asupra lui La, precum 
şi la partea pe care a, avut-o el în tragedia aceea, când 
se bătuse cu furiosul oparian, lăsându-l mort la picioarele 
preotesei, pe care el ar fi profanat-o. 

Acestea şi multe altele trecură prin mintea lui 
Tarzan pe când stătea lângă mormanele de metal 
galben. 

Se întreba dacă La mai domneşte în templul cetăţii 
ruinate ale cărei ziduri dărâmate îşi aveau temeliile în 
jurul lui. 

Fusese ea oare, în cele din urmă, silită să se mărite 
cu vreunul din urâţii ei preoţi? Era într-adevăr o soartă 

cumplită pentru o fată frumoasă ca ea! 

În sfârşit, Tarzan s-a dus până la luminarea ce 
pâlpâia într-un colţ şi i-a stinse lumina slabă, pornind 
către ieşire. 

În spatele lui, aşteptându-l să plece, era belgianul. 
Acum a aflat secretul pentru care venise şi se putea 
întoarce la oamenii care îl aşteptau. Îi va duce la 
comoară şi vor lua cu ei tot aurul ce ar fi putut să-l ducă. 

Wazirii au ajuns la capătul exterior al tunelului şi 
urcau scara spre aerul proaspăt şi lumina stelelor de pe 
muchia stâncoasă a dealului, înainte ca Tarzan să se fi 
scuturat de gândurile negre care l-au oprit acolo şi să 
pornească după ei. 

Încă odată, poate ultima dată, gândea el, a închis 
uşa masivă a camerei cu comoara. Dar în întuneric, în 
urma lui, Werper s-a sculat în picioare, întinzându-şi 
muşchii amorţiţi. 

A întins o mână, mângâind cu drag lingourile de aur 
din mormanul cel mai apropiat. Ridicând bucata masivă 
de aur din locul unde stătuse neclintit de veacuri, l-a 
cântărit în mâinile sale. 

Putea să aibă vreo zece sau douăsprezece 
kilograme, cel puţin, gândi Werper. Apoi l-a strâns la 
piept într-un extaz de lăcomie. 

Tarzan visa acum la fericita primire ce îl aştepta 
acasă, la acele scumpe braţe în jurul gâtului său şi la un 
obraz catifelat lipit de al lui. Dar în aceeaşi clipă acest vis 
frumos a fost alungat de amintirea cuvintelor rostite de 
bătrânul vrăjitor. 

Şi într-adevăr, chiar în acele momente, viaţa celor 
doi a fost schimbată de soarta necruțătoare. 

Unul dintre ei a uitat până şi de lăcomia sa cea 
mare, în panica de care a fost cuprins. Celălalt a fost 
aruncat într-o uitare totală a trecutului de izbitura unei 
bucăţi de piatră, care i-a provocat o tăietură adâncă în 

cap. 


CAPITOLUL V - Altarul 


"Zeului înflăcărat"! 

Nenorocirea s-a întâmplat tocmai în momentul când 
Tarzan, după ce a închis uşa, a vrut să facă primul pas 
spre lumea din afară. Totul s-a petrecut repede fără să 
fie cineva prevenit. 

Liniştea domnea în jurul lor, când deodată, întreg 
pământul a început să se clatine. Pereţii din dreapta şi 
din stânga a trecătorii înguste s-au crăpat şi s-au 
prăbuşit. 

Blocuri întregi de granit dislocate din tavan au 
căzut, astupând trecătoarea, iar pereţii s-au înclinat spre 
înăuntru, deasupra dărâmăturilor. 

Sub lovitura unui fragment din tavan, Tarzan s-a 
clătinat, căzând cu spatele pe uşa camerei cu comoara, 
pe care greutatea lui a împins-o. Uşa s-a deschis, iar 
corpul i s-a rostogolit înăuntru pe pardoseală. 

În sala cea mare unde se afla comoara, pagubele 
produse de cutremur erau mai mici. Numai câteva 
lingouri căzuseră de sus de pe mormanele mai înalte, iar 
din tavan s-a desprins o bucată mare care a căzut, 
sfărâmându-se de pardoseală. 

Zidurile au crăpat, dar au rezistat, rămânând în 
picioare. 

Nu a fost decât o singură zguduitură puternică, fără 
să mai fie urmată de alta, care să fi mărit pagubele 
provocate de prima mişcare a pământului. 

Werper, aruncat la pământ de violenţa şi forţa 
mişcărilor pământului, s-a ridicat ameţit. S-a clătinat, dar 
a văzut că nu este rănit deloc. 


1 Consultaţi volumul Il pentru detalii privind istoria şi 
descrierea cetăţii Opar (n. t.) 

Pipăind drumul către capătul celălalt al camerei, a 
căutat luminarea pe care Tarzan o lăsase lipită în propria 
ei ceară de unul din lingouri. 

După ce a aprins o mulţime de chibrituri, a găsit în 
cele din urmă, ceea ce căuta. Un moment mai târziu 
întunericul de mormânt a fost luminat de razele slabe ale 
luminării, iar Werper a scos un oftat nervos de uşurare, 
pentru că întunericul i-a mărit groaza. 

După ce ochii i s-au mai deprins cu lumina, şi-a 
întors privirile către uşă, singurul lui gând fiind acum, să 
scape din acest mormânt cumplit. 

Dar când s-a uitat spre uşă, a văzut corpul uriaşului 
alb întins pe jos, chiar în dreptul uşii. 

S-a dat înapoi, speriat că va fi descoperit, dar o a 
doua privire l-a asigurat că englezul era mort. Dintr-o 
rană mare din capul lui a curs un lac de sânge pe 
pardoseala de piatră. 

Belgianul a sărit imediat peste trupul în nesimţire al 
gazdei sale de acum câteva zile şi fără să se gândească 
să dea cel mai mic ajutor omului în care poate tot ar mai 
fi existat viaţă, s-a repezit în trecătoare, spre libertate. 

Dar speranţele sale au fost zadarnice. Abia a trecut 
de uşă şi a văzut că trecătoarea era astupată complet de 
bolovani şi sfărâmături de stâncă, peste care ar fi fost 
imposibil să se mai treacă. 

S-a întors din nou în camera comorii. Luând 
luminarea de unde o lăsase, a început o cercetare 
sistematică a camerei. Imediat a descoperit încă o uşă 
pe partea opusă celeilalte, o uşă care s-a deschis 
scârţâind sub apăsarea lui. 

Dincolo de această uşă era un alt coridor îngust. 
Werper a pornit de-a lungul acestui coridor, urcând o 
scară cu trepte de piatră, până la un alt coridor, la vreo 
şapte sau opt metri mai sus de nivelul celuilalt. 

Şi-a luminat drumul cu flacăra mică a luminării pe 

care o ţinea în mână, mulţumit că are la îndemână 
măcar această sursă de lumină, deşi cu câteva ore mai 
înainte, s-ar fi uitat cu dispreţ la mijlocul acesta primitiv 
de iluminat şi care acum îi era de mare folos. 

A văzut la timp gaura deschisă a unei fântâni în 
care, după toate posibilităţile, se termina tunelul pe care 
el l-a traversat. 

Inaintea lui era o scobitură circulară. A ţinut 
lumânarea deasupra acesteia şi s-a uitat în jos. La o 
adâncime mare, a văzut lumina reflectată de suprafaţa 
unei ape. 

A dat peste o fântână. 

Tot ridicând lumânarea mai sus, a încercat să vadă 
în golul întunecos dinaintea lui şi a constatat că de 
partea cealaltă a fântânii, tunelul în care se afla îşi 
continua drumul. 

Dar cum putea să treacă peste spaţiul acesta gol? 

Şi cum stătea acolo măsurând din ochi distanţa 
până la partea cealaltă şi întrebându-se dacă ar putea să 
facă o săritură atât de mare, un strigăt pătrunzător i-a 
ajuns la urechi, un strigăt care a scăzut treptat în 
intensitate, până când a sfârşit într-o serie de gemete. 

Părea a fi o voce omenească, dar atât de schimbată 
de parcă ar ieşit din trupul torturat al vreunui suflet 
pierdut, zvârcolindu-se în focurile iadului. 

Belgianul s-a cutremurat din cap până în picioare, 
uitându-se în sus, deoarece ţipătul părea că vine de 
deasupra lui. A văzut acolo, departe de tot, o 
deschizătură şi un crâmpei de cer, cu câteva stele 
strălucitoare. 

Ar fi dorit să strige după ajutor, dar a renunţat 
imediat ce a auzit strigătul acela înfiorător. Unde putea 
să existe o asemenea voce, nu puteau să existe şi fiinţe 
omeneşti! 

Nu mai îndrăznea să se arate acum locuitorilor care 

trăiau acolo, oricine ar fi fost ei. 

Îşi blestema ceasul când s-a gândit să plece într-o 
asemenea acţiune nesăbuită. Ar fi dorit să nu fi fost 
acolo, ci în siguranţa, în tabăra lui Ahmet Zec, gata să 
înfrunte orice primejdie. 

S-ar fi predat chiar şi autorităţilor militare din 
Congo, dacă ar fi putut scăpa de situaţia îngrozitoare în 
care se afla acum. 

Aşteptă cu spaima în suflet, ca strigătul să se mai 
repete. Dar în cele din urmă, împins de disperare, şi-a 
luat inima în dinţi şi s-a hotărât să sară peste prăpastia 
din faţa lui. 

S-a dat înapoi vreo douăzeci de paşi înapoi, pentru a 
avea loc să-şi ia avânt. A alergat până la marginea 
fântânii, a sărit în sus şi înainte, într-o încercare nebună 
de a ajunge pe partea cealaltă. 

În mână ţinea strâns lumânarea aprinsă, dar când a 
sărit, curentul de aer produs de săritură i-a stins-o. Spre 
surprinderea lui a început să zboare prin acel spaţiu, în 
întunericul cel mai mare. 

A încercat să se prindă cu mâinile de ceva, în cazul 
în care n-ar fi ajuns cu picioarele pe un loc sigur. 

S-a izbit cu genunchii de marginea pardoselei de 
partea opusă, în locul unde se termina tunelul din faţă. A 
alunecat înapoi, agăţându-se disperat de o bucată de 
stâncă. 

A rămas atârnând în jos, cu jumătate din corp spre 
abis, dar totuşi era în siguranţă. 

Câteva minute nu a îndrăznit să facă nici o mişcare, 
ţinându-se numai cu o mână de bucata salvatoare din 
perete. 

În cele din urmă s-a tras încet în sus, până a ajuns 
cu totul în tunel, iar după aceea a mai stat puţin timp 
întins pe jos, până să-şi poată stăpâni nervii atât de 
zdruncinaţi. 

Când s-a izbit cu genunchii de marginea tunelului, a 
scăpat lumânarea din mână. După puţin timp, crezând 
că lumânarea ar fi putut să cadă mai degrabă în tunel, 
decât în abisul din spatele lui, s-a sculat în patru labe şi 
a început o cercetare amănunţită a locului unde se afla. 

A pipăit locul din jurul lui căutând lumânarea. Acest 
obiect i se părea cu mult mai preţios decât toată averea 
fabuloasă a lingourilor de aur din Opar. 

Când a găsit în sfârşit lumânarea, a strâns-o la piept 
şi a căzut pe podea suspinând, extenuat de atâta 
încordare. 

A rămas aşa câteva minute, tremurând din toate 
încheieturile, apoi s-a ridicat. A scos un chibrit din 
buzunar şi a aprins din nou capătul de luminare ce i-a 
mai rămas. 

Având lumină, i-a fost mai uşor să-şi stăpânească 
nervii, aşa că, după puţin timp, a pornit din nou de-a 
lungul tunelului, în căutarea unui drum de scăpare. 

Memoria sunetului oribil ce ajunsese până la el de 
sus, de pe coşul cel înalt, tot îl mai urmarea. Tremura de 
groază până şi la zgomotul paşilor săi. 

Nu a apucat să meargă decât câţiva paşi, când spre 
dezamăgirea lui, a dat peste un perete care i-a 
împiedicat orice înaintare, închizând tunelul complet, de 
sus până jos şi dintr-o parte în cealaltă. 

Ce-ar fi putut însemna aceasta? 

Werper era un om instruit şi inteligent. Educaţia sa 
militară l-a ajutat să-şi pună la contribuţie cunoştinţele 
primite, pentru atingerea scopului pe care îl urmărea. 

Un tunel înfundat era o anomalie. Desigur că se 
continua dincolo de zid. 

Cineva, într-un timp oarecare, probabil că l-a 
astupat cu vreun scop oarecare. 

A început la lumina slabă a luminării să examineze 
zidăria şi a rămas încântat descoperind că blocurile 

subţiri de piatră cioplită, din care era construit zidul, 
erau aşezate fără tencuială sau ciment. 

A început să tragă de una din ele şi mare i-a fost 
bucuria văzând că poate fi scoasă de acolo cu uşurinţă! A 
scos una după alta multe blocuri de piatră, până când a 
ajuns să aibă o deschizătură destul de largă pentru a 
trece pe acolo. A trecut imediat într-o cameră spațioasă 
şi joasă. 

De partea cealaltă a acestei camere era o uşă care îi 
oprea trecerea, dar nici aceasta nu a rezistat încercărilor 
sale, nefiind închisă cu vreo cheie sau zăvor. 

In faţa lui se deschidea un coridor lung şi întunecos, 
dar până să fi ajuns la capătul lui, lumânarea i-a ars până 
la degete. Cu o înjurătură din cauza arsurii, a aruncat 
restul de ceară la pământ, unde aceasta a pâlpâit puţin, 
apoi s-a stins. 

Se afla acum cu totul în întuneric şi groaza l-a 
cuprins din nou. Ce obstacole şi primejdii se mai aflau în 
calea lui, nu putea şti. 

Dar că se afla încă departe de libertate era sigur, 
atât de cumplită era lipsa de lumină în locurile acestea 
necunoscute. 

A început să înainteze încet, pipăind cu mâna pereţii 
reci ai tunelului şi trăgându-şi picioarele, cu băgare de 
seamă pe pardoseală, până să păşească din nou. 

Cât timp s-a chinuit în acest mod nu a avut de unde 
să ştie. Dar în cele din urmă, părându-i-se că lungimea 
tunelului este exagerată şi zdrobit de eforturile făcute, 
de spaimă şi de nesomn, s-a hotărât să se aşeze şi să se 
odihnească înainte de a merge mai departe. 

Când s-a trezit nu a intervenit nici o schimbare în 
întunericul din jur. Probabil că a dormit foarte puţin sau 
o zi întreagă, nu avea cum să ştie. Dar faptul că dormise 
câtva timp o dovedea starea lui. Se simţea mai proaspăt 
şi îi era foame. 

A început să înainteze din nou pe pipăite, ca şi mai 
înainte, dar nu a mers mult şi a ajuns până la o cameră 
care primea lumină printr-o deschizătură din tavan, de 
unde un şir de scări coborau în gol. 

Pe deschizătura aceasta de deasupra, Werper putea 
să vadă lumina soarelui reflectată de coloane masive pe 
care crescuse iederă. 

S-a oprit să asculte, dar nu a auzit decât freamătul 
vântului printre crengile înfrunzite, strigăte răguşite de 
păsări şi urlete slabe de maimuțe 

Adunându-şi tot curajul, s-a urcat pe scară şi a ieşit 
într-o curte rotundă. In faţa lui se afla un altar de piatră 
plin de pete de un roşu închis. 

In momentul acela, el nu s-a gândit să dea o 
explicaţie petelor din jur. Mai târziu însă şi-a dat prea 
bine seama de adevărata lor originea. 

Pe lângă deschizătura de jos de lângă altar, prin 
care a intrat el în curte din camera subterană, belgianul 
a descoperit mai multe uşi în zidul curţii, la nivelul 
podelei. 

Deasupra acestora şi în jurul curţii era un şir de 
balcoane deschise. Printre ruinele pustii săreau de colo 
până colo maimuțe mici, iar printre coloanele şi galeriile 
de deasupra, zburau păsări cu pene viu colorate. 

Totul părea pustiu, nesimţindu-se deloc prezenţa 
omului. 

Werper a răsuflat uşurat. A oftat ca şi cum i s-ar fi 
ridicat o mare greutate de pe umeri. 

A făcut un pas înainte către o ieşire, dar s-a oprit, cu 
ochii holbaţi de uimire şi de groază, pentru că aproape în 
aceeaşi clipă, vreo zece uşi s-au deschis din zidurile 
curţii şi o ceată de oameni îngrozitori s-a aruncat asupra 
lui. 

Erau preoţii „Zeului înflăcărat” din Opar, aceiaşi 
oameni mărunți, păroşi, diformi şi urâţi care o târâseră 

pe Jane Clayton la altarul de sacrificiu, cu mulţi ani 
înainte, chiar din locul acela. 

Braţele lor lungi, picioarele scurte şi încovoiate, ochii 
lor mici şi încrucişaţi, precum şi frunţile lor joase, le 
dădeau un aspect bestial, care îi inspira o spaimă teribilă 
belgianului cu nervii zdruncinaţi. 

A scos un țipăt şi s-a întors să fugă spre acele locuri 
îngrozitoare, dar mai uşor de suportat, ale coridoarelor şi 
camerelor întunecoase de unde tocmai ieşise. 

Însă aceşti oameni oribili i-au ghicit intenţiile. 

l-au blocat drumul şi l-au prins, deşi Werper le-a 
căzut în genunchi, implorându-i să-i lase viaţa. L-au legat 
şi l-au aruncat jos la pământ în curtea rotundă. 

Restul nu a fost decât o repetare a scenelor prin 
care trecuseră Tarzan şi Jane Clayton?. 

Au sosit preotesele şi împreună cu ele marea 
preoteasă La. Werper a fost ridicat şi dus la altar. 

O sudoare rece îi ieşea prin toţi porii, în timp ce La 
ridica deasupra lui cumplitul cuţit de sacrificiu. 

Cântecul de moarte ajungea ca o tortură până la 
urechile sale, iar ochii nu i se mai dezlipeau de cupele de 
aur din mâinile credincioşilor, care în curând urmau să-şi 
potolească setea lor inumană cu sângele lui cald încă. 

Tocmai se ruga în sinea lui să-şi piardă cunoştinţa 
cu o clipă mai repede ca lama ascuţită să i se împlânte în 
piept, când deodată se auzi un răcnet îngrozitor care a 
răsunat aproape de urechile sale. 

Marea preoteasă a lăsat cuțitul în jos. Ochii i s-au 
dilatat de groază. Preotesele şi credincioşii au început să 
tipe şi au fugit speriaţi către ieşiri. 

Preoţii au scos urlete de furie şi de spaimă, după 
temperamentul şi curajul fiecărui. 


2 Vezi volumul II (n. t.) 

Werper şi-a întins gâtul cât a putut mai mult pentru 
a vedea cauza panicii. A rămas încremenit când a văzut 
un leu enorm în centrul templului, ţinând în gheare o 
victimă. 

Regele animalelor a scos un nou răget, aruncând o 
privire fioroasă spre altar. 

Preoteasa La s-a clătinat pe picioare, s-a aplecat în 
faţă şi a căzut leşinată peste corpul lui Werper. 


CAPITOLUL VI - Atacul arabilor 


După ce le-a mai trecut spaima cauzată de 
zguduitura cutremurului, Basuli şi cu războinicii săi au 
dat fuga în coridorul subteran, căutându-l pe Tarzan şi pe 
ceilalţi doi dintre ei care lipseau. 

Au găsit drumul astupat cu blocuri de piatră căzute 
unul peste celălalt. 

Două zile au muncit să-şi facă drum până la prietenii 
lor îngropaţi acolo, dar după o muncă istovitoare, abia au 
reuşit să disloce câţiva metri din zidul surpat, dând 
peste cadavrul strivit al unuia dintre cei care l-au ajutat 
pe Tarzan să care ultimul transport de aur. 

Descoperirea aceasta i-a făcut să creadă că Tarzan 
şi celălalt Waziri sunt şi ei morţi, probabil puţin mai 
departe, sub masa enormă de stânci sfărâmate. Acolo 
nici un ajutor nu-i mai putea ajunge şi nici nu le mai 
putea fi de folos. 

În timp ce lucrau, războinicii strigau tot timpul 
numele stăpânului şi al camaradului lor, fără să 
primească însă nici un răspuns. 

În cele din urmă au renunţat la orice cercetare, 
aruncând o ultimă privire  înlăcrimată asupra 
mormântului de stânci sfărâmate al stăpânului lor. 

Au ridicat apoi pe umeri lingourile grele de aur care 
va aduce, dacă nu fericire, cel puţin confort stăpânei lor 
iubite. 

Au pornit înapoi peste valea uitată a Oparului, apoi 
mai departe prin pădurile de dincolo de dealuri, spre 
îndepărtata lor reşedinţă. 

În timp ce mergeau în acea direcţie, nici nu le trecea 
prin gând ce soarta teribilă îi aştepta în liniştita şi tăcuta 
lor aşezare. 

De la nord venea Ahmet Zec, grăbit de scrisoarea 
scrisă de locotenentul său. Odată cu el venea întreaga 
bandă de renegaţi arabi şi de bandiți, iar cu aceştia un 
grup de indigeni la fel de ticăloşi, adunaţi de prin cele 
mai sălbatice şi uitate triburi de canibali, din ţinuturile 
prin care banditul Ahmet se plimba fără nici o grijă. 

Mugambi, acest Hercule de abanos, care a participat 
la aventurile primejdioase şi la drumurile iubitului său 
Buana, tocmai din Insula Junglei şi aproape de izvoarele 
râului Ugambi, a fost primul care a observat apropierea 
sinistrei caravane. 

El era acela pe care Tarzan l-a lăsat ca şef al 
războinicilor rămaşi să o păzească pe lady Greystoke. 
Nici nu se putea găsi un paznic mai curajos şi mai 
devotat în lume. 

Uriaş de statură, războinic sălbatic neînfricat, colosul 
negru avea sufletul şi judecata proporţionale cu trupul şi 
puterea lui. 

Nici măcar un moment nu s-a îndepărtat de fermă, 
de când plecase stăpânul său. Numai când lady 
Greystoke avea plăcerea să se plimbe pe câmpia întinsă 
sau când dorea să întrerupă monotonia singurătăţii prin 
câte o scurtă expediţie de vânătoare se ducea mai 
departe de fermă, fără însă să o lase singură. 

În asemenea împrejurări, Mugambi călărea pe un 
splendid cal arab, la doi paşi în urma calului ei. 

Bandiţii erau încă departe când ochii ageri ai 
războinicului i-a descoperit. 

A privit mai întâi cu atenţie câteva minute spre 

ceata care se apropia fără zgomot, apoi s-a întors şi a 
alergat spre colibele indigene, care erau la câteva sute 
de metri mai departe de reşedinţă. 

Acolo i-a strigat imediat pe războinicii care se 
odihneau. 

Împărţi câteva ordine scurte, în urma cărora 
războinicii şi-au luat imediat armele şi scuturile. 

Unii au alergat să-i cheme pe lucrătorii de pe ogoare 
şi i-au prevenit pe cei care se ocupau de vite. Majoritatea 
l-au urmat pe Mugambi înapoi la reşedinţă. 

Praful ridicat de caii bandiţilor se vedea încă departe 
de tot. Mugambi nu ar fi putut afirma precis dacă acel 
nor de praf ascundea un inamic, dar el mai văzuse cete 
de oameni venind fără să se ştie. 

Mulţi vizitatori au venit cu intenţii paşnice, alteori 
erau grupuri de oameni cu intenţii de furt şi braconaj. Nu 
se putea ştii ce doreau străinii care se apropiau. 

Cel mai bun lucru era să fie pregătiţi. Lui Mugambi 
nu îi plăcea graba cu care înaintau acei străini. 

Reşedinţa lui Greystoke nu era adaptată unei 
apărări împotriva unor atacuri armate. Nu avea gard de 
apărare, pentru că fiind situată în mijlocul Wazirilor săi 
devotați, stăpânul lor nu anticipase nici un atac cu forţe 
mari al vreunui duşman oarecare. 

La ferestre erau obloane care se puteau închide ca 
apărare împotriva săgeţilor ostile şi tocmai cu acestea 
era ocupat Mugambi, închizându-le el singur, când lady 
Greystoke a apărut pe verandă. 

— Ce s-a întâmplat, Mugambi, a exclamat ea, ce eşti 
atât de grăbit? De ce închizi obloanele? 

Mugambi şi-a întins mâna spre câmpie, unde acum 
se vedeau bine călăreţii îmbrăcaţi în alb. 

— Arabi, a explicat el. Şi nu vin cu intenţii bune, 
ştiind că marele Buana lipseşte. 

Dincolo de poieniţa verde şi de tufişurile înflorite din 

jurul căsuţei sale, Jane Clayton văzu corpurile lucitoare 
ale Wazirilor. 

Soarele lucea pe vârfurile de metal ale suliţelor lor, 
iar penele viu colorate ale ţinutei lor de război, se 
reflecta pe pielea lucioasă de pe umerii lor largi. 

Jane Clayton se uita la ei, cu sentimente de mândrie 
şi afecţiune. Ce rău putea să se abată asupra ei cu 
asemenea războinici curajoşi? 

Bandiţii s-au oprit cam la o sută de metri, la 
marginea câmpiei. Mugambi s-a dus la războinicii lui. 

Văzând că arabii s-au oprit, Mugambi a înaintat 
câţiva metri spre ei, ridicându-şi vocea, atrăgând atenţia 
străinilor. Ahmet Zec stătea în şa în faţa oamenilor lui, 
drept ca o statuie. 

— Arabule, a strigat Mugambi, ce cauţi aici? 

— Am venit în pace, a răspuns Ahmet Zec. 

— Atunci întoarce-te şi pleacă în pace, a zis 
Mugambi. Nu te vrem aici şi nici nu poate fi pace între 
arabi şi Waziri. 

Mugambi, deşi nu era născut Waziri, fusese adoptat 
de trib. Ţinea foarte mult ca tradiţiile acestui trib să nu 
moară şi să fie păstrate toate obiceiurile din străbuni. 

Ahmet Zec şi-a tras calul mai la o parte din faţa 
cetei sale, spunând ceva încet oamenilor săi. Un moment 
după aceea, o salvă violentă de gloanţe a căzut asupra 
războinicilor Waziri. 

Vreo doi războinici au căzut imediat, iar ceilalţi erau 
de părere să îi atace pe năvălitori. Însă Mugambi era un 
conducător tot atât de prudent, pe cât era de curajos. 

Şi-a retras forţele în spatele tufişurilor din grădină. 
Pe unii i-a trimis în alte părţi din jurul reşedinţei, iar vreo 
şase chiar în reşedinţă, ordonându-le să o reţină pe 
stăpâna lor înăuntru şi să o apere cu vieţile lor. 

Ahmet Zec, adoptând tactica luptătorilor din pustiul 
de unde venise, şi-a condus oamenii în galop, într-o linie 

îngustă, formând un cerc mare pe care îl strângea 
treptat, din ce în ce mai mult, spre curajoşii apărători ai 
reşedinţei lui Tarzan. 

De partea aceea a cercului, care venea mai aproape 
de Waziri, arabii îşi descărcau necontenit carabinele în 
tufişurile după care se ascundeau războinicii. Aceştia la 
rândul lor, trăgeau săgețile în cei mai apropiaţi dintre 
duşmani 

Wazirii, arcaşi îndemânatici, nimereau călăreț după 
călăreț. 

Unul după altul, câte unul din  călăreţii arabi 
ridicând mâinile peste cap cădea din şa. 

Totuşi lupta era inegală, numărul arabilor fiind cu 
mult mai mare decât al Wazirilor, iar gloanţele lor 
străbăteau tufişurile, găsind ţinta pe care puşcaşii arabi 
nici măcar nu o vedeau. 

După un timp, Ahmet Zec, ajungând cu linia cercului 
la vreo şapte sau opt sute de metri aproape de 
reşedinţă, şi-a strâns călăreţii şi a dat atacul decisiv. 

Înaintau într-un galop nebun peste câmpie, sărind 
peste gardurile din drum. S-au repezit către puţinii 
apărători ai căsuţei în care se baricadase Jane Clayton. 

Mugambi i-a văzut venind şi a început să strige 
războinicilor care au mai rămas, să alerge spre casă ca 
un ultim loc de rezistenţă. 

Arabii se apropiau, strigând şi învârtind lungile lor 
carabine pe deasupra capetelor. 

Au trecut în goana calului pe lângă verandă, 
descărcând salve ucigătoare asupra Wazirilor 
îngenunchiaţi, care au dat drumul la un stol de săgeți de 
după scuturile lor lungi şi ovale, făcute să reziste 
săgeţilor duşmane sau să înlăture lovitura unei suliţi, dar 
care nu puteau opri gloanţele de plumb ale arabilor. 

lar pe sub obloanele ridicate numai de o palmă, alţi 
arcaşi trimiteau săgețile lor ucigătoare. După acest atac, 

Mugambi şi-a retras forţele în interiorul căsuţei. 

Arabii au mai atacat de câteva ori, iar în cele din 
urmă s-au apropiat, formând un semicerc în faţa căsuţei, 
la o distanţă unde nu îi puteau ajunge săgețile celor 
asediați. 

Din noua lor poziţie, trăgeau cu înverşunare asupra 
ferestrelor. Wazirii cădeau unul după altul. 

Din ce în ce mai puţine erau săgețile care 
răspundeau focului ucigător al arabilor, până când Ahmet 
Zec a simţit că este momentul să ordone atacul decisiv. 

Trăgând chiar din fugă, sângeroasa bandă a năvălit 
spre verandă. Vreo zece dintre ei au căzut loviți de 
săgețile celor care o apărau, dar majoritatea au ajuns 
până la intrare, unde au început să izbească cu paturile 
grele ale armelor. 

Trosnitură lemnului sfărâmat al uşii s-a amestecat 
cu pocnetul unei singure arme, când Jane Clayton a tras 
prin spărtură, asupra duşmanului dezlănţuit. 

Cădeau combatanți de ambele părţi ale uşii, dar în 
cele din urmă, a căzut şi această barieră atât de fragilă. 
Când uşa s-a prăbuşit, vreo douăzeci de arabi au năvălit 
în cameră. 

De partea cealaltă a camerei era Jane Clayton, 
înconjurată de puţinii care au mai rămas dintre curajoşii 
ei apărători. 

In fruntea războinicilor era uriaşul Mugambi. 

Arabii au ridicat armele, să tragă ultima salvă care 
ar fi pus capăt definitiv oricărei rezistenţe, dar Ahmet 
Zec a dat un ordin, care opri degetele arabilor pe 
trăgaciul carabinelor. 

— Nu împuşcaţi femeia! strigă el. Cine îi va face 
vreun rău, îl omor. Trebuie să o luăm vie! 

Arabii năvăliră asupra Wazirilor, dar aceştia i-au 
întâmpinat cu suliţele lor grele. 

Săbiile au lucit, pistoalele au răpăit, iar moartea era 

împărţită cu o dărnicie furioasă. 

Mugambi şi-a aruncat sulița în cel mai apropiat 
dintre agresori, cu atâta forţă încât până şi capătul 
minerului a ieşit prin spatele arabului. Apoi smucind un 
pistol din mâna altuia, l-a apucat de ţeava şi a început 
să îi lovească pe toţi cei care căutau să se apropie de 
stăpâna lui. 

Îmbărbătaţi de exemplul lui, putinii războinici care 
au mai rămas în viaţă se luptau ca demonii alături de el. 
Au căzut însă unul câte unul, până când nu a rămas 
decât Mugambi, ca să apere onoarea şi viaţa soţiei lui 
Tarzan. 

Ahmet Zec stătea lângă uşă, privind rece la această 
luptă inegală, dând din când în când ordine scurte 
oamenilor săi. 

Într-o mână ţinea carabina lui cu patul de argint. A 
ridicat-o încet la umăr, aşteptând ca vreo mişcare a lui 
Mugambi să îl pună în bătaia armei. 

Trebuia să tragă fără ca să pună în pericol viaţa 
femeii sau a vreunuia din arabii săi. 

În sfârşit a venit şi momentul când Ahmet Zec a 
apăsat pe trăgaci. 

Fără să scoată un sunet, bravul Mugambi s-a 
prăbuşit pe podea, la picioarele stăpânei lui. 

O clipă mai târziu, Jane a fost înconjurată şi 
dezarmată. Fără să îi adreseze vreun cuvânt, au târât-o 
afară. 

Un negru uriaş a ridicat-o în şa şi în timp ce alţi 
bandiți cotrobăiau peste tot să fure ce puteau, negrul a 
trecut călare cu ea dincolo de porţi, aşteptând sosirea 
stăpânului său. 

Jane Clayton i-a văzut pe bandiți scoțând toţi caii din 
grajduri. Deasemenea, arabii au adunat toate vitele de 
pe câmp. 

Au luat tot ce putea reprezenta valoare în ochii lor, 

iar la urmă au aruncat torţe. Flăcările au cuprins ce a mai 
rămas din clădire. 

În sfârşit, când bandiții s-au strâns la un loc, după ce 
şi-au satisfăcut poftele de înavuţire prin jaf, au pornit cu 
Jane spre nord. Ea a mai văzut fumul şi flăcările 
ridicându-se departe spre cer, până când, la o cotitură a 
drumului, pădurea cea deasă a ascuns privirilor ei acest 
trist tablou. 

În acest timp, în camera unde se desfăşurase ultima 
luptă, printre limbi lungi de foc care îşi făceau loc printre 
cadavre, cineva în al cărui trup a mai rămas o fărâmă de 
viaţă a început să se târască spre exterior. 

Era un negru uriaş, care s-a rostogolit pe o parte şi 
pe alta, uitându-se în jur cu ochii injectaţi de sânge şi 
plini de durere. 

Era Mugambi, pe care arabii îl crezuseră mort, dar 
care tot mai trăia. 

În timp ce se ridica cu multă greutate, pe mâini şi pe 
genunchi, târându-se încet spre uşă, flăcările lacome şi 
nemiloase au ajuns până la el. 

A căzut de câteva ori pe podea, din cauza 
slăbiciunii, dar de fiecare dată se ridica din nou, 
continuându-şi drumul către un loc ferit. 

După un timp, care lui i s-a părut că nu mai are 
sfârşit, când deja flăcările au ajuns un adevărat cuptor 
de partea cealaltă a camerei, uriaşul negru a izbutit să 
ajungă la verandă, de unde s-a rostogolit pe trepte în jos. 

S-a târât mai încolo pe iarba rece de sub un tufiş 
înflorit. 

Toată noaptea a zăcut acolo, uneori leşinat de 
dureri, alteori răbdând cu stoicism. 

În starea aceasta din urmă, privea cu o ură 
sălbatică spre flăcările care tot se mai ridicau din 
magaziile cu cereale şi fin. 

Un leu ieşit la vânătoare urlă undeva pe aproape, 

dar uriaşului negru nu îi era frică. 

Acum nu mai rămăsese loc în creierul său sălbatic 
decât pentru un singur gând: Răzbunare!... Răzbunare!... 
Răzbunare!... 


CAPITOLUL VII - Comoara de 


pietre preţioase 


Tarzan a rămas câtva timp întins acolo unde căzuse, 
pe pardoseala de piatră a camerei cu lingourile de aur. 

Zăcea întins şi nemişcat ca un cadavru, dar nu 
murise încă. 

În cele din urmă, s-a mişcat, iar după câteva clipe, 
a deschis ochii în întunericul de nepătruns de acolo. 

A ridicat o mână şi a dus-o la cap. A văzut că era 
plină de sânge. Şi-a mirosit degetele aşa cum o fiară şi-ar 
mirosi sângele de pe o labă rănită. 

S-a ridicat încet, trăgând cu urechea, nici un sunet 
nu ajungea până în adâncimile întunecate ale 
mormântului său. 

A mers clătinându-se pe picioare. A pipăit printre 
mormanele de lingouri de aur. 

Ce se întâmplase? Unde era? 

Numai capul îl durea. Nu simţea nici un alt efect mai 
rău după lovitura care îl trântise la pământ. 

Nu-şi mai aducea aminte de accident, precum nu îşi 
mai amintea de nimic din tot ce se petrecuse până când 
s-a întâmplat accidentul. 

Se pipăi cu mâna, de parcă nu ar fi ştiut cine este. 
Şi-a pus mâna pe picioare, pe corp şi pe cap. Mai pipăi 
tolba cu săgeți şi cuțitul de la şold. 

În creierul său era ceva care se zbătea pentru a fi 


Ştia acum: îi lipsea ceva! 
S-a târât înapoi, căutând cu mâinile obiectul pe care 

instinctul îi spunea că l-a pierdut. 

In sfârşit a găsit sulița cea grea, care cu mulţi ani 
înainte, era unul din cele mai importante obiecte ale 
vieţii sale zilnice, ba chiar al propriei sale existenţe. 

Cunoştea această armă care fusese în legătură cu 
fiecare acţiune a lui, începând din momentul în care a 
smuls prima suliță de la negrul care căzuse victimă 
dorințelor sale sălbatice. 

Era sigur că mai există o lume cu mult mai frumoasă 
decât cea mărginită de întunericul celor patru ziduri de 
piatră care îl înconjurau. 

Şi-a continuat cercetările până când în sfârşit a găsit 
uşa care ducea înăuntru sub cetate şi templu. 

A pornit pe acest drum fără nici o frică. A ajuns 
până la scările de piatră care urcau la nivelul superior. Le 
urcă, continuându-şi drumul spre fântâna adâncă. 

Nimic nu i-a ajutat memoria ca să îşi poată aminti de 
ceva cunoscut lui din ceea ce era împrejur. 

Mergea înainte prin întuneric, de parcă ar fi 
străbătut o câmpie largă în plină lumină, sub razele 
soarelui de amiază. Nu dădea importanţă nici unui 
obstacol, mergând foarte calm, având deplină încredere 
în instinctele sale animalice. 

Ajungând la marginea fântânii, a păşit înainte în gol, 
prăbuşindu-se în adâncimea întunecoasă. 

Cum era cu sulița în mână, a lovit cu arma apa de 
sub el, scufundându-se lent. 

Din fericire nu s-a rănit deloc în această căderea 
bruscă şi neaşteptată. Când s-a ridicat la suprafaţă şi-a 
scuturat apa din ochi şi a observat că putea să vadă. 

Lumina zilei străbătea înăuntru pe o deschizătură 
îndepărtată deasupra capului său, luminând slab pereţii 
fântânii. 

Tarzan s-a uitat în jur şi a văzut la acelaşi nivel cu 
suprafaţa apei în zidul umed şi alunecos, o deschizătură 

destul de mare. 

A înotat până acolo şi s-a tras în sus. A găsit gura 
unui tunel întunecos, pe care a pornit fără să mai piardă 
vremea. 

Acum însă mergea cu băgare de seamă pentru că 
Tarzan al  maimuţelor învăţa repede.  Prăpastia 
neaşteptată i-a arătat că trebuie să fie atent când 
străbate trecători întunecoase. Nu mai avea nevoie deo 
a doua lecţie. 

Tunelul l-a dus câţiva zeci de metri drept înainte. Pe 
jos era alunecos de parcă apa din fântână s-ar fi 
revărsat uneori, inundând tunelul. 

Această situaţie neplăcută împiedica mersul lui 
Tarzan, piciorul desprinzându-se din loc cu mare 
greutate. 

A ajuns la o scară de piatră, unde se termina tunelul 
şi pe care a urcat-o repede. 

Era o scară în zigzag. A mers la dreapta şi la stingă, 
până când a ajuns în sfârşit, într-o cameră mică şi 
rotundă. 

O lumină slabă pătrundea de sus, printr-un coş de 
vreo doi metri în diametru, care începea din centrul 
tavanului camerei, ridicându-se pe o lungime de treizeci 
sau patruzeci de metri, terminându-se cu un grătar de 
piatră, prin care Tarzan putea să vadă un petic de cer 
albastru luminat de soare. 

Curiozitatea l-a împins să cerceteze peste tot în 
această încăpere. Aici erau mai multe lăzi mari, strânse 
cu benzi late de aramă. 

Tarzan şi-a plimbat mâinile deasupra lor, pipăind 
cercurile de aramă trăgând de balamale. În cele din 
urmă, din întâmplare, a reuşit să ridice capacul uneia 
din ele. 

O exclamaţie de plăcere îi ieşi de pe buze la 
vederea minunatelor comori pe care le conţinea. 

O tavă mare, plină cu pietre strălucitoare, scânteia 
şi strălucea în lumina palidă a camerei. 

Ajuns din cauza accidentului la mintea copilăriei, nu 
mai era în stare să-şi facă o idee privind fabuloasa 
valoare a descoperirii sale. 

Şi-a înfipt mâinile în mormanul de pietre scumpe şi 
le-a răsfirat printre degete. 

Apoi s-a dus la alte lăzi, în care găsi alte depozite de 
pietre preţioase. Aproape toate erau frumos şlefuite, iar 
Tarzan şi-a ales un pumn întreg, umplându-şi punga de 
piele care îi atârna la şold. 

A aruncat înapoi în ladă pe cele care nu străluceau 
prea frumos. 

Fără să vrea, fără să ştie, eroul nostru a nimerit în 
camera demult uitată, a nestematelor din Opar. 

Secole întregi zăcuse această odaie îngropată sub 
templul „Zeului înflăcărat”, în mijlocul uneia din multele 
trecători subterane pe care descendenţii superstiţioşi ai 
vechilor locuitori nu au îndrăznit sau nu au avut voie să 
le exploreze. 

Obosit de această distracţie, Tarzan a pornit pe 
coridorul care ducea din odaia cu nestemate, în sus, pe 
o pantă foarte înclinată. Tunelul l-a dus din ce în ce mai 
aproape de suprafaţă, terminându-se în cele din urmă 
într-o cameră joasă, mai luminată decât toate celelalte 
peste care dăduse până acum. 

O deschizătură în tavan, deasupra lui, la capătul de 
sus al unui şir de trepte de ciment, i-a arătat o privelişte 
frumos luminată de soare. 

Tarzan privi cu o mare mirare coloanele de piatră 
îmbrăcate cu plante agăţătoare şi s-a încruntat, în efortul 
pe care l-a făcut să îşi amintească de ceva asemănător 
văzut de el mai demult. 

Nu era însă sigur de nimic. Era numai o obsesie 
tulburătoare de care nu putea să scape şi anume că 

trebuia să ştie o mulţime de lucruri pe care ar fi trebuit 
să le cunoască. 

Gândurile i-au fost întrerupte de un răcnet înfiorător, 
care se auzi prin deschizătura de sus. Au urmat strigăte 
şi ţipete de oameni. 

A urcat scările, ţinându-şi sulița şi mai strâns în 
mână. O privelişte stranie l-a întâmpinat la ieşirea din 
semiîntunericul din pivniţă, în lumina strălucitoare a 
templului. 

Fiinţele pe care le-a văzut, le-a recunoscut. Acolo 
erau oameni şi un leu enorm. 

Oamenii alergau spre ieşirile laterale ca să scape de 
fiorosul animal. Leul stătea chiar în mijlocul templului, 
deasupra corpului unuia care fusese mai puţin norocos 
decât ceilalţi. 

Tarzan a mai văzut în faţa lui o femeie alături de un 
bloc de piatră, peste care era întins un om legat. În timp 
ce 
el se uita la această scenă, a observat cum leul arunca 
priviri, înfricoşătoare celor două persoane care mai 
rămăseseră în templu. 

Încă un răget tunător a ieşit din pieptul sălbatic al 
fiarei, la auzul căruia femeia a leşinat, căzând peste 
corpul omului întins şi nemişcat pe altarul de piatră din 
faţa ei. 

Leul a făcut câţiva paşi şi se pregătea să sară. Vârful 
cozii sale ondulate se zbătea nervos. Era pe cale să 
atace când privirile i-au fost atrase de Tarzan. 

Werper, legat şi neputincios, l-a văzut pe carnivorul 
cel mare pregătindu-se să sară asupra lor. A văzut şi 
schimbarea neaşteptată în expresia fiarei, ai cărei ochi 
se îndreptaseră către ceva dincolo de altar şi în afara 
unghiului de vedere al belgianului. 

Mai văzu formidabila creatură ridicându-se aproape 
drept în două picioare. Cineva a trecut precum o săgeată 

pe lângă Werper. 

Un braţ puternic s-a ridicat şi o suliță mare a fost 
aruncată spre leu. Aceasta s-a înfipt adânc în pieptul 
animalului. 

Werper a văzut cum leul, acum în patru labe se 
mişca rupând minerul suliţei şi a mai văzut, minunea 
minunilor, uriaşul alb, aproape gol care aruncase arma, 
atacând fiara, numai cu un singur cuţit lung, gata să 
întâmpine ghearele şi colții regelui junglei. 

Leul s-a ridicat şi el în două labe, să îl întâmpine pe 
noul său inamic. Fiara mârâia îngrozitor, dar mirarea 
belgianului a fost şi mai mare când a auzit mârâituri la 
fel de sălbatice cu ale leului ieşind de pe buzele omului 
care atacase fiara. 

Dându-se repede un pas înapoi, Tarzan a evitat 
ghearele leului, care a bătut aerul zadarnic. Repezindu- 
se apoi în spatele fiarei, i-a sărit în spate, înconjurându-i 
gâtul cu braţele şi înfigându-şi colții adânc în carnea 
gâtului, căutând să ajungă la beregată. 

Răcnind şi sărind, rostogolindu-se şi zbătându-se, 
uriaşa felină a încercat să îl arunce de pe spate pe 
sălbaticul său adversar, în timp ce o mână puternică, 
încleştată pe cuţit, îl lovea necruţător. 

In timpul acestei lupte, preoteasa La şi-a revenit şi a 
rămas extaziată de spectacolul din faţa ei. 

Părea de necrezut ca o fiinţă omenească să îl poată 
învinge într-o luptă piept la piept pe regele animalelor, 
dar cu toate acestea, imposibilul se petrecea sub ochii ei. 

În cele din urmă, cuțitul lui Tarzan nimeri în inima 
leului şi cu o ultimă zvâcnire în ghearele morţii, leul s-a 
rostogolit mort pe pardoseala de marmură. 

Sărind în picioare, învingătorul şi-a pus un picior pe 
cadavrul animalului ucis şi ridicând faţa către cer, a dat 
drumul unui strigăt atât de înfiorător încât atât La, cât şi 
Werper s-au cutremurat. 

Apoi, Tarzan s-a întors către ei şi Werper l-a 
recunoscut pe omul pe care crezuse că l-a lăsat mort în 
camera cu comoara. 


CAPITOLUL VIII - Fuga din Opar 


Werper era uimit. Era oare cu putinţă ca acest 
sălbatic să fie una şi aceeaşi persoană cu acel englez plin 
de demnitate, care îl primise atât de amabil în luxoasa sa 
locuinţă africană? 

Se putea oare ca această fiară cu expresie 
animalică, cu ochii aprinşi, să fie în acelaşi timp un om? 

Era cu putinţă oare ca acel strigăt îngrozitor de 
victorie, pe care nici nu-l mai auzise vreodată, să fi ieşit 
dintr-un gât omenesc? 

Tarzan s-a uitat la bărbatul şi la femeia din faţa lui 
cu o expresie de nedumerire, fără vreun indiciu că ar 
înţelege ce se petrece. 

Parcă descoperise o specie nouă de fiinţe şi se 
minuna de ceea ce găsise. 

Preoteasa La, la rândul ei, studia trăsăturile lui 
Tarzan şi încetul cu încetul, ochii ei s-au dilatat. 

— Tarzan! a exclamat ea. 

Şi a continuat imediat, în limbajul maimuţelor 
antropoide, care datorită unei continue  existenţe 
comune între locuitorii cetăţii şi maimuțe a devenit limba 
oparienilor: 

— Ai venit înapoi la mine! La mine, care am 
nesocotit preceptele religiei mele şi te-am aşteptat 
mereu pe tine, Tarzan. La te-a aşteptat fără să se mărite 
şi acum ai venit! Spune-mi dar, spune-mi dacă într- 
adevăr ai venit pentru mine! 

Werper asculta acest jargon de neînțeles, uitându-se 
când spre preoteasă, când spre Tarzan. 

— Nu cumva şi el înţelege această limbă ciudată? se 
întreba el. 

Spre marea lui surpriză, îl auzi pe englez 
răspunzând femeii în aceeaşi limbă. 

— Tarzan, repetă el gândindu-se profund. Tarzan! 
Numele acesta îmi este foarte cunoscut. 

— Este numele tău, tu eşti Tarzan! a strigat La. 

— Eu sunt Tarzan? a zis el, dând din umeri. A 
continuat după o scurtă pauză: 

— Bine, numele îmi place, nu ştiu să am altul, aşa că 
îl voi păstra pe acesta. Dar pe tine nu te cunosc şi nici nu 
am venit aici pentru tine. Nu ştiu nici de unde am venit, 
nici pentru ce am venit. Poţi să-mi spui? 

La a clătinat din cap cu tristeţe. 

— Nu am ştiut asta nici o dată, a răspuns ea. 

Tarzan s-a întors atunci spre Werper, căruia îi puse 
aceeaşi întrebare, dar în limba marilor antropoizi. 

Belgianul a dat din cap, semn că nu a înţeles nimic. 

— Nu înţeleg limba aceasta, a spus el în franceză. 
Fără nici un efort şi după toate aparențele, fără să-şi dea 
seama că a făcut vreo schimbare, Tarzan a repetat 
întrebarea tot în franceză. 

Werper şi-a dat seama imediat de cumplita 
nenorocire a acestui alb. Acest om îşi pierduse memoria 
şi nu mai putea să-şi amintească evenimentele din 
trecut. 

Belgianul tocmai a vrut să îi dea lămuririle necesare, 
când i-a venit deodată ideea că, ţinându-l o vreme 
oarecare în neştiinţă privind adevărata sa identitate, s-ar 
putea ca această nenorocire a lui Tarzan să îi fie de folos. 

— Nu îţi pot explica de unde vii, a zis Werper, dar 
uite ce îţi pot spune! Dacă nu ieşim repede din acest loc 
îngrozitor, vom fi amândoi ucişi pe acest altar. 

A continuat apoi uitându-se la marea preoteasă. 

— Femeia aceasta era aproape să-şi înfigă cuțitul în 
pieptul meu, când leul le-a întrerupt diabolica ceremonie. 
Hai, a mai zis Werper, să căutăm un mijloc de scăpare 

până nu se liniştesc după spaima prin care au trecut şi se 
adună din nou aici. 

Tarzan s-a întors către La. 

— Pentru ce, a întrebat el, ai vrut să-l ucizi pe acest 
om? [i-e foame? 

Marea preoteasă a strigat cu dezgust: 

— Nu, pentru că noi nu mâncăm carne de om. 

— A vrut să te omoare pe d-ta? a continuat Tarzan. 
Femeia a răspuns negativ şi la această întrebare. 

— Atunci de ce doreai să îl omori? 

După cum se vede, Tarzan era hotărât să cunoască 
toate amănuntele problemei. 

Preoteasa La a ridicat braţul ei delicat şi a arătat 
spre soare. 

— Voiam să îi ofer sufletul său în dar „Zeului 
înflăcărat”, a răspuns ea. 

Tarzan părea nedumerit. El era din nou acum o 
simplă maimuţă, iar maimuţele nu înţeleg ce înseamnă 
suflet şi zei înflăcăraţi. 

— Vrei tu să mori? îl întrebă el pe Werper. Belgianul 
l-a asigurat cu lacrimi în ochi, că nu dorea acest lucru 
deloc. 

— Foarte bine, a zis Tarzan, nu vei muri. Vom pleca 
de aici, pentru că această femeie te va ucide, iar pe mine 
mă va păstra pentru ea. Oricum, aici nu este de trăit 
pentru un mangani. Aş muri în scurtă vreme închis 
printre zidurile acestea. 

S-a întors apoi către La. 

— Noi plecăm, i-a mai spus. 

La auzul acestor vorbe, La s-a repezit la el şi l-a 
prins de o mână. 

— Nu pleca! s-a rugat ea, căzând în genunchi. 
Rămâi şi vei fi mare preot. La te iubeşte. Intregul Opar ţi 
se va supune şi vei fi servit de sclavi. Rămâi, Tarzan al 
maimutelor şi dragostea mea îţi va fi recompensa. 

Tarzan s-a uitat la femeia îngenunchiată din fata lui 
şi fără vreun semn de înduioşare a împins-o. 

— Tarzan nu te vrea, a zis el simplu. 

După aceea, s-a apropiat de Werper şi tăindu-i 
frânghia, i-a făcut semn să îl urmeze. 

Suflând greu, cu faţa congestionată de furie, La a 
sărit drept în picioare. 

— Vei rămâne! a strigat. La nu te va avea şi dacă nu 
va putea să te aibă viu, te va avea mort! 

Ridicându-şi faţa către soare, a scos acelaşi strigăt 
cumplit pe care Werper îl mai auzise odată, iar Tarzan de 
atâtea ori. 

Ca răspuns la strigătul ei, izbucni din camerele şi 
coridoarele din jur, un zgomot aproape asurzitor de voci. 

— La mine, paznici ai templului! a strigat ea. 
Necredincioşii au profanat-o pe cea mai sfântă dintre 
sfinte. Haideţi! Băgaţi groaza în inimile lor, apăraţi-o pe 
La, apăraţi altarul ei, spălaţi templul cu sângele acestor 
profanatori! 

Cu toate că Werper nu ştia ce spusese La, a înţeles 
imediat primejdia care îi ameninţa. 

Tarzan, văzând că Werper nu este înarmat, a prins-o 
pe La de mână şi cu toată împotrivirea ei sălbatică, i-a 
smuls arma într-o clipă. La întins belgianului lungul ei 
cuţit de sacrificiu. 

— la-l, pentru că vei avea nevoie, l-a sfătuit el. 

In aceeaşi clipă, în templu năvăli pe fiecare uşă 
laterală câte o ceată de oameni mărunți şi urâţi. 

Erau înarmaţi cu măciuci şi cuțite. Erau ajutaţi în 
curajul lor de ură şi fanatism. 

Werper a rămas locului îngrozit. Tarzan, drept ca un 
stejar, îşi privea duşmanii cu mare dispreţ. 

Inainta încet către ieşirea pe care şi-o alesese. 

Un preot vânjos îi ieşi în cale, în spatele lui fiind încă 
vreo douăzeci de inşi. 

Tarzan îşi învârti sulița ca pe un ciomag şi l-a lovit 
pe preot, care s-a prăbuşit la pământ cu ţeasta 
sfărâmată. 

Ciomagul improvizat al lui Tarzan se învârtea mereu 
cu putere deschizându-le drumul spre ieşire. Werper 
venea în spatele lui uitându-se mereu înapoi, către 
mulţimea amenințătoare din spatele lor. 

Într-o mână ţinea cuțitul de sacrificiu, gata să 
lovească pe oricine care s-ar fi apropiat de ei. 

La început se întreba cu mirare de ce ei îl atacă doar 
pe uriaşul alb, pe când asupra lui ezitau să se arunce, 
când de fapt, el era cu mult mai slab. Ştia bine că dacă s- 
ar fi năpustit asupra lui, ar fi căzut de la primul atac. 

Tarzan a ajuns la uşă, peste cadavrele tuturor celor 
care i se împotriviseră, mai înainte ca Werper să fi putut 
ghici cauza imunităţii sale. 

Preoţii se fereau de cuțitul de sacrificiu! 

Ar fi înfruntat moartea primind-o bucuroşi, dacă îi 
ajungea în timp ce o apărau pe marea preoteasă şi 
altarul ei. Dar era clar că, după credinţa lor, era o 
deosebire între o moarte şi alta. 

Probabil că exista o superstiție stranie privind acea 
lamă strălucitoare, de nici un oparian nu îndrăznea să se 
lase ucis de ea, în timp ce mureau ucişi de suliță cea 
grea a lui Tarzan. 

Ajunşi afară din curtea templului, Werper i-a spus 
lui Tarzan despre ciudatul amănunt. Tarzan a zâmbit şi l- 
a obligat să meargă înainte, învârtind în aer cuțitul sacru 
încrustat cu aur şi pietre scumpe. 

Oamenii din Opar s-au împrăştiat în toate direcţiile, 
ca frunzele bătute de furtună, iar Tarzan şi belgianul au 
găsit liberă trecerea prin coridoarele şi camerele 
vechiului templu. 

Ochii belgianului aproape că au ieşit din orbite, 
când au trecut prin camera cu cei şapte stâlpi de aur 

masiv. Reuşind cu greu să-şi ascundă uimirea, privea 
lacom la plăcile din aur masiv aşezate pe pereţii 
camerelor şi ale unora dintre coridoare. 

Pentru Tarzan însă, toată această bogăţie părea că 
nu înseamnă nimic. 

Au mers înainte şi ajutaţi de întâmplare, au ieşit în 
strada cea lungă, care trecea prin şirul de clădiri pe 
jumătate ruinate şi zidul interior al cetăţii. 

Maimuţe mari le clănţăneau în faţă ameninţându-i, 
dar Tarzan le răspundea în propria lor limbă: insultă 
pentru insultă, provocare pentru provocare. 

Werper a văzut un maimuţoi păros aruncându-se de 
pe una din coloanele sfărâmate şi înaintând spre uriaşul 
alb. 

Rânjea scoţându-şi colții enormi şi galbeni, mârâind 
înfiorător şi ameninţător, printre buzele sale groase şi 
mari care îi atârnau. 

Belgianul s-a uitat la însoţitorul lui. Cu groază l-a 
văzut aplecându-se până când a ajuns să se sprijine de 
pământ în pumni, exact cum făcea şi antropoidul. 

L-a văzut dând ocol cu picioarele ţepene, în jurul 
celuilalt. Auzi aceleaşi lătrături şi mâărâituri ieşind din 
gura omului, exact ca cele scoase de fiară. 

Daca ar fi stat cu ochii închişi ar fi crezut că nu sunt 
decât două maimute uriaşe care se pregătesc de luptă. 

Dar nu a fost nici o luptă. S-a terminat aşa cum se 
termină multe din asemenea certuri în codru: unul din 
lăudăroşi îşi pierde răbdarea sau curajul, începând să se 
intereseze de vreo frunză bătută de vânt, de vreun 
gândac sau de purecii de pe pântecele său păros. 

În cazul de faţă, antropoidul a fost acela care a 
bătut primul în retragere, cu o demnitate tipică regnului 
animal, ca să examineze o omidă nefericită pe care a şi 
devorat-o după câteva clipe. 

În primul moment, Tarzan părea dornic să continue 

distracţia S-a legănat cu putere pe picioare, şi-a umflat 
pieptul şi a răcnit, apropiindu-se şi mai mult de 
maimuţoi. 

Cu mare greutate Werper a reuşit să îl convingă că 
trebuie să lase totul la o parte şi să meargă pe drumul 
care îi va scăpa din oraşul celor care se închină soarelui. 
Au umblat aproape o oră până să găsească ieşirea 
îngustă prin zidul interior. De aici drumul până dincolo de 
fortificațiile exterioare le era cunoscut şi astfel că au 
ajuns în valea pustiită a Oparului. După câte putea să 
observe Werper, Tarzan habar nu avea despre locul unde 
se afla şi nici de unde venise acolo. 

Mergea fără rost, într-o direcţie sau alta, căutându-şi 
hrana pe care o găsea sub pietre sau ascunsă în umbra 
vreunuia din micile tufişuri care erau peste tot. Belgianul 
era îngrozit de meniul lui Tarzan. Gândacii, omizile şi 
micile rozătoare erau devorate cu mare satisfacţie. Intr- 
adevăr. Tarzan s-a transformat din nou în maimuţă. 

În cele din urmă Werper a reuşit să-şi îndrepte 
însoţitorul spre dealurile din depărtare, care delimitau 
valea în partea de nord-vest, pornind împreună către 
reşedinţa lui Greystoke. Era greu de ghicit planul pe care 
îl avea belgianul să-şi conducă victima trădării sale 
înapoi către fosta sa locuinţă. Poate că socotea că fără 
Tarzan nu se putea primi nici o răscumpărare pentru 
soţia acestuia. 

În prima noapte şi-au construit o mică tabără în 
valea de dincolo de dealuri. S-au aşezat şi au aprins un 
foc. Au fript un porc mistreţ, doborât de Tarzan. Uriaşul 
alb era pierdut în gânduri. Părea că încearcă încontinuu 
să prindă o imagine oarecare, dar care îi scăpa mereu. 

În cele din urmă şi-a deschis punga de piele de la 
şold şi şi-a turnat în palmă pietrele preţioase luate din 
cetate. 

Lumina focului care pâlpâia deasupra lor a aruncat o 


59 


- TARZAN ŞI NESIEMAIELE DIN OPAR - 


mulţime de raze scânteietoare în jur. Belgianul privea 
fascinat, cu ochii măriţi. Expresia feţei sale arăta că 
găsise un scop anumit în tovărăşia sălbaticului de lângă 
el. 


CAPITOLUL IX - Furtul pietrelor 


scumpe 


Două zile la rând a căutat Werper micul grup de 
oameni care l-a însoţit din tabără până la dealurile de la 
marginea acestor ţinuturi. 

Abia pe înserat a doua zi, le-a găsit urma şi aceasta 
într-o formă atât de dezgustătoare încât s-a cutremurat 
din creştet până în tălpi de ceea ce a văzut. 

Intr-o poieniţă a dat peste cadavrele a trei dintre 
indigeni, mutilaţi îngrozitor. Nu era nevoie de multă 
putere de înţelegere, ca să se explice uciderea lor. 

Din micul grup numai aceştia trei nu fuseseră sclavi. 
Ceilalţi, ispitiţi de speranţa eliberării din ghearele 
crudului lor stăpân arab, au profitat de prilejul despărțirii 
de tabăra principală, ca să îi ucidă pe cei trei 
reprezentanţi ai puterii pe care o urau şi care îi ţinea în 
robie. 

Apoi au fugit în junglă pentru a li se pierde urma. 

O transpiraţie rece a apărut pe fruntea lui Werper 
când s-a gândit la soarta de care avusese norocul să 
scape. Dacă ar fi fost şi el acolo când a pornit acel atac şi 
el ar fi făcut parte dintre victime. 

Tarzan nu s-a arătat deloc surprins sau interesat de 
această descoperire a belgianului. In starea în care se 
afla îi era indiferent ale cui erau aceste cadavre. 

Stratul subţire de comportament civilizat pe care şi 
l-a dobândit într-o perioadă destul de scurtă din viaţa lui 
s-a şters datorită recentului său accident. Nu avea în 
minte decât deprinderile pe care le-a dobândit în 

copilărie. 

Ceea ce învățase de la Kala, ce a văzut la Ciuk, Tub 
sau Koz, formau acum temelia fiecărui gând şi a fiecărei 
acţiuni. 

Franceza şi engleza le vorbea în mod mecanic. Când 
Werper i s-a adresat în franceză a răspuns în aceeaşi 
limbă fără să observe trecerea de la limba antropoizilor 
în care a discutat cu La. 

Dacă Werper ar fi vorbit engleza rezultatul ar fi fost 
acelaşi. 

În noaptea aceea ca şi în celelalte două precedente, 
amândoi şedeau lângă focul din tabăra lor improvizată, 
iar Tarzan se juca cu pietricelele lui strălucitoare. 

Werper l-a întrebat ce erau acelea şi unde le-a găsit. 
Tarzan i-a răspuns că sunt pietre colorate din care el 
vrea să îşi facă un lănţişor. l-a mai spus că le-a găsit la 
mare adâncime sub curtea de sacrificiu a templului 
„Zeului înflăcărat”. 

Werper se simţea foarte uşurat când a văzut 
ignoranta lui Tarzan privind valoarea acelor pietre. In 
cazul acesta, îi era mult mai uşor să pună stăpânire pe 
ele. 

Se putea ca Tarzan să i le dea la simpla sa cerere. 

Werper întinse o mână spre grămada de pietre pe 
care Tarzan o aranjase pe o bucată de lemn, în faţa sa. 

— Să le văd şi eu, l-a rugat belgianul. 

Tarzan şi-a pus palma pe comoară şi a început să 
mârâie. Werper şi-a tras mâna înapoi mai repede decât a 
întins-o. 

Tarzan şi-a reluat jocul cu pietrele, precum şi 
convorbirea cu Werper, de parcă nimic nu s-ar fi 
întâmplat. De fapt nu fusese decât instinctul de apărare 
al fiarei pentru ceea ce posedă. 

Când ucidea vânatul împărțea carnea cu Werper, 
dar dacă acesta ar fi pus mâna din întâmplare pe porţia 

lui Tarzan, ar fi stârnit aceeaşi ieşire sălbatică. 

Din acel moment în sufletul belgianului s-a născut o 
spaimă teribilă fată de acest alb sălbatic. 

El nu putea să înţeleagă transformarea care s-a 
produs în Tarzan din cauza loviturii primite. Atribuia 
acest comportament doar unei forme de amnezie. 

Însă neştiind că Tarzan fusese într-o vreme cu 
adevărat un sălbatic, o fiară de codru, nu îşi putea 
închipui că acest om a revenit la starea în care şi-a 
petrecut copilăria şi o parte din tinereţe. 

El nu vedea în englez decât un maniac primejdios, 
pe care cel mai mic accident neaşteptat ar fi putut să îl 
facă să se arunce asupra lui. Totodată, nici prin minte nu 
îi trecea că ar fi putut să se apere cu succes contra 
vreunui atac din partea lui Tarzan. 

Singura lui speranţă era să îi poată înşela vigilenţa şi 
să fugă spre îndepărtata tabără al lui Ahmet Zec. Şi asta 
cât mai repede! Dar înarmat numai cu cuțitul de 
sacrificiu, nu îndrăznea să pornească singur prin junglă. 

Tarzan constituia o ocrotire care nu era de 
disprețuit, chiar şi în faţa carnivorelor mai mari, fapt pe 
care Werper era silit să îl recunoască, în urma celor 
văzute în templul din Opar. 

Pe lângă aceasta, gândul lui era mai mult la punga 
cu pietre preţioase. Sufletul său era torturat de spaimă, 
dar şi de lăcomie. 

Dar această lăcomie ardea în pieptul lui cu mult mai 
multă putere, iar rezultatul a fost că a înfruntat toate 
primejdiile şi a suportat groaza de a fi cu acela pe care îl 
considera nebun. 

Nu a renunţat la ideea de a pune mâna pe averea 
pe care o reprezenta conţinutul pungii. 

Ahmet Zec nu trebuia să ştie nimic despre aceste 
pietre. Ele erau numai pentru el şi de îndată ce îşi va 
realiza planul va porni spre coasta de vest a Africii, de 

unde îşi va cumpăra bilet spre America. 

Acolo va putea să se ascundă sub o nouă identitate 
şi să se bucure de fructul hoţiei sale. 

Deja se gândea că America era atât de provincială şi 
că nu se găseşte niciunde în lumea nouă un oraş pe care 
să îl poată compara cu frumosul Bruxelles. 

A treia zi de la plecarea lor din Opar urechile agere 
ale lui Tarzan au perceput un zgomot de oameni în 
spatele lor. 

Werper nu a auzit nimic în afară de bâăzâitul de 
insecte din junglă şi de strigătele maimuţelor mici sau 
ale păsărilor. 

Tarzan a stat un timp nemişcat ca o statuie, 
ascultând, apoi cu nările lui sensibile dilatate mirosind 
fiecare adiere trecătoare de vânt. 

L-a tras pe Werper la o parte, ascunzându-se 
amândoi într-un tufiş des, unde au aşteptat. 

Nu a trecut multă vreme şi de-a lungul cărării făcute 
de animale, pe care merseseră Tarzan şi Werper, a 
apărut un războinic care privea în jur foarte atent. 

După el, într-un singur şir, urmau unul după altul 
încă vreo cincizeci, fiecare încărcat cu câte două lingouri 
de metal galben legate de spate. 

Werper a recunoscut imediat grupul de oameni care 
îl însoţise pe Tarzan în călătoria sa la Opar. 

S-a uitat la acesta, dar în ochii sălbatici şi atenţi ai 
lui Tarzan nu a văzut nici un indiciu care să îi arate că i- 
ar recunoaşte pe Basuli sau pe ceilalţi Waziri credincioşi 
din ascunzătoare, uitându-se pe cărare după oamenii 
care trecuseră. Apoi s-a întors spre Werper. 

— Să îi urmărim şi să îi ucidem, a zis el. 

— De ce? a întrebat belgianul. 

— Sunt negri, a explicat Tarzan. Kala a fost ucisă de 
un negru. Sunt duşmanii tuturor manganilor. 

Lui Werper nu îi surâdea ideea de a se angaja într-o 

luptă cu Basuli şi teribilii săi luptători. 

Pe de altă parte s-a bucurat foarte mult că îi văzuse 
întorcându-se către reşedinţa lui Greystoke, pentru că 
începuse să se îndoiască de abilitatea lui în a regăsi 
drumul către ţara Wazirilor. 

Despre Tarzan ştia că nu îl interesează în ce direcţie 
merge. 

Ţinându-se la o distanţă scurtă, dar sigură în spatele 
războinicilor, nu va fi nici o greutate să îi urmărească 
până acasă la ei. 

Ajunşi la reşedinţa lui Tarzan, putea foarte uşor să 
se întoarcă spre tabăra lui Ahmet Zec. 

Mai avea însă un motiv pentru care nu dorea să se 
amestece în treburile războinicilor Waziri. 

Aceştia duceau o prețioasă comoară tocmai în 
direcţia în care mergea şi el. 

Cu cât Waziri duceau mai aproape această comoară 
de tabăra lui Ahmet Zec, cu atât mai puţin efort urma el 
să depună la căratul aurului. 

lată de ce s-a împotrivit cu atâta înverşunare 
împotriva planului lui Tarzan de a-i extermina pe aceşti 
războinici. L-a convins să meargă liniştit aproape de ei, 
spunându-i că acesta era singurul mod de a ieşi din 
junglă, spre un ţinut bogat în vânat. 

Au mers astfel mai multe zile, de la cetatea Opar, 
până la ferma lui Tarzan. Dar iată că a sosit şi momentul 
în care această ciudată expediţie a ajuns la ultimul deal 
împădurit, înainte de a intra în ţinutul Wazirilor. 

Cam la doi kilometri înainte de ajunge la câmpia 
unde era ferma, războinicii s-au aşezat într-o frumoasă 
coloană ordonată. 

In jurul lor vedeau tapiri şi zebre care păşteau în 
linişte. Lângă râu, i-a întâmpinat un bivol sălbatic, care s- 
a ascuns în nămolul râului. 

Tarzan privea această privelişte cunoscută, fără ca 

în ochii lui să apară vreun semn că ar recunoaşte ceva. 
Văzând animalele păscând, gura i-a lăsat apă de poftă. 
Werper îl privea uimit. 

Apoi s-a întors spre poiana unde ştia că este ferma 
şi s-a uitat foarte atent. Însă nu îi venea să-şi creadă 
ochilor: casa dispăruse, odată cu magaziile şi celelalte 
depozite. Grajdurile nu se vedea niciunde. 

Încetul cu încetul, Werper a găsit explicaţia acestei 
nenorociri, ale acestor schimbări. Ahmet Zec trecuse pe 
acolo! 

Basuli şi ceilalţi Waziri au observat dezastrul imediat 
ce au intrat în poiană. Se grăbeau acum să ajungă cât 
mai aproape de fosta aşezare înfloritoare. 

Comentau aprins şi îşi dădeau părerea cu privire la 
ce s-ar fi putut întâmpla. 

Au ajuns în sfârşit la locul unde fusese grădina 
fermei şi s-au oprit în faţa ruinelor arse ale reşedinţei 
stăpânului lor. Şi-au dat seama că totul a ars în urma 
unui atac înarmat, urmat de un jaf crud. 

Pe pământ, se aflau resturi de cadavre. Erau 
rămăşiţele războinicilor, ale căror trupuri au fost 
devorate de hiene şi alte carnivore care trăiau în jur. 

Printre aceste resturi omeneşti, Basuli a văzut arme 
şi obiecte din îmbrăcămintea lor de război. Şi-a dat 
seama imediat de lupta care s-a dat şi de întreaga 
nenorocire care s-a abătut asupra celor pe care i-a lăsat 
acasă. _ 

Waziri au cercetat fiecare colţişor. In ochii lor se 
citea ură şi furie. Peste tot întâlneau urme ale cruzimii 
atacatorilor, care în lipsa lui Buana au devastat ferma. 

— Ce au făcut cu lady! 

Aşa o numiseră ei pe Jane Clayton. 

— Au luat cu ei toate femeile şi pe ale noastre şi pe 
ea, a spus Basuli. 

Unul dintre războinici şi-a învârtit ameninţător sulița 

în aer, scoțând un răcnet furios, plin de ură. Ceilalţi i-au 
urmat exemplul. 

Basuli însă i-a oprit. 

— Nu este timp să facem atâta zgomot acum. 
Marele Buana ne-a învăţat să nu acţionăm cu vorbe, ci cu 
fapte. Numai aşa putem să ne dovedim curajul. Să ne 
păstrăm forţele ca să îi urmărim pe aceşti criminali şi să 
îi pedepsim. Dacă lady şi femeile noastre trăiesc, trebuie 
să ne grăbim. Războinicii care au plămânii obosiţi de 
strigăte de război, când nu este necesar să facă atâta 
tărăboi, nu se pot deplasa repede în jungla deasă 

În spatele unor copaci groşi, Tarzan şi Werper îi 
urmăreau pe războinici. Aceştia s-au apucat să sape un 
şanţ cu cuţitele şi cu mâinile goale. Aici au îngropat 
lingourile de aur pe care le-au adus din cetatea Opar. 

Au astupat locul cu multă grijă pentru a camufla 
ascunzătoarea. Werper a trebuit să îi explice lui Tarzan, 
că ceea ce ascunseseră războinici Waziri nu era de 
mâncat. Tarzan a pierdut atunci orice interes faţă de 
comoara ascunsă. 

Nu la fel s-a întâmplat însă şi cu Werper. Acesta ar fi 
dorit să îi aibă pe cei cu care pornise în expediţie, pentru 
a dezgropa şi a lua comoara, de îndată ce războinicii 
Waziri vor pleca în urmărirea celor care au devastat 
ferma lui Tarzan. Războinicii s-au îndepărtat de fermă 
unde mirosul de cadavre devenise foarte neplăcut şi s-au 
aşezat să se odihnească, înainte de a pleca în urmărirea 
arabilor. 

S-a lăsat seara. Tarzan şi Werper şedeau pe pământ 
şi mâncau câteva bucăţi de carne, pe care le aveau cu 
ei, dintr-o vânătoare a lui Tarzan care a avut loc cu o zi în 
urmă. 

Belgianul era ocupat cu planurile pe care şi le făcea 
în legătură cu acţiunile care urmau să aibă loc după 
plecarea Wazirilor. Bănuia că aceşti războinici vor pleca 

în urma lui Ahmet Zec, pentru a se răzbuna şi a-şi aduce 
femeile înapoi. 

Ştia că arabii vor avea de înfruntat o forţă teribilă, 
care nu putea fi deloc desconsiderată. Werper se gândea 
să se ducă mai repede decât Waziri spre tabăra lui 
Ahmet Zec, pentru a-l preveni pe conducătorul arabilor în 
legătură cu acest atac. 

Mai dorea să îi spună şi de comoara îngropată. Nu îi 
păsa ce va face arabul cu lady Greystoke, dacă va vedea 
că soţul ei este bolnav mintal şi nu îşi mai aduce aminte 
de nimic. 

Pentru el era suficient să ştie că există această 
comoară, care este îngropată lângă ruinele fermei şi era 
cu mult mai valoroasă decât orice recompensă ar fi 
pretins arabul. lar dacă reuşea să îl convingă pe banditul 
arab să îi dea şi lui o parte, ar fi fost pe deplin satisfăcut. 

Dar cel mai mult aprecia acum comoara de o 
valoare incalculabilă pe care o reprezenta punga lui 
Tarzan şi pe care acesta o purta tot timpul la şold. Dorea 
să pună neapărat mâna pe această comoară! 

Era hotărât să obţină cu orice preţ această pungă cu 
pietre preţioase. S-a uitat la Tarzan şi la punga de care 
acesta nu se despărţea. 

Vedea însă şi un bărbat cu o statură uriaşă, care era 
puternic şi agil. 

Orice încercare care ar fi implicat forţa sau o luptă 
cu acest alb era exclusă. Intr-o confruntare directă, 
Werper ar fi fost omorât. 

S-a întins pe pământ neconsolat. Şi-a rezemat capul 
pe un braţ, întorcându-şi privirea de la Tarzan. Il urmărea 
însă cu coada ochiului. 

A stat aşa, în această poziţie mai multă vreme, 
încercând să se gândească la un plan de a deveni 
posesorul acelor pietre preţioase. Însă a înlăturat din 
minte imediat orice plan, dându-şi seama că fără o luptă 

cu acest alb uriaş, nu putea avea comoara. 

Tarzan s-a uitat la Werper întrebător, de parcă în 
gândurile sale ar fi stat de vorbă cu belgianul. Văzându- 
se studiat, Werper a închis ochii, a început să respire mai 
rar, prefăcându-se că a adormit. 

Tarzan era nedumerit. Îi văzuse pe Waziri cum au 
îngropat acele lucruri grele pe care le-au adus cu ei. 
Werper i-a explicat că ei au vrut să ascundă acele 
obiecte ca nu acest sistem de păstrare a lucrurilor i-a 
plăcut foarte mult acestui om redus acum la stadiul 
gândirii marilor maimuțe antropoide. 

De când Werper şi-a exprimat dorinţa de a avea şi el 
pietricele din acelea colorate din pungă, Tarzan a 
devenii foarte bănuitor. Acestea nu reprezentau o 
valoare pentru el, dar erau colorate şi strălucitoare. 

A stat aşa, privindu-l pe acest alb, dar în acelaşi 
timp gândindu-se la ascunderea acestei pungi cu pietre 
atât de frumoase. Când s-a convins că belgianul a 
adormit, a scos de la brâu cuțitul său mare de vânătoare 
şi a început să sape o groapă în faţa lui. 

Cu lama cuţitului săpa, iar cu mâinile scotea 
pământul, până a reuşit să aibă o mică groapă de vreo 
zece centimetri în diametru şi vreo douăzeci în 
adâncime. A pus punga în această groapă. 

Werper s-a prefăcut că respiră ca unul care doarme 
adânc, văzând printre gene ce se petrece în faţa lui. Abia 
a putut să nu exclame de surprindere, dar şi de 
satisfacţie. 

Tarzan s-a întors atunci spre el, pentru că nu mai 
auzea respiraţia regulată a unui om care doarme. Privea 
ţintă la belgian şi era încruntat. 

Werper a simţit că totul este pierdut. Trebuia să 
întreprindă ceva foarte repede, altminteri viaţa lui era în 
pericol. 

A scos un oftat şi s-a întors pe partea cealaltă, 

mormăind ceva de parcă era cuprins de un coşmar. Apoi, 
după câteva clipe, şi-a reluat respiraţia regulată, semn 
că adormise din nou. 

Acum nu mai putea să îl urmărească pe Tarzan, dar 
era sigur că uriaşul alb îl urmăreşte foarte atent cum 
respiră. După câteva minute însă, a auzit cum nişte 
degete scormoneau pământul, apoi aceleaşi degete au 
bătătorit pământul uşor, acoperind locul săpat. 

A înţeles că punga a fost îngropată în acelaşi loc pe 
care îl ştia. A aşteptat mai bine de o oră, apoi s-a întors 
uşor spre Tarzan şi a deschis ochii. 

Tarzan dormea într-un somn adânc şi liniştit. Werper 
şi-a întins mâna spre locul unde Tarzan săpase groapa şi 
a şi-a întins mâna spre locul unde Tarzan săpase groapa 
şi a pipăit în jur. 

Apoi a mai stat aşa încă un sfert de oră. S-a ridicat 
apoi fără zgomot, ascultând şi uitându-se tot timpul la cel 
care dormea lângă el. 

A făcut intenţionat mai mult zgomot ca să se 
asigure că Tarzan doarme adânc. Cu toate aceste 
zgomote nu a reuşit să îl trezească. 

Şi-a scos de la brâu cuțitul de sacrificiu şi l-a înfipt 
uşor în pământ, în locul unde fusese săpată groapa. Era 
atent şi la Tarzan, dar acesta nu se mişca. 

Belgianul a înfipt cuțitul, până a simţit că a atins 
punga. Apoi a apăsat pe mâner şi a scos pământul ce 
acoperea comoara. Pământul s-a ridicat, dar şi punga a 
apărut în vârful lamei. 

Werper a luat repede mica pungă de pietre 
preţioase şi a pus-o în sân. Apoi a acoperit groapa cu 
pământul scos şi a bătătorit locul, fără să lase vreo urmă 
că cineva ar fi luat comoara. 

Lăcomia l-a împins la un act necugetat şi imediat şi- 
a dat seama că fusese foarte norocos că Tarzan nu l-a 
auzit săpând în spatele lui. Se şi vedea prins, iar colții 

albului înfigându-se în gâtul lui. S-a cutremurat de 
spaimă. 

Mai departe, în poiană, s-a auzit urletul unui 
leopard, iar apoi a auzit paşii moi ale unei alte feline. li 
era frică de aceşti vânători nocturni, dar frica cea mai 
mare i-o inspira acest alb sălbatic care dormea liniştit 
lângă el. 

Incet şi cu foarte multă băgare de seamă Werper s-a 
ridicat de jos. Tarzan nici nu s-a mişcat. 

Belgianul a luat-o spre câmpie, făcând câţiva paşi. 
Apoi s-a oprit, mângâind cuțitul său preţios, pe care îl 
avea la cingătoare. 

Şi-a întors capul spre cel care dormea şi l-a privit 
îndelung. 

— De ce nu? a murmurat. În acest caz, voi fi şi mai 
în siguranţă. _ 

S-a întors şi s-a aplecat asupra lui Tarzan. In mână 
ţinea strâns cuțitul de sacrificiu pe care Tarzan l-a luat 
din templul „Zeului înflăcărat”, de la marea preoteasă 
La. 


CAPITOLUL X - Ahmet Zec şi 
nestematele belgianului 


Mugambi, slab şi rănit, se târa pe marginea 
drumului pe care bandiții arabi au trecut spre tabăra lor. 

Nu putea să meargă mai repede şi trebuia să se 
odihnească foarte des, însă o ură năprasnică de 
răzbunare îl împingea mereu înainte. 

Zilele treceau şi rănile i se vindecau. Mânca destul 
de bine. În câteva zile şi-a recăpătat forţa de altădată. 

A putut să meargă mai repede, dar arabii mergeau 
călare, aşa că distanţa dintre ei era încă foarte mare. 

Arabii conduşi de Ahmet Zec au ajuns la tabăra lor şi 

îl aşteptau pe Werper. 

Jane Clayton a suferit foarte mult în tot acest timp, 
din cauza oboselii, dar şi mai mult din cauza gândurilor 
care o cuprindeau privind soarta ei. Nu a reuşit să afle de 
la Ahmet Zec ce avea de gând să facă după ce vor 
ajunge în tabăra arabilor. Îşi închipuia că arabii vor cere 
o recompensă pentru ea, în care caz lucrurile s-ar fi 
rezolvat foarte repede. Dar la fel de bine se putea ca 
răpitorii ei să aibă alte gânduri. 

Auzise ea despre femei albe, care au fost vândute 
de către bandiți, ca Ahmet Zec de pildă, unor căpetenii 
africane, pentru haremurile lor. Sau la fel de bine, putea 
fi trimisă în nord, unde căpeteniile arabe ar fi cumpărat-o 
tot pentru haremurile lor. Jane Clayton nu era femeia 
care să suporte o asemenea viaţă şi era pregătită pentru 
orice fel de soartă. Când orice mijloc de scăpare se va fi 
irosit, nu va da înapoi de la moarte ca să îşi apere 
onoarea. 

Atâta timp însă cât Tarzan trăia, avea toate motivele 
să spere şi să se aştepte la un ajutor, care să o scape din 
mâinile acestor arabi. 

Nu era fiinţă, om sau animal, pe acest continent 
negru, care să fie atât de puternic şi curajos ca soţul ei. 
Pentru ea, Tarzan reprezenta întruchiparea forţei, care 
nu avea duşman pe lume. 

Desigur că Tarzan va veni şi ea va fi răzbunată. Era 
încredinţată de acest lucru, iar întreaga ei viaţă de 
captivitate îi era mult mai uşor de suportat, având acest 
gând dătător de speranţă. 

Număra chiar zilele care trebuiau să treacă până la 
întoarcerea expediției din cetatea Opar, apoi mai calcula 
zilele cât ar fi avut nevoie Tarzan să vină până în tabăra 
lui Ahmet Zec. 

Nu avea nici cea mai mică îndoială că nu o va găsi. 
Orice urmă, fie ea cât de neînsemnată, era suficientă 

pentru soţul ei de a găsi drumul până la ea. lar urmele 
lăsate de caravana arabilor erau foarte evidente, mai 
ales că erau călare. 

În timp ce ea nutrea aceste speranţe, în tabără a 
sosit un om. Era îngrozit de drumul pe care l-a făcut prin 
jungla plină de animale primejdioase. 

Era Werper care era fericit că a scăpat viu în drumul 
lui spre tabăra arabilor. A fost atacat de peste zece ori de 
carnivorele junglei şi a scăpat ca prin urechile acului, de 
a nu fi transformat în prânzul unuia dintre stăpânitorii 
junglei. 

Era înarmat numai cu cuțitul de sacrificiul al 
preotesei din Opar, iar această armă era mult prea puţin 
periculoasă pentru marile feline ale nopţii africane. 

A trebuit să doarmă noaptea în copaci, iar ziua a 
mers tremurând de spaimă. 

Mergea aproape de copaci, iar la primul zgomot se 
urca să se adăpostească. In cele din urmă a ajuns la 
gardul care înconjura tabăra lui Ahmet Zec, bucuros că 
este viu. 

Dar în acelaşi timp cu el, a ajuns şi Mugambi în faţa 
taberei fortificate. Războinicul negru s-a ascuns să vadă 
ce se întâmplă în tabără, când a apărut un alb, murdar şi 
zdrenţăros, la câţiva paşi de el. 

L-a recunoscut imediat pe oaspetele stăpânului său, 
care a stat la fermă câteva zile, înainte ca stăpânul lui să 
fi plecat spre cetatea Opar. Era cât pe aici să îl strige pe 
belgian, dar s-a oprit la timp. Înainte de a comite această 
imprudenţă. 

Albul se îndrepta spre poarta principală fără nici un 
fel de teamă. 

— Un om în toate minţile, gândea Mugambi, nu se 
apropie de aşezări de acest fel, din vestul Africii. Nu eşti 
primit nici o dată cu prietenie de către aceşti locuitori 
sălbatici, care te ucid înainte de a te întreba ce vrei. Doar 

dacă nu le eşti foarte cunoscut lor... 

Avea o bănuială deja şi aştepta ca evenimentele să 
se deruleze de la sine, pentru a-şi face o părere. 

L-a auzit pe Werper strigând. Porţile s-au deschis 
imediat, iar belgianului i s-a făcut o primire cordială, de 
parcă ar fi fost o căpetenie militară. 

Mugambi şi-a dat seama că fostul oaspete al lordului 
de Greystoke era un spion şi un trădător. 

Deci el era vinovat pentru atacul dat de aceşti 
criminali arabi, care au profitat de absenţa lui Buana! La 
ura împotriva călăreţilor arabi, în sufletul războinicului 
negru, s-a adăugat şi ura cumplită faţă de acest spion 
alb. 

De îndată ce a intrat în tabăra fortificată, Werper s-a 
îndreptat spre cortul lui Ahmet Zec. Arabul s-a ridicat la 
vederea albului şi i-a întins mâna. 

Era însă foarte contrariat de starea jalnică a hainelor 
acestuia. 

— Ce s-a întâmplat? a întrebat el. 

Werper i-a povestit toate aventurile sale, cu 
excepţia episodului cu punga de pietre preţioase, pe care 
o ţinea legată sub cămaşă. 

Ochii arabului luceau de lăcomie, când Werper i-a 
povestit de enorma cantitate de aur ascunsă de Waziri. 
Intreaga cantitate era îngropată lângă ruinele fermei 
familiei Greystoke. 

— Acum ne este foarte uşor să mergem acolo şi să 
dezgropăm această comoară, a spus atunci Ahmet Zec. 
Mai întâi îi vom aştepta pe Waziri să sosească. Îi vom 
ucide, iar apoi vom merge să dezgropăm comoara. 
Nimeni nu ne-o poate lua, pentru că cei care cunosc locul 
unde este îngropat acest aur, vor muri. 

— Cu femeia, ce ai de gând? a întrebat Werper. 

— Cu femeia, ce ai de gând? a întrebat Werper. 

— Vreau să o vând undeva în nord, a răspuns 

arabul. Ce să facem cu ea? Sper să primesc un preţ bun 
pentru ea. 

Belgianul a dat afirmativ din cap: Gândurile sale au 
luat un contur mai precis. 

Dacă ar fi putut să îl înduplece pe Ahmet Zec să îi 
dea comanda micii armate care urma să se deplaseze 
spre nord, care trebuia să o ia pe lady Greystoke, ar fi 
avut posibilitatea să scape de acest bandit arab şi de 
oamenii săi cruzi. 

S-ar fi lipsit şi de partea lui din grămada de aur, 
pentru că era mulţumit de captura de nestemate. 

II cunoştea prea bine pe acest arab, ca să ştie că 
odată ce ai intrat în armata sa, nu ieşi viu de sub 
ordinele sale. 

Majoritatea care au dezertat au fost prinşi şi 
executaţi. Belgianul îşi amintea de desele torturi la care 
erau supuşi aceşti oameni, înainte de a fi omorâţi. 

Werper nu dorea să rişte să fie prins ca dezertor. 

— La cine te-ai gândit să meargă cu femeia spre 
nord, a întrebat el, în timp ce noi vom merge să 
dezgropăm aurul? 

Ahmet Zec s-a gândit un moment. Aurul îngropat 
avea o valoare cu mult mai mare decât suma pe care o 
va primi pentru femeia albă. 

Era deci bine să scape de ea cât mai repede, dar la 
fel de repede dorea să aibă şi aurul în tabără. Dintre toţi 
oamenii lui, singurul care ar fi putut duce o ceată de 
arabi spre nord era belgianul. 

Dacă ar fi plecat un arab, acesta cunoscând partea 
de nord a Africii, şi-ar fi însuşit banii obţinuţi din 
vânzarea femeii şi ar fi fugit. Însă Werper nu s-ar fi 
descurcat într-o ţară unde toţi îi erau ostili şi nu s-ar fi 
putut strecura prea uşor şi să scape de acolo. 

Dacă ar fi avut intenţia să dezerteze, Ahmet Zec era 
hotărât să îl oprească, trimițând în nord, numai oameni 

care nu puteau fi corupți prea uşor, cel puţin nu 
majoritatea lor, pentru a permite o fugă a întregii 
caravane. 

După ce a analizat situaţia în gând, arabul a spus: 

— Nu cred că este nevoie ca să mergem amândoi 
după aur. Vei merge în nord cu femeia, ducând şi o 
scrisoare către un bun prieten al meu, care se pricepe la 
astfel de tranzacţii. Eu voi merge cu oamenii mei după 
aur. Ne întâlnim apoi aici, după ce fiecare dintre noi a 
terminat ce a avut de făcut. Werper abia şi-a putut 
ascunde bucuria cu care a primit această hotărâre a 
arabului, care parcă i-a ghicit gândurile. Dar nu se ştie 
dacă a reuşit să îşi ascundă atât de bine bucuria fată de 
un vulpoi atât de viclean cum era Ahmet Zec. 

Au discutat apoi o mulţime de amănunte cu privire 
la cele două expediţii, despre locul exact al comorii şi 
alte detalii. 

Apoi Werper s-a scuzat şi s-a dus până la cortul său, 
unde dorea să facă o baie şi să se bărbierească, lucruri 
după care tânjise atâta vreme. 

După ce şi-a terminat baia, belgianul a scos o mică 
oglindă pe care a aşezat-o pe o măsuţă improvizată şi şi- 
a ras barba, care i-a crescut în multele zile ale călătoriei 
sale prin cetatea Opar şi sălbatica junglă africană. Pentru 
orice bărbat căruia îi place să umble curat, una din 
plăcerile sale este să se simtă cu pielea obrazului, 
netedă şi curată. Werper care trăise multă vreme într-o 
societate de oameni bine educați, nu făcea excepţie de 
la această categorie de oameni După ce s-a curăţat şi şi- 
a mai revenit după oboseala şi spaima călătoriei pe care 
a întreprins-o, s-a aşezat comod pe un scaun şi şi-a 
aprins o ţigară. Inainte de a se culca. 

Şi-a pus mâna în brâu, unde a simţit punga prinsă 
de centura de la pantaloni. A tremurat de emoție, numai 
la gândul valorii pe care o reprezenta acea pungă 

decolorată, despre care nu ştia nimeni. 

— Oare ce ar spune Ahmet Zec dacă ar şti de 
existenţa acestei comori? s-a gândit el, zâmbind, l-ar ieşi 
ochii din orbite, dacă ar vedea aceste pietre 
strălucitoare! 

Niciodată nu a avut timp destul să privească aceste 
pietre preţioase. Nici măcar nu le-a numărat, ca să îşi 
dea seama cam cât ar valora. 

Şi-a desfăcut cureaua şi a scos punga de la locul ei. 
Era acum singur, pentru că ceilalţi s-au culcat şi nimeni 
nu mai avea ce căuta la el în cort atât de târziu. 

În cele din urmă, s-a apropiat de masă, unde ardea 
o luminare şi a vărsat conţinutul pe acea masă. Razele 
strălucitoare au transformat lumina acelui cort 
sărăcăcios într-o splendoare de palat regal. 

Werper a început să se gândească la sălile 
luminoase ale localurilor care îşi vor deschide porţile în 
faţa proprietarului acestei imense averi, care se afla pe 
acea masă murdară şi scobită. 

Se gândea la miile de plăceri pe care le va avea, la 
confortul şi puterea pe care o asemenea valoare o poate 
da cuiva. 

În timp ce visa cu ochii deschişi, privirea lui s-a 
ridicat de pe masă spre oglindă. Spre marea lui mirare, 
văzu figura încruntată a lui Ahmet Zec, printre fâşiile de 
pânză care serveau drept uşă a cortului. 

Şi-a înăbuşit o exclamaţie de ciudă şi nu s-a mai 
uitat în acea direcţie. Fără nici o grabă şi-a strâns 
comoara şi a pus-o înapoi la curea. 

Şi-a aprins calm o ţigară şi s-a sculat în picioare. Şi-a 
întins mâinile leneş în sus şi a căscat. S-a întors către 
intrarea în cort. 

Faţa lui Ahmet Zec a dispărut brusc. Să spunem că 
Werper era îngrozit de ce s-a întâmplat este numai 
jumătate din cât putea să simtă el acum. 

Îşi dădea seama că atât această comoară, cât şi 
viaţa lui sunt în pericol. Ahmet Zec nu era omul căruia să 
îi scape o asemenea avere pe care o avea belgianul. Dar 
nici nu admitea să îl ierte pe Werper pentru că nu i-a 
spus de existenţa acestor nestemate. 

O asemenea comoară trebuia să fie împărţită cu 
şeful  belgianului, altminteri fapta sa trecea drept 
răzvrătire. 

Werper s-a pregătit să se culce. 

Dacă cineva l-ar fi urmărit, nu şi-ar fi dat seama cât 
de nervos şi de furios era, pentru că simţea că cineva îl 
priveşte şi îşi impunea să pară extrem de calm. 

S-a urcat în pat şi a suflat spre lumânarea care se 
găsea pe masă. 

Peste vreo două ore, cârpele care ţineau locul de 
uşă s-au dat la o parte, în cea mai mare linişte. Un 
bărbat îmbrăcat într-un costum, de culoare închisă, a 
trecut prin cort, apropiindu-se de pat. 

Umbla cu mare băgare de seamă, având în mână un 
pumnal lung. A ajuns în cele din urmă la patul pe care îl 
căuta, pipăind uşor cu degetele. 

A simţit o ridicătură în grămada de pături, după care 
a ridicat braţul cu pumnalul. După o secundă, mâna a 
coborât repede şi pumnalul s-a înfipt în locul unde 
atacatorul credea că trebuie să fie Werper. 

Asasinul a lovit a doua oară şi a treia oară 
străpungând tot ce întâlnea în calea armei sale ascuţite. 
Dar corpul pe care l-a străpuns nu a dat nici un semn că 
ar fi fost viu. 

Cu un tremur nervos, a smucit păturile şi a început 
să caute acea pungă pe care a văzut-o cu câteva ore mai 
devreme şi despre care credea că se află asupra victimei 
sale. 

Nu a găsit nici cadavrul belgianului, dar nici punga 
cu nestemate. S-a ridicat şi a început un şir lung de 

blesteme. 

Era Ahmet Zec, care înjura de se cutremura 
pământul. În locul adjunctului său, găsise o grămadă de 
pături şi perne, care erau aşezate în formă de om care 
doarme. 

Albert Werper fugise cu câteva ore mai devreme! 

Arabul a ieşit repede din cort, strigându-şi supărat 
oamenii, care erau demult culcaţi. Au cotrobăit peste tot, 
dar belgianul nu era în aşezarea lor fortificată. 

Spumegând de furie, Ahmet Zec a poruncit ca vreo 
douăzeci de călăreţi să meargă în pădure şi să îl caute pe 
fugar, în ciuda întunericului de nepătruns. 

În timp ce aceşti arabi se depărtau de satul lor, 
lăsând poarta principală deschisă, Mugambi s-a furişat 
din tufişul în care era ascuns, în interiorul satului. 

Vreo douăzeci de negri erau îngrămădiţi la intrare, 
asistând la plecarea călăreţilor. Când ultimul dintre 
călăreţi a ieşit, aceşti băştinaşi au închis porţile, iar 
Mugambi le-a dat o mână de ajutor, de parcă întreaga sa 
viaţă şi-a petrecut-o cu ei în sat. 

În întuneric, a trecut drept unul dintre oamenii 
arabului, iar după ce porţile s-au închis, fiecare s-a dus 
să se culce în coliba sau în cortul lui. Mugambi s-a ascuns 
după primul cort de după intrare. 

A aşteptat mai mult de o oră, ca să se liniştească 
locuitorii aşezării, apoi a pornit să cerceteze satul. Dorea 
să afle locul unde era ţinută prizonieră lady Greystoke. 

A văzut o colibă în fata căreia era postată o 
santinelă, iar acest om înarmat a fost schimbat cu altul. 
Cel venit a întrebat: 

— Prizoniera este în colibă? Totul este în regulă? 

— Da, a răspuns santinela, nimeni nu a trecut pragul 
uşii de când am venit aici la post. 

Cel care venise să schimbe santinela s-a aşezat în 
fata colibei. Cel schimbat s-a îndreptat spre una din 

colibe unde s-a culcat. 

Mugambi s-a apropiat de colibă, până a ajuns la 
colţul ei. In mână avea o măciucă puternică. Era foarte 
calm, dar şi bucuros că soţia stăpânului său era acolo şi 
el era în locul unde trebuia să fie. 

Santinela era cu spatele către colţul colibei unde se 
ascundea uriaşul negru, aşa că nu l-a putut vedea cum 
se apropie. 

Măciuca s-a ridicat şi a coborât repede şi cu putere. 
S-a auzit o bufnitură surdă, un sunet de oase sfărâmate, 
după care santinela s-a prăbuşit la pământ fără viaţă. 

Peste câteva secunde, Mugambi a intrat în colibă şi 
a început să o cheme în şoaptă pe stăpâna lui: 

— Lady, lady, murmura el. 

Insă nimeni nu i-a răspuns, pentru că după o 
cercetare mai atentă, Mugambi şi-a dat seama că acolo 
nu era nici o fiinţă. Coliba era goală. 


CAPITOLUL XI - Tarzan revine Ia viaţa 


sălbatică a tinereţii lui 

Am întrerupt povestea noastră lăsându-l pe Tarzan 
dormind, în timp ce Werper ridica teribilul lui cuţit, 
pentru a-i da lovitura decisivă. 

Insă o frică de neînțeles a pus stăpânire pe belgian. 
Dacă nu îl nimerea în inimă de la prima lovitură? S-a 
cutremurat la gândul că ar trebui să îi înfrunte pe uriaşul 
alb, chiar dacă acesta ar fi fost rănit grav. 

Dacă s-ar fi trezit, acest om atât de puternic, chiar 
dacă ar mai fi avut de trăit doar câteva minute, l-ar fi 
sfâşiat în bucăţi. 

Din pădure s-au auzit paşi de animal de pradă, 
determinându-l pe Werper să se îndepărteze de cel care 
dormea. Ce rost mai avea să se complice acum cu acest 
alb, de vreme ce avea asupra lui punga cu pietre 

preţioase? 

să rămână acolo ar fi însemnat să rişte să fie atacat 
de Tarzan, sau să fie ucis de una din fiarele junglei, care 
îşi avea culcuşul prin apropiere. 

Tarzan dormea fără să îi pese de frământările 
omului de lângă el. Unde erau acele forţe protectoare 
miraculoase, care altădată l-ar fi trezit ca să nu fie 
surprins? 

A redevenit somnorosul şi insensibilul Tarzan, din 
adolescenţă? Oare lovitura primită de stâncă desprinsă 
de cutremur din zidul cetăţii Opar să-i fi amorţit 
temporar simţurile? Cine putea şti! 

Dar de el se apropia şi un animal fioros al junglei, 
care era mai periculos decât belgianul laş, care dorea să 
îl omoare în somn lovindu-l pe la spate. 

La câţiva paşi de bărbatul care dormea adânc, 
vegetaţia înaltă şi deasă s-a dat la o parte, iar în această 
deschizătură, a apărut capul unui leu enorm. Fiara a stat 
câteva clipe, privind cu atenţie în jur. 

Şi-a tras picioarele sub burtă, iar din coadă bătea 
într-o parte şi în alta semn că peste câteva clipe va sări 
asupra victimei sale. Insă la zgomotul produs de coada 
felinei, Tarzan s-a trezit brusc. 

Fiinţele care trăiesc în junglă nu se trezesc treptat, 
ca oamenii, ci deodată. Intr-o singură secundă ele îşi 
revin având un control perfect asupra tuturor muşchilor 
şi fibrelor din corp, iar creierul le funcţionează perfect. 

Tarzan a sărit în picioare, a pus mâna pe sulița grea 
de lângă el şi s-a pregătit să întâmpine atacul animalului. 
Era din nou acelaşi Tarzan sălbatic, dar în acelaşi timp 
vigilent. 

Nu se ştie din ce motive, leul s-a răzgândit să îl 
atace pe acest om. S-a întors cu coada între picioare şi a 
dispărut în jungla deasă. 

Uriaşul alb a ridicat din umeri şi s-a uitat să vadă 

dacă prietenul lui este pe aproape şi în siguranţă. Werper 
nu se vedea nicăieri. 

La început, Tarzan a crezut că belgianul a fost prins 
de vreun animal carnivor al pădurii şi transformat în mic 
dejun, sau cel puţin târât de acolo spre interiorul junglei. 

A examinat însă cu mai multă atenţie terenul din jur 
şi a observat că belgianul a traversat poiana şi a 
dispărut, plecând pe jos. Tarzan nu ştia ce să creadă 
despre această dispariţie, dar a tras concluzia că Werper 
a fugit de groaza leului, pe care l-a văzut apropiindu-se. 

Un zâmbet dispreţuitor i-a apărut pe buze, 
gândindu-se că Werper s-a speriat şi a fugit, fără însă a-l 
anunţa pe Tarzan de primejdia care se apropia de ei 
amândoi. 

Foarte bine că a plecat! Decât cu un asemenea 
prieten care te părăseşte la greu, mai bine singur. Dacă 
a vrut să plece, să-i fie de bine! 

Tarzan nu dorea să ştie ce s-a întâmplat cu Werper, 
dar nici să îl urmărească nu avea chef. 

La o mică distanţă de unde s-a culcat cu câteva ore 
mai devreme, era un copac mare, care creştea singur, 
fără nici un alt copac în jur. Tarzan s-a suit în acest copac 
şi s-a întins leneş pe o creangă, unde a dormit până a 
doua zi dimineaţa. 

Dimineaţa s-a trezit şi a simţit că nu îi este foame. A 
hotărât să mai doarmă câteva ore. 

Mintea lui era la stadiul copilăriei lui şi nu avea alt 
gând decât să mănânce bine şi să se păzească de 
animalele care l-ar putea omori pentru hrană. Deci a 
dormit până i-a venit foamea, singurul lucru pentru care 
merita să se deranjeze. 

Şi-a deschis ochii şi şi-a întins mâinile, căscând 
prelung. S-a ridicat şi s-a uitat în jur, prin frunzişul des al 
copacului care l-a adăpostit. 

Prin poiana care a fost mai demult reşedinţa lordului 

de Greystoke şi a soţiei lui, Jane Clayton, Basuli şi 
războinicii lui îşi pregăteau ceva de mâncare, înainte de 
a porni în expediţia de urmărire a celor care atacaseră 
ferma. 

Tarzan îi privea pe aceşti războinici cu multă 
curiozitate, în creierul lui, ceva îi spunea că această 
imagine nu îi este complet necunoscută, dar nu putea 
face nici o legătură între el şi alte lucruri sau fiinţe, de 
când a ieşit din coridoarele întunecate ale subsolului 
cetăţii Opar. 

Într-o negură deasă îi apărea imaginea unei 
maimuțe enorme pentru care avea un sentiment cald, de 
duioşie. Amintirea acestei fiinţe îl durea nespus, dar nu 
ştia cine este. 

Mintea lui era din nou al lui Tarzan care nu era mai 
în vârstă de zece ani. Imaginea acelui animal drag 
aparţinea femelei Kala, care i-a fost mamă atâţia ani. 

Rând pe rând îi veneau în minte imagini ale unor 
fiinţe asemănătoare, care îi erau cunoscute şi le ştia şi 
numele: Tub, Koz sau Ciuk. Mai era o femelă drăguță cu 
care ştia că s-a jucat: Nita. 

Aceste imagini îi dominau creierul, reuşind să îşi 
adune un bagaj suficient de amintiri, care să îl ajute să 
se identifice. Multe imagini din copilărie i-au revenit în 
minte, iar odată cu ele dorinţa puternică de a fi din nou 
în mijlocul lor. 

Băştinaşii pe care îi vedea stingând focurile şi 
pornind la drum nu îi trezeau nici o amintire, deşi nu s-a 
despărţit de ei decât de vreo două săptămâni. După 
plecarea Wazirilor, Tarzan a coborât din copacul unde 
dormise şi a pornit să caute ceva de mâncare. 

Nu departe de el, păştea o cireada de ierbivore. S-a 
îndreptat spre nişte zebre grase, făcând un ocol pentru a 
fi în direcţia opusă vântului, pentru a nu fi simţit de 
sensibilele animale. 

A făcut această mişcare tactică, fără să se 
gândească de ce face acel ocol. Instinctul lui animalic i-a 
comandat să facă aşa. 

Tot datorită acestui instinct, se târa sau se arunca 
pe burtă pentru a nu fi simţit de ierbivore şi de a putea 
să se apropie mai mult de ele. 

Apropiindu-se mai mult de zebre a văzut un 
exemplar tânăr, o femelă. Lângă această femelă, păştea 
un mascul puternic şi sprinten. Tarzan a făcut alegerea. 

S-a apropiat până aproape de aceste două animale 
şi s-a ascuns după un tufiş care creştea la numai câţiva 
metri de victima lui. S-a ridicat într-o clipă şi a aruncat 
sulița cea grea. În coastele femelei. 

Nu s-a oprit locului, ci a fugit imediat spre pradă, 
având în mână cuțitul său de vânătoare. 

Cele două animale au rămas ca împietrite. Femela a 
nechezat de durerea produsă de sulița lui Tarzan şi s-a 
întors să fugă. Amândouă animalele erau hotărâte să 
plece din acel loc unde fuseseră atacate. 

Însă Tarzan era un vânător iscusit şi sprinten. Zebra 
nici nu a apucat să facă mai mulţi paşi, că a simţit cum o 
fiară îi sare în spate. 

Animalul şi-a întors capul, pentru a-l muşca pe 
agresor şi s-a răsucit, încercând să îl lovească cu 
copitele. Celălalt animal s-a uitat în urmă să vadă de ce 
nu vine cealaltă zebră, dar apoi a pornit în galop spre 
restul cirezii, care deja pornise la o fugă nebună de 
spaimă. 

Tarzan era agăţat de gâtul zebrei, izbind puternic în 
gâtul şi pieptul animalului, cu lungul său cuţit de 
vânătoare. Rezultatul acestei lupte inegale nu putea să 
fie pus la îndoială. 

Zebra s-a zbătut fără rost câteva secunde, fără nici 
o speranţă de scăpare. A căzut apoi, cu inima străpunsă. 

Tarzan s-a ridicat şi şi-a pus piciorul pe cadavrul 

femelei de zebră şi a scos strigătul de victorie al 
masculului din tribul de maimuțe antropoide. 

La o depărtare nu prea mare, Basuli s-a oprit în loc 
la auzul acestui strigăt sălbatic. S-a oprit câteva clipe. 

— Maimute mari, a spus el războinicilor săi. A trecut 
multă vreme de când nu au mai fost printre animalele 
ținuturilor noastre. Oare ce le-a făcut să vină aici? 

Tarzan şi-a dus prada până la copacul care i-a servit 
ca adăpost. Aici, şi-a tăiat o bucată mare din carnea 
animalului, mâncând cu poftă carnea caldă şi plină de 
sânge. 

Scurta vânătoare a lui Tarzan a trezit interesul a 
două hiene, care erau în poiană. Cele două animale de 
pradă s-au apropiat de Tarzan, oprindu-se la câţiva metri 
de el şi de restul de zebră 

El s-a uitat la ele şi a mârâit ameninţător. Hienele au 
făcut la fel, ca în semn de salut, apoi s-au aşezat mai 
departe în poiană. Nu au schiţat nici un semn de atac, ci 
au păstrat o distanţă, care să nu îl deranjeze pe cel care 
mânca. 

Aşteptau ca omul alb să-şi termine prânzul, pentru 
ca să se înfrupte şi ele cu ceva resturi. După ce s-a 
săturat, Tarzan a tăiat câteva bucăţi din vânat, pe care 
le-a luat cu el spre râu, unde dorea să bea apă, pentru că 
îi era o sete cumplită după acea masă bogată. 

Drumul spre râu, trecea pe lângă hiene, dar el nu şi- 
a schimbat direcţia de mers, din cauza unor animale. 
Mergea majestuos ca Numa, leul, regele pădurii, în timp 
ce hienele au început să mârâie. 

Hienele nu aveau de gând să îl atace pe acest om 
puternic şi s-au dat la o parte mârâind cu blana zbârlită. 
După ce Tarzan a trecut pe lângă ele ca un prinţ, hienele 
s-au aruncat asupra restului de zebră, mâncând cu poftă. 

Tarzan s-a îndreptat spre apă, trecând prin tufişuri 
de trestie. Apropierea lui a deranjat o turmă de bivoli 

sălbatici, care erau gata fie de atac, fie de fugă. 

Un mascul puternic l-a văzut pe intrus şi era gata să 
îl atace pentru a-şi apăra semenii. Însă Tarzan a trecut 
pe lângă ei, fără să îi bage în seamă. 

Mugetul ameninţător al bivolului s-a sfârşit într-un 
scâncet prelung. Şi-a întors capul şi a alungat roiul de 
muşte care se aşezase pe spatele său plin de noroi. 

Restul turmei i-a urmat exemplul, uitându-se curioşi 
după Tarzan, care a dispărut după trestia înaltă, care 
creştea pe malul râului. 

Ajuns la apă, a băut pe săturate, apoi s-a gândit să 
se arunce în râu. După ce a înotat aproape o oră, s-a 
aşezat la umbra unui copac stufos. 

Privirile îi rătăceau pe câmpia din faţa lui, uitându- 
se cu plăcere la această natură sălbatică. Era stăpânit de 
o senzaţie de fericire în lumea aceasta, singura pe care o 
cunoştea. 

S-a gândit. că după ce se va odihni destul, va 
străbate câmpia intrând în junglă. Nu era nici o grabă, 
avea suficiente zile de mâine sau poimâine, când nu 
avea altceva mai bun de făcut decât să-şi caute hrană şi 
un loc plăcut pentru somn. 

Nu avea nici un regret pentru trecut, pentru că nu îl 
cunoştea, iar de aspirații pentru viitor nu se punea 
problema. Va sta aşa, cât va avea chef, sau se va sui pe 
o creangă groasă, unde va dormi cât mai mult. 

Putea să stea în copaci cât mai mult, pentru că nu 
avea nici o grijă. Nu îşi amintea de un alt mod de viaţă 
decât foarte vag, ca şi cum nişte umbre i-ar fi trecut cu 
multă vreme în faţa ochilor. 

Sălbaticul Tarzan era foarte fericit, în timp ce lordul 
de Greystoke şi-a încetat existenţa. 

Tarzan se legăna de mai multe ore în culcuşul lui de 
frunze, până când foamea şi setea l-au obligat să se dea 
jos. A coborât leneş şi a pornit-o spre râu. 

Cărarea era bătătorită de animalele care veneau să 
se adape, de multe sute de ani. Pe mal, crescuseră 
arbuşti şi plante agăţătoare, formând un zid de vegetaţie 
încâlcită. 

Tarzan era aproape de locul unde cărarea se 
deschidea în mai multe poteci mai mici, când a văzut că 
o familie de lei se îndrepta spre râu. Erau şapte: un leu, 
două leoaice şi patru pui care erau aproape atât de mari 
ca şi părinţii lor. 

Omul alb s-a oprit mârâind, ceea ce i-a făcut pe lei 
să se oprească. Leul cel mare, a rânjit şi el scoţându-şi 
colții, semn de prevenire, dar şi de ameninţare. 

Deşi era înarmat cu sulița sa grea, Tarzan nu dorea 
să se măsoare cu şapte lei deodată. A rămas totuşi 
locului, mârâind şi scoțând sunete amenințătoare. Leii au 
făcut acelaşi lucru. 

Nu făceau altceva decât să se sfideze, încercând 
fiecare să îşi pună adversarul pe fugă. Niciuna dintre 
părţi nu dorea să dea înapoi, dar nici să lupte. 

Leii erau sătui şi nu doreau să se lupte cu o fiinţă a 
cărei putere nu o cunoşteau. Tarzan nu fusese prea 
încântat nici o dată de carnea de leu, aşa că nu dorea 
nici el să înfrunte aceste fiinţe. 

Leii şi Tarzan stăteau faţă în faţă, scoțând tot felul 
de sunete amenințătoare, insultându-se reciproc, 
conform bunelor obiceiuri din junglă. 

Este greu de precizat cât ar fi durat această 
confruntare sonoră, acest duel fără vărsare de sânge. 
Dar a apărut ceva, care a pus capăt acestei situații fără 
ieşire. 

Atât leii cât şi Tarzan făceau un zgomot asurzitor, 
încât nu au auzit apropierea unui animal enorm, până 
când acesta nu a apărut chiar în spatele lui Tarzan. 

Simţind totuşi că este ameninţat de la spate, Tarzan 
s-a întors brusc şi l-a văzut pe Buto, rinocerul. Acesta 

avea ochi mici şi aprinşi şi se pregătea să îl doboare. 

Reflexele lui Tarzan erau însă perfect coordonate şi 
în clipa când s-a întors şi a văzut primejdia, a aruncat 
sulița drept în pieptul animalului care ataca. 

Suliţa lui Tarzan era o armă grea, cu vârf de fier, 
lung şi ascuţit. Forţa cu care a fost aruncată l-a împins în 
faţă pe Tarzan, care a fost nevoit să sară deasupra 
animalului, pentru a nu fi străpuns de cornul care era 
pregătit să îl spintece. 

Suliţa grea a intrat prin gâtul rinocerului, pe la 
încheietura umărului stâng şi a intrat adânc în corp. 
Rinocerul după ce a văzut că fiinţa albă din faţa sa a 
dispărut, s-a îndreptat spre leii care şedeau pe aproape. 

Tarzan a sărit repede de pe spinarea animalului 
furios şi s-a adăpostit în spatele peretelui de vegetaţie 
încâlcită. Unul dintre lei a fost azvârlit în aer, dar ceilalţi 
şase s-au azvârlit asupra atacatorului, rupându-i bucăţi 
mari de carne de pe spinare. 

La adăpostul unor crengi groase, Tarzan privea 
acest spectacol interesant. Astfel de confruntări nu sunt 
prea dese în junglă, deci ele reprezintă o distracţie 
pentru cei din jur. 

Se părea că Buto va ieşi învingător din această 
încleştare pe viaţă şi pe moarte. 

Patru lei din cei şapte erau deja ucişi, iar ceilalţi trei 
erau grav răniţi. Însă rinocerul s-a prăbuşit deodată la 
pământ. 

Suliţa lui Tarzan şi-a făcut datoria, dovedind că o 
armă a omului este cu mult mai puternică decât şapte 
lei. Deşi carnivorele au luptat eroic, dacă rinocerul nu ar 
fi pierdut sânge şi nu ar fi murit, soarta lor nu era dintre 
cele mai plăcute. 

Tarzan a coborât din  ascunzişul său şi şi-a scos 
sulița din corpul rinocerului. În jurul lui, leii răniţi 
gemeau şi se târau spre pădure. 


87 


- TARZAN ŞI NESIEMAIELE DIN OPAR - 


Sălbaticul alb şi-a tăiat o bucată din carnea 
rinocerului şi a dispărut în jungla deasă. 

Spectacolul a luat sfârşit. 

De fapt, nu a fost decât o parte din viaţa junglei. Un 
muritor de rând ar fi avut ce povesti despre aceste 
scene, dar această luptă teribilă a dispărut din memoria 
lui Tarzan, fiind doar a părticică a existenţei dure pe care 
o ducea, împreună cu fiinţele din jur. 


CAPITOLUL XII - La doreşte să 


se răzbune 


Făcând un ocol mare prin pădure, Tarzan s-a 
înapoiat la râu, unde a băut pe săturate. Apoi s-a întors 
în pădure pentru a-şi continua viaţa fără griji. 

In timp ce pornea din nou la vânătoare, fără să-şi 
aducă aminte de nimic din trecut şi fără să îl preocupe 
viitorul, în căutarea lui a pornit una dintre cele mai 
cumplite expediţii. 

Cincizeci de oameni, cu corpuri păroase şi picioare 
răsucite şi noduroase au plecat pe urmele lui, prin jungla 
întunecată, prin poieni deschise şi locuri unde păşteau 
nenumărate ierbivore ale acestui continent misterios. 

Erau înarmaţi cu nişte cuțite lungi şi buzdugane 
grele, iar în fruntea lor mergea o femeie, aproape goală, 
dar foarte frumoasă. 

Era La din Opar, marea preoteasă a „Zeului 
înflăcărat”, cu cincizeci de preoţi din templu, care s-au 
hotărât să caute cuțitul de sacrificiu, furat de cei doi albi. 

La nu a ieşit nici o dată din perimetrul ruinelor 
cetăţii Opar, dar nici o dată nu a fost atât de înverşunată. 

Cuţitul de sacrificiu dispăruse! 

Trecut din mână în mână de secole, a ajuns la ea ca 
o moştenire, ca un semn al religiei lor şi al autorităţii 
supreme. Cuţitul provenea de la strămoşii lor din 

pierduta şi uitata Atlantida. 

Pierderea giuvaierurilor aparţinând coroanei Angliei 
nu ar fi provocat o mai mare consternare unui rege 
englez, ca această pierdere a cuţitului sacru de sacrificiu 
al templului din Opar. Era cuțitul marii preotese La, 
urmaşa vechii civilizaţii dispărute în adâncul Oceanului 
Atlantic. 

Când cu zeci de secole în urmă, Atlantida s-a 
scufundat, ducând cu ea puternice cetăţi, câmpii 
cultivate şi roditoare, un comerţ înfloritor al unei 
civilizaţii avansate. Au rămas doar câţiva oameni care 
lucrau în minele de aur din Africa. 

Dintre aceşti oameni, de un rang social inferior şi din 
sclavii care lucrau cu ei, a apărut această populaţie de 
degeneraţi. Printr-o ciudăţenie a naturii sau printr-o 
selecţie naturală întâmplătoare, vechiul sânge al 
atlantizilor a rămas curat şi nealterat la femeile, care 
descindeau dintr-o singură prinţesă a casei regale, care 
era pe continent în timpul catastrofei. 

Una dintre aceste descendente era marea preoteasă 
La. 

Era plină de ură acum, împotriva lui Tarzan, care a 
respins-o şi i-a profanat altarul. La era conştientă de 
frumuseţea ei, nu numai după modelul Atlantidei, dar şi 
după toate pretenţiile civilizaţiei modeme. 

Avea un fizic perfect. 

Înainte ca Tarzan să fi venit pentru prima oară în 
cetatea Opar, ea nu mai văzuse alţi bărbaţi, decât pe 
degeneraţii ei preoţi. Mai curând sau mai târziu, ea va 
trebui să se mărite cu unul dintre ei, ca să aibă 
descendenţi care să slujească mai departe în templu. 

Dar ea se putea mărita cu cine dorea, fiind mare 
preoteasă şi putea să îşi aleagă soţul. Inainte de venirea 
lui Tarzan, ea nu văzut alte făpturi de sex masculin, 
decât pe urâţii ei preoţi sau masculii tribului de maimuțe 

antropoide care trăiau cu ei din timpuri imemorabile. 

Printre legendele  Oparului, erau unele care 
povesteau de oameni albi şi arătoşi, frumoşi ca zeii. Mai 
existau relatări de existenţa unor oameni cu pielea 
neagră, nu departe de ei, dar aceştia aveau faima de 
hoţi şi nu erau agreaţi. De fapt, băştinaşii erau priviţi 
întotdeauna ca duşmani periculoşi, care furau şi omorau. 

Deasemenea, printre legendele lor, erau unele care 
erau pline de speranţa că acel continent din care 
veneau strămoşii lor, se va ridica din apa mare de la 
apus, trimițând din nou spre ei vapoare care să încarce 
tot ce a rămas acolo, împreună cu oamenii, descendenţii 
atlantizilor. 

Venirea lui Tarzan, a declanşat în sufletul marii 
preotese această speranţă a venirii urmaşilor strămoşilor 
lor. Insă, fiind femeie, s-a îndrăgostit de acest bărbat 
puternic. 

În inima ei, nu au avut loc nici o dată vreunul dintre 
preoţii care slujeau în templu, fiind mici şi respingători. 

S-ar fi măritat cu unul dintre ei, conform obiceiului, 
dar acest soţ nu ar fi beneficiat de dragostea ei. 
Devenise o femeie rece, urmaşa a sute de femei 
frumoase şi reci, care nu au cunoscut nici o dată 
dragostea. 

Când l-a văzut pe Tarzan, s-a îndrăgostit nebuneşte 
de el, iar în ea au izbucnit pasiunile zăvorite de sute de 
generaţii. A devenit un vulcan viu, clocotind de pasiune. 

Când aceste dorinţi au fost nesocotite de bărbatul 
alb, înflăcărarea ei s-a transformat în ură şi răzbunare. În 
această stare sufletească, La a pornit în fruntea micii ei 
armate, pentru a readuce cuțitul de sacrificiu înapoi în 
cetatea Opar şi de a se răzbuna pe Tarzan. 

Pe Werper îl ignora. Faptul că belgianul a avut 
cuțitul în mână în timpul luptelor din templu, nu a 
afectat-o deloc, neavând nici un gând de răzbunare 

împotriva lui. 

Dacă îl vor întâlni şi pe el, îl vor omori bineînţeles, 
dar 
moartea lui nu o va face mai fericită pe La. Plăcerea cea 
mai mare va fi capturarea lui Tarzan şi supunerea 
acestuia la torturi îngrozitoare. 

Moartea trebuie să vină încet pentru acest alb, pe 
măsura crimei comise. El a fost acela care a smuls cuțitul 
din mâna preotesei, el a atins-o şi tot el a fost cel carea 
profanat altarul şi templul sfânt al soarelui. 

Va muri deci, pentru aceste crime, dar şi pentru că a 
disprețuit dragostea marii preotese şi a respins-o. 
Trebuie să moară în cele mai mari dureri. 

Expediția celor cincizeci de oparieni conduşi de La, 
nu era lipsită de primejdii. Ei nu erau obişnuiţi cu jungla, 
pentru că foarte rar au ieşit din cetate. 

Erau însă mulţi şi bine înarmaţi. În cele din urmă, 
au dat de urmele vizibile ale celor doi fugari: Werper şi 
Tarzan. Cei trei antropoizi pe care i-au luat cu ei, au 
simţit urma fugarilor. 

Oparienii au luat cu ei aceste animale, pentru că 
ştiau că ele au simţuri cu mult mai dezvoltate decât ei. 
Aceste trei maimuțe erau de mare folos, în întreaga lor 
deplasare prin junglă. 

Comanda generală a expediției o avea La. Ea alegea 
locul de tabără, ora de pornire sau de odihnă. Deşi nu 
prea avea experienţa deplasărilor prin junglă, inteligenţa 
ei nativă o ajuta să se ridice deasupra celorlalţi, oparieni 
sau maimuțe. 

Era o comandantă aspră mai ales pentru că îşi 
compara supuşii cu Tarzan, în tot ce făceau ei. Se 
răzbuna pe ei, datorită durerii provocate de respingerea 
dragostea ei, de către uriaşul alb. 

În fiecare seară, oparienii construiau o tabără 
puternic apărată de un zid de copaci doborâţi, iar toată 

noaptea ardea un foc mare, care nu avea voie să se 
stingă. Când La obosea, era dusă pe o targa improvizată 
de crengi elastice. 

Nici unul dintre supuşii ei nu punea la îndoială 
supremaţia ei şi nici nu contesta dreptul ei de a 
comanda. De fapt, nici nu se gândeau la aşa ceva. 

Pentru ei, marea preoteasă La era o zeiţă, pe care o 
iubeau toţi, fiecare sperând să fie el alesul ei. Cu acest 
gând munceau şi îndurau cele mai aspre porunci, precum 
şi disprețul ei faţă de urâţenia lor. 

Au mers mai multe zile, pe urma pe care o lăsase 
Tarzan, iar maimuţele erau în faţa micii armate pentru a- 
i preveni, dacă l-ar fi zărit pe fugar. 

În timpul unui popas de prânz, unul dintre maimuţoi 
s-a ridicat deodată în două labe şi a început să adulmece 
aerul. Le-a spus celorlalţi să facă linişte, iar el s-a 
îndreptat tiptil către junglă, în direcţia de unde a simţit 
că vine mirosul celui pe care îl urmăreau. 

La şi preoţii ei au rămas locului şi fiecare a început 
să îşi verifice armamentul, pipăindu-şi cu nervozitate 
cuţitele şi buzduganele. 

Antropoidul s-a întors şi a pornit-o drept spre La, 
căreia i-a spus în limba marilor maimuțe, care devenise 
şi limba degeneraţilor din Opar: 

— Marele tarmangani doarme acolo, a zis el arătând 
în direcţia de unde tocmai venise. Să mergem acolo şi să 
îl omorâm. 

— Să nu îl omorâţi, a poruncit ea, cu o voce dură. 
Tarmangani cel mare, trebuie prins viu şi nevătămat. 
Răzbunarea este a mea, a marii preotese La. Mergeţi la 
el, dar nu faceţi nici un zgomot! a dat ea poruncă, 
punând în mişcare întreaga armată de degeneraţi. 

Au pornit toţi spre pădure, în urma maimuţei, până 
când aceasta i-a oprit, ridicând o labă şi arătând ceva, 
care se găsea mai departe printre copaci. 

Au văzut statura uriaşă a lui Tarzan, care era întins 
pe o creangă groasă şi dormea adânc. Era sătul, cu 
stomacul plin, visându-i de Numa, leul şi pe Horta, 
mistrețul,  ducându-şi viaţa lor alături de celelalte 
vieţuitoare din junglă. 

Simţurile sale erau şi ele adormite, aşa că nu i-a 
simţit pe oparieni apropiindu-se. Nu a simţit nici mirosul 
celor trei maimuțe uriaşe care au sărit lângă el, fără să 
mişte măcar o frunză. 

S-a deşteptat numai după ce a primit o lovitură 
puternică peste spate din partea uneia dintre maimuțe. 
A fost trântit de pe creangă, direct pe pământul umed, 
unde ameţit de lovitură şi căzătură, a trebuit să înfrunte 
cincizeci de oameni mici şi păroşi. 

Lupta s-a întețit, iar Tarzan a devenit un uragan în 
plină dezlănţuire. Se lupta cu mult curaj, aşa cum rar se 
mai luptase, dar numărul duşmanilor săi era prea mare. 

L-au copleşit prin numărul lor mare, prin armele lor, 
care îl loveau necontenit. nici unul însă dintre atacatori 
nu a scăpat fără să nu simtă pe propria sa piele 
greutatea pumnului sau muşcătura colţilor marelui 
sălbatic alb. 


CAPITOLUL XIII - Condamnat la 
tortură 


şi la moarte 


Marea preoteasă a venit după atacatori şi când a 
văzut că au intenţia de a-l omori pe Tarzan, le-a strigat 
că prizonierul trebuie capturat viu. A observat şi că 
puterile sălbaticului alb slăbeau din ce în ce mai mult, 
fiind copleşit de numărul foarte mare al atacatorilor. 

După câteva minute, puternica fiinţă din junglă 
zăcea nemişcată, bine legată de mâini şi de picioare. 
Tarzan a fost întins la picioarele preotesei. 

— Duceţi-l în tabără! a poruncit ea. 

Oamenii ei l-au ridicat pe Tarzan pe umerii lor şi l-au 
dus până în tabăra lor, unde poposiseră cu o seară 
înainte. 

— Să-mi construiți un adăpost, a continuat ea cu 
ordinele. Rămânem aici peste noapte, iar mâine, în faţa 
zeului nostru, La îi va oferi inima acestui profanator al 
templului nostru. 

Oamenii au început să pună întrebări: 

— Dar cuțitul sacru? Unde este cuțitul nostru? Cine 
l-a luat de la el? 

Nimeni însă nu a văzut cuțitul de sacrificiu la acest 
sălbatic şi erau foarte siguri că nu l-a avut la el când l-au 
atacat. 

Prizonierul se uita la aceste fiinţe duşmănoase din 
jurul lui şi mârâia ameninţător. 

Şi-a întors ochii spre La şi a zâmbit. Până şi în faţa 
morţii nu îi era teamă. 

— Unde este cuțitul? l-a întrebat ea. 

— Nu ştiu, a răspuns Tarzan. Celălalt om l-a luat cu 
el în timp ce dormeam şi a fugit cu el. 

Văzând dezamăgirea de pe faţa ei frumoasă, a 
continuat: 

— Dacă doreşti atât de mult să îl primeşti înapoi, mă 
duc bucuros să ţi-l aduc, dacă mă dezlegi. Dar dacă mă 
vei omori, nu îl vei mai vedea. La urma urmei, nu este 
decât un cuţit şi dacă vrei poţi să îţi faci altul. Pentru 
asta aţi făcut atâta drum? Numai pentru un cuţit? Dă-mi 
drumul şi mă duc să ţi-l aduc. 

Un râs răutăcios a izbucnit din pieptul marii 
preotese, care ştia în adâncul inimii ei, că greşeala lui 
Tarzan este cu mult mai mare decât profanarea cuţitului 
de sacrificiu din Opar. 

Totuşi s-a uitat la el, aşa cum zăcea legat şi 
neputincios şi ochii ei s-au umplut de lacrimi. S-a întors 

pentru a-şi ascunde slăbiciunea. 

Era însă neclintită în hotărârea ei de a-l face să 
plătească. Trebuia să moară după chinuri îngrozitoare, 
pentru că i-a respins dragostea. 

După ce adăpostul a fost terminat, La a poruncit 
oamenilor ei să îl ducă pe Tarzan acolo. 

— ÎI voi tortura eu însămi, toată noaptea, a spus ea 
preoţilor. Mâine de dimineaţa, să începeţi să construiți 
altarul pe care inima lui va fi jertfită zeului nostru. 
Adunați lemne cu răşină şi aşezaţi acest altar în mijlocul 
câmpiei, aşa cum este cel din templul nostru. Zeul 
nostru trebuie să fie mulţumit de jertfa pe care i-o oferim 

Preoţii s-au apucat însă imediat de lucru, fără să mai 
aştepte venirea dimineţii de a doua zi. In timpul lucrului 
intonau imnuri ciudate în vechea limbă a acelui continent 
care zace pe fundul Oceanului Atlantic. 

Ei nu ştiau ce înseamnă cuvintele pe care le 
spuneau, dar repetau aceste versuri care le-au fost 
transmise de sute de generaţii, pe vremea când în ţara 
pe care acum o numim Anglia, nu erau decât nişte 
maimuțe din care a provenit neamul omenesc. 

În adăpostul improvizat pentru La şi prizonier, 
marea preoteasă se plimba supărată, uitându-se din 
când în când la Tarzan, care se resemnase cu soarta lui. 
Ştia că muşchii lui puternici nu sunt în stare să rupă 
funiile de la mâini şi de la glezne, pentru că a făcut de 
câteva ori efortul de a le încerca rezistenţa. 

Nu se aştepta ca cineva să îi sară în ajutor, pentru 
că în jur erau numai duşmani. Se uita zâmbind la această 
femeie furioasă, care se plimba în jurul lui. 

Ea îşi tot pipăia cuțitul şi murmura câte ceva, dar nu 
îl lovea cu această armă. 

— La noapte, se gândea ea, îl voi tortura. 

Se uita la corpul lui perfect proporţionat şi la faţa lui 
zâmbitoare. S-a întors imediat gândindu-se cum acest 

om i-a respins dragostea. 

Acest om o profanase pe sfânta sfintelor. 

Şi ce este mai grav, de trei ori a furat jertfa de pe 
altarul zeului lor. Deci de trei ori, acest om l-a supărat pe 
Dumnezeul strămoşilor ei. 

La acest gând, preoteasa La s-a aşezat în genunchi, 
înaintea lui Tarzan, strângând cuțitul în mână. l-a pus 
vârful lamei în coastă şi a apăsat uşor. 

Tarzan s-a uitat la ea şi a zâmbit. 

Ce bărbat frumos era! 

La s-a ridicat şi l-a privit din nou drept în ochi. Ce 
corp perfect avea! 

Îl compara pe acest uriaş alb cu piticii noduroşi ai 
neamului ei, dintre care trebuia să îşi aleagă un soţ şi s-a 
cutremurat. 

S-a lăsat întunericul. Un foc mare a fost aprins în 
mijlocul taberei. Flăcările luceau pe altarul ridicat pe 
jumătate, iar marea preoteasă se gândea la spectacolul 
de a doua zi. 

ÎI şi vedea pe Tarzan zvârcolindu-se în flăcările 
rugului de sacrificiu. Îi vedea arzând acest chip zâmbitor, 
aceste buze frumoase. 

Vedea cum îi arde părul acesta negru şi lucios. 

La era lângă obiectul uri ei, cu ochii închişi şi cu 
pumnii încleştaţi. În faţa ochilor ei, treceau imaginile 
sumbre ale sacrificiului de a doua zi. 

Dar ura ei era chiar atât de mare? 

Tabăra era acoperită de întunericul nopţii, fiind 
luminată doar de flăcările focului din mijlocul aşezării. 
Tarzan era lângă ea, suferind de sete. 

Legăturile de la mâini şi de la picioare erau foarte 
strâns legate şi simţea dureri peste tot. Cu toate 
acestea, nu se plângea. 

Tarzan era o fiară din junglă şi îndura totul 
asemenea unui animal captiv, care gândeşte cu mintea 

omului primitiv 

Ştia că este pierdut şi că nu mai are nici o şansă de 
scăpare. Nu cerea îndurare, ci aştepta răbdător, fiind 
convins că suferinţele lui nu vor fi de lungă durată. 

În întunericul colibei lor, La era aplecată asupra lui, 
cu un cuţit ascuţit în mână, iar în mintea ei, era hotărâtă 
ca să înceapă tortura cât mai repede. 

O creangă uscată s-a aprins deodată, luminând 
puternic interiorul adăpostului. 

Atunci, ca l-a văzut pe Tarzan în toată perfecțiunea 
lui, iar inima ei de femeie a fost din nou răscolită de 
dragoste pentru acest bărbat. Era din nou îndrăgostită 
de el, cu aceeaşi pasiune pe care a simţit-o la prima lor 
întâlnire. 

Marea preoteasă La s-a ridicat cu privirea plină de 
ură, deasupra fiinţei care a îndrăznit să o refuze şi să 
profaneze altarul templului din Opar. 

S-a hotărât brusc, că nu are nici un rost să îl 
tortureze pe acest prizonier. Acest om nu mai are voie să 
fie pus pe altarul zeului lor. 

O singură lovitură de cuţit va fi suficientă, apoi 
cadavrul va fi aruncat în focul de afară. A ridicat cuțitul, 
încordându-se pentru această lovitură de graţie, dar s-a 
prăbuşit fără vlagă, peste corpul bărbatului pe care îl 
iubea. 

A început să îl mângâie peste pielea lui delicată. l-a 
acoperit fruntea, ochii şi buzele cu sărutări fierbinţi. 
înflăcărate. L-a acoperit cu trupul ei, de parcă ar fi vrut 
să îl protejeze de soarta cumplită pe care ea singură i-a 
hărăzit-o. 

Ore întregi a fost stăpânită de pasiune pentru acest 
om, până când a căzut leşinată lângă el. Tarzan nu a dat 
atenţie acestei atitudini pline de dragoste şi a adormit 
liniştit, cuprins de braţele acestei femei care îl iubea. 

Dimineaţa, preoţii din Opar l-au trezit cu cântece 

religioase. Imnurile lor aveau tonuri joase, iar sunetul la 
început era slab, crescând în intensitate, pe măsură ce le 
creştea pofta de sânge. 

La a tresărit în somn. Îl strângea încă în braţe pe 
Tarzan şi zâmbea. Când s-a trezit însă de-a binelea, 
zâmbetul i-a pierit de pe buze. 

Auzea imnurile care precede sacrificiul şi ochii i s-au 
mărit de groază. 

— lubeşte-mă, Tarzan! a strigat. lubeşte-mă şi vei fi 
salvat. 

Frânghia îi producea mari dureri şi suferea din 
cauză că sângele nu mai circula normal în membrele sale 
înţepenite. A scos un mârâit de supărare şi s-a întors pe 
partea cealaltă, cu spatele la femeia care stătea lângă el. 

Acesta era răspunsul lui. 

Marea preoteasă a sărit în picioare. O flacără de 
ruşine îi ardea faţa. Apoi s-a făcut albă ca varul şi s-a 
îndreptat spre uşa adăpostului. 

— Veniţi şi pregătiţi altarul pentru sacrificiu! a 
strigat ea cu putere. 

Oamenii aceia mici şi urâţi au venit spre ea şi au 
intrat în adăpost. L-au prins pe Tarzan în braţe şi au 
pornit spre ieşire, cântând şi legănându-se în ritmul 
sumbrului lor marş. 

Marea preoteasă La venea şi ea după ei, legănându- 
se în ritmul cântecului. Era trasă la faţă, dar hotărârea ei 
era neclintită. 

Acest nemernic va muri! 

Cel care i-a respins dragostea va plăti cu moartea, 
pe altarul acesta, care îşi aştepta victima. 

Preoţii au depus corpul lui Tarzan pe crengile aspre 
şi ţepoase. S-a uitat la preotul cu cel mai înalt rang. Era 
urât, gârbovit şi gras. 

Acesta este cel cu care se va mărita. 

Figura păroasă a acestui preot s-a strâmbat la 

plăcerea ce va urma şi şi-a strâns palmele căuş pentru a 
primi sângele pe care urma să îl bea. 

Era nectarul roşu care în cetatea Opar era băut din 
cupele de aur ale templului. 

La s-a apropiat de acest rug, cu cuțitul ridicat. Faţa 
ei era întoarsă acum spre soarele ce strălucea deasupra 
lor, iar de pe buze îi ieşeau cuvintele unei rugăciuni. 

Preotul de lângă ea s-a uitat la marea preoteasă cu 
ochi întrebători. În mâna lui era o torţă pe care dorea să 
o folosească, dând foc rugului de crengi. 

Tarzan a închis ochii, în aşteptarea sfârşitului. Ştia 
că va muri într-o mare suferinţă, pentru că într-un trecut 
nu prea îndepărtat, a văzut şi el astfel de sacrificii. 

Moartea este un element obişnuit al traiului din 
junglă, toţi locuitorii de aici sunt obişnuiţi cu ameninţarea 
ei. Tarzan dorea să se gândească la ceva frumos în 
aceste clipă. l-a venit în minte punga cu acele pietricele 
frumos colorate. 

Şi-a deschis ochii şi a văzut-o pe La deasupra lui. 
Faţa ei era slăbită, iar ochii îi erau plini de lacrimi. 

— Tarzan, iubitul meu! plângea ea. Spune-mi că mă 
iubeşti şi că vrei să vii cu mine în cetatea Opar. Dacă vrei 
să vii cu mine, vei trăi. Voi înfrunta mânia poporului meu, 
dar te voi salva. Este ultimul prilej de a mai scăpa cu 
viaţă. Care îţi este răspunsul? 

În sufletul ei, femeia iubitoare a înlocuit-o pe 
preoteasa cea crudă. Ea nu vedea pe altar sacrificiul 
închinat zeului crud şi sângeros, ci pe bărbatul pe care 
ea l-ar fi iubit, împotriva preceptelor poporului ei. 

Dar alături de ea, era fanaticul mare preot, care într- 
o zi, va deveni soţul ei, deşi ea nu va putea găsi un alt 
bărbat mai puţin respingător. Torța era aprinsă în mâinile 
acestui fanatic, care abia aştepta să dea foc rugului. 

La era aplecată asupra lui Tarzan, palpitând de 
emoție. A mai pus o dată întrebarea urmată de o şoaptă: 

— Da sau nu? 

De departe, s-a auzit un zgomot prelung, iar ochii lui 
Tarzan au început să sclipească. A ridicat şi el capul, 
scoțând nişte sunete nearticulate. La s-a îndepărtat de el 
cu teamă. 

Nerăbdătorul preot, care privea această scenă cu 
dispreţ, mormăia tot timpul câte ceva. Şi-a apropiat torţa 
de vreascurile uscate de sub Tarzan. 

— Răspunde! a strigat La. Ce răspuns ai pentru 
preoteasa La din Opar, care îţi oferă dragostea ei? 

Sunetul care a atras atenţia lui Tarzan cu câteva 
secunde mai înainte, s-a auzit acum mai aproape. Erau 
nişte zgomote ascuţite, scoase de elefanţi furioşi, prin 
trompele lor subţiri. 

Oparienii au auzit şi ei aceste sunete teribile şi şi-au 
întors capetele, îngroziţi de zgomotul din pădure. 

La se uita cu priviri întrebătoare la Tarzan, pentru a- 
şi putea da seama după faţa lui, dacă viitorul ei va fi 
fericit sau va fi distrus de răspunsul lui negativ. 

Dar pe faţa lui se citea îngrijorare. 

Abia atunci ea a ghicit ce a însemnat acel strigăt al 
lui: chemase elefanții în ajutor. Sprâncenele ei s-au 
încruntat şi era foarte furioasă. 

— O refuzi pe La? Atunci vei muri! Torța! Tarzan s-a 
uitat în ochii ei. 

— Vine, Tantor, a spus el îngrijorat, iar eu am crezut 
că mă recunoaşte şi mă va salva. Dar după vocea lui, îmi 
dau seama că mă va omori şi pe mine şi pe toţi pe care Îi 
va întâlni în cale. Este în perioada de împerechere şi vrea 
să doboare tot ce îi stă în faţă. 

La cunoştea şi ea ferocitatea acestui animal în 
călduri, îşi dădea seama că Tarzan nu a exagerat. Ştia că 
elefantul îi va urmări pe toţi, fără să obosească până îi va 
ucide până la unul. 

Nu exista nici o cale de scăpare. 

— Nu te pot iubi, La, a spus el încet. Şi nu mă 
înţeleg, pentru că eşti foarte frumoasă. Nu pot concepe 
să mă duc să trăiesc cu tine în Opar, eu care iubesc 
jungla şi să mă plimb în voie, pe unde vreau. 

S-a oprit un moment pentru ca să audă sunetele 
elefanților, apoi a spus: 

— Nu, nu te iubesc, dar nici nu doresc să te văd 
ucisă de colții ascuţiţi ai elefantului furios. Taie-mi 
frânghia, până nu este prea târziu. Vine Tantor şi este 
turbat. Uite-l că a intrat în poiană. Grăbeşte-te ca să te 
pot salva. 

O spirală de fum a început să se ridice din rug, 
semn că preotul dăduse foc vreascurilor. La stătea ca o 
statuie, privind flăcările care se apropiau de ea şi de 
Tarzan. 

Peste câteva clipe focul îi va cuprinde pe amândoi. 

Dinspre junglă s-a auzit un zgomot de copaci 
răsturnaţi şi de crengi călcate În picioare. Elefantul venea 
spre ei ca o locomotivă în plină viteză 

Un sentiment de nelinişte i-a cuprins pe preoţii din 
Opar. Se uitau cu îngrijorare când la marea lor 
preoteasă, când la elefantul care se apropia. 

— Fugiţi, a strigat ea. 

Apoi s-a aplecat şi a tăiat frânghia de la mâinile şi 
gleznele lui Tarzan, care a sărit de pe altarul improvizat. 

Preoţii au răcnit de furie şi de dezamăgire, iar cel 
care ţinea torţa în mână s-a îndreptat spre ea. 

— Eşti o trădătoare! a strigat el. Pentru ceea ce ai 
făcut vei muri. 

Şi-a ridicat măciuca şi s-a repezit spre ea. Dar 
Tarzan s-a aruncat imediat asupra lui, i-a apucat arma şi 
i-a smuls-o din mână. 

O mică încăierare a început între el şi preotul fanatic 
din Opar. Tarzan l-a ridicat pe preotul oparienilor 
deasupra capului şi l-a aruncat între ceilalţi, care s-au 

regrupat pentru a se repezi împotriva celui, care cu 
câteva minute mai înainte, fusese victima lor. 

La stătea mândră, în spatele lui Tarzan, gata să se 
apere cu cuțitul pe care îl avea asupra ei. Nu se vedea 
nici urmă de frică pe faţa ei frumoasă. 

Era stăpânită de dispreţ faţă de aceşti preoţi şi de 
admiraţie faţă de sălbaticul alb, care lupta pentru ca să o 
apere. 

Deodată toate privirile s-au îndreptat spre locul de 
unde venea elefantul furios. Acesta s-a hotărât să îi 
atace pe oamenii din poiană şi venea spre ei uitându-se 
cumplit la ei, cu ochii injectaţi de sângele unei furii 
cumplite. 

Preoţii s-au oprit paralizaţi de frică, însă Tarzan a 
prins-o pe La în braţe şi a alergat cu ea, spre cel mai 
apropiat copac. 

Tantor i-a văzut şi s-a repezit în urma lor. 

La se ţinea cu amândouă braţele de gâtul lui Tarzan. 
A simţit cum a sărit cu ea în aer şi s-a minunat de 
puterea lui şi de agilitatea deosebită de care a dat 
dovadă, urcând atât de repede în copac, în ciuda 
greutăţii pe care o purta. 

Tarzan s-a suit până în vârful copacului pentru a fi 
cât mai departe de trompa puternică a acestui animal 
furios. Elefantul era furios că nu a reuşit să îi lovească pe 
aceşti duşmani rapizi şi s-a întors spre preoţii care se 
uitau cu groază la scena din faţa lor. 

După mai multe momente de ezitare, toţi s-au 
împrăştiat cu groază, în toate direcţiile. 

Insă unii din ei, care erau mai lenți, nu au reuşit să 
se împrăştie atât de repede şi au fost aruncaţi în lături de 
colții puternici ai lui Tantor. Pe unul dintre ei, l-a prins cu 
trompa şi l-a zdrobit de un copac din apropiere, apoi s-a 
năpustit spre ceilalţi. 

Pe doi dintre ei i-a omorât călcându-i în picioare. 


102 


- EDGAR RICE BURROUGHS - 


Între timp, ceilalţi au putut să se ascundă în pădure, 
urcându-se în copaci. 

Tantor şi-a întors capul furios spre copacul unde 
erau ascunşi Tarzan şi La. Lucru ciudat, pentru că între 
elefanţi şi Tarzan era o prietenie şi o relaţie extrem de 
caldă, care nu a fost nici o dată întunecată de scene de 
acest fel. 

Nici un elefant din jungla africană nu ar fi dorit să îi 
facă vreun rău acestui tarmangani. Dar acum, în furia 
perioadei de împerechere, acest animal nu putea să 
deosebească duşmanul de prieten. 

Tantor era hotărât să îi ucidă pe cei doi, care s-au 
adăpostit în copacul acela înalt. S-a suit cu picioarele pe 
trunchiul gros şi şi-a întins trompa pentru a-i prinde. 

Tarzan, prevăzător, s-a urcat cât mai sus posibil, iar 
elefantul nu îi ajungea chiar dacă se ridica în cele două 
picioare din spate. 

Dar această primă înfrângere l-a întărâtat pe Tantor. 
Scotea sunete ascuţite pe trompă şi se plimba în jurul 
copacului, zguduind pământul. 

S-a hotărât să doboare copacul unde erau aceşti 
duşmani. S-a dat câţiva paşi înapoi şi a lovit copacul 
şubred cu capul lui enorm. Copacul însă nu a cedat. 

Atitudinea lui Tarzan era foarte ciudată şi 
schimbată. Dacă Numa sau Sabor ar fi procedat aşa, ar fi 
încercat să intervină să se lupte cumva, sau măcar să 
arunce cu crengi groase în atacator. 

Nici măcar nu îi adresa obişnuitele insulte din 
bogatul repertoriul al pădurii. 

Stătea tăcut, iar pe fata lui era o expresie de adâncă 
tristeţe şi milă, pentru că dintre toate animalele junglei, 
pe Tantor îl iubea cel mai mult. 

Chiar dacă ar fi avut posibilitatea să îl ucidă, nu ar fi 
făcut aşa ceva, pentru nimic în lume. Singura sa intenţie 
era să scape de el. 


103 


- TARZAN ŞI NESIEMAIELE DIN OPAR - 


Ştia că dacă îi va trece furia perioadei de 
împerechere, va putea din nou să încalece pe gâtul lui 
puternic şi va fi din nou docil şi prietenos. 

Tantor însă era cumplit de supărat, văzând că acel 
copac pe care îl izbea nu vrea să cadă la pământ. 

Apoi şi-a schimbat tactica. Şi-a încolăcit trompa în 
jurul trunchiului şi a încercat să smulgă copacul, care îi 
adăpostea pe cei doi inamici ai lui. 

A început să tragă cu o putere nemaivăzută de 
trunchiul copacului, care începea să cedeze, spre marea 
dezamăgire a celor doi. 

Pământul se ridica în grămezi în jurul rădăcinii 
copacului, semn că rezistenţa lemnului va ceda în 
curând. Tarzan a luat-o pe La în spate şi în momentul 
când copacul s-a înclinat, poate chiar pentru ultima oară. 
s-a aruncat într-un alt copac din apropiere. 

Saltul a fost lung şi periculos. La a închis ochii şi s-a 
cutremurat. Dar când a privit înjur, şi-a dat seama că 
Tarzan fugea cu o viteză nemaipomenită, depărtându-se 
de acel animal înnebunit de furie. 

Tantor a reuşit în cele din urmă să scoată copacul 
din rădăcini, dar şi-a dat seama prea târziu că efortul a 
fost făcut în zadar. 

Cei doi pe care îi dorea atât de mult să îi calce în 
picioare erau departe de el. 

S-a hotărât să îi urmărească şi s-a afundat în jungla 
deasă. 


CAPITOLUL XIV - Preoteasă şi femeie 


După ce Tarzan a sărit din copac, La şi-a ţinut ochii 
închişi, cuprinsă de groază. Se ţinea strâns agăţată de el, 
dar nu a scos nici un sunet. 

Apoi, peste câteva minute, şi-a deschis ochii şi a 
avut curajul să se uite în jurul ei. A continuat să îşi tină 
ochii deschişi, ca să vadă pe unde merg. 

Se simţea într-o mare siguranţă, pentru că avea 
încredere în această fiinţă atât de puternică, iar acum 
soarta ei depindea în întregime de muşchii şi 
îndemânarea acestui sălbatic alb. 

Şi-a ridicat ochii spre soarele care ardea puternic şi 
a murmurat o rugăciune de mulţumire zeului ei, că nu a 
lăsat-o să îl omoare pe acest bărbat cu o faţă atât de 
frumoasă. 

Schimbarea care s-a produs în această fiinţă a fost 
dramatică, de la preoteasa crudă şi însetată de sânge, la 
femeia plină de tandreţe şi bunătate. 

Şi-a pus obrazul pe umărul lui Tarzan şi şi-a întors 
uşor capul spre trupul său puternic. Şi-a lipit buzele de 
pielea lui fierbinte. Îl iubea pe acest om şi ar fi murit 
pentru el. 

Acum era foarte iubitoare, uitând că în urmă cu o 
oră fusese gata să îi înfigă un cuţit în piept şi să îi dea 
sângele acelor preoţi mici şi cumpliţi. 

În locul unde fusese altarul nu mai era nimeni. Unul 
dintre preoţi şi-a căutat loc unde să se ascundă, dar 
elefantul furios l-a urmărit şi l-a strivit cu picioarele. 

După ce s-a uitat înjur şi nu a văzut pe nimeni, 
Tantor s-a îndepărtat supărat spre sud. Scotea sunete 
teribile pe trompă, zgomot care s-a auzit încă multă 
vreme în timp ce se îndepărta. 

Tarzan a coborât pe pământ din copacul unde şi-a 
găsit adăpost şi a ajutat-o pe La să vină lângă el. 

— Cheamă-ţi oamenii, a spus Tarzan. 

— Mă vor omori, i-a răspuns La. 

— Nimeni nu te va omori nimeni, a replicat el. 
Nimeni nu se va atinge de tine, atâta vreme cât sunt eu 
aici. Trebuie să vorbim cu ei. 

La a început să scoată sunete stridente, de parcă ar 
fi suflat într-un flaut, din pădure, s-au auzit strigăte de 
răspuns, care semănau mai mult a lătrături de câine. 

— Venim, venim! s-au auzit strigăte din pădure, din 
toate direcţiile. 

La a repetat strigătul ei de câteva ori, iar preoţii au 
început să se adune, unul câte unul sau în perechi, 
oprindu-se la o mică distantă de marea preoteasă şi 
salvatorul ei. 

Erau însă  încruntaţi şi aveau o atitudine 
amenințătoare. După ce s-au adunat toţi, Tarzan a 
început să le vorbească. 

— La este salvată. Dacă m-ar fi omorât, ar fi fost şi 
ca moartă acum, ca de altfel mulţi dintre voi. Mergeţi 
înapoi în cetatea Opar acum, împreună cu ea, iar eu voi 
rămâne aici în jungla mea. Trebuie să fie pace între 
Tarzan şi La. Vreau să ştiu răspunsul vostru! 

Preoţii erau furioşi şi dădeau din cap. Au început să 
discute între ei, însă era foarte clar că nu erau nici pe 
departe de acord cu cele spuse de Tarzan. 

Nu doreau să o ia pe La înapoi, iar cu Tarzan aveau 
aceeaşi intenţie: să îl sacrifice zeului lor. 

Tarzan a început să îşi piardă răbdarea. Le-a spus: 

— Dacă nu vreţi să faceţi aşa cum v-am spus eu şi 
să vă duceţi în cetate cu La, voi aduna toate fiarele 
junglei, care vă vor ucide pe toţi de nu rămâne nimeni 
care să se întoarcă acasă să povestească ce vi s-a 
întâmplat. La m-a salvat pe mine, ca să vă pot salva eu 
pe voi toţi de animalul acela furios. Ce vă făceaţi dacă 
eram mort şi nu era nimeni care să îl facă pe elefant să 
se oprească din furia lui. Sper că vă duce mintea atât să 
vă daţi seama că ar fi mai bine să vă duceţi liniştiţi 
acasă, împreună cu La. 

S-a oprit ca să se uita la ei, apoi a continuat: 

— Nu ştiu unde este cuțitul vostru sacru, dar sunt 
sigur că vă puteţi face altul. Dacă nu l-aş fi luat de la 
preoteasa voastră, m-aţi fi ucis, dar zeul vostru este 
mulţumit acum că am putut să vă salvez. Mergeţi sau nu 

acasă cu ea? 

Preoţii s-au strâns din nou, discutând şi 
argumentând. Se băteau cu pumnii în piept, ridicau 
capetele şi mâinile spre soare, mârâiau, strigau, până 
când Tarzan a observat că numai unul nu era de acord 
cu ce le-a propus. 

Era preotul cel mare, care dorea să îi aprindă rugul 
şi era foarte gelos, pentru că La a recunoscut în faţa 
celorlalţi că îl iubeşte pe acest străin. Dragostea marii 
preotese îi aparţinea lui, iar el era cel îndreptăţit să fie 
soţul ei. 

După aproape o oră de discuţii fără rezultat, unul 
dintre preoţi a ieşit înaintea celorlalţi şi ridicând mâna s- 
a adresat celor doi. 

— Cadj, marele preot, a spus el ceremonios, doreşte 
să vă sacrifice pe amândoi zeului nostru, dar noi vrem să 
ne întoarcem în Opar cu regina noastră. 

— Sunteţi foarte mulţi contra unui singur om, le-a 
spus Tarzan. De ce nu vă impuneţi voinţa, împotriva lui. 
Plecaţi cu La în cetate, iar dacă acest preot vi se opune, 
omorâţi-l! 

Preoţii din Opar au primit această hotărâre cu urale 
şi bucurie. Aceste cuvinte erau ca o inspiraţie divină. 

De secole ascultau ce le spunea marele preot sau 
orice altă autoritate religioasă, fără să conteste nici o 
hotărâre. Dar acum şi-au dat seama că trebuie să îşi 
impună punctul de vedere. 

Erau fericiţi, ca nişte copii cărora li s-au adus jucării 
noi. 

S-au repezit la Cadj, l-au prins de mâini şi au început 
să îl amenințe. Şi-au ridicat buzduganele şi cuţitele. 

Marele preot a cedat insistențelor lor, pentru că nu 
dorea să moară. 

Tarzan s-a îndreptat atunci spre el şi i-a spus: 

— Să ştii că La se întoarce în cetatea Opar sub 

ocrotirea preoţilor ei, iar eu vă previn că dacă cineva se 
va atinge de ea, va muri de mâna mea. Voi veni din nou 
pe la voi, înainte ca marile ploi să vină, iar dacă i se va 
întâmpla ceva marii preotese, va fi vai şi amar de tine, 
Cadj! 

Cadj a promis că nu îi va face nici un rău reginei lor. 

— Voi trebuie să o apăraţi, a spus apoi Tarzan 
celorlalţi oparieni. Trebuie să o protejaţi, ca atunci când 
voi veni din nou pe la voi să o găsesc sănătoasă. 

— Te voi aştepta, a spus marea preoteasă. Când vei 
veni, mă vei găsi acolo. Dar trebuie să ştiu că vei veni! 

— Cine ştie, i-a răspuns Tarzan, aruncându-se într- 
un copac din apropiere, pornind spre răsărit. 

Marea preoteasă din Opar a stat câteva clipe fără 
să schiţeze nici un gest. suspinând adânc. Apoi s-a întors 
către supuşii ei şi au pornit spre casă. 

Tarzan a mers prin junglă până s-a întunecat. S-a 
suit într-un copac mai înalt, unde s-a întins şi a adormit. 
Nu s-a mai gândit nici o clipă la ce s-a întâmplat cu 
oparienii, iar amintirea preotesei La nu mai era decât o 
umbră a unui trecut îndepărtat. 

La numai câţiva zeci de kilometri mai la nord, lady 
Greystoke aştepta ziua când puternicul ei bărbat va 
descoperi crima lui Ahmet Zec şi va porni într-o goană 
nebună ca să o salveze şi să se răzbune. 

Dar în timp ce în mintea ei era deja zugrăvită scena 
sosiri lordului de Greystoke şi a salvării ei, Tarzan al 
maimutelor, pe jumătate gol, stătea aplecat, scormonind 
cu degetele murdare prin pământ după vreun gândac 
gustos sau o rimă zemoasă. 

Trecuseră deja două zile de la furtul pietrelor 
preţioase, fără ca Tarzan să se fi gândit la ele. După 
câteva ore de căutări prin junglă, i-a venit un chef nebun 
să se uite la acele pietricele colorate. 

Nu avea nimic altceva mai bun de făcut aşa că s-a 

sculat de pe pământ, unde s-a odihnit câteva ore şi a 
pornit spre marginea de pădure unde ascunsese punga 
cu nestemate. 

Deşi nu a lăsat nici un semn ca să găsească mai 
uşor acel loc, Tarzan s-a dus exact acolo unde săpase 
acea mică groapă pentru punga din piele de capră 

Şi-a scos de la brâu cuțitul de vânătoare şi a dat la o 
parte pământul sub care ar fi trebuit să se afle punga. 
Dar deşi a săpat mai adânc făcând o gaură cu mult mai 
mare, nu era nici urmă nici de pungă şi nici de pietre. 

Fruntea i s-a încreţit şi ochii i-au lucit de supărare, 
pentru că fusese jefuit de un om pe care nu îl credea în 
stare să îl şi fure. Nici nu s-a gândit că altcineva ar fi 
putut fi făptaşul, deoarece Werper a fost singurul om din 
jur care ar fi putut lua comoara. 

Tarzan era hotărât să pornească pe urmele 
belgianului şi deşi hoţul a trecut prin acele locuri cu două 
zile în urmă, Tarzan al maimuţelor mergea exact pe 
urmele paşilor acestuia. 

Nici un om nu ar fi putut urmări un alt om care a 
trecut prin junglă cu câteva ore mai devreme. Un alb 
experimentat ar fi pierdut urma după câţiva paşi, iar un 
negru, care are o experienţă mare de vânătoare ar fi 
mers cel mult un kilometru. 

Însă Tarzan a fost obligat încă din copilărie să îşi 
exerseze simţul mirosului. Un om obişnuit simte un 
miros, ca al usturoiului sau al alcoolului de exemplu, dar 
acest simţ nu este atât de dezvoltat ca la animale. 

Pe locul unde un om a pus piciorul sau un animal o 
copită, rămâne multe zile un miros pe care un alt animal 
îl simte. Animalele care vânează sau care sunt vânate 
simt aceste mirosuri aşa cum noi citim o revistă. 

Tarzan însă nu se baza numai pe simţul său 
dezvoltat al mirosului. Vedea şi auzea cu mult mai bine 
decât orice alt om normal, pentru că, în primul rând, 

supraviețuirea sa depindea de perfecta funcţionare a 
acestor simţuri. 

Mergea pe urmele belgianului, însă fără grabă 
pentru că ştia că distanţa dintre ei este mare, dar că într- 
o bună zi se vor întâlni, pentru a pune la punct 
divergenţele dintre ei. 

Se ţinea după acea urmă veche, aşa cum ar face un 
câine, oprindu-se numai pentru a ucide vreun animal 
pentru a-şi astâmpăra foamea, iar noaptea se urca într- 
un copac pentru a dormi adânc, fără nici o grijă. 

De câteva ori, a observat cete de războinici 
băştinaşi, însă i-a ocolit, căci nu dorea să se abată de la 
scopul pentru cate pornise în această urmărire. 

Insă aceste cete de războinici erau cei din tribul 
Waziri, pe care Basuli i-a adunat pentru a forma o mică 
armată, pentru a porni împotriva acelora care au atacat 
ferma lordului de Greystoke. 

Toţi războinicii mergeau spre un loc comun de 
întâlnire, fixat cu două zile în urmă, pentru a se pregăti 
pentru asaltul împotriva fortăreței lui Ahmet Zec Pentru 
Tarzan însă, aceşti oameni erau duşmani şi nu ţinea 
minte să fi avut vreodată un prieten negru. 

A ajuns în cele din urmă la marginea satului întărit 
al banditului arab. Noaptea se lăsase, aşa că s-a hotărât 
să se urce într-un copac mai înalt pentru a putea observa 
câte ceva din cele ce se întâmplă în aşezare. 

Urma l-a adus până aici, deci hoţul era într-una 
dintre aceste colibe. Deşi era conştient că este puternic, 
cunoştea că această putere a sa, supraomenească, are 
limitele sale. 

Ştia că nu va putea înfrunta numărul mare de 
luptători din acea aşezare, aga că s-a gândit la un plan, 
cum ar proceda un animal din junglă în această situaţie. 

A rămas în copac, rozând un os din piciorul lui 
Horta, mistrețul, aşteptând prilejul favorabil ca să intre în 

sat, către care avea acum îndreptate privirile. 

Vedea un număr foarte mare de oameni îmbrăcaţi în 
alb, precum şi negri goi până la brâu, dar nu vedea pe 
nimeni care ar fi semănat cu hoţul nestematelor. 

A aşteptat cu răbdare, până ce aleile s-au golit de 
locuitori. Doar câteva santinele se mai plimbau prin faţa 
unor adăposturi. 

Tarzan avea la brâu pe lângă acel cuţit de vânătoare 
şi o funie din piele, o evoluţie firească de la funia 
împletită din ierburi pe care o folosise în copilărie. 

A desfăcut acest colac şi a făcut un ochi larg la un 
capăt. A aruncat acest ochi de frânghie peste un stâlp, 
din 
gard, care se ridica mai mult decât ceilalţi stâlpi ai 
gardului de apărare. 

A smucit frânghia ca să se convingă că această 
instalaţie de escaladat este sigură. Satisfăcut de 
soliditatea frânghiei, a urcat uşor pe gard, ţinând strâns 
între mâini această funie subţire. 

Ajungând sus, a strâns din nou colacul şi l-a atârnat 
de şold, aşa cum era înainte de a urca gardul. 

A aruncat o privire spre aşezare şi convins că nimeni 
nu l-a observat, a coborât uşor pe pământ. 

Era acum în sat, iar în faţa lui erau o mulţime de 
colibe şi corturi. Ca să cerceteze fiecare colibă sau cort 
implica un risc foarte mare, dar cum primejdiile nu l-au 
înspăimântat nici o dată, era hotărât să meargă până la 
capăt în această expediţie de găsire a acelui hoţ. 

De fapt, în întreaga sa viaţă a fost atras de riscuri, 
pentru că viaţa plină de primejdii era cea care îi punea la 
încercare forţa şi îndemânarea. 

Dar nu a avut nevoie să intre în fiecare cort. Era 
suficient să se apropie de o uşă sau fereastră pentru a 
simţi mirosul celor dinăuntru. În cele din urmă, a dat 
peste un cort, unde mirosul pe care îl ştia atât de bine 

era puternic. 

S-a apropiat mai mult de cort şi şi-a lipit urechea pe 
pânza aspră. Nu se auzea nici un zgomot. 

A tăiat o deschizătură şi şi-a băgat capul pentru a se 
convinge cu ochii de ceea ce simţise cu nasul. Era linişte 
şi întuneric. 

A intrat după ce a lărgit cu cuțitul crăpătura din 
pânza cortului. Mirosul era puternic, dar nimeni nu era 
înăuntru. Tarzan a început să examineze interiorul 
cortului, după ce s-a încredinţat că nu este nici o fiinţă 
acolo. 

Intr-un colţ a găsit un morman de pături şi de haine 
împrăştiate, dar nici urmă de punga cu pietre colorate. 

A căutat peste tot şi s-a convins că mica sa comoară 
nu se afla acolo, unde fusese cu siguranţă hoţul. A 
observat însă că într-o parte a cortului, legăturile erau 
slăbite şi şi-a dat seama că Werper a ieşit pe acolo. 

A pornit, din nou condus de miros, după hoţul 
pungii cu nestemate. Şi-a dat seama că belgianul a 
plecat astfel ca nimeni să nu îl vadă şi a plecat singur. 

Tarzan şi-a închipuit că Werper a trebuit să plece 
într-o misiune şi nu putea să rişte să fie văzut de cineva. 

A ajuns lângă o colibă, unde a observat o 
deschizătură făcută de curând, printre nuielele, care 
înconjurau acea căsuţă primitivă. 

Fără nici o teamă, Tarzan s-a strecurat înăuntru prin 
această deschizătură. 

Aici, nările sale au fost izbite de o mulţime de 
mirosuri, dar printre acestea, era unul care îi aducea 
aminte de ceva dintr-un trecut plin doar de nişte umbre: 
mirosul delicat al unei femei. 

In sufletul lui s-a pornit o furtună ciudată. Dorea 
neapărat să o cunoască pe această femeie, fiind atras 
spre ea de un instinct foarte puternic şi necunoscut lui. 

Mai simţea şi mirosul belgianului, care se amesteca 

delicat cu acel miros de femeie. 

Deodată a fost cuprins de o gelozie furioasă, de 
neînțeles, deşi memoria lui nu îl ajuta deloc să îi apară în 
faţă imaginea acelei femei, pe care desigur că o 
cunoştea. 

Ca şi cortul pe care l-a cercetat mai înainte, această 
colibă era deasemenea goală. După ce s-a încredinţat că 
nici aici nu se găseşte punga lui, a ieşit pe gaura din 
peretele colibei, pe acolo pe unde intrase. 

A mers pe urmele mirosului lăsat de cei doi, apoi a 
trecut de gard, intrând adânc în junglă. 


CAPITOLUL XV - Fuga lui Werper 


După ce Werper a aranjat patul, astfel ca să pară că 
cineva doarme acolo, s-a strecurat pe sub pânza cortului, 
pe care a slăbit-o la o margine. A pornit drept spre coliba 
unde Jane Clayton era ţinută prizonieră. 

În faţa colibei şedea un negru, care păzea 
prizoniera. 

Werper s-a apropiat cu îndrăzneală şi i-a şoptit ceva 
la ureche. Apoi i-a dat un pachet de tutun şi a intrat. 

Ca unul dintre oamenii de încredere ai lui Ahmet 
Zec, putea să meargă oriunde dorea prin aşezarea 
fortificată sau în afara ei. Santinela nu i-a contestat 
dreptul de a intra în coliba unde era femeia cea albă, 
adusă ca şi captivă de stăpânii lui. 

înăuntru, Werper a început să şoptească în limba 
franceză: 

— Lady Greystoke! Sunt eu, domnul Frecoult. Unde 
eşti? însă nu a primit nici un răspuns. A început să o 
caute prin colibă, pipăind peste tot cu mâinile întinse. 

Nu era nimeni în colibă! 

Uimirea lui întrecea orice măsură. Era cât pe aici să 
întrebe  santinela, când ochii lui, deja deprinşi cu 
întunericul, au descoperit o pată mare neagră la baza 

peretelui din spatele colibei. 

La o examinare mai atentă, a văzut că acea pată era 
o tăietură în perete. 

Tăietura era destul de largă ca să încapă cineva prin 
ea, aşa că Werper era încredinţat că lady Greystoke a 
ieşit pe acea deschizătură, ca să poată fugi din sat. Nua 
mai stat pe gânduri şi a folosit şi el aceeaşi cale de 
scăpare. 

Viaţa lui depindea acum de iuţeala cu care se putea 
depărta cât mai departe de Ahmet Zec, până când 
banditul arab va descoperi lipsa lui. 

Din planul de evadare făcea parte şi lady Greystoke, 
din două motive foarte bine întemeiate. 

Mai întâi, dacă o salva, va câştiga stima opiniei 
publice din Anglia, aşa că perspectivele de extrădare se 
vor micşora considerabil, dacă cumva i s-ar fi descoperit 
adevărata identitate şi va fi acuzat de crima comisă 
asupra superiorului său. 

In al doilea rând, ştia foarte bine că există doar o 
singură direcţie în care putea merge în siguranţă. 

Spre vest nu putea merge din cauză că acolo se 
aflau posesiunile belgiene şi ar fi riscat să fie arestat. 

Spre nord, deasemenea era imposibil de mers, din 
cauză că oamenii lui Ahmet Zec l-ar fi prins foarte uşor. 

Spre sud nu putea risca o plecare din cauza 
sălbaticului alb, căruia îi furase punga cu pietrele 
preţioase. 

Deci singura direcţie în care putea merge era spre 
est, către coloniile britanice, unde era o posibilitate de 
scăpare. lar însoţit de o aristocrată din Londra, pe care 
el a scăpat-o din ghearele unor bandiți arabi, era în 
deplină siguranţă, mai ales că lady Jane ar fi fost crezută 
că salvatorul ei este un francez cu numele de Frecoult. 

Dar acum că lady Greystoke evadase înainte de a 
veni el, acest plan a trebuit schimbat, deoarece 

aristocrata britanică trebuia scoasă din combinaţie. 

Pe de altă parte, din momentul când a făcut 
cunoştinţă cu ea, a simţit o pasiune puternică pentru 
această frumoasă femeie. 

După ce Ahmet Zec i-a descoperit comoara şi a fost 
nevoit să fugă din aşezarea banditului, s-a gândit că o 
va convinge pe lady Jane că soţul ei este mort şi 
folosindu-se de recunoştinţa ei de a fi salvat-o, ar fi avut 
şanse de a o cuceri. 

leşind prin spărtura din spatele colibei, a ajuns 
până la gardul care înconjura satul şi a văzut doi stâlpi 
care erau aşezaţi oblic pe gard. Era o posibilitate de a 
trece gardul, destul de instabilă, dar singura. 

Şi-a închipuit că şi lady Greystoke s-a folosit de 
aceşti doi stâlpi în evadarea ei din sat. Nu a stat pe 
gânduri şi a pornit şi el tot pe acolo. 

Odată ajuns în jungla deasă, a pornit-o spre răsărit. 

La câţiva kilometri mai spre sud, Jane Clayton era 
aşezată pe o creangă a unui copac gros, tremurând de 
emoție. Se urcase în mare grabă, datorită unei leoaice 
înfometate care pornise la vânătoare. 

Nici nu şi-ar fi închipuit că scăparea din satul 
bandiţilor arabi va fi atât de simplă. Găsise un cuţit înfipt 
într-unui dintre stâlpii  colibei, probabil uitat din 
întâmplare de unul dintre cei care locuiseră acolo 
înaintea ei. 

Nu a avut nevoie decât de câteva secunde ca să 
traverseze satul, mergând prin spatele colibelor în 
întunericul serii care se lăsase. Găsise şi acei doi stâlpi, 
pe care s-a putut urca şi astfel a putut trece gardul înalt 
de apărare. 

A pornit-o spre sud imediat ce a ieşit din sat. 
mergând aproape o oră pe o potecă bătătorită de 
animalele care mergeau fie la vânătoare, fie spre locurile 
de adăpat. 

La auzul unor paşi de felină, s-a urcat imediat într- 
un copac, ca să vadă ce fel de animal trece pe sub ea. 
sau dacă ea este chiar vânatul acelui animal. 

Werper a fost mai norocos, mergând fără oprire 
până în zori. După câteva ore de mers, a auzit tropote de 
copite în spatele lui şi a văzut un călăreț arab apropiindu- 
se de el. 

Era unul dintre oamenii lui Ahmet Zec, care au fost 
trimişi în pădure pentru a-l captura pe belgian. 

Fuga prizonierei nu fusese descoperită încă de 
Ahmet Zec, când şi-a trimis oamenii să îl captureze pe 
Werper. 

Singurul om care îl văzuse pe belgian înainte ca 
acesta să fi evadat din sat, a fost negrul care a fost 
postat ca santinelă la uşa colibei unde fusese ţinută 
prizoniera. Dar această persoană nu mai era în viaţă de 
multă vreme, pentru că Mugambi l-a lichidat în 
momentul când a dorit să intre şi el în colibă. 

Negrul mituit de Werper a crezut că belgianul a ucis 
santinela la ieşirea lui din colibă, aşa că nu îndrăznea să 
spună nimic de această întâmplare, temându-se de 
răzbunarea arabilor. 

El a fost şi cel care a descoperit cadavrul santinelei 
ucise de Mugambi, când s-a dat prima alarmă, după ce 
Ahmet Zec a constatat fuga belgianului. Negrul a tras 
cadavrul celui ucis într-un cort din apropiere, apoi şi-a 
reluat postul în faţa colibei, unde mai credea că se află 
prizoniera albă. 

De îndată ce l-a observat pe călăreţul arab, Werper 
s-a ascuns după nişte tufe dese. Arabul venea pe un 
drum drept, ca într-un coridor de crengi şi arbuşti. 

Când s-a apropiat la numai câţiva metri, Werper s-a 
dat câţiva paşi înapoi pentru a se pune mai bine la 
adăpost. In spatele lui ceva s-a mişcat. 

Nu era pic de vânt aşa că această mişcare a 

frunzelor din spatele lui, probabil că au fost provocate 
de un animal. Belgianul a privit cu mare atenţie tufa care 
se afla la numai trei metri de el şi care prindea viaţă. 

O formă mare şi galbenă s-a ridicat, cu o coamă 
enormă şi cu doi ochi verzi strălucitori. Werper era cât pe 
aici să scoată un țipăt de spaimă, dar din partea cealaltă 
venea tot o fiinţă care îi dorea moartea. 

A rămas locului, paralizat de spaimă. 

Arabul era însă deja foarte aproape. Leul şi-a 
schimbat gândul şi se pregătea să sară acum asupra 
călăreţului. 

Werper a văzut capul enorm al felinei carnivore 
întorcându-se spre arabul călare, iar inima lui a încetat 
să îi bată câteva clipe. 

Aştepta rezultatul acestei întoarceri de situaţie. 

Călărețul venea fără nici o teamă spre locul unde 
era Werper şi leul. Dacă animalul nervos pe care îl 
călărea acest arab se sperie de mirosul leului şi va fugi, 
Werper era servit ca mic dejun al regelui junglei! 

Calul însă era liniştit şi nici nu bănuia prezenţa 
leului. Se apropia agale cu frâul între dinţi şi cu gâtul 
încovoiat. 

Belgianul s-a întors să vadă reacţiile leului. Călărețul 
s-a apropiat acum chiar în faţa leului, dar acesta încă nu 
era hotărât să atace. 

Nu cumva carnivorul aştepta ca aceştia să treacă şi 
apoi să îl atace pe Werper? 

Belgianul s-a cutremurat şi s-a ridicat puţin ca să se 
mai îndrepte. În aceeaşi clipă, leul a sărit drept în pieptul 
călăreţului. 

Calul a scos un nechezat puternic de spaimă şi a 
sărit în lături, aproape să îl doboare pe belgian. Leul l-a 
doborât pe călăreț, iar calul a sărit din nou pe potecă, 
pornind într-un galop nebun spre vest. 

Dar nu a mers singur. Când s-a apropiat de Werper, 

acesta a observat imediat că nu mai este nimeni pe 
spinarea animalului şi a profitat imediat de această 
ocazie. 

Punând o mână pe şa şi cu cealaltă prinzând coama 
calului, s-a urcat pe animalul speriat. 

Peste o jumătate de oră după această întâmplare, 
un sălbatic alb cu o statură uriaşă, venea azvârlindu-se 
pe crengile copacilor. S-a oprit şi a adulmecat mirosurile 
din junglă. 

A simţit imediat mirosul de sânge amestecat cu cel 
al lui Numa şi a început să asculte cu mare atenţie. De la 
o foarte mică distanţă, dinspre potecă, se auzea foarte 
bine, zgomotul făcut de leu, care îşi devora prada. 

Zgomotul zdrobirii oaselor, înghiţirea unor bucăţi 
enorme de carne şi mârâitul de satisfacţie arătau că 
regele animalelor mănâncă prin apropiere, cu multă 
poftă. 

Tarzan s-a apropiat de leu, privindu-l printre crengile 
copacilor. Nu şi-a dat nici o  osteneală pentru a se 
ascunde şi era convins că Numa l-a simţit. 

Leul a început să mârâie, prevenindu-l pe intrusul 
care îl deranja de la masă. 

Tarzan s-a apropiat şi s-a urcat pe o creangă, chiar 
deasupra locului unde animalul mânca. Vedea ce mânca 
leul, dar forma aceea era oare omul pe care îl urmărea? 

Nu prea îi venea să creadă şi s-a hotărât să se 
apropie să fie sigur. După miros, belgianul a ajuns aici, 
deci trebuia să fie sigur că prânzul lui Numa era chiar 
fiinţa pe care o căuta. 

A trecut dincolo de locul unde se ospăta leul, 
mirosind în jur. Mirosul omului pe care îl urmărea nu 
trecea de locul unde înfuleca leul. 

S-a întors în copac şi a început să examineze de sus, 
cadavrul sfâşiat de leu, în speranţa că va putea zări 
punga cu pietricelele colorate. Nu era însă nici urmă de 

pungă! 

A început să strige la leu, încercând să îl gonească. 
Dar singurul rezultat pe care l-a obţinut cu această 
tactică a fost să îl înfurie pe leu. 

Atunci a încercat să arunce cu crengi îl el, însă 
Numa nu avea de gând să se ridice de pe prada lui şi să 
plece. 

Tarzan şi-a scos atunci o săgeată, întinzând coarda 
arcului său subţire până la refuz. A trimis o săgeată 
ascuţită cu toată forţa armei sale primitive. 

Săgeata a pătruns adânc între coastele leului, care a 
sărit în sus cu un răcnet de furie, amestecat de un urlet 
de durere din cauza săgeţii înfipte în el. 

S-a ridicat furios, ca să se repeadă la Tarzan, dar s-a 
oprit ca să tragă cu dinţii de săgeata care ieşea din 
blana sa. Nu a reuşit să o tragă afară şi s-a hotărât să îl 
atace pe acest om. 

A sărit până la mijlocul potecii şi a început să se 
plimbe furios sub creanga pe care era aşezat cel care a 
tras cu săgeata. O altă săgeată a pornit din acelaşi arc 
elastic, oprindu-se în şira spinării. 

Leul s-a clătinat şi s-a oprit din mişcările sale 
nervoase. S-a aplecat de parcă ar fi băut prea mult şi s-a 
prăbuşit paralizat în praf. 

Tarzan a sărit din adăpostul lui, s-a repezit la Numa 
şi i-a înfipt adânc în piept sulița sa grea. A scos săgețile 
din corpul leului şi s-a apropiat de rămăşiţele mutilate 
ale omului atacat de leu. i 

Faţa îi era de nerecunoscut. Imbrăcămintea nu era 
nici un indiciu asupra identității acestui nenorocit, pentru 
că belgianul s-ar fi putut îmbrăca în astfel de haine, 
trăind împreună cu arabi în aşezarea fortificată. 

Tarzan era sigur că se află în faţa cadavrului celui 
care îl prădase, încât a renunţat să mai încerce să se 
asigure de identitatea celui atacat de Numa. Nici nu şi-a 

mai folosit mirosul fin, mai ales că locul era plin de miros 
de sânge şi de leu. 

S-a gândit să caute punga, dar aceasta nu se găsea 
niciunde, nici asupra cadavrului, nici în jur. 

Tarzan era foarte dezamăgit, dar nu de pierderea 
pungii, ci de faptul că Numa l-a privat de plăcerea unei 
răzbunări. Tot întrebându-se cu mirare ce s-ar fi putut 
întâmpla cu punga lui, a pornit pe cărare, în direcţia de 
unde venise. 

În creierul lui, concepea un plan de a intra în tabăra 
arabilor şi de a căuta acolo punga, în fiecare cort sau 
colibă. 

A luat-o spre sud acum, în intenţia de a vâna ceva şi 
de a-şi potoli foamea, înainte de a se face foarte cald. 
Apoi se gândea că se va adăposti aproape de tabăra 
arabilor, unde se va odihni într-un copac înalt şi stufos, 
unde la fel de bine putea să tragă şi un pui de somn 
până la lăsarea serii. 

De îndată ce Tarzan a dispărut de pe potecă, printre 
copaci a apărut un războinic negru. Inalt şi voinic, care 
alerga într-un trap mărunt, mergând spre răsărit. 

A observat cadavrul leului şi o expresie de 
nedumerire a apărut pe faţa sa. de îndată ce a început 
să examineze rănile care au pricinuit moartea regelui 
junglei. 

Deşi Tarzan scosese săgețile, pentru Mugambi era 
clar ce a provocat moartea acestui animal feroce, de 
parcă ar fi văzut sulița şi săgețile încă înfipte în leu. 

Mugambi s-a uitat în jur cu multă atenţie. Corpul 
leului era cald încă şi deci cel care l-a doborât trebuia să 
fie pe aproape. 

Însă nici o fiinţă omenească nu se vedea. 

Mugambi a dat din cap foarte îngrijorat şi a mers 
mai departe, dar de data aceasta cu mai multă atenţie, 
privind în jur de foarte multe ori. 

A mers aşa toată ziua, oprindu-se din când în când, 
pentru a o striga pe Jane Clayton. Spera că va fi auzit de 
stăpâna lui, însă în loc de răspuns, a dat peste un alt 
necaz. 

Dinspre nord-est, cu mai multe luni în urmă. Abdul 
Murak, pornise în căutarea banditului Ahmet Zec, în 
fruntea unui detaşament de soldaţi indigeni. Ahmet Zec 
îl jignise pe împăratul Menelik, conducând expediţii de 
vânătoare de sclavi în interiorul graniţelor conduse de 
acest împărat puternic. 

Tocmai în ziua aceea când s-au întâmplat cele 
povestite mai sus, Abdul Murak a făcut un scurt popas pe 
cărarea pe care Werper şi Mugambi au folosit-o în 
drumul lor spre răsărit. 

Nu mult timp după ce călăreţii lui Abdul Murak au 
descălecat, belgianul, fără să bănuiască ceva, a trecut cu 
calul chiar prin mijlocul taberei pe care Abdul Murak voia 
să o ridice. 

A fost înconjurat şi dat jos de pe cal. Werper i-a spus 
lui Abdul Murak că este francez şi că vânează în Africa, 
dar că a fost atacat de nişte bandiți necunoscuţi, care i- 
au ucis întreaga escortă, el fiind singurul supravieţuitor. 

După câteva minute de discuţii. Werper şi-a dat 
seama de adevărata destinaţie a acestei mici armate şi 
dându-şi seama că are de a face cu inamicii lui Ahmet 
Zec, inima i-a venit la loc. 

Insă de teama de a fi dus din nou în apropierea 
banditului arab, l-a încredinţat pe Abdul Murak că Ahmet 
Zec comandă nişte forţe foarte numeroase şi puternic 
înarmate şi că acum este într-o expediţie spre sud. 

Abdul Murak s-a gândit că i-ar trebui cam multă 
vreme până să îl găsească pe banditul arab, iar într-o 
confruntare directă, rezultatul nu i-ar fi deloc favorabil, s- 
a hotărât să-şi aşeze tabăra exact unde erau, iar a doua 
zi să pornească spre casă. 

Spre prânz, cei din tabără au auzit nişte sunete. 

— Lady, lady, lady! se auzeau strigăte din pădure. 

Soldaţii lui Abdul Murak fiind foarte prudenţi, s-au 
îndreptat spre junglă în direcţia acelei voci. 

S-au întors după o jumătate de oră, târându-l pe 
Mugambi. Negrul l-a observat imediat pe oaspetele 
stăpânului său, cel care intrase în tabăra arabilor. Insă a 
crezut de cuviinţă să nu vorbească despre el sau să arate 
prin vreun gest că l-a recunoaşte. 

l-a spus lui Abdul Murak că locuieşte mai la sud şi că 
a trecut prin acea pădure pentru a vâna. l-a rugat pe 
soldaţi să îi dea drumul, pentru a-şi continua drumul spre 
casă. 

Abdul Murak însă a admirat fizicul acestui războinic 
şi s-a hotărât să îl ia cu el, pentru a-l dărui regelui 
Menelik. După câteva minute, Werper şi Mugambi au fost 
puşi sub pază 

Cu această ocazie, Werper şi-a dat seama că şi el 
este prizonier şi nu oaspete în acea tabără de războinici 
băştinaşi. Zadarnic a început să protesteze, iar când a 
ridicat vocea, unul dintre soldaţi l-a lovit peste faţă fără 
milă, spunându-i că îl va împuşca dacă nu termină cu 
gălăgia. 

Mugambi însă nu era deloc îngrijorat, pentru că 
spera că în lunga expediţie ce va urma, va găsi destule 
prilejuri de a evada. Dorea ca aceşti soldaţi să îşi facă o 
impresie bună despre el, punându-le o mulţime de 
întrebări despre ţara lor şi despre puternicul lor împărat. 

Manifesta o dorinţă vie de a ajunge cât mai repede 
în ţara lor, în capitala lor, Addis Abeba, despre care 
soldaţii povesteau că este un oraş foarte bogat. Toţi 
credeau că acest negru nu va încerca să fugă, aşa că 
paza lui era de fapt inexistentă 

Mugambi dorea neapărat să ştie cât mai multe de 
soarta lui Tarzan şi îl întreba de multe ori pe Werper cam 

ce ştie despre stăpânul lui sau despre autorii atacului 
împotriva fermei. Werper era la fel de convins că 
identificarea lui de către Mugambi i-ar aduce multe 
necazuri, însă nu i-a povestit prea multe, lăsându-l pe 
negru să creadă, că habar nu are de atacul asupra 
fermei. 

Cel puţin aşa credea că Mugambi va fi înşelat în 
legătură cu faptul că făcuse parte din banda de criminali 
ai lui Ahmet Zec. 

Dar într-una din zile, Mugambi a descoperit ceva 
care l-a surprins foarte mult. 

Detaşamentul de soldaţi şi-a instalat tabăra în 
apropierea uni râu, într-una dintre cele mai călduroase 
zile ale acelui anotimp. Apa era limpede de se vedeau 
toate pietrele de pe fund 

În această parte a Africii, crocodilii erau mai puţini, 
aşa că soldaţii au profitat de această ocazie, pentru a se 
spăla şi a-şi curăța echipamentul. 

Şi celor doi prizonieri li s-a dat voie să facă baie. 
Când Werper s-a dezbrăcat, Mugambi a observat grija cu 
care albul ţinea ceva legat de cămaşă şi mai ales faptul 
că nu dorea ca acest obiect să fie văzut de cineva. 

Tocmai aceste precauţiuni au stârnit curiozitatea lui 
Mugambi. Deodată, Werper a scăpat acel obiect din 
mână. Pe pământ a căzut o pungă de piele din care au 
ieşit câteva pietre preţioase. 

Acest războinic negru nu era un sălbatic neştiutor, 
pentru că fusese cu stăpânul lui în Anglia şi cunoştea 
valoarea pietrelor preţioase şi a banilor. 

Şi-a adus aminte că a stat multe minute în faţa unor 
vitrine unde a văzut obiecte minunate făcute din astfel 
de pietricele frumos colorate. 

În clipa când a văzut nestematele rostogolindu-se pe 
malul apei şi-a dat seama că ele reprezintă o valoare 
imensă Dar în acelaşi timp şi-a dat seama şi de altceva, 

care i-a atras atenţia. 

De zeci de ori a văzut el acea pungă atârnând la 
şoldul lui Tarzan, în zilele când stăpânul lui dorea să se 
ducă în junglă şi să îşi amintească de viaţa sălbatică pe 
care a dus-o atâţia ani. 

Atunci, se înconjura de războinicii lui dragi, se 
dezbrăca de hainele lumii civilizate şi îşi lua 
echipamentul de vânător sălbatic, mergând să vâneze lei 
şi leoparzi. 

Werper a văzut imediat reacţia negrului, dar s-a 
aplecat şi şi-a adunat pietrele, punându-le la loc în 
pungă. S-a uitat la Mugambi cu un aer indiferent, după 
care s-a dus să facă o baie. 

A doua zi, Abdul Murak era foarte furios că 
războinicul cel voinic pe care dorea să îl ducă în dar 
împăratului lor, a fugit în timpul nopţii. 

Werper era şi el îngrozit şi imediat şi-a pipăit 
buzunarul în care era punga. Aceasta era acolo, la locul 
lui, cu conţinutul intact. 


CAPITOLUL XVI - Tarzan conducător 
al manganilor 


Ahmet Zec, împreună cu doi oameni de-ai lui, a 
făcut un mare ocol spre sud pentru a-i tăia belgianului 
drumul de scăpare. Ceilalţi s-au dispersat în diverse 
direcţii, astfel că erau răspândiţi pe o arie foarte întinsă 
pe care o micşorau spre centru. 

Ahmet şi cei doi călăreţi s-au oprit pe la amiază să 
se odihnească puţin. Doreau să stea la umbră câteva ore 
la marginea unei câmpii. 

Şeful bandiţilor era în toane foarte rele. Era furios că 
a fost întrecut în şiretenie de către un necredincios, dar 
în acelaşi timp a pierdut şi punga aceea cu multe pietre 

preţioase, pe care dorea neapărat să o aibă. 

Allah avea tot dreptul să fie supărat pe el! 

Oricum, mai avea o şansă de a face rost de bani. l-a 
rămas acea prizonieră, pe care va primi un preţ bun la 
târgul de sclavi din nord şi apoi era comoara îngropată 
lângă ferma pe care au prădat-o. 

Un zgomot uşor l-a trezit dintre gândurile acestea. A 
pus mâna pe puşcă, fiind gata să o folosească la nevoie. 

Le-a făcut semn oamenilor săi să fie pregătiţi pentru 
a se apăra şi să facă linişte. 

Toţi trei aşteptau cu atenţia încordată să vadă ce va 
apare de după crengi. 

Peste câteva secunde crengile s-au dat la o parte şi 
a apărut capul unei femei, care privea speriată în 
dreapta şi în stânga. După câteva clipe, după ce s-a 
asigurat că nu este nici un pericol, a ieşit în poiană. 

Ahmet Zec abia şi-a putut înăbuşi un strigăt de 
surpriză. 

Era prizoniera pe care o credea bine păzită în tabăra 
lui fortificată. 

După toate aparențele, femeia era singură, dar 
arabul a aşteptat câteva minute ca să fie sigur. Abia 
după aceea s-a hotărât să meargă şi să o prindă. 

Jane Clayton a pornit să traverseze câmpia. Până 
atunci, scăpase de două ori de sub urmărirea unor 
carnivore, dar era hotărâtă să facă toate eforturile pentru 
a ajunge acasă, la fermă. 

Deşi era disperată, şi-a pus în gând că trebuie să 
ajungă acasă, altminteri o aşteaptă moartea. 

In acest timp, arabii o pândeau din spatele unor 
copaci, iar Ahmet Zec a observat cu satisfacţie că Jane 
venea drept spre ei. 

Insă o altă fiinţă privea la această scenă cu acelaşi 
interes. Doi ochi o urmăreau cu o privire tulburată de o 
imagine nedefinită că ar cunoaşte această femeie. 

Dinspre pădure a apărut deodată o maimuţă uriaşă, 
care făcea un zgomot nemaipomenit. Crengile trosneau 
sub picioarele sale grele şi mârâia ameninţător. 

Femeia s-a întors să vadă ce sunt aceste zgomote şi 
spre groaza ei a văzut maimuţoiul enorm. Un alt 
exemplar, la fel de mare şi de periculos era în urma 
primului. 

A tipat şi a început să alerge mai repede în direcţia 
pe care o avusese mai înainte. Când a ajuns la marginea 
poienii, a dat peste Ahmet Zec şi cei doi călăreţi ai lui, 
care au prins-o. 

Însă în acelaşi timp, un alb uriaş cu pielea bronzată, 
sări de pe crengile din apropiere, aproape gol. S-a 
îndreptat spre maimuțe şi le-a strigat ceva cu o voce 
guturală şi fără să aştepte efectul acestor sunete asupra 
enormelor animale, s-a întors, repezindu-se la arabi. 

Femeia se zbătea în braţele atacatorilor ei şi 
întorcându-şi capul, l-a văzut pe Tarzan. Faţa i s-a 
luminat de speranţă. 

— John, a strigat ea, slavă Domnului că ai sosit la 
timp! 

În spatele lui Tarzan veneau maimuţele, mirate de 
cele ce se întâmplă, dar supunându-se comenzii omului 
alb. 

Arabii şi-au dat seama că nu mai au vreme să 
încalece şi să se pregătească de plecare cu captiva lor. 
Omul alb şi maimuţele puternice erau lângă ei. 

Ahmet Zec l-a recunoscut pe albul acesta şi a 
încercat să se gândească la un plan de a scăpa. Dorea ca 
acum să îl omoare pe acest om periculos, de care voia să 
scape de foarte multă vreme. 

Le-a strigat oamenilor săi să ia armele şi să 
pornească la atac împotriva sălbaticului, care venea spre 
ei. 

Cei doi arabi, care îl însoțeau pe Ahmet Zec, au tras 

126 


- EDGAR RICE BURROUGHS - 


aproape simultan asupra atacatorilor. Tarzan şi două 
dintre maimuțe au căzut cu fata în jos, în iarba deasă. 

Zgomotul armelor de foc le-a făcut pe celelalte 
maimuțe să se oprească şi profitând de această 
întrerupere a atacului, arabii au încălecat şi au luat-o cu 
ei şi pe Jane, care era zdrobită de durere, cu toate 
speranţele pierdute. 

Au ajuns din nou în aşezarea lor fortificată, iar lady 
Greystoke a fost trimisă în coliba bine păzită. De data 
aceasta însă a fost legată de un stâlp. 

Unul câte unul, arabii trimişi după belgian se 
întorceau cu mâinile goale. Cu fiecare care venea fără un 
rezultat, furia lui Ahmet Zec creştea, încât nici unul 
dintre oamenii lui nu mai dorea să dea ochii cu el. 

Ameninţa, înjura şi se plimba nervos prin cortul lui. 
Dar această furie nu îi era de nici un folos. 

Werper era dus şi odată cu el şi punga cu 
nestemate. 

După ce arabii au încălecat şi au fugit, maimuţele şi- 
au îndreptat privirile spre cei care căzură la pământ. 
Unul era mort, dar celălalt şi maimuța albă mai respirau. 

Maimuţele s-au adunat în jurul celor doi 
supraviețuitori şi au început să mormăie şi să se agite. 

Primul care şi-a revenit a fost Tarzan. Şi-a ridicat 
capul şi s-a uitat în jur. Apoi şi-a examinat rana de la 
umăr din care a curs sânge foarte mult. 

Rana era adâncă, iar sângele îi mai curgea. Glontele 
l-a lovit, însă nu i-a provocat nici o leziune internă gravă. 

S-a sculat cu greu în picioare şi şi-a îndreptat 
privirile spre locul unde dorise să fugă şi să o ia pe acea 
femelă pentru care simţea ceva foarte interesant şi 
nefiresc. 

— Unde este ea? 

— Au luat-o tarmanganii cu ei, a răspuns unul dintre 
maimuţoii de lângă el. 

— Dar tu cine eşti de vorbeşti limba manganilor? a 
întrebat un alt maimuţoi. 

— Eu sunt Tarzan, cel mai mare şi cel mai puternic 
dintre vânătorii pădurii. Când strig eu, toate fiinţele din 
junglă tac, tremurând de groază. Sunt Tarzan al 
maimuţelor. Am fost plecat, dar acum m-am întors la 
poporul meu. 

— Da, a început să vorbească unul dintre maimuţoii 
bătrâni. ÎI cunosc. Este Tarzan, regele pădurii. Bine că te- 
ai întors. Acum vom avea vânat destul! 

Celelalte maimuțe s-au întors spre Tarzan şi au 
început să îl miroasă. Acesta stătea nemişcat, cu colții pe 
jumătate rânjiţi, cu muşchii încordaţi, gata de atac. 

Însă nimeni nu i-a contesta dreptul de a fi cu ei. Apoi 
şi-au îndreptat atenţia spre celălalt supravieţuitor. 

Şi acesta nu a fost rănit decât foarte uşor, glontele 
lovindu-l în cap şi ameţindu-l. După ce şi-a revenit, a 
pornit după ceilalţi de parcă nu s-ar fi întâmplat nimic. 

Maimuţele i-au povestit lui Tarzan că au pornit spre 
răsărit, când deodată au simţit mirosul de femelă 
tarmangani şi au urmărit-o. 

Acum însă doreau să îşi continue drumul, dar Tarzan 
a spus că doreşte să îi urmărească pe călăreţi şi să le ia 
femela. 

După multe discuţii, în care niciuna din părţi nu a 
cedat, au ajuns la un compromis, că mai întâi vor pleca 
să vâneze câteva zile spre est, apoi vor merge în tabăra 
arabilor pentru a lua femela. 

Şi cum timpul nu are mare importanţă la cei care 
trăiesc în junglă, Tarzan a consimţit să vâneze cu ei 
câteva zile. Apoi se gândea că rana din umăr trebuie să 
se vindece înainte de a se putea duce să se lupte cu 
tarmanganii, care aveau armele lor de foc atât de 
periculoase. 

Şi astfel, pe când Jane Clayton era împinsă în 

închisoarea ei şi legată strâns de mâini şi de picioare, 
singurul ei protector şi salvator se plimba liber prin 
junglă, depărtându-se de ea, în tovărăşia a douăzeci de 
maimuţoi păroşi. 

Era între ei aceeaşi atmosferă prietenească, ca şi 
acea familiaritate cu care îi înconjura pe prietenii lui de la 
Londra, din cele mai selecte cluburi de aristocrați. 

Dar în creierul lui circula acum o idee, care începea 
să prindă rădăcini foarte puternice, ideea că el trebuia să 
fie altundeva şi printre altfel de creaturi şi nu în mijlocul 
acestor maimuțe. 

Era obsedat şi de gândul de a porni cât mai repede 
după acei călăreţi, pentru a salva femela răpită de ei. 
pentru care avea acele sentimente ciudate. Dar pentru el 
era importantă „prinderea” ei, mai degrabă decât 
„salvarea” ei. 

El nu era decât o fiară din junglă şi dorea ca 
această femelă să fie a lui şi nu a altuia. 

Din primul moment când i-a simţit mirosul din 
luminişul în care arabii au prins-o, a ştiut că a regăsit 
femela pentru care avea acea pasiune inexplicabilă şi 
atât de puternică. 

Punga cu pietrele colorate îi ocupa doar o mică 
parte din gânduri. Insă ducându-se în aşezarea arabilor, 
o va căuta şi o va lua împreună cu femela lui. 

In aceeaşi zi, va fi posesorul pungii şi a femelei! 

Apoi se va putea întoarce printre maimuţele lui, 
împreună cu noua lui soţie şi cu jucăriile acelea colorate 
şi va pleca cu ei la vânătoare, departe de ţinuturile 
oamenilor. 

Dorea să ducă o viaţă liniştită, fără griji, vânând şi 
luptând cu fiinţele junglei. 

Le vorbi  maimuţelor despre aceste planuri, 
încercând să îi convingă să îl însoţească. Au refuzat însă 
aproape toţi, în afară de doi: Taglu şi Ciule. 

Acesta din urmă era tânăr, puternic şi înzestrat cu o 
inteligenţă superioară celorlalte maimuțe. Avea şi o 
imaginaţie foarte bogată. 

Această expediţie îl atrăgea mult, mai ales prin 
ineditul ei. 

Taglu însă avea un gând ascuns, despre care dacă 
Tarzan ar fi aflat l-a fi ucis imediat într-un acces de 
gelozie. 

Maimuţoiul acesta nu mai era tânăr. Era însă un 
exemplar cu o musculatură puternică. Taglu era foarte 
şiret, dar şi crud, având o experienţă bogată de viaţă de 
junglă plină de primejdii, la tot pasul. 

Mărimea lui excepţională şi greutatea sa cu mult 
peste media obişnuită a speciei lui, l-a făcut învingător în 
multele confruntări cu masculi mai tineri şi mai agili. 

Avea însă o fire supărăcioasă şi era veşnic încruntat. 
Fără ca Tarzan să bănuiască, Taglu îl ura cu o 
înverşunare pe care şi-o ascundea numai pentru că forţa 
imensă a acestei creaturi albe îi impunea respect şi o 
teamă inexplicabilă. 

Aceştia erau aşadar cei cu care trebuia Tarzan să 
meargă în satul banditului arab Ahmet Zec. La plecarea 
celor trei, restul tribului le-a aruncat o ultimă privire 
lungă, apoi toţi şi-au reluat vechile îndeletniciri, dintre 
care cea mai importantă era căutarea hranei. 

Tarzan a avut multe necazuri ca să menţină mintea 
maimuţoilor lui concentrată asupra scopului expediției 
lor. pentru că maimuţele nu se pot concentra multă 
vreme asupra unui singur obiect sau asupra unui singur 
gând. 

A porni într-o călătorie ca aceasta pe care a 
intenţionat-o Tarzan şi având o destinaţie precisă era un 
lucru cu mult mai simplu decât să ai în vedere numai 
acest scop cel puţin până ajungi acolo unde ai avut 
intenţia. 

lar ca să distragi atenţia unei maimuțe în junglă este 
lucrul cel mai simplu! 

La început, Ciule a fost de părere să alerge imediat 
spre satul arabilor, de parcă ar fi fost la o aruncătură de 
băț şi nu la o distanţă de câteva zile de mers. Dar la 
numai câteva minute după ce au pornit, atenţia lui s-a 
concentrat asupra unor rime care ieşeau de sub un 
copac căzut nu de multă vreme. 

Tarzan, care a observat imediat lipsa lui Ciule s-a 
întors şi l-a găsit aplecat sub trunchiul putred al 
copacului doborât, preocupat să sape găuri adânci după 
râme şi viermi suculenţi. Un astfel de meniu nu trebuie 
să mire pe nimeni pentru că viermii fac parte din 
delicatesele hranei din junglă. 

Tarzan nu l-a putut dezlipi pe Ciule de lângă 
trunchiul căzut şi a trebuit să aştepte până maimuţoiul s- 
a săturat. Nu dorea să se lupte cu el, pentru că fiecare 
minut era preţios în această expediţie. 

Când Ciule şi-a terminat masa, a pornit cu Tarzan 
după Taglu. Dar acesta a dispărut în desişul junglei şi nu 
era nicăieri. 

Au mers câteva minute şi l-au văzut distrându-se cu 
o veveriţă rănită. Bietul animal încerca să se scoale, iar 
când făcea câţiva paşi, maimuţoiul răutăcios o lovea cu 
palma, doborând-o din nou la pământ. 

S-a jucat aşa câteva minute după care s-a plictisit şi 
a devorat veverița pe care a chinuit-o înainte de a o 
omori. 

Din cauza atâtor întârzieri, călătoria lui Tarzan spre 
satul lui Ahmet Zec s-a prelungit foarte mult. Dar el avea 
răbdare, pentru că în mintea lui şi-a făcut un plan, în 
care avea nevoie de cei doi maimuţoi puternici. 

lar după cum am mai amintit, nu era uşor să menţii 
ideea exactă a acestei expediţii în mintea unor maimuţoi 
primitivi. Ciule era permanent nemulţumit că drumul 

este prea lung, iar perioadele de odihnă foarte scurte. 

Cu plăcere ar fi renunţat la această excursie 
aventuroasă, dacă Tarzan nu i-ar fi povestit tot timpul 
despre ademenitoarele depozite de alimente din satul 
tarmanganilor. 

Taglu era copleşit de gândul lui secret şi de multe 
ori ar fi abandonat şi el expediţia, dacă nu ar fi fost atras 
de acel lucru minunat la care se gândea mai tot timpul. 

Intr-o după-amiază fierbinte ale unei zile tropicale 
toride, simţurile extrem de dezvoltate ale celor trei, le-au 
dat de ştire că se găsesc în apropierea aşezării arabilor. 

Au început să se furişeze încet, la adăpostul 
vegetației dese. 

Inainte mergea uriaşul tarmangani, cu pielea lui 
netedă şi arsă de soare, lucind din cauza transpiraţiei 
provocate de mersul rapid prin jungla fierbinte. 

Era urmat de Ciule şi Taglu, care erau simple 
caricaturi ale staturii semeţe ale conducătorului lor. 
Mergeau în tăcere, ajungând repede la gardul care 
înconjura aşezarea. Aici, s-au urcat pe un copac mare, de 
unde se vedea în interior. 

Era un loc ideal pentru a ţine sub observaţie satul 
fortificat al lui Ahmet Zec. 

Un călăreț, îmbrăcat în alb şi purtând un turban 
mare a ieşit pe porţile satului. Tarzan le-a şoptit ceva 
celor doi şi a pornit-o după acest călăreț. 

Arabul călărea în trap uşor, neştiind de fiinţa care s- 
a hotărât să îl urmărească. Tarzan a făcut un mic ocol şi 
a mărit viteza deplasării sale printre copaci, ajungând 
într-o poiană, unde l-a aşteptat pe arab. 

La marginea poienii, s-a oprit pe o creangă, care 
atârna deasupra cărării. Victima se apropia fredonând un 
cântec popular al ținuturilor din nord. 

Tarzan era hotărât să ucidă. Era aceeaşi persoană 
care cu câtăva vreme în urmă şi-a ocupat locul în 

Camera Lorzilor de la Londra, ca un membru respectat şi 
distins al acestei adunări de aristocrați onorabili. 

Arabul a apărut şi a trecut pe sub creanga unde era 
ascuns Tarzan. S-a auzit un foşnet uşor, iar calul a simţit 
că un alt călăreț îi sare în spinare. 

Arabul a fost prins şi smuls din şa. Tarzan l-a târât 
printre copaci, iar peste câteva minte s-a înapoiat cu 
nişte haine în mână. S-a apropiat din nou de cei doi 
maimuţoi povestindu-le pe scurt ce s-a întâmplat. 

Cei doi maimuţoi au pipăit stofa, au mirosit hainele 
şi le-au dus la urechi ca să le asculte foşnetul. Tarzan 
însă le-a tăiat cheful de joacă, poruncindu-le să îl 
urmeze. 

S-au îndepărtat puţin de aşezare, unde s-au ascuns 
din nou şi au aşteptat. Dar după câteva minute, alţi doi 
călăreţi, de data aceasta negri lui Ahmet Zec, îmbrăcaţi 
în haine de arabi, au apărut dinspre junglă, mergând 
încet spre sat. 

Râdeau şi vorbeau zgomotos, dar viaţa lor s-a sfârşit 
foarte repede, fără să îşi mai termine poveştile. Cele trei 
fiinţe puternice nu cunoşteau milă pentru oameni. 

Tarzan le-a luat hainele şi turbanele şi le-a dus la 
locul unde ascunsese şi primul rând de haine furat de la 
călăreţul arab. l-a îmbrăcat pe cei doi maimuţoi în 
hainele albe şi s-a îmbrăcat şi el la rândul lui. 

Păreau ca trei oşteni de-ai lui Ahmet Zec, care se 
odihneau pe creanga unui copac înalt. Au rămas acolo 
până s-a întunecat. 

Tarzan şi-a concentrat toată atenţia asupra colibelor 
şi corturilor din sat, pentru a se putea orienta mai bine 
noaptea. Deasemenea, mai ştia că există şi o colibă unde 
simţise acel miros de femelă. 

A văzut două santinele postate în faţa cortului lui 
Ahmet Zec şi ceva îi spunea că acolo trebuie să fie punga 
cu pietricelele colorate. 

La început, cei doi maimuţoi au fost încântați de 
hainele lor. Pipăiau stofa şi o miroseau şi se uitau unul la 
celălalt cu satisfacţie şi admiraţie. 

Ciule, care era mai tânăr şi mai jucăuş, şi-a întins 
braţul păros şi i-a îndesat turbanul lui Taglu. Acesta s-a 
supărat pentru că nu avea chef de joacă. 

Nimeni nu avea dreptul să pună laba pe el, doar 
dacă dorea să îl caute de purici. Altminteri, acest gest 
însemna un început de atac. 

lar această apăsare peste ochi a obiectului care 
mirosea a tarmangani nu semăna nici pe departe cu un 
căutat de purici. Era atacat! Ciule l-a provocat. 

A început să mârâie înfiorător şi a sărit la gâtul 
celuilalt, fără să îşi mai ridice turbanul şi să vadă unde 
sare. 

Tarzan s-a aşezat între ei doi şi după ce i-a apucai 
pe amândoi de unde a putut, i-a aruncat de pe creangă, 
reuşind să îi despartă. 

La strămoşii omului, scuzele nu erau cunoscute, iar 
explicaţiile inutile şi zadarnice. Tarzan le-a distras atenţia 
de la motivul încăierării, începând să le expună planul de 
atac asupra satului. 

_ Maimuţoii sunt obişnuiţi să se bată foarte des între 
ei. In aceste dispute se pierea mai mult păr decât sânge, 
aşa că astfel de altercaţii erau repede uitate. 

Cei trei s-au aşezat din nou pe o creangă, 
aşteptând momentul când locuitorii se vor linişti şi vor 
putea pătrunde în sat. 

După ce s-a întunecat, Tarzan le-a făcut semn să 
coboare şi făcând un mic ocol au pornit spre gardul înalt. 
Tarzan mergea cu hainele ridicate, pentru a se putea 
deplasa mai repede. A făcut o mică săritură şi a ajuns 
până pe vârful gardului. li era teamă că maimuţele îşi vor 
rupe hainele şi i-a rugat să aştepte până se va gândi cum 
să se urce şi ei pe gard. 

Şi-a întins sulița spre Ciule şi acesta apucând vârful 
s-a ridicat până sus pe gard. Intr-o clipă era lângă 
Tarzan. La fel s-a urcat şi Taglu. 

Apoi au sărit toţi trei în interiorul satului. Tarzan i-a 
condus până lângă coliba în care era închisă Jane 
Clayton. Deschizătura din spate fusese reparată, aşa că 
a căutat un alt loc prin care să se strecoare. 

Dar mai întâi a trebuit să miroasă locul, pentru a se 
încredința că ea este acolo. Cei doi maimuţoi au început 
să miroasă şi ei, împreună cu conducătorul lor 

Fiecare dintre cei trei a simţit mirosul femelei din 
interiorul colibei, dar reacţiile lor au fost diferite, în 
funcţie de temperament, obiceiuri şi intenţii de moment. 

Pe Ciule mirosul nu l-a interesat în mod deosebit. 
Femela era pentru Tarzan. Tot ce dorea el era să se ducă 
la depozitele de alimente ale tarmangani lor şi să 
mănânce cât mai mult, aşa cum le-a făgăduit Tarzan. 

Insă şiretul Taglu şi-a dat seama că este foarte 
aproape de îndeplinirea vechii sale dorinţi. Este adevărat 
că în timpul expediției, ar fi dorit de multe ori să renunţe 
la gândul lui mai vechi, dar de fiecare dată Tarzan le 
aducea aminte de ce merg ei spre satul tarmanganilor şi 
ce trebuie ei să facă acolo. 

Îşi lingea buzele enorme, iar ochii îi erau mici de 
satisfacţie, că a reuşit să ajungă aici. 

Tarzan era mulţumit că a găsit femela pe care o 
dorea, dar acum s-a îndreptat cu cei doi spre cortul lui 
Ahmet Zec. 

Un arab care trecea pe acolo i-a observat, precum şi 
vreo doi negri care stăteau de vorbă lângă o colibă. Dar 
fiind întuneric, iar hainele aveau mâneci lungi, care 
acopereau labele păroase ale maimuţelor, nu au fost 
recunoscuţi, mai ales că toţi trei s-au aşezat pe pământ, 
de parcă ar fi vrut să înceapă o discuţie serioasă. 

Apoi, s-au ridicat şi s-au îndreptat spre cortul lui 

Ahmet Zec. Au trecut în spate şi au început să asculte. 
Banditul arab vorbea cu mai mulţi dintre soldaţii lui. 
Tarzan asculta cu foarte mare atenţie. 


CAPITOLUL XVII - Jane este în pericol 


Locotenentul Albert Werper era îngrozit de soarta ce 
îl aştepta la Addis Abeba şi începea să îşi facă planuri de 
evadare. Dar după fuga lui Mugambi, abisinienii şi-au 
dublat paza, pentru a-l împiedica pe belgian să urmeze 
exemplul negrului. 

O vreme s-a gândit să îl miruiască pe Abdul Murak 
cu o parte a conţinutului pungii sale. Dar temându-se ca 
abisinianul să nu pretindă toate nestematele ca preţ al 
eliberării, Werper, stăpânit de lăcomie, a căutat o altă 
modalitate de a ieşi din încurcătură. 

În mintea lui începea să ia contur un plan, care 
putea să aibă sorţi de izbândă, lăsându-l în posesia 
pietrelor scumpe, dar satisfăcând în acelaşi timp şi 
lăcomia africanului, care trebuia convins că belgianului i 
s-a luat tot ce putea oferi. 

Astfel că a doua zi după evadarea lui Mugambi, 
Werper s-a dus în cortul lui Abdul Murak. Acesta era 
foarte supărat, iar faţa îi era încruntată. 

Werper însă s-a încurajat singur, gândindu-se că 
acest negru, chiar dacă era supărat, nu s-ar da la o parte 
să se îmbogăţească fără efort. 

Abdul Murak s-a uitat la el şi l-a întrebat scurt: 

— Ce vrei? 

— Libertatea, a răspuns la fel de scurt belgianul. 
Negrul a zâmbit şi s-a uitat apoi din nou supărat la el. 

Încât acesta a dat un pas înapoi 

— Şi pentru asta m-ai deranjat tu acum, ca să îmi 
spui o asemenea prostie? 

— Pot să plătesc, a răspuns Werper Abdul Murak a 
început să râdă cu poftă 

— Să plăteşti? a strigat el. Cu ce? Cu cârpele pe care 
le porţi? Sau poate ai o mie de kilograme de fildeş sub 
cămaşă. 

S-a ridicat furios şi a continuat: 

— leşi afară! Eşti un dobitoc! Să nu mai vii la mine 
cu minciuni din acestea, că te voi biciui! 

Dar Werper nu s-a speriat. Dacă nu insista, 
libertatea sau poate viaţa lui va fi pierdută. 

— Ascultă-mă! Dacă vei avea atâta aur cât ar putea 
căra zece oameni, m-ai duce spre coloniile britanice? 

— Aur cât să ducă zece oameni? a repetat uluit 
Abdul Murak. Eşti nebun! Unde ai tu atâta aur? 

— Ştiu unde este ascuns, a continuat Werper. Dacă 
îmi promiţi să mă ajuţi, te conduc eu acolo. lţi sunt de 
ajuns zece încărcături? 

Abdul Murak a încetat să mai râdă S-a uitat la 
belgian cu mai multă atenţie. 

Individul din faţa lui părea sănătos la minte, dar 
totuşi... zece încărcături de aur! 

Abisinianul a rămas câteva clipe pe gânduri. 

— Bine, te duc unde vrei şi te eliberez. Cât de 
departe 
este aurul acesta? 

— Este de mers cam o săptămână, spre sud, a 
explicat Werper. 

— Dar dacă nu mai este acolo unde zici tu, îţi dai 
seama ce te aşteaptă? 

— Dacă aurul nu este acolo, mă poţi ucide. Ştiu bine 
că este acolo, pentru că am fost de faţă când a fost 
îngropat, însă este o cantitate cu mult mai mare decât ți- 
am spus. Este încărcătura pe care au dus-o cincizeci de 
oameni. Tot acest aur este al tău, dacă îmi promiţi că mă 
eliberezi şi mă duci autorităţilor britanice. 

— Deci îţi dai garanţie viaţa pentru acest aur? a 
întrebat Abdul Murak. 

Werper a dat afirmativ din cap. F 

— Foarte bine atunci, a zis abisinianul. lţi promit că 
dacă voi găsi numai cinci încărcături de aur, tot te voi 
elibera, însă până când acest aur nu va fi în posesia mea, 
vei rămâne prizonierul meu. 

— Sunt de acord, a spus Werper. Plecăm deci mâine 
de dimineaţa? 

Abdul Murak a dat afirmativ din cap, iar belgianul s- 
a întors spre locul de unde venise, unde îl aşteptau cei 
doi soldaţi care îl păzeau. 

A doua zi, spre mirarea soldaţilor, s-a dat ordin de 
deplasare spre sud, în loc să se meargă spre nord-est, 
spre casă. 

Acestea s-au întâmplat în aceeaşi noapte când 
Tarzan şi cele două maimute au intrat în satul bandiţilor 
lui Ahmet Zec. Tabăra lui Abdul Murak era la numai 
câţiva zeci de kilometri mai la est. 

În timp ce Werper visa la libertate şi se bucura de 
punga plină cu pietre preţioase, iar Abdul Murak nu mai 
putea să adoarmă gândindu-se la fabuloasa avere 
promisă de belgian, Ahmet Zec dădea ordine pentru 
pregătirea unei mici armate de soldaţi şi cărăuşi, pentru 
a pleca spre fosta fermă a lordului de Greystoke. 

Arabul dorea să dezgroape aurul şi să îl transporte 
la el în aşezare. 

În timpul acestor pregătiri, în spatele cortului său, 
stătea cineva care asculta cu foarte multă atenţie, 
aşteptând momentul când să poală intra şi să caute 
punga cu pietre scumpe. Această idee era înaintea 
tuturor altor gânduri în mintea lui Tarzan. 

În cele din urmă căpeteniile lui Ahmet Zec au 
părăsit cortul şefului lor, iar acesta a ieşit să fumeze o 
pipă, cu alţi soldaţi, pentru a mai discuta cele ce vor 
trebui făcute a doua zi. 

Dar de îndată ce a ieşit, lama unui cutii a pătruns 

prin pânza cortului, cam la doi metri înălţime şi dintr-o 
singură mişcare, pânza a fost tăiată în lungime, până jos. 

Prin această tăietură au intrat Tarzan şi Ciule, iar 
Taglu a rămas afară să stea de pază. Dar de îndată cea 
rămas singur afară, Taglu s-a îndepărtai de cort, 
mergând spic coliba unde era femela pe care o dorea. 

În fata colibei unde Jane era legată strâns, de mâini 
şi de picioare, şedeau două santinele, care discutau. 
înăuntru, tânăra femeie era întinsă pe o rogojină, 
resemnată de soarta ei tristă, având acum un singur 
gând: să îşi ia viaţa. 

Nici nu se gândise la aşa ceva înainte de 
întâmplarea din poiană, când arabii l-au doborât pe 
Tarzan cu armele lor. 

O siluetă îmbrăcată în alb, se strecura fără cel mai 
mic zgomot, ajungând repede în spatele acestei colibe. 

Inteligenta lui redusă nu i-a permis nici măcar să îşi 
dea seama de avantajele pe care le avea cu acele haine, 
care îi dădeau înfăţişarea unui adevărat luptător arab. 

Ar fi putut merge liniştit pe aleile satului, chiar prin 
fata santinelelor, pentru că în întunericul ce domnea, 
nimeni nu şi-ar fi dat seama de adevărata identitate a 
acestei fiinţe. 

Ajuns în spatele colibei, s-a uitat de după colţ, să 
vadă dacă santinelele l-au simţit. Nu dorea să fie 
observai, pentru că îi era o frică de moarte de acele bețe 
care fac zgomot şi cu care tarmanganii omoară pe 
oricine vor ei. 

Dorea să se strecoare fără să fie observat, pentru a 
scăpa de neplăcerea unei lupte cu santinelele. Ar fi dorit, 
ca deasupra colibei să fi fost un copac de pe care să se 
strecoare în colibă. 

Însă nu vedea nici o posibilitate de a intra în colibă, 
fără să se lupte cu cei doi tarmangani de la uşă. 

S-a hotărât să se suie pe acoperiş şi de acolo să sară 

asupra negrilor şi să îi răpună cu muşcături adânci, în 
cea mai mare grabă. 

S-a retras în spatele colibei, pentru a sta puţin pe 
gânduri, înainte de a porni la atac. S-a aruncat pe 
acoperiş, sărind drept pe vârf. Insă nu a ţinut seama că 
acel acoperiş era din paie lipite cu lut. 

De îndată ce a vrut să mai facă un pas, s-a trezit 
alunecând printr-o spărtură care se lărgea sub el, cu 
mult zgomot. După câteva clipe, maimuţoiul era pe 
podeaua  colibei, ameţit de această întorsătură de 
situaţie. 

La auzul acestui zgomot, santinelele au sărit în 
picioare şi au intrat înăuntru, cu cea mai mare grabă. 
Jane Clayton era aşezată nu departe de locul unde 
căzuse maimuţoiul şi a simţit imediat că cineva o apucă 
de haine trăgând-o de pe locul unde era legată. 

Maimuţoiul a tras-o spre el, cuprinzând-o cu labele 
lui puternice. Jane a simţit că acel cineva era îmbrăcat cu 
haine şi a sperat, în culmea deznădejdii, că cineva a 
venit totuşi, să o salveze şi să o scoată din tabăra lui 
Ahmet Zec. 

Cele două santinele, erau deja înăuntru lângă uşă şi 
nu înțelegeau ce a produs acel zgomot infernal de 
scânduri rupte şi lut spart. Le era frică şi ezitau să 
înainteze. 

Nu vedeau nimic, pentru că ochii lor nu s-au deprins 
încă bine cu întunericul colibei, dar nu se mai auzea nici 
un zgomot, pentru că Taglu stătea liniştit, aşteptând să 
fie atacat. 

S-a hotărât însă că mai bine ar fi să fugă împreună 
cu prada sa, pentru că nu putea să lupte cu femela în 
braţe. 

A strâns-o pe Jane puternic în braţe şi s-a repezit 
spre uşă printre cei doi care stăteau nehotărâţi. Forţa lui 
şi viteza pe care a avut-o în acele momente, i-a doborât 

pe cei doi soldaţi negri, trecând ca o săgeată şi pe lângă 
celelalte colibe, fugind spre gardul de întărituri. 

Jane Clayton era uimită de puterea şi viteza acestei 
fiinţe, începând să creadă că Tarzan nu a fost ucis de 
gloanţele arabilor şi că a venit să o salveze în sfârşit. 

Cine mai era în întreaga junglă africană, care ar fi 
putut duce pe cineva în braţe cu această uşurinţă? 

| s-a adresat, spunându-i pe nume, dar nu a primit 
nici un răspuns. 

Totuşi, nu a pierdut nici o speranţă. 

După ce a ajuns la gard, maimuţoiul şi-a luat avânt, 
sărind până sus, pe vârful stâlpilor. 

Aici a stat câteva clipe, pentru a-şi restabili 
echilibrul, apoi a sărit jos cu o agilitate ieşită din comun. 

Jane era sigură că fiinţa aceasta este soţul ei, iar 
când maimuţoiul a început să sară prin copaci, la fel cum 
făcea Tarzan, a fost convinsă că a fost salvată de acesta. 

Taglu a fugit cam la doi kilometri de tabăra lui 
Ahmet Zec, apoi s-a oprit şi a coborât din copaci. 

Aici a pus-o pe Jane pe pământ. 

Erau într-o mică poiană, luminată de luna care 
tocmai ieşise din nori. 

Jane era surprinsă doar de faptul că fiinţa aceasta 
era mai greoaie şi cu braţe mai groase, dar aceste 
amănunte nu au deranjat-o, fiind sigură de identitatea 
salvatorului ei. 

l-a spus din nou pe nume, întorcându-se spre faţa 
lui, dar în aceeaşi clipă, maimuţoiul plictisit de haina 
tarmanganilor, care îl stânjenea în mişcări, s-a dezbrăcat 
într-o clipă, smulgându-şi şi turbanul de pe cap. 

În faţa femeii a apărut faţa hidoasă şi corpul diform 
al unei maimuțe antropoide uriaşe. 

Cu un țipăt jalnic de groază, Jane Clayton a leşinat, 
în timp ce, dintr-un tufiş din apropiere, Numa îi pândea, 
flămând, lingându-şi botul de plăcere. 

De îndată ce a intrat în cort, Tarzan a început să 
caute punga, cercetând totul cu foarte mare atenţie. A 
sfâşiat patul, împrăştiind păturile în toate părţile, însă 
punga nu era niciunde. 

Nici un loc, cât de mic, nu a rămas necercetat de 
către Tarzan, dar era totuşi mulţumit că era acum sigur 
că acele frumoase pietre nu sunt aici. 

S-a hotărât să se ocupe de al doilea plan, adică de 
capturarea femelei. A ieşit din cort cu multă 
dezinvoltură, îndreptându-se spre coliba unde Jane era 
legată. 

l-a făcut semn lui Ciule să îl urmeze. Absenta lui 
Taglu îl surprindea, dar era sigur că maimuţoiul şi-a găsit 
ceva care l-a atras şi a uitat de misiunea sa. Nu avea 
acum nevoie de el, aşa că nu a dat mare importanţă 
absenței lui. 

S-a apropiat de colibă, dar a observat imediat că 
acolo erau foarte multe persoane adunate în faţa uşii. 
Oamenii erau speriaţi şi nervoşi. 

Tarzan, temându-se că deghizarea lui Ciule ar putea 
să îl dea de gol, l-a trimis spre gard, pentru a nu fi 
descoperit de cineva din acea mulţime, care creştea 
mereu. 

În timp ce Ciule se depărta spre gard, Tarzan s-a 
apropiat cu mult curaj de colibă. Grupul de oameni era 
foarte agitat. 

Aici, a încercat să îşi facă loc printre arabi şi negri, 
uitând însă că dintre toţi, numai el avea suliță, arc şi 
săgeți, iar în acest fel se deosebea de ceilalţi luptători. 

Îşi făcea loc prin mulţime, până când unul dintre 
arabi l-a remarcat, punându-i mâna pe umăr. 

— Cine eşti tu? a strigat el. 

În timp ce punea această întrebare, i-a smuls 
turbanul din cap. 

Tarzan, în timpul vieţii duse printre maimuțe, nu s-a 

deprins să poarte discuţii cu nimeni. Instinctul de apărare 
este constituit şi din artificii şi şmecherii, dar discuţia nu 
îşi are locul în comportamentul antropoizilor, indiferent 
de situaţie, fie ea chiar foarte periculoasă, ca şi cea în 
care se găsea el acum. 

Nu a pierdut vremea să îi explice arabului ce căuta 
el acolo, ci l-a prins de gât, strângându-l cu putere. A 
început să măture cu el mulţimea din fața intrării, 
făcându-şi loc spre colibă. 

Servindu-se de arab ca de o armă, a reuşit să îi 
doboare pe cei care îi stăteau în cale, intrând în colibă. 

Intr-o singură clipă şi-a dat seama că nu este nimeni 
înăuntru, dar a simţit imediat că Taglu fusese pe acolo. A 
început să  mârâie furios, scoțând nişte sunete 
înfiorătoare. 

Mulțimea care s-a regrupat în faţa intrării s-a dat la 
o parte, îngrozită de aceste sunete animalice. Se uitau 
unul la celălalt cu groază. 

Nu văzuseră decât un om, care a intrat acolo, dar 
din colibă răzbăteau sunete care dovedeau că este 
vorba de o fiară sălbatică a junglei. Ce să însemne 
aceste sunete? 

Oare a intrat prin spate vreo fiară sălbatică pe care 
nimeni nu a observat-o? 

Era vreun leu sau leopard care s-a strecurat 
neobservat? 

Ochii ageri ai lui Tarzan au descoperit imediat 
spărtura prin care a căzut Taglu. A înţeles imediat că 
maimuţoiul a intrat sau a ieşit pe acea spărtură. 

Fără să mai stea mult pe gânduri, a sărit spre tavan, 
agăţându-se de partea de sus a peretelui. S-a tras până 
sus ieşind şi el tot prin spărtură. 

A sărit pe pământ, în spatele colibei uitându-se 
atent în jur. Era şi timpul, pentru că arabii prinzând curaj, 
şi-au adus armele şi au tras zeci de gloate înăuntru, 

ciuruind întreaga colibă, încât nici o muscă nu ar fi 
scăpat vie. 

Apoi au intrat, dar nu au găsit pe nimeni. 

În acest timp, Tarzan a ajuns până la gardul satului. 
Ciule nu era nicăieri. 

Femela i-a fost furată, prietenii l-au părăsit, nici 
peste pietricelele lui nu a dat şi era foarte supărat. 

A sărit gardul pradă unei furii fără seamăn şi a 
dispărut în întunericul junglei. S-a gândit să amâne 
căutarea pungii, pentru că acum ar fi fost o sinucidere 
curată să intre în tabără, unde toţi erau vigilenţi şi bine 
înarmaţi. 

Peste tot prin tabără se auzeau comenzi aspre şi toţi 
se înarmau de parcă ar fi aşteptat un atac puternic din 
partea unui inamic extrem de numeros. 

Tarzan a încercat să dea de urma lui Taglu, dând 
ocol pădurii, mirosind peste tot, pe unde credea că 
maimuţoiul ar fi putut fugi cu femela pe care o dorise el 
atât de mult şi care acum era în posesia unuia dintre 
prietenii lui. 

Ciule a rămas la postul lui de lângă gard, până când 
strigătele şi împuşcăturile arabilor i-au umplut sufletul de 
spaimă. Maimuţelor le este o frică teribilă de beţele 
tunătoare ale tarmanganilor. 

A sărit şi el pe gard. apoi dintr-un salt a fost în 
pădure, la adăpost. Mormăia supărat şi a început să îşi 
rupă hainele care îl incomodau. 

In acest timp, Tarzan cutreiera pădurea în căutarea 
femelei pe care Taglu o furase din tabăra tarmanganilor. 
Dăduse de urmele lor şi se deplasa cu o viteză care l-a 
uimit foarte mult, neînţelegând ce forţă îl împinge spre 
acea femelă. 

Într-o poiană mică, sub razele lunii, enorma 
maimuţă şedea, cu trupul nemişcat al femeii în braţele 
lui păroase. Fiara rupea cu dinţii frânghia cu care fusese 

Jane legată de mâini şi de glezne. 

A reuşit să rupă aproape toate nodurile şi să 
îndepărteze frânghia, care o imobilizase pe acea femelă. 

Tarzan a trecut pe lângă ei cam la vreo patruzeci de 
metri şi nu i-a văzut şi nici nu i-a mirosit pentru că vântul 
bătea spre ei. Şi datorită acestui vânt neprielnic nu l-a 
mirosit nici pe Numa, leul, care pândea cele două fiinţe 
care erau în poiană. 

Tarzan a trecut la numai câţiva zeci de paşi de locul 
unde se va desfăşura o mare tragedie, iar Jane a pierdut 
acum ocazia de a mai fi salvată. 


CAPITOLUL XVIII - Lupta sângeroasă 


pentru comoară 


După ce s-a luminat de ziuă, Tarzan şi-a dat seama 
că a pierdut urma lui Taglu şi a femelei. Dar nu voia să 
admită acest eşec, ştiind că până la urmă tot îi va găsi 
pe fugari. 

li era foame şi dorea să mănânce ceva. Apoi s-a 
gândit că cel mai bine ar fi fost să doarmă puţin şi abia 
după aceea să pornesc după Taglu. 

Jungla era întinsă şi putea să vâneze unde dorea şi 
să îşi caute culcuş în oricare dintre copacii din jur. Oricât 
de departe ar fi fost Taglu, tot îl va putea găsi, chiar dacă 
va trebui să răscolească toate tufele pădurii. 

A simţit mirosul lui Bara, cerbul, găsindu-şi modul de 
a-şi astâmpăra foamea. 

Timp de o jumătate de oră, a urmărit cerbul după 
miros, mergând spre est. Spre mirarea lui, cerbul a 
apărut chiar în faţa lui, fugind spre el, desigur din cauza 
unei spaime mari. 

Tarzan, care era foarte atent, s-a dat la o parte, aşa 
că cerbul nici nu l-a observat. A făcut un ocol, pentru a 
putea ataca cerbul printr-un salt de pe o creangă înaltă. 

Acum se pregătea să sară asupra victimei sale care 
peste câteva clipe va trece pe sub el. Nu ştia ce putea să 
sperie cerbul şi să îl facă să fugă îngrozit, fără să se uite 
în lături. 

Se gândea că probabil un leu sau o panteră şi-a ales 
ca mic dejun acest cerb, dar el era hotărât să nu împartă 
mâncarea cu nimeni. 

Dacă nu ar fi fost ajutat de forţa muşchilor săi, 
desigur că inteligenţa sa l-ar fi ajutat să iasă din orice 
încurcătură. 

Cerbul se apropia de locul de unde Tarzan dorea să 
se arunce asupra lui. Vânătorul se pregătea de atac, 
încordându-se, fiind pregătit să sară. Ştia exact ce va 
urma. 

Şi-a îndoit genunchii sub el, începând să balanseze 
creanga pentru a putea sări mai bine, folosind şi balansul 
pe care îl imprima această creangă saltului său. 

Asculta cu mare atenţie zgomotul copitelor. 
Animalul speriat se apropia. Cerbul a trecut pe sub 
creanga unde era ascuns Tarzan, iar acesta a sărit 
asupra victimei sale. 

Animalul a căzut sub greutatea atacatorului, 
încercând să se ridice. Insă această încercare era 
zadarnică, pentru că Tarzan i-a prins coarnele şi cu o 
smucitură rapidă, i-a întors capul, rupându-i gâtul. 

Totul nu a durat decât câteva secunde şi acum Bara 
era mort. Tarzan nu a apucat să se dezmeticească din 
această acţiune rapidă, pentru că a auzit zgomote, care 
desigur erau sursa spaimei cerbului. 

A apucat iute animalul şi într-o clipă a fost sus pe 
creangă, cu cerb cu tot. S-a uitat cu atenţie pe poteca de 
unde venise Bara. 

Peste câteva secunde, a auzit zgomotul făcut de cai 
care mergeau în galop şi a înţeles de ce era cerbul atât 
de speriat. A luat vânatul de coame şi s-a suit spre vârful 

copacului, pentru a nu fi văzut de cei care se apropiau. 

Apoi, fără să îi pese de cei care urmau să apară pe 
potecă, şi-a tăiat o bucată mare din piciorul cerbului şi a 
începui să mănânce cu poftă, înfigându-şi dinţii în carnea 
încă aburindă din care curgeau picături mari de sânge. 

Între timp se uita cu interes, să vadă dacă va 
recunoaşte pe cineva dintre cei care urmau să vină pe 
cărare. A văzut mai mulţi călăreţi dintre care l-a 
recunoscut imediat pe unul dintre ei. 

Era Albert Werper. Dar Tarzan era deprins să stea 
liniştit, aşa că indiferent cât de surprins a fost de apariţia 
acestui alb, nu a scos nici un sunet. 

De sus din copac, Tarzan l-a examinat cu ochii săi 
ageri, uitându-se dacă nu cumva acest om are vreo 
umflătură prin hainele lui, cam de mărimea pungii cu 
pietrele lui colorate 

S-a hotărât să îi urmărească pe aceşti călăreţi, 
pentru că era curios să vadă unde mergeau, dar mai ales 
să îl caute pe Werper de punga sa prețioasă. Astfel că 
abisinienii mai aveau un tovarăş de drum, un alb pe 
jumătate gol, care îi urmărea la o distantă mică, dar care 
nu dorea să fie descoperit. 

Şi-a luat şi o mare bucată din cerbul vânat mai 
înainte, pentru că ştia că nu va avea timp să plece la 
vânătoare, în timpul urmăririi acestor călăreţi. 

Nu dorea să se lupte cu aceşti călăreţi, pentru a 
ajunge la Werper şi era sigur că va avea prilejul să îl 
întâlnească singur şi să îl întrebe de pungă. 

Chiar dacă acum gândea ca o fiară sălbatică, 
inteligenta sa nativă îl ajuta să nu rişte prea mult pentru 
a nu-şi pierde viaţa. 

Werper şi călăreţii abisinieni îşi continuau drumul lor 
spre sud, însoţiţi de foarte aproape de Tarzan care 
mergea în felul lui cel mai obişnuit, adică aruncându-se 
pe crengile copacilor din junglă. 

Au mers în ritm susţinut două zile, ajungând în cele 
din urmă la o câmpie întinsă, înconjurată de nişte munţi 
golaşi. Tarzan şi-a dat seama că aceste locuri îi sunt 
foarte cunoscute, dar imaginile din mintea lui se 
încăpăţânau să rămână doar nişte umbre fără contur 
precis. 

Călăreţii au trecut în partea opusă a câmpiei, unde 
s-au oprit lângă ruinele unei case arse. Tarzan i-a urmat, 
ascunzându-se după tufe sau ridicături de teren. 

Le pândea fiecare mişcare. 

Călăreţii au descălecat şi au început să sape. Tarzan 
s-a apropiat de ei şi s-a întrebat dacă nu caută oare ceva 
carne pe care să o fi îngropat-o mai înainte. 

Apoi şi-a adus aminte că tot pe aici şi-a îngropat şi el 
punga cu pietricelele colorate, iar acum călăreţii sapă în 
locul în care negrii au ascuns ceva, cu mai multe zile în 
urmă. 

După câteva minute, călăreţii au scos nişte vase 
mari şi murdare, de care s-au bucurat cu toţi, în special 
Werper şi cel care părea să fie căpetenia călăreţilor. 

Călăreţii au săpat mai mult, scoțând nişte bucăţi de 
metal galben, plin de noroi, depozitându-le la o parte de 
locul săpăturilor, formând o grămadă mare, pe care 
Abdul Murak o mângâia într-un acces de lăcomie. 

Ceva nelămurit îi apărea în mintea lui Tarzan, 
văzând aceste bucăţi de metal galben. Era sigur că 
văzuse aceste obiecte undeva. 

Ce erau însă aceste obiecte? De ce doreau aceşti 
tarmangani să le ia şi de fapt ale cui erau aceste bucăţi 
murdare de metal? 

Şi-a amintit de băştinaşii care îngropaseră această 
încărcătură şi şi-a dat seama că aceştia erau adevărații 
posesori ai metalului. Deci Werper le fura acestora 
metalul galben, aşa cum i-a furat lui punga. 

Ochii au început să îi lucească de furie. Ar fi vrut să 

meargă să îi găsească pe negri şi să îi aducă aici şi să 
lupte împreună cu ei împotriva acestor hoţi. 

În timp ce mintea lui punea la cale această 
răzbunare, dinspre partea cealaltă a câmpiei, o altă 
ceată de călăreţi se apropia de acelaşi loc unde erau cei 
care săpaseră cu câteva minute înainte. 

Abdul Murak care era întotdeauna foarte vigilent, i-a 
observat imediat, dar destul de târziu, pentru că distanţa 
dintre ei nu era prea mare. 

A dat ordin oamenilor săi să se pregătească de 
luptă, pentru că în inima Africii, nu se poate şti dacă cel 
care se apropie este duşman sau prieten. 

Werper a sărit pe cal şi şi-a îndreptat privirea spre 
cei care veneau spre ei. Alb ca varul s-a întors spre Abdul 
Murak şi i-a spus: 

— Este Ahmet Zec cu armata lui, vin şi ei după aur. 

Ahmet Zec s-a apropiat şi a văzut grămada de aur 
scoasă de călăreţii abisinieni şi şi-a dat seama că a sosit 
la timp, pentru că dacă ar fi întârziat, comoara ar fi 
dispărut de sub nasul lui. 

Oare cine venise înaintea lui să dezgroape aurul? 
Arabul turba de furie, pentru că în ultima vreme toate îi 
mergeau pe dos: a pierdut punga cu nestemate, l-a 
pierdut pe belgian, iar prizoniera i-a evadat. 

lar acum venise altcineva să îi dezgroape comoara! 
Nu îi păsa cine sunt cei care au dezgropat aurul, el 
trebuia să îi înfrângă şi se le ia comoara aceasta, chiar 
dacă ar fi să îşi piardă în luptă foarte mulţi oameni. 

A dat o comandă scurtă şi cu un strigăt războinic, a 
dat pinteni calului său. S-a repezit asupra soldaţilor 
abisinieni, urmat de o hoardă de ucigaşi, care veneau 
înjurând, învârtind deasupra capetelor săbii şi puşti. 

Oamenii lui Abdul Murak i-au întâmpinat pe arabi cu 
o salvă de gloanţe, care a trântit pe mulţi arabi la 
pământ, dar aceştia s-au repezit imediat spre ei, 

începând o luptă sângeroasă. 

Ahmet Zec l-a observat pe Werper, după câteva 
minute de la începutul atacului şi şi-a întors calul pentru 
a-l ataca. Belgianul şi-a întors şi el calul, fiind îngrozit de 
soarta ce îl aşteaptă. A fugit repede spre pădure. 

Căpetenia arabă i-a strigat unuia dintre locotenenţii 
lui să preia comanda şi amenințând cu condamnări la 
moarte, i-a ordonat să îi nimicească pe abisinieni şi să 
ducă aurul în tabăra lor fortificată. Apoi s-a năpustit pe 
unele belgianului, pentru că dorea să se răzbune, dar să 
ia şi punga de nestemate. 

In timp ce aceşti doi călăreţi ieşeau din poiană, 
bătălia s-a încins. Nu se cerea milă şi toţi erau cruzi. 
Ucigaşii lui Ahmet Zec nu erau mai prejos de cruzii 
abisinieni ai lui Abdul Murak. 

Tarzan s-a ascuns după un tufiş şi urmărea lupta 
sângeroasă, care acum s-a întins pe întreaga câmpie, 
neavând nici un loc pe unde să treacă să îl urmărească şi 
el pe Werper. 

Abisinieni au format un cerc de luptători care a 
înconjurat şi tufişul în care se ascunsese Tarzan, iar în 
jurul lui galopau călăreţi feroce, răcnind şi luptând cu 
săbiile lor încovoiate. 

Arabii lui Ahmet Zec erau mai numeroşi, iar mica 
armată a lui Abdul Murak pierdea încet întreg efectivul 
său de oameni. 

Pentru Tarzan, rezultatul acestei lupte nu prezenta 
nici o importanţă. El avea doar un singur gând: să scape 
de cercul de luptători furioşi şi să plece după belgian şi 
să îi ia punga. 

De îndată ce l-a zărit pe Werper, cu două zile în 
urmă, când a început urmărirea abisinienilor, după 
vânarea cerbului, a început să îl urmărească pe belgian 
pentru a se convinge că este aceeaşi persoană cu care 
cutreierase el jungla cu câteva zile în urmă. 

Se întreba oare cine fusese atunci cel pe care Numa 
l-a devorat pe câmpia cu ruine. 

După ce i-a urmărit pe oamenii lui Abdul Murak două 
zile încheiate, aţintindu-şi mereu ochii asupra lui Werper, 
s-a convins că acesta este omul pe care îl credea mort şi 
care în mod sigur i-a luat punga lui prețioasă. 

Acum era ascuns între tufele, care cu câteva 
săptămâni în urmă erau pline cu flori frumos îngrijite şi 
care au fost mândria soţiei lui, de care nu îşi mai amintea 
nimic. 

Un arab şi un abisinian s-au apropiat unul de 
celălalt, chiar lângă tufa după care era Tarzan. A început 
o luptă cu săbiile, în care arabul se părea că are sorţi de 
izbândă. 

ÎI împingea pe abisinian, cu cal cu tot, spre pădure şi 
erau gata să îl calce pe Tarzan în picioare. O lovitură 
dibace a despărţit capul abisinianului de trup, iar 
cadavrul a căzut chiar lângă Tarzan. 

În momentul când călăreţul mort cădea din şa, 
Tarzan s-a gândit la o posibilitate de a scăpa din mijlocul 
acelui loc periculos şi plin de sânge. 

Trebuia să prindă calul celui doborât! 

Bietul animal nici nu a scăpat bine de călăreţul care 
îl purta în vârtejul luptei, că a simţit că din nou are pe 
cineva în spinare, de data aceasta, un alb uriaş şi gol, 
care l-a apucat de frâu cu o mişcare dibace. 

Arabul era uimit de această apariţie neaşteptată, 
care a răsărit chiar pe calul, pe care îl uşurase de povara 
sa, cu câteva secunde mai înainte. 

Dar acest duşman nu avea sabie, iar armele sale, o 
suliță şi un arc, le avea prinse de spate! 

Revenit din surpriză, arabul a ridicat sabia şi s-a 
repezit spre acest om ciudat, cu intenţia de a-l ucide şi 
pe acest străin care probabil că aparţinea inamicului. 

Şi-a îndreptat sabia spre Tarzan, încercând o 

lovitură care să îl despice în două. Dar sabia a vâjâit în 
gol, despicând aerul, pentru că Tarzan s-a aplecat, peste 
gâtul calului, chiar când lovitura pornise. 

Dar în aceeaşi clipă înainte ca arabul să îşi dea 
seama ce se întâmplă, a fost prins de mijloc de un braţ 
puternic, smuls din şa şi transformat în scut viu. 

Tarzan a trecut în galop chiar prin mijlocul câmpiei 
unde arabii i-au înconjurat pe abisinieni. După ce a ajuns 
în mijlocul combatanţilor, Tarzan l-a azvărlit pe arab la 
pământ, pornind spre pădure într-o goană nebună. 

Lupta a mai durat încă vreo oră şi nu s-a terminat 
până când abisinienii nu au fugit de la locul bătăliei, cel 
puţin cei care au putut scăpa cu viaţă. 

Abdul Murak a scăpat şi el şi acum călărea furios 
prin pădure, însoţit de cei câţiva supraviețuitori ai 
armatei lui. 

Arabii erau bucuroşi că au învins şi au înconjurat 
grămada de aur, aşteptând ordine de la şefii lor. Dar 
bucuria lor nu era foarte mare, pentru că toţi l-au văzut 
pe albul gol, care s-a depărtat călare spre pădure, după 
ce l-a aruncat pe unul dintre ai lor la pământ. 

Acest arab era în viaţă şi povestind ce s-a întâmplat, 
exagera puterea lui Tarzan, băgând groaza în soldaţi. 

Toţi auziseră de acest arab puternic şi ştiau că 
acesta nu îi are la inimă, pentru că îi ura pe traficanţii de 
fildeş şi pe cei care ucid fără rost, fie animale, fie 
oameni. 

Culmea era că li s-a spus că acest alb periculos nu 
mai este în viaţă şi iată că acum a apărut în mijlocul 
bătăliei ridicându-l pe unul dintre ai lor ca pe un fulg. 

Fiind foarte superstiţioşi, arabii credeau că de fapt 
acel călăreț a fost spiritul celui mort şi se uitau cu groază 
în jur să vadă dacă acest spirit nu vine din nou în 
poiană. 

Ştiau că sunt vinovaţi, pentru că ei au devastat 

domeniile lui, ei i-au incendiat casa şi i-au furat soţia. 
Acum discutau în şoaptă că probabil spiritul albului cel 
crud stă la pândă în pădure şi le pregăteşte o răzbunare 
cruntă, pentru că probabil şi aurul era al lui. 

Erau foarte speriaţi şi au început să se retragă spre 
marginea câmpiei unde creşteau nişte tufe foarte dese, 
care puteau să îi protejeze de spiritul albului. 

Însă de la numai câţiva zeci de metri, o ceată de 
băştinaşi îi urmărea cu mare atenţie. Aceşti negri au 
auzit zgomotul bătăliei dintre armatele lui Ahmet Zec şi 
Abdul Murak şi s-au furişat, cu multă precauţie în josul 
apei. 

Au traversat râul şi au înaintat printre trestii, până 
au ajuns în locul unde puteau să îi urmărească pe soldaţi, 
fără să fie văzuţi. 

Arabii aşteptau întoarcerea lui Ahmet Zec, de mai 
mult de o jumătate de oră, timp în care spaima lor 
creştea necontenit. Îşi închipuiau că spiritul albului se va 
întoarce la ei. 

Teama de acest spirit depăşea groaza pe care o 
aveau fală de Ahmet Zec. 

Unul dintre ei, fiind poate mai curajos, a hotărât să 
plece în căutarea conducătorului lor. La această idee 
bună, ceilalţi au hotărât să încalece şi să plece. 

— După ce i-am omorât şi i-am pus pe fugă pe 
abisinieni, aurul este în siguranţă aici, a strigat unul 
dintre ei. Cine să mai ia acum aurul de aici? Mai bine să 
mergem să îl căutăm toţi pe Ahmet Zec! 

După câteva clipe, călăreţii au pornit spre partea 
opusă a câmpiei, lăsând în urma lor un nor de praf. Dar 
de după tufe, ceata de negri s-a apropiat de grămada de 
lingouri de aur şi au început să se sfătuiască. 

Între timp, Werper a ajuns la marginea pădurii, 
luând-o mult înaintea lui Ahmet Zec. Dar calul arabului 
era mai odihnit, aşa că distanţa dintre ei se micşora 

Călărind în mare viteză, belgianul îşi îndemna calul 
ca să alerge mai repede, chiar dacă intraseră în pădure, 
iar poteca îngustă împiedica o deplasare mai rapidă 

Ahmet Zec s-a apropiat destul de mult de belgian şi 
i-a strigat să se oprească. Dar belgianul nici nu dorea să 
facă aşa ceva şi şi-a îndemnat calul să meargă mai 
departe şi mai repede. 

La vreo două sute de metri în faţa lui Werper era un 
copac doborât, care era chiar de-a curmezişul potecii. 
Pentru un cal odihnit, nu ar fi fost nici o problemă să 
sară peste acest obstacol, dar calul lui Werper era foarte 
obosit. 

Calul, după ce a făcut un efort de a depăşi acest 
copac printr-un salt înalt, s-a împiedicat şi nu şi-a mai 
putut menţine echilibrul. A căzut pe cărare, doborându-l 
şi pe călăreț. 

Werper s-a rostogolit câţiva metri pe pământ. Nu s-a 
lovit aşa că a putut să se ridice repede. 

S-a îndreptat imediat spre cal. A apucat frâul şi a 
început să tragă de cal, ca să îl scoale în picioare. 

Dar animalul nu mai era în stare să se mişte. 
Belgianul a început să înjure şi să lovească bietul animal. 

Ahmet Zec a apărut din pădure, cam la o sută de 
metri de această scenă. Werper şi-a luat carabina, s-a 
adăpostit după calul căzut şi a tras asupra arabului care 
venea în galop. 

Glontele însă a izbit calul arabului în piept. Cal şi 
călăreț s-au prăbuşit la pământ. Ahmet Zec s-a ascuns şi 
el după calul său doborât, pentru că ştia că belgianul va 
trage din nou. 

Au tras fiecare de câteva ori, înjurându-se reciproc. 
Tarzan s-a apropiat de arab urmărind cu interes această 
luptă. 

A dat drumul calului pe care l-a luat în bătălie şi a 

sărit în copaci pentru a-şi face un plan de atac. S-a 
adăpostit apoi într-un loc de unde putea vedea cum se 
desfăşoară ostilitățile dintre cei doi. 

Fiecare dintre combatanți se ridica pe rând 
descărnându-şi arma în direcţia celuilalt, apoi se 
ascundea după cadavrul calului său. 

Werper nu avea decât puţină muniţie pentru că 
luase arma unui abisinian căzut în luptă şi se gândea cu 
groază la momentul când va trage şi ultimul cartuş, 
rămânând la mila arabului, milă pe care ştia că nu o avea 
acest bandit. 

Se gândea ce ar fi mai bine de făcut, dar se afla în 
faţa pierderii atât a comorii, cât şi a vieţii lui. Însă 
singura posibilitate de scăpare era să îi lase comoara 
acestui arab nemilos. 

A tras toate cartuşele în afară de ultimul, apoi în 
timpul unei pauze dintre salvele de gloanţe, i-a strigat 
arabului: 

— Ahmet Zec, numai Dumnezeu ştie care dintre noi 
doi va muri azi, dacă mai continuăm această luptă 
prostească. Ştiu că tu vrei pietrele preţioase din punga 
mea, iar cu doresc să trăiesc şi să fiu liber. Viaţa mea 
este cu mult mai prețioasă decât aceste pietre. Să aibă 
deci fiecare dintre noi, ceea ce îşi doreşte şi să plecăm 
de aici în pace, pentru că drumurile noastre trebuie să se 
despartă. 

S-a oprit puţin, apoi a continuat: 

— Voi pune punga pe calul meu mort, ca să o poţi 
vedea şi tu. Dar şi tu trebuie să îţi pui arma cu patul 
îndreptat spre mine. După ce eu mă asigur că ai făcut 
aşa cum doresc, voi pleca de aici. Eu vreau doar să fiu 
liber şi în viaţă. 

Arabul a stat şi el câteva clipe să se gândească. 
Apoi a vorbit. Răspunsul lui era influenţat şi de faptul că 
trăsese şi el toate cartuşele. 

— Pleacă dacă vrei, a mârâit supărat şi lasă punga 
pe calul tău să o văd. Uite, îmi pun arma aşa cum ai 
cerut. Pleacă! 

Belgianul şi-a desfăcut punga de la curea. A pipăit-o 
trist şi a privit-o cu drag. 

Măcar dacă ar fi putut scoate câteva să îi rămână şi 
lui. Dar nu putea face nici o mişcare, pentru că arabul se 
uita atent la tot ce face. 

Cu mult regret, Werper a pus punga pe calul mort, 
apoi s-a ridicat şi şi-a luat arma. S-a retras până lao 
cotitură, unde s-a oprit şi a pândit să vadă ce va face 
arabul. 

Câteva minute Ahmet Zec nu a schiţat nici o 
mişcare, pentru că se temea că belgianul ar fi putut pune 
ceva la cale. Bănuielile sale erau întemeiate, pentru că 
Werper s-a oprit după un copac gros, putând vedea tot 
ce se petrece în jurul calului care avea punga prețioasă 
pe pielea sa ciuruită de gloanţe. 

Werper şi-a ridicat arma, pregătind să tragă asupra 
arabului care trebuia să apară şi să îşi ia comoara. Dar 
Ahmet Zec nu era atât de naiv încât să se expună de 
bună voie unei primejdii de moarte. 

Şi-a luat puşca sa lungă şi a pornit-o pe cărare, însă 
nu s-a îndreptat spre cal. A ocolit locul, venind dinspre 
dreapta spre animalul mort. 

A ajuns până foarte aproape de cal. 

Werper aştepta nerăbdător şi nervos întrebându-se 
de ce nu mai vine arabul să îşi ia punga. A văzut însă 
teava lungă a armei arabului apărând misterios deasupra 
calului, la numai câţiva centimetri deasupra pungii. 

Mai înainte de a-şi da seama care este rolul armei în 
acest joc, vârful armei a agăţat punga, trăgând-o repede 
în sus, dispărând într-un tufiş cu ramuri dese. 

Nimic din Ahmet Zec nu a apărut pentru a fi luat 
drept ţintă de către belgian, iar acesta nu putea să îşi 

irosească ultimul cartuş, fără să fie sigur că îşi va dobori 
inamicul. 

Râzând în barbă, Ahmet Zec s-a îndepărtat de acel 
loc, fiind sigur că Werper îl va aştepta ca să îl împuște. 
Pândea fiecare mişcare a frunzelor din jur. 

Werper însă nu s-a mişcat din loc şi era cu privirea 
aţintită spre potecă. Dar mai era cineva prin apropiere 
care a recunoscut punga, cineva care s-a apropiat la fel 
de încet ca şi Ahmet Zec. 

Arabul s-a îndepărtat şi s-a ascuns după nişte tufe 
mari, dorind să îşi admire prada. Tarzan s-a oprit şi el 
deasupra capului arabului, la numai câţiva metri. 

În mare grabă, Ahmet Zec a desfăcut sforile care 
legau punga şi şi-a turnat conţinutul în palmă. S-a uitat la 
pietrele din mâna sa şi a tras o înjurătură. Ochii i s-au 
micşorat de furie şi a aruncat pietrele cât colo. 

A golit întreaga pungă şi s-a uitat la fiecare piatră, 
aruncându-le supărat pe toate, apoi le-a călcat în 
picioare cu o furie sălbatică. 

Şi-a încleştat pumnii şi a blestemat clipa când s-a 
hotărât să meargă după această pungă. 

Tarzan era şi el curios să vadă ce va face arabul, 
pentru că dorea să ştie cum se va termina această luptă 
dintre cei doi. Dorea să ştie ce va face arabul, ca să sară 
apoi asupra lui şi să îi ia pietrele, care de fapt îi 
aparţineau lui. 

L-a văzut pe Ahmet Zec aruncând punga la pământ 
şi luându-şi puşca de ţeava, ca pe o măciucă, pornind pe 
furiş înspre locul unde era ascuns belgianul. 

De îndată ce arabul a dispărut, Tarzan a coborât, 
începând să adune conţinutul pungii de pe pământ. Dar 
imediat a văzut ce l-a înfuriat pe Ahmet Zec atât de mult. 

În loc de pietre frumos colorate şi strălucitoare, 
punga avea doar nişte pietre obişnuite, de care se 
găsesc pe malul nurilor. 

CAPITOLUL XIX - Jane Clayton şi 


fiarele junglei 


Mugambi, după ce a fugit din tabăra abisinienilor, a 
avut câteva zile foarte grele. Drumul pe care mergea îi 
era total necunoscut. 

Apa lipsea cu desăvârşire, iar din această cauză şi 
vânatul era foarte puţin. După câteva zile fără mâncare 
era foarte slăbit, de abia se mai putea mişca. 

li era din ce în ce mai greu să îşi construiască seara 
un adăpost sigur şi solid, iar în timpul zilei deplasarea era 
foarte anevoioasă pentru că se oprea des pentru a 
dezgropa ceva rădăcini cu care să se hrănească. 

Câteva bălti risipite pe marca întindere pe care o 
străbătea l-au salvat de la o moarte prin sete. 

In cele din urmă, norocul i-a surâs şi a dat peste un 
râu mare, unde a putut găsi şi fructe proaspete. 

A găsit şi vânat, astfel că şi-a revenit din starea 
jalnică de slăbiciune, din a cărei cauză a trebuit să 
sufere mai multe zile. Şi-a dat seama că se află foarte 
departe de ţinutul Wazirilor şi s-a hotărât să rămână 
acolo câteva zile până se va întări, pentru a putea 
continua apoi drumul înapoi. 

Câteva zile de odihnă, completate cu hrană din 
belşug, l-au refăcut şi era pregătit pentru drumul greu 
spre casă. În timpul acestor zile de odihnă, şi-a construit 
un adăpost solid, din mărăcini şi crengi cu spini, apoi a 
întărit această construcţie cu lut. 

Putea să doarmă în linişte şi siguranţă acum, lucru 
de care avea foarte multă nevoie pentru zilele care 
urmau. Ziua mergea la vânătoare, pentru că doar carnea 
îl putea întări după acele zile de foame şi sete. 

Intr-una din aceste zile, o fiinţă a început să îl 
urmărească cu atenţie, din spatele unui trunchi gros de 
copac. Erau nişte ochi ai unei feţe răutăcioase, ale unui 


158 


- EDGAR RICE BURROUGHS - 


cap păros. 

Acesta era Ciule, care îl urmărea pe Mugambi, cum 
acesta vâna nişte rozătoare cu o măciucă primitivă. 

Apoi l-a urmărit pe negru cum se întoarce spre 
coliba lui şi cum se apucă să îşi pregătească mâncarea. 
Maimuţa era mai mult curioasă să vadă ce face acest 
tarmangani, decât să îi facă vreun rău. 

Purtase hainele pe care i le-a dat Tarzan şi i-a plăcut 
foarte mult să fie astfel echipat. Dar acele haine îl 
împiedicau să se caţere pe copaci şi a început să le 
sfâşie. 

Insă acest gomangani era îmbrăcat cu nişte haine 
care îi înlesneau mişcările şi erau şi mai puţine: o vestă 
de piele peste şolduri, câteva podoabe de aramă şi 
câteva pene pe cap. 

Aşa o îmbrăcăminte uşoară i-ar fi plăcut lui să 
poarte, care să nu îl împiedice la urcatul pe copaci sau la 
vânătoare. Apoi i-a plăcut şi punga de la şoldul negrului, 
care avea şnururi frumoase. 

S-a hotărât să stea în preajma colibei aşteptând 
prilejul să pună laba pe aceste obiecte frumoase, fie prin 
furt, fie prin forţă. 

Prilejul acesta nu a întârziat să apară. 

Mugambi se simţea în siguranţă în aşezarea lui plină 
cu spini şi îi plăcea să se întindă la soare sau la umbră şi 
să doarmă şi ziua. Işi făcuse acest obicei, mai ales că îi 
plăcea să vâneze seara sau chiar noaptea, pe răcoare. 

Ciule l-a pândit când s-a întins într-una din după- 
amiezi, pentru a dormi la umbră. S-a urcat pe un copac, 
care îşi întindea crengile deasupra colibei lui Mugambi şi 
s-a lăsat în jos, chiar lângă negrul care adormise. 

A început să se uite la el, examinând cu plăcere 
acele obiecte pe care le-a văzut şi care i-au plăcut atât 
de mult. Mişcările sale erau lente, rară nici un zgomot. 

Oricât de mare ar fi fost puterea sa, ceva ÎI 

împiedica să îl trezească pe acest om, pentru a se lupta 
cu el. În instinctul animalelor din junglă există ceva care 
le spune că omul le este superior, iar frica de om le 
stăpâneşte acţiunile şi celor mai puternice fiare din 
pădure. 

Ca să îl dezbrace pe acest om, fără să îl trezească 
era ceva imposibil. Ceea ce putea lua ar fi fost măciuca 
lui şi punga, care i s-a desprins de la cingătoare când s-a 
răsucit în somn. 

În cele din urmă, Ciule s-a decis că sunt destule 
aceste două trofee şi cum nu dorea să plece cu mâna 
goală, le-a apucat şi s-a căţărat pe creanga pe care 
venise. 

Tot timpul a fost stăpânit de o spaimă instinctivă, 
fiind atât de aproape de om. S-a îndepărtat de acele 
locuri cât a putut mai repede. 

Se gândea că i-ar fi plăcut să se lupte, dar singur nu 
avea curajul să înfrunte omul. Dacă ar mai fi fost careva 
dintre ai lui, ar fi avut mult mai mult curaj. 

Mugambi s-a trezit la scurtă vreme după acest furt 
şi era mirat de ce acea pungă pe care o purta mereu cu 
el, a dispărut inexplicabil. 

Oare unde putea fi punga lui, de care nu s-a 
despărţit de atâta vreme? 

Era sigur că o avusese la el când s-a culcat, mai ales 
că ştia că a trebuit să îl aranjeze puţin pentru că l-a 
incomodat când s-a întins să doarmă. 

Era foarte sigur că punga fusese la el cu câteva ore 
mai devreme şi că aceasta a dispărut de lângă el, când a 
dormit cele câteva ore. 

Fiind foarte superstiţios şi-a închipuit că este vorba 
de stafii ale duşmanilor sau ale prietenilor, care doreau 
să îl sperie. Era foarte speriat mai ales că a observat că îi 
lipseşte şi măciuca, singura lui armă. 

Dar fiind curajos, a început să cerceteze pădurea din 

jurul micii sale aşezări şi a văzut crengi rupte şi urme de 
labă de maimuţă pe nisip. A pornit după câteva urme, 
dar a pierdut drumul pentru că maimuța şireată nu a 
lăsat prea multe indicii ale faptei sale. 

Dacă în locul lui ar fi fost Tarzan, acesta ar fi putut 
uşor să ia urma maimuţoiului, mai ales după miros, dar 
Mugambi era doar un războinic negru, foarte înzestrat 
pentru vânătoare în junglă dar fără a avea acele simţuri 
supraomeneşti pe care le poseda Tarzan. 

Negrul era însă mulţumit că este odihnit şi sătul şi s- 
a hotărât să pornească cât mai repede spre ţinutul 
Wazirilor. Şi-a făcut o nouă măciucă, pentru a avea o 
armă la îndemână, pentru a se apăra sau pentru a putea 
dobori vânatul. 

A părăsit locul unde s-a simţit atât de bine câteva 
zile, hotărât să se grăbească acum, pentru a ajunge cât 
mai repede acasă. 

Taglu se căznea să desfacă frânghia cu care fusese 
legată Jane, iar Numa îi pândea de după tufişul de la 
marginea câmpiei. S-a hotărât să se apropie de cei doi. 

Maimuţoiul era întors cu spatele spre leu. Nu i-a 
văzut capul enorm acoperit cu o coamă stufoasă. Nici nu 
avea de unde să ştie că acest leu şi-a strâns labele sub 
burtă, fiind gata de atac. 

Singurul sunet pe care l-a auzit a fost răcnetul pe 
care l-a scos animalul, când nu s-a mai putut stăpâni, să 
dea drumul unui urlet înainte de a sări pe prada sa. 

Taglu s-a întors brusc şi într-o zecime de secundă s- 
a ridicat şi a fugit în direcţia opusă locului de unde venea 
acel sunet teribil, care l-a înspăimântat. A lăsat femela 
leşinată pe pământ şi s-a grăbit să se ascundă. 

Însă leul era foarte aproape încât maimuţoiul nu a 
putut ajunge prea departe şi s-a trezit cu acesta că îi 
sare în spinare. 

Maimuţoiului nu i-a fost frică şi întorcându-se, a 

pornit o luptă cu această forţă formidabilă a junglei. 

Instinctul lui îl conducea să îşi pună în valoare 
întreaga forţă şi isteţime, pentru că cea mai puternică 
lege a naturii, legea conservării, acţiona foarte puternic 
în acele momente disperate. 

A prins leul de coamă şi şi-a înfipt colții în gâtul 
puternicului animal, mârâind îngrozitor. A simţit cum în 
gură îi curge sânge, lucru care l-a întărâtat şi mai mult. 

Urletele de durere ale leului şi de furie ale 
maimuţoiului, răscoleau întreaga junglă, speriind toate 
animalele care se odihneau pe acolo. 

Toate fiinţele pădurii fugeau speriate, dorind să se 
îndepărteze de acele locuri, unde se dădea o bătălie 
sângeroasă. 

Cei doi combatanți se rostogoleau în iarbă, cu furie. 
În cele din urmă, leul şi-a eliberat o labă şi cu ghearele 
sale puternice i-a sfâşiat pieptul potrivnicului său de la 
gât până la stomac, cu o tăietură adâncă. 

Maimuţoiul s-a cutremurat câteva clipe în spasmul 
morţii, apoi a încetat să se mai mişte. Numa s-a sculat 
repede să vadă dacă nu mai sunt şi alţi duşmani prin jur. 

Ochii lui ageri au descoperit doar corpul femeii 
leşinate, nu mai departe de câţiva paşi. Văzând că nu 
este nici o primejdie, şi-a pus laba pe cadavrul 
maimuţoiului şi a urlat furios, pentru a-şi anunţa victoria. 

A stat aşa câteva clipe, apoi s-a uitat din nou la 
femeia care era întinsă în iarbă. Un mârâit puternic i-a 
ieşit din  gâtlej. Fălcile îi tremurau, iar ochii nu i se 
dezlipeau de pe trupul întins pe pământ. 

Din poziţia pe care a luat-o când a dat drumul 
urletului care anunţa victoria asupra maimuţoiului, s-a 
strâns deodată şi a pornit încet, de parcă ar fi călcat pe 
nişte ouă. 

Faptul că era leşinată a ajutat-o pe Jane să nu vadă 
monstruozitatea acestor clipe. Eu nu a ştiut că leul s-a 

apropiat şi a mirosit-o îndelung. 

Saliva îi curgea din gura pe jumătate deschisă gata 
să se înfrupte din această carne, pentru care nu trebuie 
să lupte. A prins-o uşor cu o labă şi a întors-o de parcă ar 
fi dorit să ştie dacă mai este în viaţă. 

Însă un zgomot care a venit din pădure i-a distras 
atenţia pentru un moment. S-a răzgândit apoi şi s-a 
întors spre cadavrul lui Taglu şi a început să mănânce cu 
poftă. 

Jane Clayton şi-a deschis ochii şi a văzut scena 
ospăţului, unde singurul invitat era regele junglei. 
Deprinsă cu animalele pădurii, şi-a păstrat sângele rece. 
În faţa acestei surprize. Nu numai că nu a scos nici un 
sunet, dar nici nu s-a mişcat deloc. Privea în tăcere la tot 
ce se petrecea în jur. 

Leul mânca liniştit din  maimuţoiul pe care l-a 
sfâşiat, cam la cincisprezece metri de ea. De mişcat a 
observat că se poate mişca, pentru că picioarele nu îi 
erau legate atât de strâns. 

S-a hotărât să aştepte, până când Numa va termina 
masa şi va digera în linişte. Poate că atunci fie că va 
pleca, fie că o va mânca şi pe ea. Dacă nu se întâmpla 
aşa, hienele sau leoparzii, la fel de bine puteau veni să o 
atace. 

A încercat să îşi îndepărteze frânghia de la picioare, 
reuşind până la urmă să se elibereze. Era uimită prin ce 
minune, această frânghie nu mai era legată atât de 
strâns. 

S-a mişcat uşor, pentru a se convinge că nu era 
legată strâns. Nu avea de unde să ştie că Taglu i-a ros 
legăturile, înainte de a fi fost atacat de Numa. În primul 
moment a simţit o mare bucurie, văzând că este liberă. 

Dar la ce îi putea servi această libertate, când o 
fiară îngrozitoare este lângă ea şi este gata să se 
înfrupte din ea în orice moment. 


163 


- TARZAN ŞI NESIEMAIELE DIN OPAR - 


Dacă nu ar fi fost acest animal fioros lângă ea, ar fi 
fost bucuroasă că a scăpat din tabăra arabilor. Dar 
această libertate nu îi oferea decât foarte puţin. 

Dacă ar fi încercat să se scoale şi să se furişeze 
până la copacii care erau destul de departe, i-ar fi atras 
atenţia leului, care bineînţeles nu dorea ca această pradă 
uşoară să îi scape. Dar totuşi mai exista o posibilitate, o 
şansă care depindea de temperamentul acestui carnivor 
fioros. 

Fiind sătul, leul s-ar fi putut uita cu indiferenţă la 
fiinţa care pleca de lângă el. O încercare de acest fel era 
riscantă, dar trebuia verificată. Dar probabilitatea de 
reuşită exista, deci trebuia să încerce. Jane se uita cu 
mare atenţie la acest animal feroce. Leul nu îi vedea 
mişcările fiind pe jumătate întors cu spatele la ea. In 
această evadare trebuia să acţioneze şi cu inteligenţă. A 
început să se rostogolească în direcţia celui mai apropiat 
copac, apoi s-a oprit într-o poziţie asemănătoare cu cea 
dinainte, însă cu un metru mai departe de animal. 

S-a oprit ca să îşi tragă sufletul şi s-a uitat la leu. 
Regelui pădurii se părea că nu îi pasă de această fiinţă 
întinsă pe pământ. Jane s-a rostogolit încă o dată, 
câştigând încă un metru, apoi s-a oprit din nou. A 
repetat aceste mişcări de mai multe ori, până a reuşit să 
se îndepărteze destul de mult de animalul care mânca 
liniştit şi care nu îşi dădea seama că a doua pradă îi 
scapă pe nesimţite. 

Jane era foarte aproape de copacul care i-ar fi 
permis să se salveze şi s-a rostogolit încet în direcţia 
dorită. Se gândea că se va ridica în picioare şi se va urca 
în cea mai mare grabă în copac. 

Şi-a întors privirea spre leu pentru a se asigura că 
acesta este tot la fel de nepăsător ca şi mai înainte. 
Tocmai în acea clipă, leul şi-a întors capul uitându-se fix 
la ea. 

Jane a încremenit şi o transpiraţie rece i-a trecut pe 
şira spinării. Speranţa ei de a scăpa a dispărut şi 
perspectiva morţii era iminentă. 

Câteva secunde nici fiara şi nici femeia nu au schiţat 
nici un gest. Leul se uita la ea cu ochii aţintiţi asupra ei, 
de la o distanţă de aproape cincizeci de metri. 

Jane abia putea să îşi înăbuşe un țipăt de disperare. 
însă leul şi-a întors capul nepăsător, reluându-şi masa 
întreruptă pentru câteva clipe, însă cu urechile 
îndreptate în direcţia femeii care era ţintuită locului de 
spaimă. 

Jane îşi dădea seama că orice mişcare a ei ar fi 
schimbat atitudinea leului, dar era hotărâtă să încerce 
toate şansele de a scăpa. Trebuia să rişte să se ridice în 
picioare şi să fugă până la copacul cel mai apropiat şi să 
se caţere până când credea că va fi în siguranţă. 

Deodată a sărit în picioare cu un efort uriaş, dar în 
aceeaşi clipă şi leul a sărit de lângă mâncarea sa, 
răsucindu-se şi scoțând urlete fioroase. 

Făcea salturi mari pentru a parcurge distanţa până 
la prada sa, cât mai repede. Cei care cunosc animalele 
din Africa probabil că ştiu că leul are o viteză formidabilă 
în alergare, mai ales când atacă. 

Pe distanţe mici, acest animal cu greu poate fi 
întrecut: Distanţa până la Jane Clayton era relativ scurtă, 
dar frica de multe ori face minuni. Chiar când leul se 
pregătea să sară asupra ei, Jane a sărit pe creanga 
salvatoare, astfel că leul nu a reuşit decât să zgârie 
cizmuliţele ei. 

Animalul s-a lovit de copacul salvator cu un zgomot 
infernal, apoi a început să se plimbe supărat, mârâind 
nervos. Jane s-a urcat mai spre vârf respirând greu şi 
tremurând de emoție. 

Era foarte surescitată şi credea că nu va putea 
cobori nici o dată din acel copac, în jungla plină de 

primejdii, deşi drumul până la aşezarea Wazirilor nu era 
prea lung. Leul şi-a părăsit postul de pândă după câteva 
ore şi s-a reîntors la prada sa anterioară, care era 
înconjurată de hiene. 

Jane Clayton nu îndrăznea să plece şi aştepta să se 
întunece. Însă nu a coborât pentru că oboseala a răpus-o 
şi a încercat să adoarmă într-o poziţie nu prea comodă, 
ghemuită pe trunchiul copacului salvator. 

Nereuşind să adoarmă, a urcat şi mai sus până a 
găsit două crengi paralele, care erau aproape lipite una 
de alta, formând un loc tocmai potrivit pentru ea ca să 
doarmă întinsă la orizontală. Când s-a trezit, soarele era 
deja spre amiază, iar în poiană nu era urmă nici de leu şi 
nici de hiene. Doar câteva oase de maimuţă, aruncate în 
dezordine, au mai rămas dovadă a ospăţului din scara 
trecută Totul era cufundat în linişte. Jane a simţit că îi 
este foame şi s-a hotărât să coboare. 

Trebuia să îşi ia inima în dinţi dacă nu dorea să 
moară de foame. A coborât cu mult curaj, fiind hotărâtă 
să meargă cât mai repede spre Waziri. Deşi ştia că ferma 
şi întreg locul, care îi fusese atât de drag, au ars şi 
probabil sunt doar nişte ruine, spera să îi găsească pe 
războinicii ei credincioşi şi să refacă aşezarea aşa cum 
fusese înainte de atacul arabilor. 

A mers spre sud cam o jumătate de zi, când pe 
neaşteptate, a auzit o detunătură de armă, nu prea 
departe de ea. Apoi au răsunat alte Împuşcături. 

Ce putea să fie? S-a gândit că arabii s-au reîntors în 
acele locuri şi se luptă cu Waziri din nou. Darnu a 
îndrăznit să se apropie mai mult de locul de unde veneau 
focurile de armă, de teama că va fi prinsă din nou de 
cruzii arabi. 

După câteva minute de ascultare, s-a convins însă 
că nu poate fi vorba de o luptă pentru că ambele au 
tăcut şi totul s-a cufundat în linişte. Totuşi a ezitat să 

înainteze, pentru că nu dorea să rişte nimic. S-a urcat 
într-un copac stufos pentru a vedea ce se întâmplă şi să 
aştepte până ce lucrurile se vor linişti. A auzit şi nişte 
voci, dar nu înţelegea nici un cuvânt, pentru că din nou 
au câteva focuri de armă. 

Apoi a auzit din nou acele voci, dar de data aceasta 
clar. Doi oameni vorbeau tare, probabil strigând unul la 
celălalt. A urmat o tăcere lungă, întreruptă de câţiva 
paşi. Cineva se apropia de copacul pe care era ca. După 
câteva clipe, a văzut un bărbat, care venea spre ea, însă 
cu spatele, ţinând în mână o carabină gata pregătită de 
tras, privind cu foarte multă atenţie înapoi şi în jur Jane 
Clayton l-a recunoscut pe domnul Jules Frecoult, care a 
fost oaspetele fermei lordului de Greystoke cu câteva zile 
în urmă. A răsuflat de uşurare şi era cât pe aici să ÎI 
strige. 

Dar l-a văzut sărind la o parte, ascunzându-se într-o 
tufa deasă de la marginea potecii. Jane s-a hotărât să 
rămână liniştită, ca nu cumva să atragă atenţia 
inamicului domnului Frecoult şi să deconspire locul unde 
acesta era ascuns. Era foarte clar că cineva îl urmărea pe 
fostul ei oaspete. Abia a apucat Frecoult să se ascundă, 
când pe cărare, a apărut un arab înalt, îmbrăcat în alb. 
Din locul în care s-a ascuns, Jane Clayton putea să îi 
vadă foarte bine pe cei doi bărbaţi. 

L-a recunoscut imediat pe Ahmet Zec, conducătorul 
bandiţilor arabi, care îi jefuiseră casa şi au luat-o 
prizonieră în tabăra lor. L-a văzut pe Frecoult ridicând 
arma şi ochind cu multă atenţie asupra arabului. Inima ei 
a încetat să bată şi a înălţat o rugă pentru ca această 
lovitură să îl ajute pe cel pe care ea îl considera prieten. 

Ahmet Zec stătea pe cărare şi cerceta din ochi 
toate tufele. Era o ţintă perfectă pentru cel ascuns după 
tufa deasă. 

S-a auzit o detunătură scurtă şi un nor mare şi 

albastru a ieşit din ţeava armei belgianului. Ahmet Zec 
s-a prăbuşit la pământ, cu inima străpunsă de glontele 
lui Werper. Belgianul a ieşit din ascunzătoare, dar 
imediat a auzit o voce veselă strigându-l. S-a întors şi a 
văzut-o pe Jane, care cobora dintr-un copac din 
apropiere. Lady Jane Greystoke a alergat spre el. cu 
braţele deschise, spunându-i cuvinte de felicitare pentru 
succesul împotriva acestui bandit arab. 


CAPITOLUL XX - Din nou prizonieră 


Cu toate că avea îmbrăcămintea sfâşiată şi părul 
neîngrijit, Albert Werper a spus în sinea lui că nu a văzut 
nici o dată o femeie mai frumoasă. Era un tablou 
impresionant, pentru că Jane credea că l-a întâlnit pe 
prietenul de la care se aştepta să îi vină salvarea. 
Speranţele ei înviaseră şi bucuria îi era fără margini. 
Werper nu avea nici o îndoială că Jane Clayton nu ştie de 
faptul că el a fost implicat în atacul împotriva fermei. Era 
înlăturată orice bănuială, pentru că femeia era sinceră în 
bucuria şi fericirea ei. l-a povestit belgianului pe scurt, 
tot ce s-a întâmplat, de când a fost făcută prizonieră, 
până la tristul incident în care soţul ei a fost ucis. Ochii îi 
erau plini de lacrimi pe care nu putea să îi stăpânească. 

— Îmi pare rău, a spus Werper, luând un aer de 
compătimire. Dar tot ce mi-ai spus nu mă surprinde. 
Acest bandit, a continuat arătând spre cadavrul lui 
Ahmet Zec, a terorizat întreaga Africă de vest. 
Războinicii voştri Waziri probabil au fost exterminați sau 
goniţi de pe teritoriile lor. cu mult mai departe, spre sud. 
Armata lui ocupă acum câmpia din jurul fostei voastre 
ferme. În direcţia aceea nu arc nici un rost să mergem. 
Singura noastră şansă de scăpare din acest ţinut 
sălbatic este să mergem cât mai repede spre nord şi să 
ajungem în tabăra bandiţilor arabi, înainte de se afla de 
moartea conducătorului lor. Trebuie să le cerem o 

escortă, care să ne însoţească spre nord. spre drumul 
caravanelor. 

Din nou, Werper s-a oprit pentru a vedea dacă Jane 
nu cumva se opune ideilor sale. 

— Am fost oaspetele acestui arab criminal, dar nu i- 
am cunoscut perfidia decât mai târziu Cei din tabără mă 
stimează şi nu ştiu că i-am descoperii toate planurile 
criminale şi l-am omorât. Trebuie să ne grăbim înainte ca 
oamenii lui să îi descopere cadavrul şi să dea alarma. 
Luând o atitudine solemnă a continuat: 

— Lady Greystoke trebuie să ai încredere în mine, 
dacă vrei să scăpăm vii de aici! 

S-a întors spre cadavrul lui Ahmet Zec vorbind în 
timp ce mergea: 

— Acest nemernic mi-a furat punga şi vreau să îmi 
recuperez avutul. 

Zicând acestea s-a aplecat peste mort, căutând 
febril punga cu pietre scumpe. Dar spre marea lui 
consternare nu a găsit nimic asupra arabului! S-a sculat 
şi s-a dus spre cărare, în speranţa că va găsi acolo mica 
lui avere. din nou, nici aici nu a văzut nimic care să 
semene cu punga sa valoroasă. A început să examineze 
întreaga zonă a potecii şi a locului unde a stat Ahmet Zec 
în timpul luptei lor. A căutat în jurul calului mort care i-a 
servit arabului drept pavăză, dar tot nu a găsit nimic. Era 
foarte mirat şi dezamăgit în acelaşi timp. S-a întors spre 
Jane Clayton şi i-a spus: 

— Nu îmi găsesc punga, dar nu mai pot pierde 
vremea să îl mai caut. Neapărat trebuie să ajungem în 
tabăra arabilor, până nu se înapoiază călăreţii. 

Jane Clayton nu avea nici o bănuială privind 
adevăratele intenţii ale lui Werper. Nu a găsit nimic 
ciudat în „prietenia” acestui om cu banditul arab. S-a 
agăţat de această speranţă de scăpare şi a fost de acord 
cu planul de a porni spre tabăra arabilor. Mergeau spre 

locul unde fusese ţinută prizonieră câteva zile. Abia a 
doua zi, spre seară, au ajuns la destinaţie, înainte de a 
intra, Werper i-a spus că va trebui să însceneze o mică 
poveste, cu care ea trebuia să fie de acord şi să nu se 
împotrivească la nimic ce va urma. 

— Le voi spune, că te-am prins după ce ai fugit din 
tabără şi te-am dus lui Ahmet Zec. El însă era ocupat 
într-o bătălie sângeroasă cu Waziri şi m-a trimis înapoi în 
tabără cu tine, pentru a mi se da o gardă pentru călătoria 
spre nord. Acolo urma să fii vândută unui agent de-al lor 
care se ocupă cu astfel de comerţ. 

Jane a fost de acord şi s-a lăsat minţită cu bună 
ştiinţă. Aparenta sinceritate a acestui om a înşelat-o. 
Erau însă într-o situaţie disperată şi deşi îi tremura inima 
pentru că trebuia să intre din nou în tabăra arabilor, s-a 
gândit că Werper a expus un plan foarte bun. Acesta a 
strigat ceva oamenilor care păzeau poarta, apoi a 
străbătut poiana cu Jane prinsă de mâna lui puternică. 
Oamenii din tabără au fost foarte surprinşi văzându-l pe 
belgianul după care fugise şeful lor şi a ordonat atâtor 
călăreţi să îl urmărească. Erau şi mai uimiţi văzând-o pe 
Jane cu el. Răspundeau salutului lui însă cu respect, 
ştiind că belgianul fusese unul dintre oamenii importanţi 
ai taberei. Werper l-a căutat pe cel care o păzise pe Jane 
şi i-a predat prizoniera. l-a dat câteva explicaţii arabului, 
iar acesta l-a crezut. Chiar şi unul dintre locotenenţii lui 
Ahmet Zec, pe nume Mohamed Beid l-a acceptat ca pe 
unul dintre foştii săi camarazi de arme, deşi cu o 
jumătate de oră mai înainte l-ar fi ucis, dacă l-ar fi 
întâlnit în pădure. Aşadar, Jane Clayton a fost din nou 
dusă în coliba care i-a servit drept închisoare. Era însă 
convinsă că această situaţie se va schimba şi că este 
doar o parte a planului lui Frecoult, pentru a câştiga 
încrederea bandiţilor. A intrat în coliba cu mirosuri urâte 
cu alte speranţe decât cele pe care le-a nutrit înainte cu 

câteva zile, tot în acele locuri. Mâinile şi picioarele i-au 
fost din nou legate strâns, dar nu s-a împotrivit, mai ales 
că la intrare, Frecoult i-a şoptit câteva cuvinte de 
îmbărbătare. 

Belgianul a pornit apoi spre cortul lui Mohamed 
Beid, întrebându-se oare câtă vreme va trece până când 
arabii din ceata lui Ahmet Zec se vor întoarce cu 
cadavrul conducătorului lor. Se gândea că trebuie să îşi 
facă prieteni pe care să se sprijine când va avea nevoie. 
Dacă ar fi fost bănuit de uciderea şefului arabilor ar fi 
fost pierdut, iar dacă ar fi fugit acum, nu însemna decât 
să îşi prelungească agonia, pentru că deznodământul 
fatal tot l-ar fi ajuns din urmă. 

Arabii lui Ahmet Zec erau călăreţi curajoşi şi 
rezistenți şi ar ii dat peste el, chiar dacă ar fi încercat să 
se ascundă printre cele mai întunecoase colţuri ale acelei 
părţi ale continentului negru. Frământat de aceste 
gânduri, a ajuns până la cortul lui în care şedea 
Mohamed Beid cu picioarele încrucişate, fumând liniştit. 
Şi-a ridicat privirile spre cel care se apropia şi l-a 
întâmpinat vesel. 

— Te salut, frate! a spus el. 

— Şi eu te salut, frate! a răspuns Werper. 

S-a aşternut o mică pauză, însă arabul a rupt 
tăcerea, punând următoarea întrebare: 

— Şi stăpânul meu, Ahmet Zec era bine şi sănătos, 
când l-ai văzut ultima oară? 

— Nici o dată nu a fost mai departe de primejdia 
morţii, i-a răspuns Werper. 

— Mă bucur, a mai spus Mohamed Beid, scoțând un 
nor albastra de fum de pipă. 

Din nou s-a aşternut tăcerea între ei. 

— Dar dacă ar fi mort? a întrebat belgianul, hotărât 
să ajungă cât mai repede la adevăr, încercând să îl 
câştige pe arab de partea lui. 

Mohamed Beid şi-a întors capul, iar ochii i s-au 
micşorat, uitându-se fix în ochii lui Werper. 

— M-am gândit foarte mult, a început el, de când te- 
ai întors pe neaşteptate în tabăra omului pe care l-ai 
înşelat şi care te-a căutat cu o ură de moarte. Am trăit 
alături de Ahmet Zec mulţi ani şi îl cunosc foarte bine. 
Nici mama lui nu l-a cunoscut atât de bine ca şi mine. 
Ahmet Zec nu uită nici o dată. lar în cel care l-a trădat nu 
mai are încredere. Asta o ştiu foarte bine. Cum i-am 
spus, m-am gândit foarte mult şi sunt sigur că Ahmet Zec 
este mort. Altminteri nu ai fi avut curajul să te întorci aici 
nici o dată, doar dacă nu eşti cu mult mai curajos decât 
mi-am închipuit. Sau poate ţi-ai pierdui minţile cu totul! 
lar dacă raţionamentul meu nu este bun, atunci trebuie 
să îţi spun că adevărul l-ai rostit cu câteva secunde mai 
înainte. Nu mi-ai spus că Ahmet Zec nu a fost nici o dată 
atât de departe de primejdia morţii? Ahmet Zec este 
mort şi nu trebuie să negi! Dar eu nu i-am fost nici mamă 
şi nici iubită, deci nu trebuie să te temi că te voi deranja 
cu bocetele mele. 

Arabul s-a uitat fix în ochii belgianului, apoi a reluat: 

— Dar trebuie să-mi spui de ce te-ai întors aici. Sau 
măcar spune-mi, de ce nu vrei să vii cu mine în nord şi 
vom împărţi nestematele din punga ta, apoi vom vinde 
şi femeia. Ce zici? 

Werper s-a simţit imediat mai uşurat când a 
observat atitudinea arabului. Calmul cu care acesta a 
intuit moartea lui Ahmet Zec, i-a ridicat o mare piatră de 
pe inimă. Însă îl deranja pretenţia acestui om la jumătate 
din conţinutul pungii cu nestemate. Dar cum să îi spună 
că pietrele preţioase nu mai sunt la el. Dacă i-ar fi 
mărturisit lui Mohamed Beid lipsa acestora, i-ar fi stârnit 
furia sau bănuiala, încât ar fi putut pune în pericol 
această fragilă prietenie. 

Singura speranţă care i-a mai rămas era să îl 

încredinţeze pe arab că încă mai este în posesia acelei 
comori, lăsând lucrurile să curgă de la sine, până când 
soarta îi va oferi o nouă şansă de scăpare. Dacă vor sta 
împreună, va putea găsi un mijloc de a scăpa de acesta, 
în timpul marşului spre nord, înlăturând orice primejdie. 
Oricum, merita să încerce, mai ales că nu avea nici un alt 
mijloc care să îi uşureze situaţia. 

— Da. Ahmet Zec este mort. A căzut în luptă. L-au 
atacat nişte călăreţi abisinieni, care mă ţineau şi pe mine 
prizonier. 

S-a uitat la arab ca să vadă dacă acesta îl crede apoi 
a spus: 

— Chiar acum, călăreţii abisinieni vin spre tabără, 
trimişi de regele lor Menelik. ca să îi pedepsească pe 
Ahmet Zec şi pe oamenii lui, pentru incursiunile lor în 
teritoriile acestui rege puternic, mai ales pentru jefuirea 
şi incendierea unor sate. Abisinienii au o armată 
numeroasă şi dacă nu ne grăbim, vom avea toţi soarta 
lui Ahmet Zec. 

Mohamed Beid asculta în tăcere. Nu ştia cât din ce 
spunea acest necredincios este adevărat, dar pentru că 
era un motiv plauzibil de a pleca spre nord, nu a mai 
cerut alte amănunte. ă 

— Deci dacă merg cu tine în nord. Imi dai jumătate 
din pietre şi jumătate din preţul femeii? a întrebat scurt. 

— Da, a acceptat Werper. 

— Bine, atunci merg să dau ordine pentru ca tabăra 
să se ridice şi să plecăm mâine de dimineaţă. 

Zicând acestea, arabul s-a ridicat, vrând să iasă. 
Werper însă l-a prins de braţ şi l-a oprit. 

— Aşteaptă puţin, i-a spus. Mai întâi trebuie să 
hotărâm câţi vor veni cu noi. Nu este bine să îi luăm pe 
toţi cu noi mai ales, femeile şi copiii. Am merge foarte 
încet, iar abisinienii ne vor ajunge din urmă. Eu spun ca 
noi să mergem cu o mică gardă, dintre cei mai curajoşi 

luptători pe care îi ai, iar la plecare să le spui că noi 
plecăm spre apus. Când vor veni abisinienii şi vor întreba 
unde sunt soldaţii pe care doresc ei să îi extermine, vor fi 
îndrumați pe un drum greşit. Cred că aşa ne vor pierde 
urma. 

— Nici şarpele nu este mai viclean decât tine, 
Werper, a spus Mohamed Beid, zâmbind mulţumit. Toate 
vor fi tăcute aşa cum vrei. Vor merge cu noi vreo 
douăzeci de călăreţi, iar când ieşim de aici o vom apuca 
spre apus. pentru a lăsa urme în acea direcţie. 

— Bine, a aprobat belgianul. Ne-am înţeles! 

A doua zi, devreme, după o noapte de nesomn, Jane 
Clayton a fost trezită de un vacarm de voci de afară, care 
răzbăteau prin uşa colibei. Doi arabi şi Frecoult au intrat, 
au dezlegat-o şi au ridicat-o în picioare. l-au dat o felie 
de pâine neagră, apoi au condus-o afară, la lumină. Jane 
s-a uitat întrebătoare la Frecoult, iar într-un moment 
când arabii erau ocupați cu altceva, belgianul s-a aplecat 
spre ea, şoptindu-i că toate sunt în ordine. Sărmana 
femeie s-a liniştit şi simţea cum îşi revine după o noapte 
lungă şi neplăcută în acea colibă care i-a fost de atâtea 
ori închisoare. 

Jane a fost urcată pe un cal şi înconjurată de o gardă 
de arabi. Au ieşit din sat şi au luat-o spre apus. După o 
jumătate de oră însă, acest cortegiu şi-a schimbat brusc 
direcţia de deplasare, cotind spre nord, mergând apoi 
numai în această direcţie. Belgianul se apropia rar de 
Jane, dar ea credea că acest om. In care avea atâta 
încredere, îi amăgeşte pe arabi cu această purtare. 
Considera că ca trebuie să pară în continuare prizoniera 
arabilor pentru a putea scăpa de aceşti călăreţi sălbatici. 

Chiar dacă vedea că relaţiile belgianului cu arabii 
sunt foarte amicale, nu bănuia că acest alb poate avea 
alte intenţii decât cele prezentate ei cu o zi în urmă. 
Werper nu s-a apropiat apoi de ea multe ore, însă era 

cufundat în gândurile sale în legătură cu această femeie. 
De sute de ori s-a uitat la ea şi a admirat-o. Cu fiecare 
oră care trecea, patima lui creştea, uitându-se cu 
pasiune la această femeie frumoasă. Imaginea ei îl 
copleşea, aducându-l într-o stare apropiată nebuniei. 

Dacă Jane Clayton sau Mohamed Beid şi-ar fi 
închipuit ce îi trece prin cap acestui om, cu siguranţă că 
ar fi întrerupt relaţiile amicale pe care fiecare în parte le 
avea cu acest nemernic. Werper nu a reuşit să aibă 
acelaşi cort cu Mohamed Beid, aşa că planul de a-l ucide 
în somn pe arab, a trebuit modificat. Gândurile 
belgianului erau îndreptate acum spre alte posibilităţi de 
a scăpa de acest arab periculos. 

A doua zi, Mohamed Beid şi-a apropiat calul de cel al 
prizonierei. Până acum, nu a dat nici o atenţie acestei 
femei, însă acum a începui să o privească cu alţi ochi. li 
admira frumuseţea şi curajul. Şi-a dat scama că această 
patimă este mai veche, chiar din momentul în care a 
văzut-o după atacul asupra fermei familiei Greystoke, 
însă fiind ocupat, nu a avut timp să se gândească la ea. 
De altfel, Ahmet Zec nu ar fi îngăduit nimănui să se 
apropie de prizoniera lui. 

Dar acum lucrurile s-au schimbat. Ahmet Zec era 
mort, iar acest belgian nu putea să îl mai oprească. Cât 
de uşor ar fi pulul să îl ucidă pe acest necredincios şi să îi 
ia punga cu nestemate şi să plece cu această femeie 
unde dorea! 

Dacă ar fi avut punga, nu ar mai fi fost necesară 
vânzarea femeii şi era încântat la gândul de a avea o 
asemenea fiinţă lângă el. 

— Da! şi-a spus Mohamed Beid în sinea lui, luând o 
hotărâre. Îl voi ucide pe Werper şi îi voi lua punga cu 
nestemate. Apoi o iau şi pe femeia aceasta frumoasă cu 
mine. 

Şi-a întors capul spre Jane şi a admirat-o. Cât este 

de frumoasă! Pumnul arabului s-a închis apoi s-a deschis. 
Degetele sale brune, osoase şi puternice, simțeau deja 
carnea victimei sale care tremură sub strânsoarea sa 
ucigătoare. Va ucide fără nici o mustrare de conştiinţă. 
S-a apropiat de Jane Clayton. 

— Ştii dumneata, a început el, aplecându-se spre ea, 
unde te duce omul acesta, acum? 

Jane a dat afirmativ din cap. 

— Mergi de bunăvoie ca să devii jucăria unui sultan 
negru sau arab? i 

Jane s-a întors către arab şi s-a uitat cu dispreţ. Insă 
nu a răspuns. Se temea ca nu cumva să îl deconspire pe 
Frecoult şi să trădeze planul lor. Arabul a continuat, 
văzând că nu primeşte nici un răspuns. 

— Dar ai putea scăpa de această soartă nedreaptă, 
i-a mai spus. Trebuie să ştii însă că numai Mohamed Beid 
te poate salva. 

Zicând aceste cuvinte, şi-a întins mâna şi a prins 
degetele femeii într-o strânsoare puternică, plină de 
pasiune. S-a dat de gol cu acest gest, care a valorat mai 
mult decât câteva zeci de cuvinte. Jane Clayton s-a 
smucit, încercând să se elibereze. 

— Bestie! a strigat ea. Pleacă de aici sau îl chem pe 
domnul Frecoult! 

Mohamed Beid s-a dat înapoi strâmbându-se de 
furie. Buza de jos i s-a lăsat în jos, dezvelind două 
rânduri de dinţi albi şi strălucitori. 

— Domnul Frecoult? a mârâit el batjocoritor. Nu este 
nimeni aici cu acest nume. Câinele acela necredincios se 
numeşte Werper. Este un mincinos, hoţ şi trădător. Şi-a 
împuşcat căpitanul în Congo şi a fugit de acolo. S-a pus 
sub protecţia lui Ahmet Zec. El a fost cel care l-a convins 
pe Ahmet Zec să vă jefuiască aşezarea. Tot el l-a urmărit 
pe soţul tău şi a pus la cale furtul aurului. Mi-a spus că îl 
consideri salvatorul tău, pentru a-ţi câştiga încrederea, 

dar te va duce spre nord. Acolo te va vinde unui sultan. 
Trebuie să ştii că singurul care te mai poate scăpa este 
Mohamed Beid. 

Spunând acestea s-a îndepărtat, lăsând-o pe Jane să 
se gândească la toate câte i-a dezvăluit. A dat nervos 
pinteni calului, trecând mai aproape de restul călăreţilor 
înarmaţi. 

Jane Clayton nu putea să îşi închipuie câte din 
aceste vorbe sunt adevărate şi câte din ele au fost 
spuse pentru a se răzbuna pe albul care îi promisese 
salvarea. Vorbele arabului însă i-au micşorat speranţele 
şi a început să se gândească la toate evenimentele din 
trecut, în legătură cu acest om, care s-a dat drept 
protectorul ei, în mijlocul unei lumi ostile şi pline de 
primejdii. In timpul nopţii, i s-a dat un cort, care a fost 
amplasat între cortul lui Werper şi al lui Mohamed Beid. 
Cortul ei era păzit cu străşnicie de doi soldaţi, unul la 
intrare, altul în spate. 

Aceste măsuri suplimentare de protecţie au fost 
luate pentru a o scuti de umilitoarele frânghii din jurul 
mâinilor şi picioarelor. În seara zilei în care arabul i-a 
făcut aceste dezvăluiri cutremurătoare, Jane Clayton a 
rămas mai multă vreme la intrarea în cort, pentru a 
urmări activitatea din restul taberei. A mâncat cina pe 
care i-a adus-o un sclav negru: o plăcintă de bostan 
sălbatic şi o fiertură în care au fost amestecate, fără rost 
şi fără gust, carne de veveriţă, de maimuţă şi restul de 
carne dintr-o zebră împuşcată în ziua plecării din tabără. 

Cu mai mulţi ani în urmă, nu ar fi mâncat o 
asemenea cină pentru nimic în lume, sau nici măcar nu 
şi-ar fi închipuit că cineva poate pregăti şi mânca o 
asemenea mâncare. Insă acum a mâncat fără să îi pese 
de gustul şi compoziţia acelei fierturi oribile. Privirile ei 
treceau de la corturi la oamenii care erau în jur, gălăgioşi 
şi murdari. 

Nu îi păsa de ei şi de nimic din jurul ei. În mintea ei 
se contura o mică aşezare, cu o grădină de flori în jur. 
Ochii i s-au umplut de lacrimi şi a devenit foarte tristă. 
Vedea un om înalt şi puternic, venind călare pe un cal 
frumos, iar ea îl aştepta fericită. Ţinea în braţe un buchet 
mare de flori frumos colorate şi cu parfumuri dintre cele 
mai fine. 

Nimic dintre acele lucruri nu mai existau. Totul a 
dispărut, măturat de gloanţe şi de flacără, de aceşti 
oameni îngrozitori. A suspinat şi s-a cutremurat uşor. A 
intrat în cort, îndreptându-se spre grămada de pături 
murdare, care îi serveau drept pat. S-a aruncat pe 
această grămadă de cârpe şi a început să plângă. A 
plâns până a adormit. Somnul a liniştit-o puţin. Însă în 
timp ce dormea, o siluetă omenească s-a furişat dintr-un 
cort. 

S-a apropiat de santinela de la intrarea cortului şi i-a 
şoptit ceva. Acesta a dat afirmativ din cap şi s-a 
îndepărtat de cort, pornind spre locul unde îşi avea 
culcuşul, pentru a se culca liniştit. Vizitatorul nocturn s-a 
dus apoi în spatele cortului, unde era a doua santinelă. Şi 
acestuia i-a şoptit ceva, care a plecat şi el să se culce. 

După ce amândouă santinelele au plecat, omul 
acesta a dezlegat sfoara care ţinea pânza de cort de la 
intrare şi a pătruns înăuntru, uşor şi pe nesimţite. 


CAPITOLUL XXI - Urmarirea din 


junglă 
Albert Werper nu putea să doarmă şi se gândea la 
femeia care i-a stârnit atâtea pasiuni, la femeia care era 
foarte aproape de el, într-un cort de lângă cel al lui. Încă 
de seara, observase interesul pe care Mohamed Beid l-a 
arătat acestei frumoase femei. A înţeles imediat de ce s- 

a schimbat brusc atitudinea acestui arab. În sufletul lui a 
răsărit o gelozie puternică şi o teamă cumplită că ar 
putea pierde ocazia de a duce la îndeplinire planul pe 
care îl avea cu Jane. 

In mintea sa, se credea mai degrabă un protector al 
acestei femei, decât un răufăcător care avea intenţia să 
o folosească în scopuri josnice. Se gândea că dacă lordul 
de Greystoke era mort, ar fi putut să îi ia locul în inima 
acestei femei frumoase. Spre deosebire de arab, el ar fi 
avut şansa de a fi acceptat ca soţ, deci era firesc ca Jane 
să îl respingă pe Mohamed Beid, faţă de care desigur că 
avea repulsie, încet s-a convins în gândurile sale bolnave 
că prizoniera s-ar fi îndrăgostit de el, iar atitudinea ei 
amicală desigur că era o împărtăşire a acestei iubiri. 

Atunci a luat o hotărâre de-a dreptul eroică. Şi-a 
aruncat păturile de pe el şi s-a sculat brusc în picioare. 
După câteva clipe de gândire, şi-a tras cizmele, şi-a 
încins revolverul şi s-a dus până la ieşirea din cortul lui. 
A dat la o parte pânza care servea drept uşă şi a privit 
afară. Santinela de la uşa cortului unde era ţinută Jane 
prizonieră a dispărut. 

Ce putea să însemne asta? Probabil că providenta îl 
ajuta pe cel care nu dorea altceva decât binele acestei 
femei. A ieşit tiptil din cort şi a mers până în spatele 
celuilalt cort. 

Lipsea şi santinela care în mod obişnuit era în 
spatele acestui cort. Werper s-a dus atunci cu mult curaj 
până la intrarea în cort şi a păşit înăuntru, dând la o 
parte pânza care servea drept uşă. Lumina lunii 
pătrundea uşor înăuntru luminând slab interiorul cortului. 
O siluetă se vedea apropiindu-se de fundul cortului, 
aplecându-se peste grămada de pături. S-a auzit o 
şoaptă şi o altă formă omenească s-a ridicat, în fata 
primei siluete. Ochii lui Werper au început să se 
obişnuiască şi percepea câte ceva din mişcările acestor 

siluete. Umbra care s-a strecurat încet era un bărbat, iar 
belgianul l-a recunoscut imediat pe vizitatorul nocturn. A 
fost cuprins deodată de o gelozie cumplită şi a înaintat 
spre cele două persoane din cort. A auzit ţipătul de 
spaimă al femeii care l-a recunoscut pe atacator. Dar în 
aceeaşi clipă Mohamed Beid a prins-o de gât, împingând- 
o înapoi în pat. 

Belgianul a văzut roşu în faţa ochilor, simțind că o 
pierde pe femeia speranţelor sale. Era hotărât să nu o 
cedeze arabului, pentru că îi aparţine lui, în exclusivitate. 

Nu va permite nimănui să îl jefuiască! A mai făcut 
încă doi paşi şi s-a aruncat în spatele arabului. Acesta 
surprins de atacul mişelesc, s-a întors mirat. Însă deloc 
speriat de atacator. Degetele belgianului s-au înfipt în 
gâtul arabului, dar acesta s-a scuturat şi s-a ridicat 
pentru a răspunde atacului. Werper i-a tras un pumn 
zdravăn în falcă. Arabul s-a clătinat de parcă ar fi fost 
beat şi s-a dat câţiva paşi în spate. Werper nu a profitat 
însă de această clipă de slăbiciune a arabului. Belgianul 
a încercat să scoată pistolul, însă arma s-a agăţat de 
curea, dând posibilitate arabului să îşi revină şi să se 
arunce din nou asupra belgianului. 

Werper l-a izbit din nou, însă de data aceasta 
arabul s-a dat înapoi şi a ripostat la rândul lui. Se loveau 
orbeşte, luptând sălbatic. Jane Clayton urmărea această 
luptă, fără să scoată un cuvânt. Belgianul se căznea să 
scoată revolverul, lucru care nu îi reuşea. Mohamed Beid, 
care nici nu s-a gândit că va întâmpina vreo rezistenţă în 
intenţiile sale josnice, venise neînarmat, având doar un 
cuţit lung, pe care acum îl trase din teacă. 

Stătea pregătit să întâmpine un nou atac al 
belgianului. Lupta s-a oprit câteva clipe, iar cei doi 
combatanți răsuflau din greu. 

— Câine de creştin, şopti arabul. Priveşte bine la 
acest cuţit din mâna lui Mohamed Beid. Uită-te bine la 

el, păgânule, pentru că este ultimul lucru pe care îl mai 
vezi sau îl simţi în viaţa ta. Cu acest cuţit, Mohamed Beid 
va spinteca inima ta neagră. Dacă ai şi tu un Dumnezeu, 
roagă-te acum la el, pentru că peste un minut vei fi mort 

După ce a spus aceste cuvinte, arabul s-a năpustit 
asupra belgianului, ridicându-şi cuțitul deasupra capului. 
Werper tot nu reuşea să îşi scoată pistolul, care se 
încăpăţâna să rămână agăţat de curea, iar din cauza 
întunericului, nu îşi dădea seama ce agăța de fapt arma. 
Văzându-l pe arab că atacă din nou, s-a dat la o parte 
punându-i piedică. Această stratagemă a reuşit, pentru 
că arabul s-a năpustit orbeşte asupra victimei sale. 

Mohamed Beid, purtat de avântul atacului său 
decisiv, s-a împiedicat de piciorul belgianului, căzând cât 
era de lung. S-a ridicat însă imediat, ca fulgerul. S-a 
răsucit pentru a-şi continua atacul furibund, dar belgianul 
a reuşit să îşi scoată arma de la centură şi a ridicat mâna 
pentru a tinti. Mohamed Beid s-a repezit cu capul înainte 
spre duşmanul său, dar s-a auzit o detunătură puternică, 
iar din ţeava pistolului ţinut de Werper, a ţâşnit o flacără 
albastră, strălucitoare. 

Mohamed Beid s-a rostogolit la pământ şi după 
câteva zvâcniri s-a oprit din ultima sa mişcare din viaţă, 
chiar lângă patul femeii pe care o atacase cu câteva 
minute mai înainte. Imediat după acest zgomot puternic, 
s-au auzit voci şi întreaga tabără s-a trezit din amorţeală 
Se auzeau strigăte, care cereau lămuriri în legătură cu 
detunătura de armă. Au pornit cercetări, iar în jur se 
auzeau paşii celor care căutau locul unde s-a tras cu 
arma. Jane Clayton s-a ridicat şi observând că arabul 
este mort. s-a apropiat de Werper, cu mâinile întinse. 

— Nu ştiu cum să îţi mulţumesc, prietene, a zis ea. 
Şi când mă gândesc că azi am fost gata să cred 
minciunile acestei bestii despre trecutul tău şi despre 
perfidia cu care acţionezi. Te rog domnule Frecoult, să 

mă ierţi. Trebuia să îmi dau seama că un alb şi în acelaşi 
timp un gentleman nu poate fi decât protectorul unei 
femei din aceeaşi rasă cu el, pe acest pământ plin de 
primejdii şi oameni răi. 

Werper a rămas locului câteva clipe. Se uita lung la 
Jane Clayton, dar nu îşi putea găsi cuvintele potrivite 
pentru această situaţie. Dar nici nu putea să spună nimic 
despre acuzaţiile aduse de arab, pentru a nu lungi vorba. 
lar despre adevăratele sale intenţii nu putea discuta 
acum, faţă de această femeie care îl credea salvatorul ei. 
Afară, arabii căutau cortul unde s-a tras cu arma, dar mai 
ales pe autorul acestei detunături care i-a trezit şi care 
poate că l-a ucis pe unul dintre ei. Cele două santinele 
care au fost trimise să se culce şi să nu mai stea lângă 
cortul prizonierei, s-au trezit şi au propus să se intre în 
cort, pentru a vedea dacă acolo sunt toate în regulă. 
Unul dintre ei zicea că femeia ar fi pus mâna pe o armă 
să se apere şi l-ar fi putut împuşca pe conducătorul lor. 
Werper i-a auzit apropiindu-se. 

Dacă ar fi fost descoperit şi acuzat de uciderea lui 
Mohamed Beid, ar fi fost condamnat la moarte fără prea 
multe discuţii. Sălbaticii de arabi l-ar fi sfâşiat în bucăţi 
pentru uciderea conducătorului lor, mai ales că era 
creştin. Trebuia să găsească ceva, care să le îndrepte 
atenţia în altă parte şi nu spre cadavrul lui Mohamed 
Beid. Şi-a pus revolverul înapoi în toc şi s-a grăbit spre 
uşa cortului, unde ridicând pânza care servea drept uşă, 
i-a întâmpinat pe oamenii care s-au adunat acolo pentru 
a intra în ultimul cort care a rămas necercetat. 
Străduindu-se să zâmbească cu mult calm, Werper şi-a 
ridicat mâna, pentru a le opri înaintarea. A spus: 

— Femeia creştină s-a opus conducătorului vostru, 
iar acesta a tras asupra ei. Prizoniera nu este moartă, ci 
este doar uşor rănită. Mohamed Beid şi cu mine vom 
avea grijă de ea! 

Zicând aceste cuvinte s-a întors foarte liniştit şi a 
reintrat în cort. Arabii au fost satisfăcuţi de această 
explicaţie şi s-au întors şi ei la rândul lor în corturi pentru 
a-şi continua somnul. Ajuns din nou în faţa femeii pe 
care dorea să o ocrotească, dar numai pentru a-şi 
rezolva problemele sale foarte încurcate, Werper a simţit 
că este cuprins de pasiune pentru Jane. Era şi foarte 
nervos din pricina micului discurs pe care l-a rostit în 
faţa arabilor furioşi, care la fel de bine ar fi putut să îl 
dea la o parte şi să vadă dacă spune adevărul. Această 
stare de nervozitate i-a transformat pasiunea latentă 
într-o forţă care îl împingea de la spate spre femeia din 
faţa sa. Oricât de bine educat ar fi cineva, în anumite 
momente, instinctele primare îl cuprind şi sunt deasupra 
tuturor celor învăţate. lar faptul că Jane a recunoscut că 
el este totuşi un gentleman, i-a întărit convingerea că ea 
îl iubeşte şi îl consideră ca un urmaş al soţului ei. 

Pentru prima oară se găsea în faţa ei, într-o situaţie 
în care ea îl considera pe drept cuvânt un protector. 
Adevăratele sale intenţii erau ascunse de întâmplările de 
acum câteva minute, iar situaţia era cât se poate de 
favorabilă. Werper uitase cu desăvârşire că luase parte 
la elaborarea planului, în urma căruia Jane Clayton şi-a 
pierdut averea şi soţul. Intenţiile sale criminale au fost 
imediat date uitării. A început să îşi joace rolul de 
binefăcător, începând să creadă că acesta este de fapt 
destinul lui. Dorea neapărat să îndrepte răul care s-a 
abătut asupra acestei femei atât de frumoase. 

Stătea cu spatele la uşa cortului, prefăcându-se că 
ascultă paşii arabilor care se duceau la culcare. In 
realitate medita la întreaga situaţie. Jane Clayton s-a 
apropiat de el. 

— Ce este de făcut? a întrebat ea. Werper nu a 
răspuns imediat. 

— Crima va fi sigur descoperită mâine dimineaţa, a 

spus ea încet, arătând spre cadavrul lui Mohamed Beid. 
Te vor omori, dacă te vor găsi aici. 

Werper continua să tacă. Deodată s-a întors spre 
Jane zicând: 

— Am un plan, a început el. Dar trebuie să fii foarte 
curajoasă. Dar sunt sigur că nu te vei pierde cu firea, 
pentru că mi-am dat seama cât eşti de curajoasă, în 
situaţiile grele. Crezi că mai poţi face faţă unor greutăţi? 

— Pot să îndur orice, pentru a scăpa de aici, a 
răspuns ea ferm. 

Belgianul a început să îi spună planul pe care îl 
credea el cel mai bun în aceste clipe. 

— Va trebuie să te prefaci moartă. Voi explica 
santinelelor că ai murit după ce Mohamed Beid te-a 
împuşcat. Le voi spune că tot conducătorul lor mi-a spus 
să te arunc undeva în pădure. Le voi mai spune că 
Mohamed Beid nu doreşte să vadă pe nimeni, pentru că 
s-a îndrăgostit de tine şi că acum suferă că te-a omorât. 
Le mai spun că Mohamed Beid doreşte să rămână o 
vreme singur, pentru că suferă din cauza pierderii femeii 
iubite. 

Jane Clayton a ridicat o mână, vrând să îl oprească 
Un zâmbet îi flutura pe buze. 

— Trebuie să fii nebun domnule Frecoult! Cum crezi 
că oamenii arabului vor crede o asemenea poveste de 
adormit copiii? 

— Se pare că nu îi cunoşti pe arabi. Deşi par nişte 
criminali din naştere, fiecare dintre ei este un 
sentimental, aşa cum nu mai găseşti în toată lumea. 
Romantismul pe care îl caută ei, îi duce să se adune în 
asemenea armate şi să lupte, doar de dragul de a ucide. 
Te rog să mă crezi, că acest plan al meu va reuşi pe 
deplin. 

Jane Clayton a dat din umeri resemnată. 

— Nu ne rămâne decât să încercăm, dacă vor crede 


184 


- EDGAR RICE BURROUGHS - 


povestea ta. Dar apoi ce ne vom face? 

— Te voi ascunde în junglă, a continuat belgianul, 
apoi mă voi întoarce să te iau, aducând cu mine şi doi 
cai. 

— Dar cum vei explica moartea lui Mohamed Beid, a 
întrebat Jane Clayton. Cadavrul va fi descoperit mâine 
dimineaţa înainte de a te întoarce în tabără. 

— Nu voi da nici o explicaţie. Mohamed Beid va 
avea grijă şi de asta. Explicaţia trebuie să o las pe seama 
lui. Eşti gata pentru aventura ce urmează? 

— Da! 

— Aşteaptă-mă puţin aici, să îţi aduc o armă şi 
câteva cartuşe. 

Werper a ieşit din cort, dar s-a întors peste câteva 
minute, ţinând în mână un revolver şi o cartuşieră. 

— Eşti gata? a întrebat. 

— Sunt gata! a răspuns Jane. 

— Atunci vino să te pun pe umăr şi va trebui să 
atârni cât mai moale, o sfătui belgianul, lăsându-se pe un 
genunchi, ca să o ajute. După ce a prins-o de mijloc, s-a 
ridicat mulţumit zicând: 

— Aşa! Acum putem merge. Trebuie să îţi laşi 
mâinile, capul şi picioarele foarte moi. Nu uita că eşti 
moartă. 

A ieşit apoi din cort, înaintând spre ieşirea din 
tabără, cu femeia trântită pe umărul drept. In jurul 
taberei, arabii au construit un zid de apărare din crengi 
groase şi pline cu ţepi, pentru a împiedica animalele 
sălbatice să pătrundă până la corturi. La ieşire, erau 
două santinele care se plimbau în jurul unui foc mare, pe 
care aveau grijă să îl întreţină, ca să fie văzut de la mare 
distanţă, dar şi să descurajeze carnivorele mari, care 
vânau mai ales noaptea. 

Cea mai apropiată santinelă, s-a uitat la belgian. 
Arabul era surprins văzându-l venind, mai ales cu acea 

povară ciudată. A strigat instinctiv: 

— Cine eşti? Ce naiba ai pe umăr? 

Werper a ridicat capul pentru a fi mai bine 
recunoscut şi a spus foarte calm: 

— Este cadavrul prizonierei, a început să explice. 
Mohamed Beid m-a rugat să îi duc trupul mai departe în 
pădure, pentru că nu a mai putut să îndure să o vadă pe 
femeia pe care a iubit-o atât de mult şi pe care din 
nefericire a omorât-o. Acum suferă cumplit şi nimeni nu îl 
poate consola. Abia am reuşit să îl împiedic să nu se 
sinucidă. 

Pe umărul belgianului, atârnând moale, dar foarte 
speriată, Jane aştepta răspunsul arabului. Era sigură că 
acesta va râde de povestea aceasta incredibilă, 
descoperind imediat minciuna albului şi amândoi vor fi 
pierduţi. incepea să se gândească ce va avea de făcut, 
dacă se va încinge o luptă între Frecoult şi arabi. Insă 
arabul a întrebat foarte simplu: 

— Te duci singur, sau vrei să trezesc pe careva să te 
ajute? 

Tonul arabului nu era deloc schimbat şi nu era mirat 
că Mohamed Beid a devenit pe neaşteptate atât de 
romantic. Werper a răspuns: 

— Pot merge şi singur! 

A trecut de cei doi arabi care păzeau intrarea în 
tabără, pierzându-se printre copacii groşi ai pădurii. Când 
a ajuns într-un loc unde era sigur că nu va fi văzut de 
nimeni din tabără, a lăsat-o pe Jane la pământ, făcându-i 
semne ca să nu cumva să scoată vreun cuvânt care să îi 
deconspire. 

Au mers în linişte mai departe, oprindu-se câteva 
minute, timp în care Werper a ajuta-o să îşi încingă 
centura cu revolverul şi cartuşiera. Apoi a ajutat-o din 
nou, de această dată să se urce într-un copac stufos. 

— Mâine, a şoptit el, de îndată ce voi scăpa de arabi, 

mă întorc aici. Curaj, lady Greystoke! Avem toate şansele 
de a scăpa!, 

— Îți mulţumesc, a răspuns femeia şoptind. Ai fost 
foarte bun cu mine. Eşti un bărbat curajos. 

Belgianul nu i-a răspuns, însă întunericul nopţii a 
ascuns culoare roşie a obrajilor săi, semn de mare 
ruşine. S-a întors şi a pornit-o înapoi spre tabără. 
Santinela l-a văzut intrând în cortul lui, dar nu a mai 
observat că iese prin spatele aceluiaşi cort, târându-se 
spre cortul unde fusese prizoniera. Werper a ridicat 
pânza cortul şi s-a furişat înăuntru, apropiindu-se de 
cadavru. Cu repeziciune a prins mortul de încheietura 
mâinilor şi l-a săltat în spate, ducându-l până la locul 
unde a intrat, cu câteva clipe mai înainte. Apoi a ieşit din 
cort, ridicându-se în picioare. 

A început să se uite în jur pentru a fi sigur că nu îl 
vede nimeni. Apoi s-a aplecat, a ridicat cadavrul şi a 
traversat în fugă tabăra, ducându-se la cortul în care 
stătuse mortul. A aşezat mortul pe pământ, rămânând 
nemişcat câteva secunde, ascultând zgomotele nopţii. 
Zâmbind mulţumit, că nu l-a văzut nimeni, a intrat în 
cort, trăgând mortul după el. 

A început să caute revolverul lui Mohamed Beid. 
După ce l-a găsit, a luat toate păturile din cort, 
înfăşurându-şi mâna cu arma. A ţintit capul arabului şi în 
timp ce a tras, a tuşit mai tare. Detunătura înfundată a 
armei nu s-a auzit, sau cel puţin nu a fost mai tare decât 
tuşitul cuiva, care doarme adânc într-un cort. Werper era 
pe deplin satisfăcut. 

Un zâmbet enigmatic îi flutura pe buze, când a scos 
revolverul de sub pături şi covoare, aşezându-l cu multă 
atenţie în mâna dreaptă a mortului, aşezând trei degete 
în jurul patului armei, iar cel arătător pe trăgaci. A mai 
stat câteva secunde, pentru a face ordine printre pături 
şi covoare. 

Apoi a ieşit pe unde a intrat, având grijă să lege 
pânza de la intrare pe dinăuntru. A mers apoi spre cortul 
prizonierei şi a înlăturat orice urmă, care ar fi putut să îl 
dea de gol. A ieşit prin spatele cortului, întorcându-se în 
cortul lui. 

S-a aşezat liniştit, s-a acoperit şi a adormit foarte 
liniştit. A doua zi, a fost trezit de glasul speriat al unui 
negru, care striga de la intrarea cortului lui Mohamed 
Beid. 

—  Veniţi repede, Buana! Veniţi aici, vă rog! 
Mohamed Beid este mort! S-a omorât singur! 

Werper a dat repede la o parte păturile care îl 
acopereau, mişcându-se cât mai repede. Pe fata lui era 
întipărită o spaimă firească. Aluzia negrului, că ar fi fost 
o sinucidere, i-a produs o mare uşurare şi un zâmbet 
uşor a înlocuit expresia de spaimă. 

— Aşteaptă-mă că vin imediat, a strigat el negrului. 
Şi-a tras cizmele şi a ieşit din cort. Arabii şi negrii 
alergau din toate părţile spre cortul conducătorului lor. 
Când a intrat Werper, o mulţime de arabi erau în jurul 
cadavrului, care era rece şi ţeapăn. Belgianul şi-a făcut 
loc printre ei şi s-a oprit în faţa mortului. A privit în tăcere 
faţa acestuia, apoi s-a întors extrem de furios: 

— Cine a făcut asta? Cine l-a ucis pe prietenul meu 
cel mai bun? 

Tonul lui era ameninţător. Însă un cor de voci i-a 
răspuns, pentru a scăpa de orice acuzaţie. 

— Mohamed Beid nu a fost ucis. A murit de propria 
lui mână. Allah din cer ne este martor. Uitaţi-vă, arma 
este încă în mâna lui. 

Toţi au arătat spre mâna lui Mohamed Beid, care 
încă mai avea arma ucigătoare. O vreme belgianul s-a 
prefăcut că nu crede această versiune, dar în cele din 
urmă s-a lăsat convins. A spus că probabil arabul s-a 
sinucis, fiind chinuit de remuşcările provocate de 

moartea frumoasei femei albe, pe care a iubit-o atât de 
mult, lucru pe care nu l-a dezvăluit nimănui. Werper a 
înfăşurat singur cadavrul lui Mohamed Beid, având grijă 
ca rana provocată de glonţul tras de el să nu se observe. 
A ordonat unor negri să ia cadavrul şi să îl îngroape în 
poiana care se afla lângă tabăra lor. Corpul lui Mohamed 
Beid a fost aşezat într-o groapă adâncă doar de câteva 
palme, săpată în grabă cu iatagane şi cuțite. Când 
bulgării de pământ au acoperit toate urmele crimei, 
Albert Werper a scos un suspin de uşurare. Planul său a 
reuşit cu mult mai bine decât ar fi îndrăznit să spere cu o 
zi în urmă arabii rămânând fără conducător, au hotărât, 
după o scurtă adunare, să se înapoieze fiecare la tribul 
lui. Locurile lor de baştină erau răspândite la nord de 
tabără. Werper, după ce a auzit ce au hotărât, le-a spus 
că are intenţia să plece spre răsărit. Arabii, ştiind că nu 
are nimic preţios asupra sa, l-au lăsat să plece în linişte. 

Erau foarte bucuroşi că lucrurile au luat o 
întorsătură favorabilă şi că nimeni nu a fost acuzat de 
moartea conducătorului lor. In timp ce arabii se 
îndepărtau, Werper s-a uitat după ei cum dispar unul 
câte unul în sălbăticia acelui ţinut neospitalier. Îi mulţumi 
lui Dumnezeu că a scăpat din situaţia aceea atât de 
periculoasă. A aşteptat până nu a mai auzit nici un 
zgomot făcut de călăreţii care s-au îndepărtat. 

Şi-a întors calul şi a intrat în pădure, mergând spre 
locul unde a lăsat-o pe lady Greystoke. Şi-a oprit calul 
sub copacul unde a ajutat-o să se adăpostească. S-a 
uitat în sus şi a strigat cu o voce veselă, plină de 
speranţe: 

— Bună dimineaţa! 

De sus însă nu a venit nici un răspuns. S-a uitat în 
jur, dar nu a văzut pe nimeni şi nici o urmă nu dovedea 
că Jane s-ar fi dat jos din copac şi că ar fi plecai. 

A descălecat şi s-a urcat numaidecât în copac, 

pentru a vedea cât mai bine întreaga zonă a pădurii. Jane 
Clayton dispăruse în cele câteva ore cât au durat cele 
petrecute în tabără. 


CAPITOLUL XXII - Tarzan îşi revine 
din amnezie 


După ce Tarzan a aruncat pietrele fără valoare din 
punga pe care a regăsit-o, gândurile i-au zburat la 
lingourile din metalul acela galben pentru care arabii şi 
abisinienii s-au luptat pe viaţă şi pe moarte. Oare ce 
legătură există între acele grămezi de metal murdar de 
pământ şi frumoasele lui pietricele, care fuseseră mai 
demult în pungă? Dar metalul acela ce era de fapt? In 
mintea lui a încolţit ideea, după un efort al creierului său, 
că acel metal avea legătură cu trecutul lui sau poate că îi 
aparținuse. Imaginile unor persoane îi reveneau mai des 
în minte. Însă nu putea face încă nici o legătură clară 
între oameni şi evenimente. Totuşi, imaginea unei femei 
frumoase îi revenea foarte des în minte, cu mult mai des 
decât orice altă imagine sau chip. Cine era această 
femeie? Ce a însemnat ea pentru Tarzan al maimuţelor? 

| se părea că o vede lângă groapa unde abisinienii 
au ascuns grămada de metal galben. Insă împrejurimile 
nu semănau cu imaginile care îi trecea acum prin faţa 
ochilor minţii. | se părea că îşi aduce aminte de o clădire 
sau de mai multe clădiri... Era parcă şi o grădină cu flori 
multe şi frumoase, garduri şi şanţuri. Tarzan nu înceta să 
se minuneze de noile amintiri pe care creierul lui i le 
înfăţişa. Se străduia să înţeleagă tot ce îşi aducea 
aminte, însă simţea că îi lipsesc mai multe legături între 
oameni şi fapte, pentru a-şi aduce aminte în totalitate de 
trecutul său. 

O clipă i s-a părut că va putea dezlega misterul, dar 
totul s-a topit ca într-o ceaţă de dimineaţă, din nou se 

vedea în mijlocul maimuţelor, luând parte la viaţa lor, 
dansând şi vânând cu aceste animale păroase. Tarzan şi- 
a scuturat din nou capul şi a oftat. Ce îl împiedica să îşi 
aducă aminte de tot ce i s-a întâmplat în viaţă? 

De un lucru era însă din ce în ce mai sigur: exista o 
legătură între grămada de metal galben, locul unde se 
afla el acum şi mirosul acelei femei pe care o urmărea şi 
care îi scăpa mereu. Această enigmă trebuia elucidată. 
Dacă femeia aceea locuise acolo, oare nu era acesta cel 
mai bun loc unde să o caute sau să o aştepte, pentru a 
vorbi cu ea şi să fie în stare să îşi recapete memoria? 
Aceasta era singura rezolvare a tuturor dilemelor! Cel 
puţin aşa credea el în acele momente. 

Şi-a pus punga după cap şi a pornit în direcţia 
câmpiei. La marginea pădurii, i-a văzut pe arabii care 
veneau să îl caute pe Ahmet Zec. S-a ascuns şi i-a lăsat 
să treacă. Apoi a pornit din nou spre ruinele acelea arse 
pentru a-şi continua planul. În drum, a întâlnit o mică 
cireada de antilope. 

Această întâlnire cu animalele pădurii i-a adus 
aminte că nu mâncase de multă vreme carne proaspătă. 
S-a aşezat la pândă, apoi a început să se târască spre un 
mascul tânăr, care nu prea avea intenţia să fie prânzul 
nimănui. Însă după o jumătate de oră. Tarzan se ospăta 
cu cea mai bună carne de antilopă, apoi s-a hotărât că ar 
fi bine să bea apă rece din râu S-a îndreptat spre râu pe 
cărarea cea mai scurtă şi a băut pe săturate. Era deja 
seră şi Tarzan a pornit să caute un loc unde să doarmă în 
siguranţă. 

S-a hotărât însă că cel mai bine ar fi să doarmă chiar 
în locul pe care dorea să îl vadă, adică acolo unde era 
îngropat metalul galben. Aici ar fi putut să o întâlnească 
pe femeia care îi apărea mereu în minte şi pe care dorea 
să o întrebe cine este. Era însă obosit şi dorea să 
doarmă. Era la numai un kilometru de acele locuri, însă 

cei crescuţi în pădure nu prea au noţiunea timpului şi a 
unui plan riguros, aşa că Tarzan s-a răzgândit şi s-a 
culcat pe una din crengile unui copac de la marginea 
râului. Animalele pădurii nu se grăbesc, decât dacă sunt 
urmărite sau dacă le este teamă sau foame! 

A doua zi, mereu aceeaşi neschimbată zi, care se 
repeta la infinit, Tarzan a dorit să îşi continue drumul 
spre locul unde credea că putea să găsească răspunsuri 
la toate întrebările pe care şi le punea. Inainte de a porni 
la drum, a coborât din nou la apă, pentru a-şi potoli 
setea. Aici era însă Numa, leul, care sosise şi el doar cu 
câteva clipe în urmă. Enorma fiară şi-a ridicat uşor capul 
şi a mârâit, dorind să arate că este furios şi că trebuie 
lăsat în pace să bea apă. 

Din pieptul felinei, mârâitul venea din ce în ce mai 
puternic, prevenindu-l pe intrus că dacă nu va pleca în 
curând, îl aşteaptă o mare primejdie. Insă Tarzan, ca şi 
oricare alt animal al pădurii, fiind sătul, nu dorea o 
confruntare inutilă, care i-ar fi răpit timp. A făcut un mic 
ocol şi s-a îndreptat spre apă, oprindu-se la câţiva metri 
de animalul care mârâia supărat. Câteva momente 
animalul a continuat să se uite la om. Dar şi-a reluat 
adăpatul, iar astfel, om şi animal, îşi alinau setea 
aproape cot la cot, în aparenţă, frecare ignorând 
prezenţa vecinului. 

Numa a terminat primul de băut. Şi-a ridicat capul şi 
a stat câteva secunde nemişcat, privind dincolo de râu, 
într-o stare de aşteptare, atât de caracteristică acestui 
animal superb. Dacă nu i s-ar fi mişcat coama în bătaia 
vântului, oricine care l-ar fi văzut, ar fi crezut că este o 
statuie turnată în bronz, înfăţişând un animal aşteptând. 

Dar această atitudine s-a schimbat imediat, animalul 
apropiindu-se de om, mârâind ameninţător. Mărâitul nu a 
încetat, nici când majestuosul animal şi-a schimbat 
gândul şi s-a îndreptat spre cărarea care ducea spre 

pădure. Tarzan a continuat să bea apă din râu, însă cu 
coada ochiului urmărea fiecare mişcare a leului, până 
când regele animalelor a dispărut în junglă. Nu s-a oprit 
din ascultarea zgomotelor pădurii, decât atunci când a 
fost pe deplin convins că a trecut orice primejdie de a fi 
atacat. 

Apoi a sărit în apă şi a înotat câteva minute. A ieşit 
din râu şi a mâncat câteva ouă găsite într-un cuib, după 
care a privit în susul râului, spre ruinele casei sale, unde 
se găseau barele acelea de metal. Urmele bătăliei nu s- 
au şters. Dar spre marea lui consternare, a văzut că 
groapa era săpată, iar comoara nu era niciunde. Metalul 
galben dispăruse! 

Pământul era călcat în picioare de oameni şi de cai, 
neputând lua urma celor care furaseră lingourile. lar mai 
departe, nu se vedea nici urmă de „ea”. Dacă era vreo 
legătură între femeia aceea şi metalul galben, atunci nu 
mai avea nici un rost să mai aştepte aici. Acum totul a 
devenit şi mai confuz. Toate păreau atât de încurcate: 
pietrele colorate, metalul galben şi femeia din gândurile 
sale. 

Era foarte deprimat. Mai bine s-ar fi întors în junglă 
şi l-ar fi căutat pe Ciule. A mai aruncat o privire şi a 
pornit agale spre pădure. Apoi şi-a mărit ritmul şi a 
traversat câmpia într-o fugă uşoară, apoi într-un ritm mai 
alert. Ajungând în pădure, s-a urcat în primul copac cu 
agilitatea unei maimuțe puse pe joacă. 

Din nou mergea fără nici o ţintă, împins numai de 
plăcerea de a cutreiera, de a fi liber. lar speranţa de a-l 
întâlni pe Ciule, sau de a o vedea pe „ea”, au trecut pe 
un al doilea plan. A petrecut astfel două zile prin jungla 
sălbatică, ucigând şi mâncând, apoi dormind prin copaci. 
Abia în a treia zi şi-a întrerupt această hoinăreală fără 
rost, când a simţit în aer apropierea unui cal şi a unui 
om. Calul şi călăreţul erau departe, însă Tarzan şi-a dat 


193 


- TARZAN ŞI NESIEMAIELE DIN OPAR - 


imediat seama din ce direcţie vin. A luat-o pe nesimţite, 
prin copaci, în direcţia din care venea mirosul. 

Peste câteva minute a zărit un călăreț singuratic, 
care mergea spre răsărit. După ce s-a apropiat de 
călăreț, şi-a dat seama că nu s-a înşelat; călăreţul era cel 
care îi furase pietrele lui frumoase. O flacără de furie a 
izbucnit pe obrazul lui. A coborât din vârful copacului 
unde s-a postat să îl aştepte pe călăreț şi a trecut 
deasupra lui Werper, care nici nu bănuia ce primejdie îl 
aşteaptă. 

A urmat un salt scurt şi precis, iar belgianul a simţit 
cum cineva, cu o greutate impresionantă, sare în spatele 
lui, izbindu-se de spatele calului. Animalul s-a speriat şi 
s-a repezit înainte, de parcă ar fi fost îndemnat de o sută 
de pinteni. Două braţe puternice l-au prins pe călăreț şi 
într-o clipă a fost trântit la pământ. Werper s-a trezit în 
faţa unui uriaş alb, aproape gol, care îl ţintuia la pământ, 
cu genunchiul în piept. Imediat l-a recunoscut pe 
atacator, devenind palid. O culoare nesănătoasă de mort 
i s-a întins pe faţă. Gâtul i-a fost cuprins de degete 
puternice, ca de fier. 

Belgianul a încercat să îi vorbească, să îl roage să îi 
lase viaţa, însă strânsoarea îl împiedica să vorbească 

— Pietrele mele! a strigat uriaşul de pe pieptul 
belgianului. Ce ai făcut cu pietrele mele frumoase, cu 
pietrele lui Tarzan? 

Strânsoarea a slăbit puţin, ca să îi permită 
belgianului să răspundă. Acesta însă nu a putut face 
altceva decât să tuşească şi să se înece. In cele din 
urmă a putut vorbi: 

— Ahmet Zec, arabul, le-a luat de la mine. M-a 
obligat să îi dau şi pietrele şi punga. 

— Am văzut întreaga scenă, i-a răspuns Tarzan, dar 
pietrele din pungă nu erau acele pietre frumoase ale lui 
Tarzan. Erau nişte pietre de pe fundul râului. 

Tarzan s-a uitat încruntat la belgian, apoi a 
continuat: 

— Nici arabul nu a avut ce face cu ele şi le-a aruncat 
furios, după ce a văzut şi el că nu sunt frumoase. Vreau 
pietrele mele frumoase! Unde le-ai ascuns? 

— Nu ştiu, nu ştiu! a strigat Werper. Le-am dat lui 
Ahmet Zec, pentru că altminteri m-ar fi ucis. M-a urmărit 
apoi câteva minute, pentru a-mi lua viaţa, cu toate că 
mi-a promis că mă va lăsa în pace. Eu l-am împuşcat, 
însă punga nu mai era la el, cu toate că am căutat-o apoi 
multă vreme. 

— Am găsit-o eu, i-a spus Tarzan, mârâind supărat. 
Dar în pungă erau doar acele pietre pe care şi Ahmet Zec 
le-a aruncat dezgustat. Eu cred că le-ai ascuns tu 
undeva. Dacă nu îmi spui unde sunt pietrele mele frumos 
colorate, te omor! 

Zicând aceste cuvinte amenințătoare, s-a repezit din 
nou asupra belgianului, ca să îl strângă de gât. Acesta s- 
a zbătut pentru a-i mai spune uriaşului alb ceva. 

— Pentru Dumnezeu, lord de Greystoke, vrei să 
comiţi o crimă pentru o mână de pietre? 

Degetele de la gâtul  belgianului au slăbit 
strânsoarea, în timp ce pe faţa lui Tarzan a apărut o 
expresie de nedumerire. Privirea nu i-a mai fost atât de 
fioroasă. 

— Lord de Greystoke? Lord de Greystoke? a repetat 
el. Unde am mai auzit eu de acest nume? 

— Dar omule, tu eşti lordul de Greystoke! a strigat 
belgianul Ai fost lovit şi rănit de căderea unei stânci, 
atunci când cutremurul a surpat trecătoarea spre camera 
subterană în care tu şi Wazirii tăi aţi fost după lingourile 
de aur, pe care doreai să le duci la reşedinţa ta. Lovitura 
te-a făcut să îţi pierzi memoria. Dar eşti John Clayton, 
lord de Greystoke! Nu îţi aduci aminte? 

— John Clayton? Lord de Greystoke? a repetat 

Tarzan, rămânând câteva momente tăcut, de parcă ar fi 
meditat adânc la cele zise de belgian. 

Apoi, după câteva clipe, şi-a dus mâna tremurândă 
la frunte, în timp ce ochii i s-au umplut de o expresie de 
mirare, dar şi de înţelegere a situaţiei. Numele său, pe 
care îl uitase, i-a redeşteptat memoria, care s-a luptat 
atât de mult să îi revină, în ultimele zile. l-a dat drumul 
belgianului şi a sărit drept în picioare. 

— Dumnezeule! a exclamat. 

După câteva secunde a strigat: 

— Jane! 

Deodată s-a repezit la Werper care s-a ridicat şi el. 

— Soţia mea! a strigat Tarzan. Ce s-a întâmplat cu 
ea? Ferma este în ruine, după câte văd. Dar se pare că 
ştii şi de asta. Probabil că ai fost şi tu amestecat în 
această afacere murdară. Mai ales că m-ai urmărit până 
în Opar. apoi mi-ai furat nestematele. Eşti un hoţ şi un 
escroc! Nu încerca să negi! 

— Este mai rău decât un escroc! s-a auzit o voce în 
spatele lor. 

Tarzan s-a uitat în spate şi a văzut un om înalt, în 
uniformă, stând pe cărare la câţiva paşi de ei. În spatele 
lui se adunau nişte soldaţi negri, în uniforma statului 
Congo. _ 

— Este un ucigaş, domnule, a continuat ofiţerul. Il 
urmăresc de multă vreme, ca să îl duc înapoi. Trebuie să 
fie judecat pentru uciderea superiorului său. 

Werper era alb ca varul şi dârdâia de frică. Vedea 
unde l-a dus întreaga sa aventură în junglă. Instinctiv, a 
încercat să scape prin fugă, dar Tarzan al maimuţelor a 
întins o mână puternică şi l-a prins de umăr. 

— Aşteaptă! Acest domn vrea să te aresteze, dar şi 
eu vreau să ştiu câte ceva de la tine. Nu poţi pleca, decât 
dacă  lămurim anumite lucruri! Spune-mi, ce s-a 
întâmplat cu soţia mea? 

Ofiţerul belgian privea cu mare curiozitate la acest 
uriaş, aproape gol, având arme primitive, vorbind însă o 
franceză corectă, demnă de înalta societate. Nu ştia 
unde se termină omul primitiv şi unde începe omul 
civilizat. Nu putea nici să îşi dea seama de poziţia socială 
a acestei persoane ciudate, dar ceea ce nu îi plăcea, era 
siguranţa cu care acest om credea că poate să îl reţină 
pe prizonierul lui. 

— Pardon, a obiectat atunci ofiţerul, păşind înainte 
şi punându-şi o mână pe umărul lui Werper. Acest om 
este prizonierul mei şi va veni cu mine. 

— Numai după ce voi termina eu discuţia cu el, i-a 
replicat liniştit Tarzan. 

Ofiţerul s-a întors şi le-a făcut semn soldaţilor care 
stăteau în spatele lui. Întreaga companie de negri în 
uniformă a făcut un pas înainte, apoi i-a înconjurat pe cei 
trei albi. 

— Atât legea cât şi puterea de a o aplica sunt de 
partea mea, a spus ofiţerul. Dacă ai ceva împotriva 
acestui om, poţi veni cu mine şi să îl acuzi în faţa unui 
tribunal autorizat. 

— Nu pun la îndoială drepturile tale, dragă prietene, 
i-a răspuns Tarzan. Dar un drept de a aplica anumite 
ordine este numai aparent şi nici pe departe real. În 
primul rând, ţi-ai permis să calci teritoriul unui englez, 
teritoriu care de fapt aparţine Marii Britanii. Unde îţi este 
autorizaţia pentru o asemenea invazie? Unde sunt actele 
de extrădare care îţi permit să îl arestezi pe acest om? 
Dar cum de eşti atât de sigur, că nu te voi ataca 
împreună cu o armată cu mult mai puternică decât cei 
câţiva soldaţi pe care îi ai şi cu care vrei să te înapoiezi 
în Congo? 

Ofiţerul belgian şi-a pierdut răbdarea şi sângele 
rece. 

— Nu am chef să discut cu un sălbatic dezbrăcat. 

Dacă vrei să îţi fie bine, nu te amesteca în treburile mele. 
Sergent! Arestează-l pe criminal! 

Werper şi-a apropiat buzele de urechea lui Tarzan şi 
i-a şoptit. 

— Nu mă lăsa să mă aresteze! la-mă cu tine şi îţi voi 
arăta locul unde am văzut-o pe soţia ta aseară. Este 
imposibil să fi plecat departe de aici! 

Sergentul a dat soldaţilor o comandă scurtă şi 
aceştia s-au apropiat de Werper. Tarzan însă nu a 
aşteptat mult şi l-a prins pe belgian de mijloc l-a apucat 
bine şi a sărit spre soldaţi, încercând să le străpungă 
rândurile. Cu pumnul drept, l-a izbit pe primul care i-a 
stat în cale. Soldatul a căzut pe spate, lovind cu arma de 
cel de lângă el. 

Apoi, uriaşul alb şi-a continuat drumul, făcându-şi 
loc printre soldaţii speriaţi, care se dădeau la o parte din 
faţa acestui sălbatic periculos şi puternic. Soldaţii nu 
puteau trage pentru că făcuseră un cerc în jurul albilor şi 
nu doreau să se împuşte între ei sau să îl rănească pe 
ofiţerul lor sau pe ceilalţi doi albi. Tarzan era pe punctul 
de a trece de ultimii soldaţi, când unul dintre ei s-a 
strecurat în spatele lui şi aplecându-se, l-a prins de 
picioare, făcându-l să îşi piardă pentru un moment 
echilibrul. Acest moment de ezitare a fost suficient ca 
soldaţii să îşi revină din spaimă şi uluială şi să îl 
doboare. Peste câteva secunde, douăzeci de soldaţi au 
sărit asupra celor doi fugari, iar peste un minut cei doi 
erau legaţi cu funii groase şi puşi în imposibilitatea de a 
se mai mişca liber. După acest succes, ofiţerul belgian 
era vesel şi dispus să îşi bată joc de prizonierii lui. 

De la Tarzan nu a reuşit să scoată nici un cuvânt, 
însă Werper i-a spus că de fapt, sălbaticul alb este un 
lord englez. Ofiţerul a început să râdă de cele spuse de 
belgian, pe care l-a sfătuit să îşi păstreze părerile pentru 
judecata la care va fi supus. După o scurtă pauză de 

odihnă, ofiţerul belgian a dat ordinul de pregătire pentru 
plecare. 

Pe cei doi prizonieri i-a aşezat între patru soldaţi 
negri şi trupa a pornit spre est, spre graniţa statului 
Congo. Spre seară, întreaga coloană s-a oprit lângă un 
râu, unde s-a instalat tabăra pentru noapte. Imediat au 
început pregătirile pentru cină. La marginea luminişului, 
o pereche de ochi fioroşi privea cu foarte mare 
curiozitate întreaga activitate a oamenilor în uniformă. 
Vedea cum soldaţii îşi construiesc adăposturi pentru 
noapte, cum aprind focurile şi cum pregătesc mâncarea. 

Tarzan şi Werper erau legaţi împreună şi aşezaţi în 
spatele unei grămezi de raniţe. După ce soldaţii au 
terminat de mâncat, santinela postată lângă ei le-a 
ordonat să se scoale şi să treacă lângă foc. Aici li s-au 
dezlegat mâinile, pentru a putea şi ei să mănânce. Când 
Tarzan s-a ridicat în picioare, fiara care pândea din 
junglă a început să mârâie, iar în ochi i-au apărut umbre 
ce îi aduceau aminte de vremuri grele. 

Uriaşul alb s-a oprit să asculte şi a vrut să răspundă 
semnalului primit din pădure. Însă imediat s-a oprit ca 
să nu atragă asupra sa atenţia soldaţilor. Deodată a avut 
o inspiraţie. Şi-a întors capul spre Werper şi i-a şoptit la 
ureche: 

— Îţi voi vorbi tare, într-o limbă necunoscută, pe 
care nu o înţelegi. Prefă-te că înţelegi ce îţi spun şi 
mormăie şi tu ceva, de parcă mi-ai răspunde. Probabil că 
vom reuşi să scăpăm de aici, dacă îmi reuşeşte această 
stratagemă. 

Werper a dat afirmativ din cap, dând de înţeles că a 
priceput ce are de făcut. De pe buzele lui Tarzan au 
început să iasă sunete, într-un jargon ciudat, care 
semăna mai degrabă a lătrat de câine, decât a limbă 
omenească. Soldaţii care se aflau în apropiere s-au uitat 
surprinşi la Tarzan. Unii dintre ei au râs, însă alţii s-au 

dat la o parte, dând dovadă de o teamă superstiţioasă. 
Ofiţerul s-a apropiat de prizonieri, în timp ce Tarzan 
continua să vorbească în acea limbă ciudată. S-a oprit şi 
a ascultat cu interes sunetele scoase de uriaşul alb. 

Dar când şi Werper a răspuns în acelaşi jargon 
ciudat, curiozitatea ofițerului a depăşit orice limite şi i-a 
oprit, întrebându-i ce limbă vorbesc. Tarzan a apreciat 
corect inteligenţa acestui ofiţer în timpul marşului. 
Succesul întregii farse depindea acum de acest dialog 
dintre ei. 

— Greaca, a răspuns Tarzan. 

— Aşa mi-am închipuit şi eu, i-a răspuns ofiţerul. 
Sunt foarte mulţi ani de când am studiat şi eu această 
limbă, de care nu eram sigur că o voi recunoaşte. Însă în 
viitor vă rog să discutaţi într-o limbă pe care o cunosc şi 
eu mai bine. 

Werper şi-a întors capul spre Tarzan, zâmbind ironic. 
Apoi a şoptit: 

— Adevărat că a fost greaca pentru el, însă şi pentru 
mine a fost o limbă necunoscută. 

Insă unul dintre soldaţii negri a mormăit speriat la 
urechea vecinului său: 

— Eu am mai auzit astfel de sunete. Odată, m-am 
rătăcit în junglă şi am auzit maimuţele uriaşe şi păroase 
vorbind în copaci, tot în această limbă. Cuvintele lor 
semănau cu cele spuse de prizonier. 

— Ce poate să fie atunci? l-a întrebat celălalt 
speriat. 

— Nu ştiu, dar foarte mult mi-ar fi plăcut să nu îl 
luăm cu noi. Mi se pare că nu este om, ci este un duh 
rău. Ne va aduce ghinion, dacă nu îl lăsăm să scape, a 
sfârşit soldatul superstiţios, uitându-se cu teamă în jur. 

Camaradul lui a râs nervos, ca să se îmbărbăteze 
singur, apoi s-a îndepărtat. A repetat cele auzite şi 
altora, bineînţeles cu mici modificări şi îmbunătăţiri, 

astfel că întreaga poveste sinistră a făcut ocolul micii 
tabere. 

Peste puţină vreme, lui Tarzan i se atribuiau puteri 
supranaturale, fiind considerat un vrăjitor periculos, care 
va aduce moartea printre soldaţii negri. În tot acest timp 
însă, o fiinţă păroasă a urmărit ce se petrece în tabără, 
apoi a coborât din copac şi s-a îndreptat spre sud, într-o 
misiune care i-a fost încredinţată de albul care i-a 
răspuns în aceeaşi limbă. 


CAPITOLUL XXIII - O noapte de 


groază 


Jane Clayton a rămas în copac până s-a luminat de 
ziuă. | s-a părut că noaptea este fără sfârşit. La numai o 
oră după ce soarele a răsărit, a văzut un călăreț 
singuratic care venea pe cărare. Inima i-a tresărit de 
bucurie, crezând că belgianul a terminat tot ce trebuia să 
mai facă în tabăra arabilor şi vine să o caute. Mantia 
lungă, port specific arabilor şi turbanul călăreţului 
ascundeau faţa acestui personaj. 

Jane ştia că această persoană nu poate fi decât 
Frecoult, pentru că şi belgianul purta aceleaşi haine ca şi 
arabii din tabără. Imediat a uitat de grijile de peste 
noapte şi l-a strigat pe călăreț. Acesta şi-a înălţat capul şi 
şi-a oprit calul. Jane cu groază a văzut că nu era 
belgianul pe care îl aştepta, ci un ofiţer abisinian. Era 
Abdul Murak. 

Jane Clayton a încercat să se ascundă după crengile 
copacului, dar era prea târziu. Abisinianul a văzut-o şi i-a 
ordonat să coboare. Între timp, soldaţii abisinieni care îl 
urmau pe conducătorul lor au ajuns şi ei lângă copacul 
unde era Jane. Ea a refuzat să coboare. 

Imediat unul dintre soldaţi a început să se urce în 
copac, cu intenţia evidentă de a o cobori. Jane Clayton şi- 

a dat seama că orice împotrivire este zadarnică şi a 
coborât. S-a oprit în faţa abisinianului şi în numele 
dreptăţii şi omeniei l-a rugat să o lase să plece. Abdul 
Murak era încă foarte supărat din cauza înfrângerii şi a 
pierderii aurului şi a prizonierilor şi nimic nu îl putea 
îndupleca. Sentimentele pe care le evoca femeia îi erau 
însă cu totul străine, astfel că în orice situaţie s-ar fi 
găsit, tot nu ar fi înţeles la ce apelează această 
nenorocită şi de ce îl roagă să o lase în pace. În mintea 
lui era o confuzie şi un amestec de temeri. Fusese trimis 
într-o expediţie de răzbunare şi a dat greş. Putea fi 
degradat sau chiar executat pentru insubordonare sau 
desconsiderarea ordinelor. Nu ştia ce îi va spune regelui 
Menelik, cum să întoarcă situaţia, ca dintr-o înfrângere 
ruşinoasă, să iasă cu faţa curată. 

lată însă că acum avea ocazia de a-i duce regelui un 
dar frumos, o femeie albă, ca o floare, pe care regele ar 
fi apreciat-o şi ar fi uitat de campania în care îşi trimisese 
armata. La rugăminţile acestei femei albe, i-a răspuns că 
poate să-i asigure protecţia contra duşmanilor sau a 
animalelor din junglă, dar că trebuie să o ia cu el. Jane 
nu l-a mai întrebat ce are de gând cu ea, pentru că şi-a 
închipuit imediat că va fi dusă ca o sclavă, la curtea unui 
conducător local, sau rege al vreunui mic popor din 
Africa. 

S-a resemnat şi s-a lăsat urcată pe un cal, în spatele 
unui soldat. Intreaga trupă a luat-o spre est, spre locul de 
unde ea ştia foarte bine că nu va mai scăpa. Abdul Murak 
neavând nici o călăuză, s-a rătăcit din drumul cel mai 
scurt care l-ar fi dus acasă şi a făcut un mic ocol spre 
nord. Dar această deviere, a fost şi intenţionată pentru a 
scăpa de orice urmăritor, care nu s-ar fi încumetat să 
pătrundă în jungla deasă, chiar şi pentru a urmări un 
tâlhar atât de feroce ca abisinianul. Trupa însă era 
departe de a fi o primejdie pentru cineva, pentru că 

soldaţii erau foarte deprimaţi, descurajaţi. De mâncat nu 
prea au avut ce, pentru că în graba lor de a scăpa de 
arabi, nu aveau timp să vâneze sau să îşi procure 
alimentele necesare. De băut apă nici atât, pentru că 
locurile prin care au trecut, erau lipsite de râuri sau de 
alte surse de apă. După câteva ore de mers, întreaga 
trupă s-a oprit pentru odihna de noapte. 

Mirosul cailor a tras leii din jur, care au început să 
dea târcoale micii tabere. Mărâituri fioroase au început 
să se audă înjur, amestecându-se cu nechezatul cailor. 
Nimeni nu putea dormi în acel vacarm. Santinelele au 
fost dublate pentru a se putea da alarma în caz de atac 
din partea unui animal carnivor, care ar fi dorit să se 
înfrupte din carnea oamenilor sau a cailor. Un foc mare 
ardea în centrul taberei cu acelaşi scop de a apăra 
tabăra de fiarele nopţii şi de a alunga orice animal mare 
care s-ar fi încumetat să intre în tabără. In jurul taberei s- 
au adunat mărăcini, care puteau împiedica trecerea unor 
animale mai mici, dar la fel de periculoase. 

Trecuse de miezul nopţii, iar Jane Clayton nu reuşea 
să adoarmă, deşi era foarte obosită după drumul făcut 
călare prin junglă. Avea impresia unei primejdii iminente 
care urma să îi schimbe complet cursul vieţii. 

Nici ceilalţi din tabără nu erau mai liniştiţi. 
Zgomotele sinistre ale nopţii îi ţineau pe majoritatea 
dintre ei fără somn şi într-o stare de tensiune. Abdul 
Murak s-a sculat de peste zece ori din patul său 
improvizat, plimbându-se când în cort, când în faţa 
focului. Prizoniera lui îi vedea statura uriaşă cum trece 
prin faţa focului şi ghicea din mişcările lui că îi era 
teamă de ceva, sau de cineva. 

Urletele leilor s-au intensificat, iar pământul junglei 
a început să trepideze de zgomotele furioase din jurul 
taberei. Caii nechezau nervos şi trăgeau de curelele cu 
care fuseseră legaţi, într-o încercare disperată de a 

scăpa din acest infern. Unul dintre soldaţi, mai curajos 
decât ceilalţi, s-a repezit la cai încercând să liniştească 
animalele speriate, înnebunite de groază. Un leu furios şi 
îndrăzneţ, a sărit spre cai, iar umbra sa a devenit enormă 
la lumina focului din centrul taberei. Una dintre santinele 
şi-a ridicat arma şi a tras, iar acest glonte a dezlănţuit 
iadul asupra tuturor care erau în acea parte a junglei. 
Glontele a lovit leul în pulpă, provocându-i o rană 
dureroasă, care a dezlănţuit o furie şi mai mare, în atacul 
acestei feline. Puterile însă i-au rămas intacte, iar 
întregul său corp era pregătit să facă ravagii. 

Dacă nu ar fi fost rănit, probabil că ar fi abandonat 
ideea acestui atac asupra unei tabere cu oameni, care 
mai ales că aveau şi un foc mare în centru. Cu un urlet 
fioros a sărit peste gardul viu care înconjura tabăra şi 
într-o clipă a ajuns în mijlocul cailor. Ceea ce fusese mai 
înainte un zgomot al junglei, care se aude în mod 
obişnuit noaptea, a devenit un tumult de nedescris. Calul 
care a fost atacat primul a nechezat într-o agonie fără de 
scăpare. Câţiva cai au reuşit să îşi rupă curelele şi au 
fugit care încotro. Oamenii au sărit din locurile unde s-au 
adăpostit, pregătindu-şi armele pentru apărare sau atac. 
Mai mulţi au alergat după cai pentru a-i domoli. Ca la un 
semnal, vreo zece lei care se aflau în apropiere, au 
alergat spre tabără pentru a ataca. 

Felinele veneau zburdând fără nici un fel de teamă. 
Câţiva lei care au ajuns în tabăra au sărit asupra 
oamenilor şi cailor. Abisinienii blestemau şi strigau, 
încercând să scape de aceşti monştri cu ochi galbeni- 
verzui. Odată cu intrarea primului leu în tabără, Jane 
Clayton a sărit în picioare, iar acum privea îngrozită 
sălbatica scenă care se dezlănţuise. Un cal, care încerca 
să scape din ghearele unei feline a lovit-o, trântind-o la 
pământ. Leul care urmărea bietul animal a sărit peste 
femeia căzută, nedându-i nici o atenţie. 

Printre detunăturile de armă şi urletele leilor, se 
auzeau ţipetele de agonie ale oamenilor şi animalelor. 
Felinele nu făceau nici o deosebire, atacând orice fiinţă 
care le ieşea în cale. Soldaţii au uitat de prizoniera lor şi 
fiecare se gândea la modul cel mai rapid de a scăpa cu 
viaţă din acest infern, în acest timp, Jane încerca să se 
strecoare printre oameni, cai şi lei. Viaţa îi era 
ameninţată de leii care atacau pe cine întâlneau în cale, 
de caii care alergau călcând totul în picioare şi de 
oamenii care trăgeau cu armele lor, fără nici o ţintă, 
fiind îngroziţi de acest atac diavolesc. 

Dând dovadă de o inteligenţă ieşită din comun, leii 
au înconjurat prada, strângând atât oameni, cât şi cai, 
într-un cerc care se micşora foarte periculos, din când în 
când, un leu se repezea direct la oameni şi cai, 
semănând groaza printre cei din centrul taberei. Câţiva 
cai au reuşit să scape sărind peste victime şi atacatori, 
dar o asemenea performanţă nu era la îndemâna 
soldaţilor sau a prizonierei lor. Jane Clayton era întinsă la 
pământ, iar lângă ea zăcea un cal împuşcat de un glonte 
rătăcit. 

Un leu a sărit în pieptul unui soldat care se afla 
foarte aproape de ea. Negrul, înarmat cu un ciomag 
zdravăn, lovi zadarnic animalul, care dintr-un salt l-a 
trântit cât era de lung. Animalul s-a aşezat apoi pe 
victima sa care se zbătea fără scăpare, încercând să 
îndepărteze fălcile felinei care se deschiseseră deasupra 
lui. Leul nu a dat atenţie acestei inutile mişcări de 
apărare şi cu o mişcare iute a prins capul negrului. 
Oasele au trosnit scurt, curmând viaţa celui întins la 
pământ, fără speranţă. Animalul şi-a prins victima mai 
bine între dinţi şi a început să tragă de cadavru, peste un 
morman de oameni şi cai în agonie. 

Jane Clayton privea înmărmurită la această scenă 
oribilă. Vedea cum teribilul animal pleacă cu victima sa 

în gură, împiedicându-se de cadavre sau muribunzi. 
Povara era prea mare pentru leu şi în curând s-a plictisit 
să mai tragă de bietul mort. Şi-a abandonat victima 
sărind asupra oamenilor sau animalelor vii, asupra cărora 
şi-a revărsat furia. Dintr-o privire a zărit-o pe femeia care 
era întinsă pe pământul mânjit cu sânge. Cu un mărâit 
furios s-a pregătit să atace această nouă fiinţă care i-a 
apărut în cale. 

În tabăra în care Werper şi Tarzan zăceau legaţi, era 
o linişte de mormânt. Soldaţii dormeau sau se odihneau 
fiind conştienţi că a doua zi îi aşteaptă un drum lung şi 
obositor. Două santinele stăteau de pază scrutând cu 
privirea întunericul nopţii. Ceilalţi dormeau sau încercau 
să doarmă, toţi, în afară de Tarzan. Acesta trăgea de 
curelele cu care fusese legat. Muşchii puternici s-au 
încordat sub pielea bronzată a braţelor şi umerilor săi. 

Vinele de la tâmple s-au umflat de efortul ce-l făcea. 
Una din curele s-a rupt, apoi altul şi altul, până când a 
izbutit să-şi elibereze o mână. Atunci se auzi din codru 
un sunet gutural, încet, iar Tarzan a devenit deodată la 
fel de tăcut şi nemişcat ca o statuie, străduindu-se, cu 
ochii şi urechile să pătrundă întunericul, din nou s-a 
auzit sunetul, neînchipuit de straniu, dinspre verdeaţa 
deasă de dincolo de tabără. O santinelă s-a oprit brusc, 
încordându-şi ochii în întuneric. 

Părul lui creţ s-a făcut măciucă. Soldatul s-a adresat, 
într-o şoaptă răguşită, camaradului său: 

— Ai auzit? a întrebat. 

Celălalt s-a apropiat, tremurând de spaimă. 

— Ce să aud? 

Atunci, sunetul înfiorător s-a repetat, urmat aproape 
imediat de un sunet similar, ca răspuns, chiar din 
tabără. Santinelele s-au apropiat una de alta, privind 
punctul negru de unde părea că vine vocea misterioasă. 
În acel loc, care era opus lor, atârnau crengile groase ale 

câtorva copaci. 

Cei doi nu îndrăzneau să se apropie de acest loc. 
Groaza i-a împiedicat să îi trezească din somn pe 
camarazii lor. Nu erau în stare să facă nimic decât să 
stea îngheţaţi de spaimă, pentru ca fiinţa pe care o 
aşteptau din moment în moment să îi atace. N-au avut 
însă mult de aşteptat. O făptură enormă a sărit cu 
agilitate în tabără de pe crengile unui copac. Când a 
văzut-o, una dintre santinele şi-a recâştigat controlul 
asupra muşchilor şi vocii. Strigând din răsputeri, ca să 
trezească întreaga tabără, s-a repezit către foc aruncând 
repede câteva braţe de vreascuri uscate. 

Ofiţerul împreună cu soldaţii negri de sub comanda 
lui, au sărit din aşternut cu iuţeala obişnuită oamenilor 
care au trăit printre primejdii. Flăcările focului reaprins s- 
au ridicat şi mai puternic, luminând întreaga tabără, în 
timp ce oamenii deşteptaţi din somn se retrăgeau, 
cuprinşi de o groază superstiţioasă. Peste zece făpturi 
enorme şi păroase se puteau vedea destul de bine acum, 
de partea cealaltă a gardului de mărăcini. Uriaşul alb, 
având o mână liberă, a reuşit să se ridice în genunchi şi i- 
a chemat pe teribilii vizitatori nocturni, printr-o serie de 
lătrături şi mârâituri. 

Werper, care s-a ridicat şi el, a văzut feţele sălbatice 
ale antropoizilor care se apropiau şi abia mai ştia dacă 
trebuie să se sperie sau să se bucure. Mârâind 
înverşunat, maimuţoii au sărit înainte, spre Tarzan şi 
Werper. În fruntea lor se găsea Ciule. Ofiţerul belgian a 
ordonat oamenilor săi să tragă asupra fiarelor, dar 
soldaţii nu îndrăzneau nici să se mişte, din cauza fricii 
superstiţioase care îi stăpânea faţă de păroşii oameni ai 
copacilor şi convinşi că uriaşul alb, care putea să cheme 
în ajutorul lui fiarele din codru, era mai mult decât o 
fiinţă omenească. 

Scoţându-şi revolverul, ofiţerul a tras a tras, dar 

Tarzan le-a strigat antropoizilor să se grăbească să-i 
îndeplinească ordinele. Câteva maimute s-au întors şi au 
fugit la auzul detunăturii, dar Ciule şi alţi şase sau şapte 
maimuţoi s-au apropiat iute de Tarzan şi ascultând de 
ordinele lui, l-au ridicat. L-au apucat şi pe Werper, fugind 
apoi în pădure. Prin ordine scurte şi energice, ofiţerul 
belgian a reuşit să-i înduplece pe soldaţi să tragă o salvă 
după maimuţele care se îndreptau spre desişul junglei. 
Salva a fost însă trasă mai mult în aer, dar totuşi un 
glonte şi-a nimerit ţinta, pentru că în clipa în care jungla 
îi înghiţea pe atacatori, Ciule, care îl ducea pe Werper pe 
unul din umerii săi puternici, s-a clătinat şi a căzut 

Cu toate că s-a ridicat imediat, după mersul nesigur 
al maimuţoiului, ofiţerul şi-a dat seama că animalul este 
rănit grav. A rămas cu mult în urma celorlalţi, aşa că au 
trecut câteva minute ca să îi ajungă din urmă însă nu 
după mult timp a căzut. Werper a căzut şi el, iar corpul 
maimuţei a rămas întins peste el. In poziţia aceasta, 
belgianul a simţit că îl apasă ceva pe mâini, care tot îi 
mai erau legate la spate. 

Era ceva care nu făcea parte din corpul păros al 
maimuţoiului. A pipăit cu degetele obiectul: era o pungă 
moale, plină cu obiecte mici tari. A încremenit de mirare 
la gândul ce îl obseda. | se părea de necrezut şi totuşi, 
era adevărat! Cuprins de friguri, a încercat să ia punga 
de la maimuţoi şi să o treacă la el. Curelele cu care era 
legat îl împiedicau să iasă din strânsoare, dar până la 
urmă a reuşit să îndese punga prețioasă sub cureaua 
pantalonilor. Tarzan, la câţiva paşi de el, era ocupat cu 
dezlegarea mâinilor sale. După ce a reuşit să scape de 
toate curelele s-a ridicat în picioare şi apropiindu-se de 
belgian, a îngenunchiat lângă el. Câteva clipe a rămas 
aşa, examinând maimuta. 

— A murit! a spus. Îmi pare rău... era o creatură 
utilă. Apoi l-a ajutat şi pe Werper să scape de curelele 

strânse. 

— Fac eu restul, a zis belgianul. Am un briceag pe 
care nu l-au găsit când m-au percheziţionat, a explicat el. 

În felul acesta a reuşit să scape de Tarzan şi a putut 
să taie sforile lungi ale pungii care treceau peste umărul 
lui Ciule. A ascuns imediat totul sub cămaşă. După aceea 
s-a apropiat de Tarzan. Werper nu înţelegea cum a ajuns 
punga la acest maimuţoi. Probabil că a asistat la lupta lui 
cu Ahmet Zec şi a luat punga de la acesta. De un lucru 
însă era sigur şi anume că această pungă conţinea 
pietrele scumpe din Opar şi era singurul lucru care îl 
interesa acum. 

— Acum, i-a spus Tarzan, trebuie să îţi ţii 
promisiunea. Du-mă acolo unde ai spus că ai văzut-o 
pentru ultima oară pe soţia mea. 

Maimuţoii s-au ţinut după cei doi albi câţiva 
kilometri, dar după un timp interesul lor pentru această 
activitate a slăbit. S-au oprit şi au rămas la marginea 
unui luminiş. Werper şi Tarzan şi-au continuat drumul 
singuri. Nu au apucat să meargă mult prin pădure, de 
acolo de unde au rămas în urmă maimuţele, când s-au 
auzit urlete şi răcnete de lei în depărtare. Tarzan nu a 
dat atenţie acestor sunete cu care era familiarizat, până 
când nu a auzit din aceeaşi direcţie o împuşcătură, 
urmată de o serie de împuşcături mai dese, amestecate 
cu urletele mai multor lei. 

— Cineva este în pericol, i-a zis el lui Werper. 
Trebuie să mă duc să văd... Poate că sunt prietenii mei. 

— Poate şi soţia ta este cu ei, a spus belgianul. 

În sufletul lui intrase din nou o teamă faţă de 
Tarzan, iar acum se gândea la un plan pentru a scăpa de 
acest englez uriaş, care era deopotrivă şi salvatorul şi 
duşmanul său. La spusele lui Werper, Tarzan a sărit ca 
ars. 

— Dumnezeule! a strigat el. S-ar putea să fie şi ea 

acolo, iar leii atacă tabăra. Au şi cai acolo. Ai auzit? A fost 
strigătul unui om în agonie. Stai aici! Mă întorc eu la tine! 
Acum trebuie să merg eu acolo. 

Sărind într-un copac, silueta sprintenă a lui Tarzan s- 
a pierdut în noapte, înaintând repede şi în tăcere ca o 
fantomă. Werper a rămas un moment pe loc. Apoi, un 
zâmbet i-a luminat faţa. 

— Să stau aici? s-a întrebat. Să stau aici să te aştept 
să-mi iei punga? Asta nu se va întâmpla, prietene, nu, 
nu! 

Şi zicând acestea, a pornit imediat spre răsărit 
dispărând... pentru totdeauna. 


CAPITOLUL XXIV - Acasa 


Cu cât înainta Tarzan prin copaci, cu atât auzea mai 
distinct zgomotul luptei abisinienilor cu leii, convingându- 
se că situaţia era foarte critică. In sfârşit, lumina 
flăcărilor focului din tabără a ajuns până la el, atât cât 
permitea frunzişul des al junglei. Ochii lui ageri au 
cercetat întregul luminiş şi s-au oprit asupra unei femei 
care stătea încremenită la câţiva paşi de un leu, gata de 
atac. Numa se găsea aproape de Tarzan care era 
neînarmat. Totuşi nu a ezitat nici o clipă. Jane uitase de 
leu, de pericol şi nu îi venea să creadă că cel care sărise 
din copac era chiar soţul ei. Tarzan! Tarzan al ei trăia! 
Un strigăt de bucurie a izbucnit de pe buzele ei, dar 
numai ca să îngheţe de groază, văzând lipsă de apărare 
a soţului ei. Fiara, revenindu-şi din izbitură, s-a întors 
împotriva lui Tarzan, într-o furie aprigă de răzbunare. 

Jos, la picioarele acestuia, se afla carabina pe care o 
scăpase abisinianul ucis, al cărui cadavru mutilat zăcea 
întins acolo unde îl lăsase Numa. Privirea sa ageră care 
cercetase în grabă tabăra, a descoperit carabina, iar 
când leul s-a ridicat în două picioare să atace noul venit, 
patul greu al armei s-a învârtit în aer şi s-a sfărmat în 

bucăţi de fruntea lată a fiarei. Lovitura dată de Tarzan nu 
a fost numai o lovitură pe care ar fi putut-o da orice 
muritor de rând, ci a fost dată cu furia nebuniei unei 
fiare, ajutată de forţa mușchilor săi. În clipa în care leul s- 
a prăbuşit fără viaţă la pământ, Jane Clayton s-a aruncat 
în braţele soţului ei. 

Tarzan a prins-o pe Jane de mijloc şi a ridicat-o pe 
umărul lui puternic. Abisinienii care i-au observat 
prezenţa au rămas uimiţi, când au văzut că dispare din 
nou, cu prizoniera lor. Însă erau prea ocupați cu propria 
lor situaţie disperată ca să mai încerce să-i oprească. 
Astfel, neîmpiedicat de nimeni, Tarzan s-a îndepărtat de 
tabăra abisinienilor, iar zgomotul luptei de acolo l-a 
urmărit în adâncul junglei. Cu bucuria în suflet, înlocuind 
durerea şi tristeţea care l-a copleşit în ultimele zile, 
Tarzan a mers până la locul unde l-a lăsat pe Werper, cu 
hotărârea să îl ierte şi să îl ajute să scape cu bine din 
ţinuturile acelea. 

Dar când a ajuns acolo, nu l-a mai găsit şi cu toate 
că l-a strigat de câteva ori, nu a primit nici un răspuns. 
Convins că belgianul a încercat intenţionat scape de el, 
John Clayton a socotit că nu mai are nici un rost ca să îşi 
expună soţia la alte primejdii. 

— Prin fuga lui şi-a recunoscut vina, dragă Jane, zise 
el. Să îl lăsăm deci să doarmă aşa cum şi-a aşternut. 

Au plecat spre ruinele şi pustiul care a fost nu 
demult centrul vieţii lor fericite. Aveau intenţia să refacă 
totul cu ajutorul negrilor, care erau fericiţi că şi-au 
regăsit stăpânul şi stăpâna pe care îi plângeau. Drumul 
lor trecea prin dreptul satului lui Ahmet Zec şi au văzut 
acolo rămăşiţele arse, încă fumegând, ale colibelor 
indigene, ca dovadă a răzbunării unui inamic puternic. 

—  Wazirii, explică Tarzan, cu un zâmbet de 
satisfacţie. 

— Dumnezeu să-i binecuvânteze! exclamă Jane 

Clayton. 

— Să ştii că nu sunt departe, a zis Tarzan. Trebuie 
să fie Basuli cu ceata lui. Jane dragă, aurul şi pietrele 
scumpe din Opar sunt pierdute; dar ne avem unul pe 
altul şi pe Wazirii noştri... Avem iubire, credinţă şi 
prietenie, care valorează mai mult decât tot aurul din 
lume. 

— Numai de-ar fi trăit şi sărmanul Mugambi, a 
răspuns ea, împreună cu ceilalţi ai lui. Au fost curajoşi şi 
şi-au sacrificat viaţa în încercarea lor zadarnică de a mă 
apăra. 

Şi-au continuat drumul prin junglă, iar când s-a 
înserat, Tarzan a auzit din depărtare zgomot de voci. 

— Ne apropiem de Waziri, Jane. li aud. Suntem 
aproape de ei. Probabil că se pregătesc să îşi facă o 
tabără unde să doarmă . 

Intr-adevăr, după o jumătate de oră, au dat peste o 
ceată de războinici negri, pe care Basuli i-a adunat 
pentru campania de răzbunare împotriva bandiţilor. 
Impreună cu ei erau şi femeile care le-au fost furate şi pe 
care le-au găsit în satul lui Ahmet Zec. Printre ei, mai 
înalt decât toţi, se vedea o figură cunoscută lângă Basuli. 
Era Magumbi, pe care Jane îl crezuse mort printre ruinele 
carbonizate ale reşedinţei sale. 

Ce întâlnire fericită! Până târziu după miezul nopţii, 
jungla a răsunat de ecoul cântecelor, râsetelor şi 
dansurilor Wazirilor. Îşi povesteau unii altora diferitele 
aventuri, luptele ce le-au avut cu oamenii şi fiarele, până 
când i-au apucat ziua. 

Basuli a trebuit să repete de vreo patruzeci de ori 
cum el, cu o mână de războinici ascunşi în trestiile de 
după malul râului, pândiseră bătălia pe care abisinienii 
lui Abdul Murak au dat-o împotriva bandiţilor lui Ahmet 
Zec pentru aur. Apoi a mai povestit că după fuga 
învingătorilor, s-a dus cu oamenii lui şi au luat aurul, 


212 


- EDGAR RICE BURROUGHS - 


îngropându-l într-un loc unde nu mai putea fi găsit de 
bandiți. Adunând toate cele spuse, crâmpeie care îl 
priveau pe belgian, a ieşit la iveală şi adevărul asupra 
trădării lui Albert Werper. Numai lady Greystoke a mai 
găsit un cuvânt de laudă, pentru că îi venea foarte greu 
să pună atâtea fapte rele în faţa dovezilor de cavalerism 
şi onoare ale belgianului. 

— În adâncul sufletului fiecărui om, a zis Tarzan, 
trebuie să existe sămânţa dreptăţii. Nu starea disperată 
în care te aflai, ci propria ta virtute a fost aceea care a 
deşteptat o clipă buna cuviinţă adormită în sufletul acelui 
degenerat. Şi totuşi, numai prin această faptă bună e cu 
putinţă ca Dumnezeu să îi ierte toate celelalte păcate. 

— Amin! a şoptit cu căldură Jane Porter. 

Au trecut luni de zile de la evenimentele de mai sus. 
Munca Wazirilor şi aurul din Opar au reclădit şi 
completat din nou locuinţa devastată a familiei de 
Greystoke. Viaţa simplă de pe întinsa fermă africană şi-a 
reluat mersul ei normal, aşa cum a fost înainte de sosirea 
belgianului şi a arabilor. Uitate erau acum nevoile, 
durerile şi primejdiile. Pentru prima dată după luni de 
zile, lordul Greystoke şi-a permis să guste plăcerea unei 
zile de sărbătoare, organizând o vânătoare, pentru ca şi 
credincioşii săi Waziri să poată sărbători revenirea la 
vechiul lor mod de viaţă. Vânătoarea a avut un succes 
desăvârşit şi a durat zece zile. În a zecea zi, Tarzan a dat 
ordin de întoarcere acasă. In capul unei coloane de 
băştinaşi, încărcaţi cu trofee, călăreau lordul şi lady de 
Greystoke, împreună cu Basuli şi Mugambi, râzând şi 
vorbind, într-o prietenie sinceră date de interesul comun 
şi 
respectul dintre oamenii inteligenţi şi cinstiţi de toate 
rasele. Deodată calul pe care călărea Jane Clayton s-a 
speriat de ceva pe jumătate ascuns în iarba înaltă dintr-o 
poiană prin care treceau. Ochii lui Tarzan au căutat 

imediat o explicaţie a neaşteptatei atitudini a calului. 

— Uitaţi-vă! a strigat el, sărind de pe cal. 

lar după o clipă, toţi s-au adunat în jurul unui craniu 
omenesc şi a câtorva oase care zăceau sub iarbă. Tarzan 
s-a aplecat şi a ridicat o pungă de piele, care se găsea 
între oase. Conţinutul l-a făcut să scoată o exclamaţie de 
surpriză: 

— Pietrele preţioase din Opar! a strigat el, arătând 
punga tuturor. lar acestea, a continuat el arătând cu 
degetul oasele de la picioarele sale, este tot ce a mai 
rămas din Werper. Magumbi a început să râdă: 

— Uită-te Buana să vezi ce fel de comori are 
belgianul şi pentru ce şi-a pierdut el viaţa. 

— De ce râzi? l-a întrebat Tarzan. 

— Pentru că eu am umplut punga belgianului cu 
pietricele de pe malul râului mai înainte de a fugi din 
tabăra abisinienilor, unde eram amândoi prizonieri. l-am 
lăsat belgianului nişte pietre fără valoare, luând cu mine 
nestematele pe care ţi le furase. Mi-e ruşine să 
mărturisesc că şi mie mi le-a furat cineva mai târziu.. 
Totuşi, belgianul nu le-a mai putut folosi... Deschide 
punga şi vei vedea. 

Tarzan a dezlegat curelele cu care era legată punga 
de piele şi a răsturnat o parte din conţinut în palmă. 

— Pietrele mele preţioase din Opar! a exclamat 
Tarzan. Dar cum au ajuns din nou în mâna lui Werper? 

Nimeni nu a putut să răspundă, pentru că atât Ciule 
cât şi Werper erau morţi şi nimeni altul nu ştia. 

— Sărmanul! a zis lordul de Greystoke, încălecând 
din nou. Până şi mort a trebuit să restituie ceea cea 
furat... Dumnezeu să-l ierte! 

